
CAPITOLUL 1 
O CUNOȘTINȚĂ CIUDATĂ 


Femeiuşca arăta ca un pacheţel de dinamită frumos 
modelat. O Venus în ediție de buzunar - piept frumos, 
talie subțire, şolduri fine — cu ochii mari căprui şi părul 
de culoarea caramelei cu lapte. Nu părea să aibă mult 
peste patruzeci şi cinci de kilograme, dar era 
perfecțiunea întruchipată. Şi bâzâia ca o viespe 
înfuriată. 

Un individ suav, patronul cocteil-barului, încerca să-i 
explice ceva. 

Dar o femeiuşcă atât de perfectă şi de mititică ştie 
cum să se descurce singură. Fabricanţii de automobile 
„de preț mediu” ar fi fost încântați să le pozeze pentru 
reclamă. Ar fi reuşit de minune şi ca stewardesă pe o 
linie aeriană. Privind în ochii ei căprui, pasagerii, în loc 
să simtă un gol în stomac, l-ar fi simțit în inimă. 

Dar, deocamdată, ochii ei scăpărau scântei. 

— Ce-ţi închipui dumneata, că sunt o femeie care face 
trotuarul? 

— Doamne fereşte, o asigură patronul barului. Dar 
aşa e dispoziția, regula, legea. Femeile singure pur şi 
simplu nu au acces aici. 

— M-am săturat! Mi s-au împuiat de atâtea ori 
urechile cu povestea asta despre femeile singure, încât 
mi se face greață. 

În timp ce-i vorbise, patronul o condusese, ținând-o 
de cot cu respectuoasă curtoazie, până în hol, în afara 


barului. Mai mult nu era obligat să asculte. Se înclină, 
zâmbi, se întoarse pe călcâie şi ieşi repede. 

Pentru moment, ea rămase în holul hotelului, 
nehotărâtă şi furioasă. 

Zgomotul vocilor mă făcuse să-mi ridic ochii de pe 
ziarul pe care-l citeam. Privirea ei  mânioasă, 
cercetătoare, se îndreptă în direcția mea. 

Am încercat să mă întorc la ziarul meu, dar era prea 
târziu. Privirea ei se întâlni cu a mea, îndelung, apoi fata 
îmi întoarse spatele. 

Chipul ei deveni gânditor. 

Mi-am împăturit ziarul. 

Fata se aşeză într-unul din fotoliile ce se aflau în fața 
mea şi, ştiind că va începe să mă cântărească până în 
cele mai mici amănunte, m-am apucat să studiez foarte 
absorbit foaia de ziar pe care o aveam sub ochi, până 
ce-am simțit că ochii mari şi căprui priviseră tot ceea ce 
era de privit, apoi am lăsat ziarul din mână. Îşi feri 
repede privirea şi-şi puse un picior peste celălalt. 

La rândul meu, am apreciat din priviri tot ceea ce îmi 
permitea situația. 

Dintr-odată, fata îşi întoarse ochii spre mine, ridică 
bărbia şi surâse. Avea un surâs plăcut, care dezvăluia o 
dantură frumoasă. 

— Hello, cavalerule. 

— Hello, i-am răspuns cu un zâmbet. 

— Drept să-ți spun, stam şi chibzuiam dacă e mai 
bine să las să-mi cadă batista ori să mă ridic şi să-mi uit 
geanta pe fotoliu, sau să te întreb cât e ceasul, dar am 
respins toate şiretlicurile astea. Mie nu-mi place s-o iau 
pe ocolite. 

— Aşadar, vrei să intri la bar? 

— Da. 

— De ce? 


— Poate că mi-e sete. 

— Poate. 

— Poate îmi plac ochii dumitale. 

— Ce drăguţ! 

Îşi deschise poşeta, scoase o hârtie de douăzeci de 
dolari şi spuse: 

— Bineînţeles că am de gând să finanțez eu expediția. 

— O să coste chiar atât de scump? 

— Nu ştiu. 

— Vom vorbi mai târziu despre asta, am zis eu, 
sculându-mă şi oferindu-i brațul. 

— Crezi că o să fie greu? 

— Nu cred. 

Ne întoarserăm la bar. Patronul ne aştepta după uşă. 

— Ce-ţi veni, domnule, să-i spui surorii mele că n-are 
voie să intre aici? l-am întrebat eu. 

— Scuzaţi-mă, dar aşa e obiceiul, regulamentul şi 
legea. Femeile singure nu au acces. 

— Pardon, n-am ştiut. O rugasem să mă aştepte aici. 

Se înclină țeapăn şi ne însoți până la o masă, apoi se 
îndepărtă şi-i spuse ceva barmanului, care trimise un 
chelner să ia comanda. 

— Un Martini sec, ceru ea. 

— Şi mie la fel. 

Chelnerul făcu o plecăciune şi se retrase. 

— Eşti foarte amabil, spuse fata, privindu-mă peste 
masă. 

— Poate că sunt un sadic. Poate că mâine dimineață 
cadavrul dumitale va fi găsit ciopârțit şi aruncat pe 
vreun maidan. N-ar trebui să agăți bărbați necunoscuți. 

— Ştiu, aşa mi-a spus şi mama. 

Rămase tăcută câteva clipe, apoi adăugă: 

— Am vrut să mă duc la un motel, dar mi-au răspuns 
că nu primesc femei singure. 

N-am zis nimic. 

— Pentru o femeie e practic imposibil să fie vinovată 
de imoralitate dacă nu e însoțită de un bărbat. 

— Nu cred că ar fi greu să găseşti un bărbat care să te 
însoţească, am răspuns eu. 

— Nici nu mi-a fost. 

Apoi adăugă repede: 

— Dar n-am vrut în felul ăsta. Eşti drăguţ. Cum te 
cheamă? 

— Lam. Donald Lam. 

— Pe mine, Lucille Hart. Cum tot suntem frate şi soră, 
hai să lăsăm formalismul. 

Chelnerul se întoarse şi ne puse pe masă două 
pahare, după care depuse şi nota de plată, rămânând în 
aşteptare. 

Lucille îmi oferi pe sub masă bancnota de douăzeci de 
dolari, dar nu i-am dat nicio atenție şi, scoțând 
portofelul din buzunarul de la piept, am întins omului 
două hârtii de câte un dolar. Chelnerul vâri cu 
repeziciune mâna în buzunar şi scoase la iveală două 
monede de câte douăzeci şi cinci de cenți. Am luat una 
din ele, iar chelnerul pe cealaltă. 

Lucille îşi ridică paharul, mă privi şi zise: 

— Pentru crimă. 

Am ciocnit şi am început să sorb din paharul cu 
Martini. 

Băutura conținea şaizeci la sută apă de la gheaţă, 
poate o linguriţă de gin, câteva picături de vermut sec şi 
o măslină. 

Lucille puse paharul pe masă, îmi făcu cu ochiul, se 
strâmbă şi zise: 

— Am impresia că nu prea le suntem pe plac. 

— Aşa s-ar zice. 

— În orice caz, au grijă să nu ne îmbătăm. 

— Adevărat. 

M-am lăsat pe spătarul scaunului şi, sorbind din 
cocteil, mi-am plimbat privirea cu indiferență prin 
încăpere, încercând să descopăr de ce dorise cu tot 
dinadinsul să vină în acest loc, deşi, în fapt, lucrul nu 
mă interesa. 

Toate acestea se întâmplau într-o sâmbătă 
după-amiază. Îl urmărisem pe individul pe care-l filam 
până la acest hotel şi aşteptam să vină personalul din 
schimbul de noapte ca să încerc să mai obțin ceva 
informaţii de la ei, dar treaba asta mai putea aştepta — 
aveam toată noaptea la dispoziţie. 

Localul părea să facă dever bun. Un bărbat masiv, 
musculos, trecut de cincizeci de ani, se distra de minune 
etalându-şi personalitatea în fața unei blonde platinate, 
de aproape treizeci de ani, care era tare ca diamantul. 
Nu părea însă hotărâtă ce să facă cu el şi, cu toate că 
râdea de glumele lui, privirea ei îl cântărea. 

Un grup de patru bărbați începuse libaţiunile 
preliminare ale unei beţii clasice de sâmbătă seara. Un 
tânăr cu părul lung şi ochii arzători îşi debita opiniile 
politice într-un discurs pătimaş, în fața unei puştoaice 
frumoase care de bună seamă că-l mai auzise de 
nenumărate ori, dar îl admira destul ca să-l mai asculte 
o dată. Un bărbat bine copt şi cu nevastă-sa încercau să 
scuture monotonia căsniciei luând masa „in oraş” 
sâmbătă seara. Osteneala lor de a-şi arăta interes 
reciproc trăda un efort făcut cu conştiinciozitate, dar din 
când în când cădeau din nou în plictisul obişnuinței, din 
care ieşeau la suprafață printr-o subită explozie de 
conştiincioasă însuflețire. 

Şi brusc, am văzut perechea care o interesa pe ea. 

Bărbatul avea treizeci şi doi ori treizeci şi trei de ani şi 
arbora un aer grav de om cu răspundere. Linia gurii 

dovedea obişnuința de a lua hotărâri, iar purtarea lui 
avea insistența respectuoasa caracteristică oamenilor 
din comerț. Expresia îi era îngrijorată şi, după aerul grav 
în care se învăluise, ai fi zis mai degrabă că intenţiona să 
conspire decât să seducă. 

Fata era cu cinci-şase ani mai tânără, avea părul 
roşcat, ochii cenuşii şi părea îngândurată. Nu era prea 
frumoasă, dar faţa ei avea personalitate, iar comportarea 
amintea de cineva care s-a decis să se supună unei 
operații periculoase. Ochii i se îndreptau afectuoşi spre 
bărbat, dar cu o afecțiune calmă, respectuoasă şi lipsită 
de orice pasiune. 

Am mai sorbit două înghițituri din băutura rece şi 
incoloră din pahar. Era atât de slabă, că simțeam mai 
degrabă gustul măslinei decât al ginului. Am înţeles că 
pe Lucille o interesa mai cu seamă femeia. 

Am pus paharul pe masă, împingându-l. 

— Nici eu nu-l pot bea pe al meu, zise Lucille. Îmi face 
greață. 

Chelnerul se  învârtea pe lângă noi, tuşind 
semnificativ: 

— Încă două Martini, am spus. Ne-am luat cu vorba şi 
le-am lăsat pe astea să se încălzească. Nu suport Martini 
cald. 

— Am înțeles, domnule, răspunse chelnerul luând 
paharele. 

— De ce faci asta, Donald? interveni fata. 

— Ce anume? 

— De ce le dai prilejul să ne trateze aşa? 

— Nu ştiu. Cred că din cauză că aşa sunt eu. 

Deodată, Lucille mă întrebă: 

— Ai fi încercat să intri în vorbă cu mine şi să mă 
însoțeşti dacă nu ţi-aş fi făcut avansuri? 

— Nu ştiu. Probabil că nu. 

— Te-ntrebi de ce voiam să intru aici, nu-i aşa? 

— Nu. 

— Cum? făcu ea surprinsă. Ba da! 

— Din cauza roşcatei, nu? Cea cu ochii cenuşii. 

Mă privi cu o vagă nemulțumire. Făcuse ochii mari. 

— Ia spune, cine eşti? mă întrebă, dintr-odată 
bănuitoare. 

— O, lasă asta. Îmi pare rău de ce-am spus. 

— Ce combinație mai e şi asta? 

— Las-o moartă. 

Chelnerul mai aduse două Martini şi nota. I-am întins 
două bancnote de un dolar. El luă banii şi-mi dădu rest 
cincizeci de cenți. Am scos o monedă de zece cenți şi 
două de un cent, le-am pus pe masă şi am luat cei 
cincizeci de cenți. 

În timp ce chelnerul privea nu prea încântat la cei 
doisprezece cenți, i-am spus Lucillei: 

— Mănâncă-ți măslina înainte de a se umfla în apă. 

Chelnerul luă banii, plecă şi-i şopti ceva patronului. 

Acesta se apropie de noi: 

— Totul e-n ordine? 

— Totul, i-am răspuns. Ai venit cu maşina, Lucille? 

— Da. 

— Atunci n-ar trebui să iei mai mult de 
zece-cincisprezece cocteiluri dintr-astea. 

Ea zâmbi. Băurăm. 

Patronul aştepta să mai spun ceva despre cocteil. Am 
plescăit din buze, am pus jos paharul şi am exclamat: 

— Un deliciu! 

După o scurtă şovăire, patronul plecă. 

— Hai, reluă Lucille, dă-i drumul! 

— N-ai să mă crezi dacă-ți spun. 

— Nu face pe timidul. Cine eşti? 

Am scos portofelul şi i-am dat o carte de vizită a 

firmei. Citi: „Cool şi Lam, Agenţie de detectivi particulari. 
Reprezentată prin Donald Lam.” 

Fata păru gata să se ridice. 

— Nu te speria, e pură coincidență. 

— Cum adică? 

— E sâmbătă după-masă. Mi-am terminat ultima 
treabă şi voiam să citesc rubrica de curse înainte de 
cină. Sunt necăsătorit, liber şi meseria mea nu-i deloc 
romantică. O meserie ca toate celelalte. Nu te-am mai 
văzut niciodată, şi, după câte ştiu, nu te-a văzut nici 
vreun client de-al nostru. Nu mă plăteşte nimeni pentru 
asta şi nu trebuie să dau vreun raport despre tine. Voiai 
un însoțitor şi ai dat peste un detectiv. Nici măcar nu te 
privisem. 

— Ba da... mi-ai privit picioarele. 

— Care om n-ar face-o? 

— Cine este Cool? mă întrebă ea. 

— Bertha Cool. 

— O asociată? 

— Da. 

— O, exclamă ea, ridicând din sprâncene, aşa stau 
deci lucrurile. 

— Nu stau aşa, am încercat să-i explic. Bertha Cool e 
de vârstă mijlocie, cântăreşte şaptezeci şi cinci de 
kilograme, e lată-n spate, are fălci de buldog şi ochi mici, 
vioi şi lacomi, şi e tot atât de greu şi incomod de 
manipulat ca un ghem de sârmă ghimpată. Acum câțiva 
ani ea era aceea care conducea firma, iar eu aş fi 
acceptat orice fel de slujbă. Studiasem dreptul şi Bertha 
m-a angajat. A stors şi untul din mine. Mai târziu am 
ajuns asociatul ei. 

— Ce fel de clienți aveţi? 

— Bertha Cool se ocupa de divorțuri, accidente de 
automobil şi o grămadă de alte mărunțişuri pe care 

majoritatea agențiilor le refuzau. N-am cum să-ți descriu 
exact activitatea noastră. Sunt un oportunist şi am avut 
noroc. 

— Vrei să zici că ați făcut bani? 

— Da. Dar nu numai asta. În general, mergem la fix. 

— Cu ce anume? 

— Cu orice fel de cazuri. 

— Vasăzică, eşti un detectiv de duzină. 

— Ar trebui s-o cunoşti pe Bertha Cool. Semănați în 
multe privinţe. 

— Semăn cu ea! explodă Lucille. Auzi, lată-n spete, 
fălci de buldog...! 

— Mintal, vreau să zic. Când e vorba să-mi apreciați 
calitățile de detectiv. 

— Şi... crezi că mă interesează roşcata cu ochii 
cenuşii? 

— Da. 

Râse disprețuitor. 

— Hai s-o ştergem de-aici. Singurul motiv pentru care 
am vrut să vin aici este faptul că mi s-a interzis. Dacă 
vrei să ştii, am avut o decepţie sentimentală şi m-am 
hotărât să mă-mbăt. Omul la care țineam s-a dovedit a fi 
un ticălos; mai am un prieten cu care aş fi putut ieşi ca 
s-o facem lată, dar m-am temut să nu creadă că-l 
folosesc ca manta de vreme rea. Nu voiam asta, deoarece 
sunt convinsă că dacă mai aştept câteva săptămâni, o să 
vină singur la mine şi atunci am să mă port frumos cu 
el. Am fost cam proastă, şi prostia asta mi-a lăsat în 
gură un gust amar, ca un ficat de pui în care un bucătar 
nepriceput a spart fierea. Ce e prost la voi, detectivii, 
este că vedeţi peste tot crime. Când am simțit nevoia să 
fiu însoțită, te-am crezut om de treabă. Acum mă 
agasezi. 

— Aşa că, pleci să te îmbeţi de una singură? am 

întrebat-o. 

— La naiba, chiar aşa. Iar în ceea ce te priveşte... Nu, 
stai o clipă, cred că va trebui să fiu drăguță cu tine ca 
să-mi ierți această ieşire. Pe cât se pare, nu mă pot 
îmbăta fără un însoțitor. Hai s-o ştergem din spelunca 
asta. 

Ne-am ridicat şi am pornit spre uşă. 

— Totul e-n ordine? întrebă suav patronul. 

— Da, l-am asigurat. Două din cele mai bune măsline 
pe care le-am mâncat vreodată. 

— Veniți la noi oricând mai doriți aşa ceva, ne 
îndemnă el. 

— S-ar putea să-ți fac şi surpriza asta, i-am răspuns. 

Trecurăm pe lângă masa unde se aflau comerciantul 
şi fata cu ochii cenuşii. Aceasta ne aruncă o privire, 
cercetându-ne în treacăt, apoi deodată se uită fix la 
mine. Partenerul ei continua să vorbească. 

În tot acest timp, Lucille nu arătă nici cel mai mic 
interes. 

Afară, în stradă, i-am spus: 

— Ei, Lucille, petrecere frumoasă! 

Ea răspunse impulsiv: 

— Să mergem într-un local unde putem găsi o 
băutură adevărată. Îmi simt gura ca un shaker de cocteil 
a doua zi după întrebuințare. 

Am avut o clipă de şovăire. 

Lucille mă luă de braț. 

— Eşti invitatul meu, ştii doar asta. 

— Ai să-mi spui totul despre decepţia ta? 

— Toate amănuntele. N-am să-ți ascund nimic. O să 
fiu ca fata din „O mie şi una de nopţi”, care spunea 
poveşti ca să-şi distreze domnul şi stăpânul. Mi-am ieşit 
din fire, nu mi-am ţinut gura şi te-am făcut detectiv de 
duzină, rănindu-ți astfel mândria profesională. Dar îmi 

trebuie un însoțitor şi, dacă te las să pleci, celălalt ar 
putea fi groaznic. Eşti simpatic. Numai calitatea ta de 
detectiv are un iz cam neplăcut. Am să-ți povestesc totul 
despre deziluzia mea sentimentală. Vrei versiunea 
intimă, picantă a acestui episod romantic, sau ai prefera 
motivul psihologic al reacției. 

— Motivul psihologic. 

— Doamne sfinte, dar eşti într-adevăr aparte! 
exclamă ea. 

— Nu eu. Tu eşti aparte. Adu-ţi aminte, era vorba de 
distracție. Voiam să merg la cinema, aşa că-mi trebuie o 
compensație. 

— În orice caz, va fi mai romantic. Şi nu va trebui să 
trimit textul spre aprobare oficiului de cenzură 
cinematografică. Filmul ar fi trebuit să treacă pe-acolo. 

Merserăm o bucată de drum până la alt cocteil-bar. 
Aici cocteilurile conţineau într-adevăr alcool. Lucille îşi 
exploată imaginaţia, servindu-mi o poveste 
sumbru-romanțioasă. Amănuntele nu se potriveau 
chiar peste tot, dar se strădui să-mi dea a înțelege că 
atunci când se apuca de aşa ceva, apoi mergea până la 
capăt. 

Era o fată nostimă, cu corp drăguţ şi ochi minunati, 
iar după al doilea cocteil, mi-am dat seama că urmărea 
un plan. 

Apoi ne-am dus să cinăm. Lucille mai voia cocteiluri. 
Apoi ceru scotch cu sifon. 

Când se duse la toaletă, am observat că îi strecoară 
chelnerului o bancnotă în timp ce-i spune ceva. 

Am chemat chelnerul la masa noastră. 

— Ce voia doamna? 

Făcu o mutră nevinovată: 

— Nimic. 

— Ţi-a dat cinci dolari. Pentru ce? 

Tuşi încurcat. 

Am scos portofelul şi i-am întins zece dolari. 

Chelnerul rânji: 

— Zicea că de câte ori va comanda scotch cu sifon, 
să-i aduc sirop. 

I-am dat bancnota: 

— Acelaşi lucru. 

— Adică şi pentru dumneavoastră? 

— Da. 

— Va trebui să plătiți ca pentru scotch cu sifon, mă 
preveni el. 

— Fireşte, l-am asigurat. 

Terminarăm de cinat şi băurăm siropul. Lucille se 
făcea că e amețită, privindu-mă însă cu ochi de vultur 
când credea că n-o observ. 

Am băut mai departe, prefăcându-mă la rându-mi 
ametit şi studiind-o fără să-şi dea seama. 

Era sâmbătă seara. Deşi costa mai mult decât un 
film, scena mă interesa, avea suspense şi, aşa cum pe 
drept cuvânt remarcase Lucille, nu avea nevoie de viza 
oficiului de cenzură. 

Când începu spectacolul de music-hall, Lucille se 
îndreptă spre toaletă, apoi făcu un ocol, se strecură pe 
uşă şi lipsi vreo douăzeci de minute. 

La întoarcere îmi spuse: 

— Mi-ai simţit lipsa? Nu mi-era bine. Aşa mi se 
întâmplă când beau prea repede. 

— Desigur că ţi-am simțit lipsa, dar tocmai era un 
număr de strip-tease. Mi-a plăcut. Era o fată grozavă. 

— Aşa, carevasăzică îți place strip-tease-ul? 

— Da. 

— Partea de „strip” sau cea de „tease”?! 


1 În engleză to strip = a (se) dezbrăca, to tease = a aţâţa. 

— Cred că a doua, dar n-aş gusta ațâțarea dac-ar lipsi 
dezbrăcatul. 

— Totuşi, cred c-ai rezista la dezbrăcat dacă n-ar fi 
ațâțarea. 

M-am gândit puţin. 

— Ca să fiu sincer, n-am dat prea multă importanță 
acestei chestiuni. 

— Ai fi făcut-o dacă erai femeie. Hai să mai luăm ceva 
de băut. Simt că mă trezesc. N-am să mai beau atât de 
repede. 

CAPITOLUL 2 
VENUS DISPARE 


Lucille Hart îmi surâdea cu cea mai bună imitație de 
prietenie sinceră. 

— Îmi place, spuse ea. 

— Mie-mi placi tu. 

Îşi puse palma peste mâna mea: 

— Nu mă judeca prea aspru. 

— Nicidecum. 

— Ştii ce? chicoti ea. 

— Ce? 

— Trebuie să plec acasă. 

— Te conduc. 

— Sunt cu maşina soră-mii. Trebuia să mă-ntore 
până la opt. Cred că e trecut de opt, nu? 

— E nouă şi cinci. 

— Vai! Nu-mi închipuiam să fie aşa de târziu. Ce 
repede trece timpul! 

— Într-adevăr. 

— Uite ce e, zise ea, eşti ceva mai treaz decât mine, 
nu? Am privit-o fix. 

— Suntem cam la fel. 

— Ea chicoti din nou. 

— Ba ai să conduci tu. Mergem până la soră-mea 
acasă şi de acolo ne aduce cumnatul meu. 

— Crezi c-o să-i plac cumnatului tău? 

Îşi pungi buzele: 

— Nu contează. 

— Cum îl cheamă? am întrebat. 

— Dover Fulton. 

— Zici că n-o să-i fiu pe plac? 

— Cred că nu. Se place pe sine. Vrei, nu? 

— Ce? 

— Să conduci tu. 

— O.K. Unde stai? 

— La San Robles. 

— E cam departe. 

— Nu prea. Ascultă, Donald, nu vrei să achit eu nota? 

— Nu. Eşti invitata mea. 

— Ba tu eşti invitatul meu. 

— Rămâne cum am zis. 

Am chemat chelnerul şi am făcut plata. Am mers pe 
jos până la locul de parcaj. Lucille îmi dădu tichetul. 
L-am însoțit pe paznicul parcajului până la maşină şi 
am examinat permisul de circulaţie prins la volan. Purta 
numele lui Dover Fulton, Orange Avenue nr. 6285, San 
Robles. 

Deocamdată, totul se potrivea. Asta mă cam intriga. 
Conform schemei, maşina ar fi trebuit să fie furată. 

Am scos automobilul din locul de parcaj şi i-am 
deschis Lucillei portiera. 

Treaba nu-mi plăcea. Aveam nevoie de un martor. Am 
oprit la o stație de benzină şi am cerut să fie umflate 
cauciucurile din spate. M-am dus cu distribuitorul în 
spatele maşinii, i-am strecurat în palmă doi dolari şi am 
spus tare: 

— Treci tu la volan, Lucille. Dacă spui că e maşina 
surorii tale, aş prefera s-o conduci tu. 

Clătină din cap, apoi îşi lăsă bărbia în piept. 

— N-ai nimic. Nu eşti prea amețită, aşa că poţi să 
conduci. 

— Sigur că nu-s, dar nu conduc. 

Benzină n-am mai luat. Distribuitorul îşi va aminti de 
mine şi de discuţie. I-am făcut cu ochiul şi am adăugat: 

— Bine, dacă insişti am să conduc eu, dar ţine cont 
că protestez. 

— O.K. 

— E maşina cumnatului tău? 

— Maşina soră-mii. Dover a vrut să fie trecută pe 
numele lui. Îi place să-şi dea aere. Altfel nici n-ar 
concepe. Dar e plătită cu banii soră-mii. Dover Fulton, 
pfui! exclamă ea pe un ton de dezgust. 

Omul de la stația de benzină şterse parbrizul şi-şi 
făcu de lucru cu farurile. Am aprins indicatorul de 
benzină, l-am privit, am clătinat din cap şi am pornit 
motorul. 

Am observat că Lucille mă studia cu atenție. 

— Nu eşti beat, nu? 

— Când iau volanul în mână, mă trezesc. 

— Dar simți alcoolul în vine, nu-i aşa? 

— Sigur. 

— E-n ordine atunci, zise ea şi-şi puse capul pe 
umărul meu. 

leşirăm în şosea şi ajunserăm pe Valley Boulevard. 

— Încetineşte, zise deodată Lucille. 

— De ce? 

— Mă simt deprimată. 

Se lipi de mine, cu mâinile pe brațul meu. 

— Trage pe dreapta şi sărută-mă. 

Am tras pe dreapta şi am sărutat-o. Un sărut pe 
cinste. 

În față, în dreapta şoselei, am văzut o firmă de neon, 
Motelul Kozy Dell, şi sub ea un anunț: Camere libere. 

— Mergi încet, zise Lucille. 

Am pornit maşina. 

— Opreşte aici. 

— Ce e? 

— Nu mă simt bine. Ah, Donald, sunt aşa de abătută 
şi cred că o să fiu teribil de mahmură mâine dimineaţă. 
leşi de pe şosea şi intră aici. 

— E un motel. 

— Ei şi? 

— Ziceam şi eu aşa... 

— Trebuie să ieşim din şosea. Or fi având o toaletă pe 
aici? 

Am tras maşina la motel. 

— Du-te şi vezi unde e toaleta pentru doamne. 

Am intrat în biroul de recepție. Femeia dinăuntru îmi 
aruncă o privire rece, bănuitoare şi-mi spuse că n-au 
toaletă. Aveau camere cu băi. Îmi putea oferi o cameră 
cu un pat. Mă interesa? 

— Mă duc să văd, am zis. 

Femeia mă privi cu dispreț. 

M-am întors la maşină. 

— N-au toaletă, scumpo. Toate băile sunt în căsuțe. 
Au o cameră liberă. 

— O.K., făcu Lucille încercând să iasă din maşină. 
Du-mă până acolo. 

M-am întors şi ne-am înscris pe amândoi sub numele 
de domnul şi doamna Dover Fulton, Orange Avenue nr. 
6285, San Robles, numărul maşinii 45 S 531. 

Femeia îmi indică locul unde se afla camera. Lucille 
era prăvălită pe banchetă. Aveam cheia camerei nr. 11. 
Femeia îmi ură acru „noapte bună” şi se întoarse în 
birou. Am ajutat-o pe Lucille să intre în cameră. Se duse 
în baie şi imediat se auziră zgomote ca atunci când cuiva 
îi e rău. Apoi ieşi şi se întinse pe pat. 

M-am aşezat şi eu la margine, privind-o. 

— Stinge lumina, mă dor ochii. 

Am stins lumina. Lucille îşi aprinse o ţigară, apoi îmi 

spuse: 

— Cred că am nevoie de aer. 

— Să deschid uşa. 

— Nu, vreau să ies puțin afară, la aer. 

— Merg cu tine. 

— Nu, nu, rămâi aici. Mi-e rău şi o să fac lucruri 
neatrăgătoare. Spune-mi, Donald, cum ne-ai înscris 
aici? 

— Tu ce crezi? 

— Vreau să ştiu precis. 

— Ca soţ şi soție. Crezi că altfel ne-ar fi dat camera? 

— Nu-i aşa că sunt îngrozitoare? 

— Dg’ de unde, eşti drăguță. 

— Aşteaptă aici, Donald. Am nişte şervețele de hârtie 
în maşină. Unde e cheia? 

I-am dat-o. 

— Maşina e încuiată, dragă. 

— Îmi pare bine că am vomitat. Mâine o să mă simt 
mai uşurată. Ţie cum îţi e? 

— Mi-e foarte bine. 

— N-ar trebui să facem asta. 

— Ce anume? 

— Să rămânem aici. 

— Dar nu rămânem aici. Nu-ţi aduci aminte că am 
pornit cu maşina spre sora ta? Şi că o să mă aducă 
înapoi cumnatul tău? Ne-am oprit doar pentru că voiai 
să mergi la toaletă. 

— Aha, făcu ea, cu o vagă licărire în ochi. 

Apoi ieşi. 

M-am dus la fereastră, am ridicat storul şi m-am 
aşezat în aşa fel încât să pot vedea maşina. 

Nu se întâmplă nimic. Lucille nu se apropiase de 
maşină, ci se plimba printre căsuțe, respirând aerul 
curat. Trecură zece minute şi ea nu se întorsese încă. 

După douăzeci de minute am ieşit s-o caut. Motelul 
era la marginea oraşului, înconjurat de terenuri virane. 
Aleea aşternută cu pietriş bătea în roşu, sub lumina 
firmei de neon. Pe şosea treceau în viteză numeroase 
maşini. 

Am ocolit motelul. Cele mai multe căsuțe erau 
cufundate în tăcere şi întuneric. Una din camerele 
situate în față adăpostea două perechi petrecăreţe şi, din 
când în când, se auzeau de acolo hohote de râs. O voce 
de bărbat povestea ceva ce stârnea mare veselie. 

O pereche căsătorită, cu automobil înregistrat în 
statul Iowa, se certa într-o altă cameră. Nu puteam 
prinde toate cuvintele. Era ceva în legătură cu 
comportarea bărbatului față de fiica lui vitregă. Femeia 
vorbea pe un ton ascuțit, de parcă s-ar fi temut să nu se 
întâmple ceva înainte de a putea termina ce voia să 
spună. În cele câteva clipe cât m-am aflat în apropiere, 
auzisem destul pentru a înțelege că bărbatul n-o iubise 
niciodată pe Rose, că se purtase urât cu ea de la început 
şi că o făcuse să simtă că e nedorită; că Rose era timidă 
şi sensibilă şi că era firesc să-i displacă un asemenea 
tratament; că trebuia să-i ceară fetei scuze şi că era un 
om de nimic; că era un egoist cicălitor şi că nu semăna 
deloc cu primul ei soț: că Rose îşi iubise şi îşi stimase 
foarte mult tatăl, deoarece acesta fusese un adevărat 
domn, atent şi curtenitor, în timp ce, acum, nu i se 
putea imputa că era decepționată şi... 

Restul l-am pierdut. 

În tot motelul, nici urmă de Lucille Hart. Dintr-o 
cameră se auzea tare un radio portativ. 

Am încercat la maşină. Uşile erau încuiate. 

Am înconjurat căsuţele pe la spate dar Lucille 
nicăieri. S-ar fi putut să fie întinsă pe jos pe undeva, 
jucând eventual o nouă scenă din micul ei spectacol de 

beție simulată. Am dat deci un ocol larg şi prin terenurile 
virane. Lucille dispăruse. 

Tocmai când porneam înapoi, am auzit o pocnitură ce 
aducea cu un rateu de motor. M-am oprit să ascult. 
Urmară altele două, care puteau fi rateurile unui 
camion. În împrejurimi însă nu se vedea niciunul. 

M-am întors în camera închiriată şi am cercetat locul. 
Lucille lăsase un pachet de ţigări şi un plic de chibrituri. 
Plicul provenea de la barul de noapte Cabanita. L-am 
băgat în buzunar. Am ridicat pachetul de ţigări. Era 
aproape plin. Învelişul de celofan fusese desfăcut în 
partea de sus şi o bucăţică de hârtie albă fusese 
introdusă sub celofan. Am desfăcut-o. Era ruptă 
dintr-un meniu; pe verso cineva scrisese cu creionul: 
Motelul Kozy Dell, Valley Boulevard. Atât. Am pus în 
buzunar ţigările şi bucata de hârtie. Am privit apoi în 
jur. Nimic altceva. 

Am şters cu grijă amprentele de pe clanțe şi alte 
obiecte pe care pusesem mâna. Baia nu mă interesa. 
Acolo erau numai amprentele Lucillei. S-ar fi putut să 
am nevoie de ele. Am şters apoi şi cheia, am băgat-o în 
broască pe dinăuntru, am învelit clanța cu batista şi am 
închis uşa. Amprentele de pe volan nu le puteam şterge 
căci maşina era încuiată. 

Radioul din camera apropiată continua să urle. 

Am ocolit biroul şi am ieşit în şosea. N-am încercat să 
opresc vreo maşină. Mă tineam cât se poate mai la 
margine, ca să nu fiu prea vizibil în lumina farurilor. 

Am ajuns la un mic restaurant care era încă deschis 
şi am găsit un telefon public. Am introdus o monedă de 
cinci cenți şi am format numărul Berthei Cool. Trecură 
câteva minute până să-mi răspundă. 

— Ei, se răsti ea vădit supărată, ce s-a-ntâmplat? 

— Sunt eu, Donald. Vino să mă iei. 

— Dă-o naibii de treabă. Să te iau? Eşti un... 

— Ar putea fi ceva important. Sunt pe Valley 
Boulevard, la un mic restaurant de lângă şosea. Nu 
vreau să fiu văzut aici. Am să te aştept în față. Vino cât 
de repede poți. 

— Pe toți dracii! urlă Bertha. Ia un taxi! 

— Dacă iau un taxi, şoferul o să mă țină minte şi o 
să-mi vezi numele în ziare. 

— N-ai decât, pe mine mă doare-n cot, răcni ea la 
telefon. 

— N-o să fie bine pentru reputația firmei. 

— La dracu” cu reputaţia! Ce-i aia reputaţie? E vorba 
doar de spusele unor nătărăi... 

— Şi s-ar putea să pierdem parale, am adăugat eu. 

Bertha tăcu, de parcă i-aş fi astupat gura cu palma. 
Trecură trei-patru secunde fără să zică nimic. Ştiam că e 
încă la telefon, deoarece îi auzeam respirația gâfâită. În 
focul indignării îşi consumase toată rezerva de oxigen şi 
acum sufla de parcă ar fi urcat în goană scările. 

— Ei? am întrebat. 

— S-a făcut, scumpule. Unde vine asta? 

Când i-am spus, avu o nouă izbucnire de furie, aşa că 
m-am grăbit să închid. 

CAPITOLUL 3 
FOARTE ISTEŢ SAU FOARTE PROST 


Trecu o bună jumătate de oră până la apariția Berthei 
şi, când în sfârşit se ivi, era furioasă foc. 

Opri maşina cu un scrâşnet de frâne. Am trecut prin 
spate, m-am apropiat pe partea dreaptă, am deschis 
portiera şi m-am aşezat lângă ea. 

Bertha îşi ținea bărbia împinsă înainte, ca prova unui 
vas de război. Ochişorii ei ca nişte mărgele aruncau 
fulgere de mânie. 

— În ce dracu” te-ai mai băgat? 

— Habar n-am. 

— Chiar că e momentul potrivit să începi să 
descoperi. 

— Nu-i aşa? 

Acceleră brusc, goni năprasnic până la prima 
intersecție, aşteptă un moment favorabil şi întoarse, 
scoțând un geamăt din pneurile chinuite. 

— Frumoasă vreme pentru această epocă a anului, 
am îndrăznit eu. 

— Du-te dracului! fu răspunsul. 

Ne continuarăm drumul în tăcere. 

După un timp, curiozitatea învinse. 

— Ei bine, spune-mi ce s-a întâmplat. Despre ce-i 
vorba? 

— S-o luăm de la început. Îți aminteşti că după-masă 
plecasem să filez pe cineva... 

— Desigur. Trebuia să aflăm identitatea unui bărbat 

care vinde acţiuni. Ai avut necazuri? 

— Dg’ de unde! Totul mergea de parc-ar fi fost aranjat 
dinadins. L-am „cules” de unde presupuneam că se află 
şi l-am urmărit fără nicio dificultate. A mers întins la 
hotelul Westchester Arms, s-a dus la biroul 
recepționistului şi şi-a luat cheia. M-am interesat cu 
discreție, am aflat că se numeşte Thomas Durham şi că 
locuia la hotel de două zile. Nimeni nu ştie precis cu ce 
se ocupă. Cum la şase se schimba personalul, m-am 
gândit să aştept schimbul următor ca să mai obținem 
ceva informaţii. Era o chestie de vreo jumătate de oră. 

— La naiba! Nu-mi spune toate amănuntele 
plictisitoare. Mi-am tocit fundul prin holuri de hotel 
aşteptând să vină schimbul de noapte. Dacă te afli la 
ananghie, înseamnă că e o femeie la mijloc. Cine-i tipa? 

— Nu ştiu precis. 

— Vreo altă afurisită de roşcată, bănuiesc. Se pare că 
nu te poți dezbăra de ele. 

— Asta are părul mătăsos, de culoarea caramelei cu 
lapte... 

— Dumnezeule mare, dacă mă mai încurc vreodată 
cu un asociat, am să iau unul de peste şaizeci de ani, 
care... 

— N-o să faci treabă grozavă, Bertha. Tipii de şaizeci 
de ani sunt foarte emotivi. O fată bine făcută îi lasă praf 
şi... 

— Atunci, peste şaptezeci, se corectă Bertha. 

— Nici asta nu-i o soluție. O puştoaică nostimă le-ar 
aminti de primul lor amor. Mai bine peste optzeci de ani, 
dar la vârsta asta nu mai văd prea bine. 

— Asta-i culmea! întotdeauna apare câte o 
blestemată de muiere care să-mi încurce ițele. Hai, 
spune-mi ce-i cu cocota? Ce-a făcut? 

— Am să revin la cazul Tom Durham, deoarece nu 

cred că aşteptarea mea la hotel s-a datorat unui simplu 
accident. 

— Cum adică accident? spuse Bertha. 

Şi deodată schimbă tonul: 

— Să-l ia dracu” pe ăla din față, de ce n-o fi punând 
fază mică? Hei, idiotule! 

Şi apăsă enervată pe butonul ce aprindea farurile 
puternice ale automobilului agenției. 

Celălalt conducător nici nu se gândi să schimbe faza. 
Bertha Cool cobori fereastra din stânga şi, trecând pe 
lângă el, îl făcu cum îi venea la gură. Apoi ridică 
fereastra la loc. 

— Ia spune, de ce vorbeşti pe ocolite? mă întrebă. 

— Şedeam la hotel când s-a ivit o fată care zicea că o 
cheamă Lucille Hart. Spunea că venise cu maşina 
soră-sii, dar maşina era înscrisă pe numele cumnatului 
ei, după cât se vede un individ care face pe importantul 
în familie. 

— Aşa sunt soții, totdeauna îşi dau importanţă. Şi ce 
s-a întâmplat? 

— Când am plecat de la ultimul local, unde cinasem 
şi băusem, automobilul era parcat, întâmplător, foarte 
aproape. 

Bertha mormăi ceva. 

— Iar fata dispăruse de vreo douăzeci de minute. 

Am observat că Bertha era gata să explodeze, aşa că 
m-am grăbit să continui: 

— Şi-aşa, dintr-una într-alta... 

— Ce naiba, izbucni Bertha, mai cunosc şi eu 
lucrurile astea. Doar n-ai să împingi treaba prea departe 
în holuri de hotel şi restaurante. Pe dracu”, acolo începi, 
că un început tot trebuie să fie, după cum trebuie să fie 
şi un sfârşit. Mie spune-mi ce dracu” s-a întâmplat pe la 
mijloc. 

— Am plecat pe şoseaua asta. Trebuia s-o duc acasă, 
de unde cumnatul ei ne-ar fi adus din nou în oraş, luând 
apoi maşina cu el. 

— Hm! făcu Bertha. 

— Băuse o groază de sirop şi zicea că-i e rău şi că are 
nevoie de o toaletă. Apoi mi-a cerut să opresc maşina, 
pentru că se simțea prea rău. Era chiar lângă un motel. 

Bertha reduse viteza şi mă privi cu compătimire. 

— Pentru numele lui Dumnezeu, dar ce-ai fi vrut să-ți 
mai facă biata fată? Să-ţi dea şi în cap cu ceva? 

— Am luat o cameră, dar apoi i-a venit poftă de aer. A 
ieşit şi nici c-am mai văzut-o. 

— Ba tu ai fi avut nevoie de aer! Aşa că te-a lăsat în 
aer. Ţi-am spus-o de zeci de ori, Donald, că femeile trag 
la tine, dar se pare că nu te pricepi deloc să te porți cu 
ele. Scoţi câte o fată din minţi şi apoi faci pe 
gentlemanul. Doamne sfinte, cred şi eu că nu te mai 
putea vedea în ochi. Mă mir că nu ţi-a aruncat cu vreo 
cheie franceză în cap. De ce n-ai luat maşina? Sau a 
luat-o ea? 

— Era încuiată. Când a plecat, fata avea cheile la ea. 
Am motive puternice să bănuiesc că a telefonat la poliție, 
anunțând că maşina a fost furată şi că a cerut să se facă 
cercetări. Mă tem să nu fi căzut în plasă ca un fraier şi 
asta mă cam sâcâie. 

— Ei bine, exclamă Bertha, se cheamă că încercăm să 
ținem o agenţie de detectivi particulari. Şi nu-i prea 
plăcut că trebuie să-mi irosesc noaptea făcând pe 
şoferul de taxi pentru tine. Nu-mi pot pierde somnul 
ascultând păţaniile tale cu diferite dame, şi n-am de 
gând să mă apuc să-ți deschid capul în chestii de-astea. 
Data viitoare să-ți iei maşina ta sau un post de radio 
portativ ca să poți chema un taxi dacă te mai plantează 
vreuna. 

— De fapt, n-aveam nevoie de taxi. Nu cred că era 
bine să fiu văzut pe-aici. Tocmai când voiam să plec de la 
motel, am auzit ceva care semăna cu nişte rateuri de 
camion. 

— Cum aşa? întrebă Bertha, brusc foarte atentă. 

— Un fel de rateu de camion, numai că nu era niciun 
camion prin împrejurimi. 

Bertha încetini şi mă privi de sus până jos. 

— Cred că trebuie să ne întoarcem la cazul Tom 
Durham, am urmat eu. Persoana care s-a adresat 
agenției a vorbit cu tine. Spune-mi ceva despre asta. 

— Era o tânără care s-a recomandat Bushnell, destul 
de drăguță de altfel. Îmi amintesc că am socotit-o chiar 
un fel de pleaşcă. Dacă ar fi dat de tine, ţi-ar fi convins 
probabil să accepţi cazul fără niciun acont şi ai fi întors 
totul pe dos la agenţie. Aşa însă, i-am luat două sute de 
dolari înainte. 

— Ce voia? 

— Zicea că mătuşă-sa, singura ei rudă în viață, care 
în prezent e la pat în urma unui accident de automobil, a 
avut de-a face cam mult în ultima vreme cu un tip relativ 
tânăr. Se teme să nu fie vorba de un escroc care încearcă 
să stoarcă ceva bani de la ea. Această Bushnell s-a 
informat de la servitoare, căutând să afle cine e tipul. 
Mătuşa ei s-a supărat, i-a spus că e în stare să-şi vadă 
singură de treburi şi că n-are nevoie de amestecul ei. 
Nepoata e tare necăjită din cauza asta. Vrea să aflăm 
totul despre acest om. Eventual, ceva care să-i bage 
bețe-n roate. 

— Crezi că-l bănuieşte de gânduri necinstite? 

Bertha mormăi: 

— A plătit două sute de dolari. Îţi închipui că există 
vreo femeie care să renunțe la suma asta numai ca să 
împiedice pe cineva de la o aventură amoroasă? Se teme 

ca treaba să nu devină serioasă. Dacă tipul are intenții 
matrimoniale? Mătuşa e bogată, iar nepoata e unica 
moştenitoare. Aşa că vezi, scumpule, ce e cu cei două 
sute de dolari. 

— S-ar putea totuşi ca întreaga poveste să fie 
inventată. A spus că vrea să mă ocup personal de cazul 
ei? 

— Cred că da, dar nu e nevoie să te umfli în pene. Nu 
înseamnă că toată lumea se gândeşte la tine. 

N-am mai zis nimic. După o clipă, Bertha continuă: 

— Mi-a spus că e foarte important să fim foarte 
discreţi, astfel ca omul să nu miroasă că e filat sau că se 
iau informații despre el. Dacă s-ar întâmpla să simtă, 
s-ar plânge mătuşii — şi atunci să te ţii tărăboi. lar dacă 
mătuşa bănuieşte că fata a angajat detectivi particulari, 
s-ar putea produce o ruptură între ele. 

— Vrei să spui că ar scoate-o pe nepoată din 
testament? 

— Când zic ruptură, la ce crezi că mă refer? Fireşte că 
e vorba de pierderea moştenirii. I-am spus că totul o să 
meargă ca pe roate şi i-am garantat că nimeni n-are să 
simtă nimic. 

— Dar pe mine nu m-ai prevenit să fiu chiar atât de 
atent, am observat eu. 

— De ce-aş fi făcut-o? Se presupune că-ți cunoşti 
meseria. Oricum, a plătit dinainte. 

— Aş fi preferat să ştiu asta de la început. 

— lată, o ştii acum. 

— Şi zici că i-ai spus că am să preiau eu cazul? 

— Exact. I-am spus că o să te ocupi personal, că o să 
coste ceva mai mult, dar că eşti cel mai bun detectiv din 
oraş. 

Bertha tăcu câteva clipe, probabil cugetând la toate 
astea, apoi se încruntă şi zise: 

— Dacă stai să te gândeşti bine, ceva nu e-n regulă 
aici. Fata asta, Bushnell, nu e deloc urâtă. 

— Ce vârstă zici că are? 

— Vreo douăzeci şi trei de ani. 

— Numele mic? 

— Claire. 

— Unde stă? 

— Nu sunt fişier ambulant, ripostă Bertha iritată. Mă 
scoli în puterea nopții ca să te culeg de prin aventurile 
tale amoroase, şi mai ai şi pretenția să-ți dau adresa 
fiecărui client care a apelat la noi. 

N-am răspuns nimic. Bertha mocni câtva timp în 
tăcere, apoi continuă, de parcă n-ar fi făcut nicio 
digresiune: 

— O puştoaică ca asta, ştiind că am un asociat tânăr 
şi deştept care să preia cazul, ar fi trebuit în mod normal 
să vină la tine pentru aranjamentele de ordin practic, 
dar nici nu s-a gândit la aşa ceva. A spus doar că are 
încredere nelimitată în capacitatea mea, că ne cunoaşte 
bine reputația, şi a scos carnetul de cecuri. Părea a nu fi 
prea interesată... Ei, dacă stau şi mă gândesc mai bine, 
văd că treaba asta e cam suspectă. 

— E cam suspectă chiar dacă nu stai să te gândeşti 
mai bine, am remarcat eu. De fapt, ce ţi-a spus despre 
familia ei? 

— Uite ce e, Donald, aici nu ne mai potrivim. 
Întotdeauna te interesează tot felul de detalii 
nesemnificative, care nu prezintă nicio importanță 
pentru cazul în chestiune. 

— Cu alte cuvinte, nu ţi-a spus în realitate nimic 
despre mătuşa ei. 

— Mi-a dat adresa şi m-a informat că tipul ăla 
prezentabil avea întâlnire cu baba la patru şi jumătate 
după-masă. 

— Dar nu ţi-a relatat nimic despre treburile mătuşii, 
despre trecutul şi preferințele ei? N-ai întrebat-o despre 
trecutul ei sentimental? 

— Ei drăcia dracului, făcu Bertha, mi-a semnat un 
cec de două sute de dolari! Nu-mi mai bate capul cu ce 
ar fi trebuit să fac! 

— Bine, voiam doar să raționez puţin. 

— Înţeleg, zise Bertha sarcastic. Presupun că acum te 
vei duce la culcare ca să visezi despre o fetişcană care 
ţi-a tras clapa. Dumnezeule, zici că o conduceai acasă, 
afară din oraş! Şi că urma să te aducă înapoi cumnatul 
ei! Ce drăguţ! Ce comod! Deci, erai cu amândouă mâinile 
pe volan. Cred că vorbeaţți despre cărți, astronomie, 
spectacole văzute recent... Sărmana de ea, până la urmă 
a trebuit să recurgă la chestia cu motelul şi... 

— Chiar aşa a şi făcut, am întrerupt-o eu. 

— Ei bine, asta să-ți fie învățătură de minte. 

— Când intri în oraş, ia-o pe Strada nr. 7. Vreau să 
mă opresc la hotelul Westchester Arms. Cred că o 
să-ncep să-i acord domnului Thomas Durham o atenție 
deosebită. 

— Ai mare grijă ca nu cumva să strici totul, zise 
Bertha. Mi se pare că te-ai şi dat de gol. Dacă Durham 
află că e urmărit... 

— Ca să ştie că-l urmăresc, ar trebui să fie un tip 
trecut prin ciur şi prin dârmon. Am procedat cu foarte 
multă grijă. 

Bertha mârâi: 

— Şi te-a îndreptat pe o pistă greşită, în mai puțin de 
zece minute după ce l-ai filat până la hotel. 

— Nu în zece. În douăzeci. 

— O.K., în douăzeci. Exact cât îi trebuia ca să cheme 
prin telefon o damă şi s-o asmută asupra ta. Ascultă-mă 
pe mine, a fost de ajuns să-ți arunce o privire ca să-şi 

dea seama că o fustă te dă gata. lar ea urma să oprească 
maşina la un motel şi să te anunţe că-i e rău. Cerule! 

N-am mai zis nimic. Nu mai aveam ce să zic. 

Bertha o luă pe Strada nr. 7 şi opri maşina în fața 
hotelului Westchester Arms. 

— Nu staționa aici, i-am spus eu. Trage ceva mai în 
josul străzii şi parchează. Vin şi eu când termin. 

— Pe naiba ai să vii! izbucni Bertha. Mă duc acasă să 
mai dorm puțin. Asta e treaba ta. Am venit şi te-am luat, 
că nu puteai folosi taxiul. Aici însă poți să iei un taxi 
dacă vrei să pleci. Şi nu uita să-l treci la cheltuieli de 
serviciu, ca să-l rețin clientei. 

Am închis portiera. Bertha porni în viteză, lăsând în 
urmă o dâră de gaze de eşapament. 

Am intrat la hotel. 

În hol se aflau câteva persoane. M-am uitat peste tot 
şi m-am asigurat că Durham nu se află acolo. Apoi l-am 
căutat la cocteil-bar. Nu era nici aici. Am chemat atunci 
centrala telefonică a hotelului: 

— Caut pe un oarecare Jerome K. Durham din 
Massachusetts. E înregistrat la dumneavoastră? 

Centralista întârzie puțin cu răspunsul, cam cât i-ar 
fi trebuit să răsfoiască nişte liste, apoi zise: 

— Nu, nu e aici. 

— Ciudat, sunteți sigură? 

— Da. 

— N-aveţi nicio persoană cu numele de Durham? am 
insistat. 

— În prezent, nu. Am avut, timp de câteva zile, pe 
Thomas B. Durham, dar a plecat acum vreo oră. 

— Mulţumesc. Asta-i tot ce voiam să ştiu. 

M-am dus să mă informez cu discreție pe la băieţii de 
serviciu, şi la portar. Durham într-adevăr plecase. Avea 
o valiză, o servietă şi un cufăr cu două încuietori de 

alamă. 

Băiatul îi scosese bagajele la intrare. Portarul şi le 
amintea bine. Apoi dăduse ajutor unor clienţi să se urce 
în taxiuri, iar când se întorsese ca să vadă dacă Durham 
n-avea nevoie şi el de o maşină, bagajele nu mai erau 
acolo. 

Portarul era sigur că Durham nu luase un taxi. l-am 
sugerat că ar fi putut pleca cu o maşină particulară. 
Credea că nu. L-am întrebat atunci unde ar fi putut să 
dispară. Portarul zâmbi şi se scărpină în cap. 

Uşa cocteil-barului se afla la câțiva paşi de intrare, 
dar mă îndoiam că patronului i-ar place întrebările mele. 
Şi nici nu-mi imaginam că l-ar fi lăsat pe Durham să 
intre acolo târând după el o servietă, o valiză şi un cufăr. 

Cu alte cuvinte, Tom Durham dispăruse fără urmă. 
Ori el era mai deştept decât îl bănuiam, ori eu fusesem 
mai nătâng chiar decât îşi închipuia Bertha. Aş fi putut 
să jur că habar n-avea de prezența mea la hotel. 

M-am uitat la ceas. Era târziu, dar mai exista o 
posibilitate de explorat. 

M-am dus la cabina telefonică, am făcut rost de o 
carte interurbană, am căutat la San Robles şi, urmărind 
numele, am dat până la urmă de Dover Fulton, 
domiciliat în Orange Avenue nr. 6 285. Devenea clar că o 
bună parte din toată povestea era adevărată. 

Am format numărul lui Fulton. După câteva clipe 
operatoarea îmi spuse să introduc douăzeci de cenți 
pentru o convorbire de trei minute. Am introdus banii şi 
îmi răspunse o voce somnoroasă de femeie. 

— Îmi pare rău că vă deranjez la ora asta, dar e foarte 
important să vorbesc cu domnul Dover Fulton. E acasă, 
vă rog? 

— Nu, acuma nu e. A fost reținut în oraş. Îl aştept 
dintr-o clipă într-alta. 

— l-aş putea lăsa un mesaj? 

— Da. 

— Vorbesc cu doamna Fulton? 

— Exact. 

— Vă rog să-mi iertați întrebarea, doamnă, aveţi 
cumva o soră? 

— O soră? mă îngână ea. 

— Da. 

— Dg’ de unde! 

— O domnişoară Lucille Hart. Nu e sora 
dumneavoastră? 

— Nici n-am auzit de ea. Nu e în niciun caz sora mea. 
Vă spun doar, n-am nicio soră. 

— Scuzaţi, vă rog. Înseamnă că e o greşeală, am zis eu 
şi am închis înainte de a mi se cere alte explicaţii. 

CAPITOLUL 4 
O SITUAŢIE CU UNGHIURI... ŞI CURBE 


Ziarele de dimineață publicară ştirea, la întâmplările 
de ultima oră. Aşa cum reieşea din presă, era vorba de 
un caz obişnuit de dublă sinucidere, care oferea însă 
unele unghiuri de vedere mai aparte. Dacă acestea ar fi 
dus la anumite dezvăluiri, totul se putea transforma 
într-un mare scandal pasional. Ziarele îşi păstrau 
latitudinea de a reveni sau de a abandona cazul, după 
cum vor evolua evenimentele. 

Titlurile anunțau: UN AGENT DE BURSĂ DIN SAN 
ROBLES ÎNTR-O DUBLĂ SINUCIDERE... ÎŞI UCIDE 
FOSTA SECRETARĂ, APOI ÎNTOARCE PISTOLUL 
ASUPRA SA... O ÎNTÂLNIRE DE DRAGOSTE LA MOTEL 
SFÂRŞEŞTE TRAGIC. 

Relatările urmau linia obişnuită, dar subliniau că 
există câteva „împrejurări speciale” pe care poliția le 
cercetează. 

Femeia era doamna Stanwick Carlton, care fusese 
secretara lui Dover Fulton timp de mai mulți ani. 
Renunțase la slujbă cu trei ani înainte, căsătorindu-se 
cu Stanwick Carlton. Acesta, un personaj cu interese 
miniere, locuia în statul Colorado. 

Cu două săptămâni în urmă îi spusese soțului ei că 
voia „să-şi viziteze nişte rude din California”. Plecase 
singură cu maşina, ajungând aici acum zece zile. În 
aceste zece zile fusese văzută de câteva ori în compania 
lui Dover Fulton. Proprietăreasa motelului Kozy Dell îşi 

amintea că perechea închiriase săptămâna trecută o 
cameră, dându-se drept domnul şi doamna Stanwick 
Carlton. 

Ceea ce intriga totuşi poliția era faptul că în timp ce 
proprietăreasa insista că perechea venise cu o maşină 
înregistrată în Colorado, automobilul lui Dover Fulton 
fusese găsit parcat pe aleea motelului, încuiat, dar cheile 
nu erau asupra lui Dover. În maşină fusese găsit 
portofelul unei femei, cu vreo zece dolari în monedă 
măruntă şi o „carte de vizită”. 

Lucrurile se complicau şi mai mult datorită unui 
telefon primit de poliție cu câteva minute înainte de 
sinucidere, prin care se anunța că automobilul lui Dover 
Fulton fusese furat. 

Momentul sinuciderii fusese stabilit între 10 şi 10,30 
seara. Ocupanţii câtorva căsuțe din apropiere auziseră 
împuşcăturile, dar crezuseră că erau rateuri. Cadavrele 
fuseseră descoperite atunci când ocupanții unei camere 
vecine s-au plâns de zgomotul prea mare al aparatului 
de radio de alături. 

Unul din faptele a căror elucidare o urmărea poliția 
era că se trăseseră trei focuri. Pe cât se pare, Fulton îşi 
ucisese amanta cu un glonț în ceafă. Apoi se împuşcase 
şi el, dar doi dintre martori insistau că fuseseră trei 
împuşcături şi, după o cercetare atentă, poliția 
descoperise al treilea glonț într-o valiză identificată ca 
aparținând doamnei Carlton. 

Stanwick Carlton, soțul moartei, sosise în oraş cu 
avionul numai cu o oră înainte de dramă. După cum 
explicase el, simțea că ceva nu e în regulă. Găsit la un 
hotel din centru şi anunțat de moartea soției sale, 
rămăsese „trăsnit”. Dover Fulton, agent cunoscut din 
San Robles, lăsa în urmă-i o văduvă, Irene Fulton, şi doi 
copii, o fată de patru ani şi un băiat de şase. Căsătoria 

lor părea să fi fost fericită şi doamna Fulton „nu-şi putea 
explica gestul soțului ei”, refuzând la început să creadă 
că era vorba de soțul ei. De fapt, nici n-a crezut aşa ceva 
până când n-a văzut cadavrul. 

Dar, poate, cel mai ciudat era faptul că în timp ce 
Dover Fulton şi doamna Carlton se înscriseseră drept 
domnul şi doamna Stanwick Carlton, primind camera 
nr. 3, o altă pereche închiriase camera nr. 11 sub 
numele de domnul şi doamna Dover Fulton, dând şi 
numărul de circulaţie al Buickului lui Dover Fulton, 
găsit parcat şi încuiat în fața camerei respective. 

Proprietăreasa motelului o descrisese pe femeie drept 
o blondă frumoasă, care părea foarte nervoasă; 
însoțitorul ei, îşi amintea ea, era de înălțime şi greutate 
medie, cu părul negru, cârlionțat şi cu „ochi expresivi”, 
adăugând că „găsise ceva suspect” la cea de-a doua 
pereche. 

Relatarea din ziare continua: Deşi aparent este vorba 
de un caz obişnuit de sinucidere a unei perechi de 
îndrăgostiți separați prin căsătorie, există anumite 
aspecte pe care poliția continuă să le cerceteze. 

Ziarul arăta mai departe că poliția îi luase un 
interogatoriu amănunțit lui Stanwick Carlton şi că 
răspunsurile acestuia nu erau pe deplin satisfăcătoare. 
Acum se examina ce făcuse după ce coborâse din avion 
şi sosise la hotelul din centru unde luase o cameră. 

Arma cu care fuseseră trase focurile era un revolver 
de calibru 8 aparținând lui Dover Fulton. Doamna 
Fulton declarase că soțul ei avusese de lucru aproape în 
fiecare seară în ultimele zece zile şi că deschisese 
sertarul în care ținea revolverul şi-l luase pe la începutul 
acestei perioade, spre a-l purta în permanenţă asupra 
sa. Biata femeie era de-a dreptul năucită de lovitura pe 
care o primise. 

Ziarul publica şi fotografii: Dover Fulton şi Minerva 
Carlton, cadavrele, interiorul camerei. În aceasta din 
urmă se puteau vedea corpurile întinse pe podea, uşa de 
la baie deschisă, un suport dublu de prosoape, cu două 
prosoape de mâini pe bara de sus şi un prosop de baie pe 
cea de jos. 

Am lăsat ziarul deoparte şi am început să măsor 
camera în lung şi-n lat. Oricum aş fi privit-o, situaţia era 
încurcată de-a binelea. 

Am sunat-o pe Bertha. 

— Ai văzut ziarele? 

— Nu fi nătâng! răcni Bertha. La mine. N-am văzut 
nimic! Încerc să dorm şi eu puţin, adică încercam. 

— Citeşte ziarul de dimineaţă, am îndemnat-o. Ultima 
ediție. Pagina întâi. Colțul din dreapta, jos, cu 
continuare pe pagina a treia. 

— Ce dracu” s-a mai întâmplat? 

— Ceva ce-ar trebui să ştii. Sună-mă când ai terminat 
de citit şi fii atentă cum vorbeşti la telefon. La revedere! 

Am mai auzit mormăitul îmbufnat al Berthei în timp 
ce aşezam receptorul la loc. Trecură cincisprezece 
minute până când mă sună. Cred că voise să mă pună la 
punct nechemându-mă, dar cele citite o neliniştiseră 
atât de mult încât trecuse peste furia ei. 

— Donald, ce s-a întâmplat? 

— Nu ştiu. 

— Tu ai condus a doua maşină? 

— Atenţie! am întrerupt-o. 

— Şi numele, nu le-ai scris tu în registru? 

— Ba da. 

— De ce naiba ai semnat cu numele lui? 

— Pentru că n-am vrut să semnez cu al meu. 

— Ai dat numărul de circulație exact? mă întrebă 
Bertha după o clipă. 

— Da. 

— De ce? 

— Aveam motivele mele. 

— Ţi-ai imaginat că s-ar putea naşte unele întrebări 
mai târziu? 

— M-am gândit la o asemenea eventualitate. 

— Ei bine, te-ai vârât într-un ghinion pe cinste! 

— Dar nu ştii încă totul. Se poate întâmpla ca acea 
„carte de vizită” din portofel să fie a mea. 

— Asta-i culmea! 

— Nu ştiu... zic că s-ar putea. Acum nu te mai 
amestec deloc pe tine în treaba asta. Spune-mi doar cum 
să dau de Claire Bushnell. Vreau să stau de vorbă cu ea. 

— I-am notat adresa pe o bucată de hârtie pe care am 
pus-o sub colțul mapei de pe biroul meu. 

— Vreun număr de telefon? 

— N-am idee, scumpule. Nu cred. Nu mai aveam timp 
să alcătuiesc dosarul, aşa că am luat doar datele şi 
le-am lăsat sub mapă. Era sâmbătă dimineaţa şi... 

— Ai încasat cecul? 

— Nu fi prost. Sigur că da. 

— Şi era bun? 

— Te-am trimis la treabă, nu? Dacă cecul n-ar fi fost 
bun, aş fi azvârlit-o pe nenorocita aia cât colo! Crezi că 
ar fi bine să te duci la poliție şi să spui totul? 

— Încă nu. Poate mai târziu. Aş vrea să am ceva în 
mână când mă duc să vorbesc cu poliția. 

— Dar ei ar avea ceva în mână dacă le-am spune 
acum, nu-i aşa, iubitule? 

— Exact. Pe mine! 

Am pus receptorul în furcă şi am plecat la agenţie. Am 
semnat în registrul ţinut de portar şi am luat liftul până 
la etajul nostru. Am ajuns astfel în fața uşii cu geam mat 
pe care sta scris Cool şi Lam. lar mai jos, în colțul din 

stânga: Detectivi. 

Am intrat, am trecut prin biroul meu şi am ajuns în 
cel al Berthei. Fiecare mobilă trăda personalitatea 
Berthei Cool, de la scaunul pivotant care scârțâia, din 
spatele biroului, până la sertarul cu bani din dreapta, 
care se încuia cu o cheie specială. N-avea încredere nici 
în secretară, nici în portar, ba nici chiar în asociatul ei. 

M-am aşezat în scaunul pivotant al Berthei. 

Părea să fi fost construit anume ca să scârțâie, un 
scârțâit care, oricum m-aş fi mişcat, venea din acelaşi 
loc. 

Am ridicat mapa. Nota se afla acolo. Am studiat-o. 
Adresa era: Veronica Way nr. 1624. 

Dedesubt, Bertha notase cu scrisul ei viguros, 
masculin: Mătuşa de filat. 

Apoi Bertha tăiase cuvântul mătuşa şi scrisese în loc 
de el agent de bursă. Dedesubt, începuse să 
mâzgălească hârtia, desigur în timp ce vorbea cu Claire 
Bushnell. Scrisese pe urmă în litere o sută de dolari. 
Apoi, în cifre, 100,00. Mai scrisese o sută de dolari de 
câteva ori, apoi tăiase totul şi scrisese o sută cincizeci de 
dolari. Adăugase crede că agentul ar putea fi prietenul 
mătuşii — vede motiv de alarmă — ne ascunde ceva — îl 
vrea pe Donald. 

Apoi din nou mâzgălituri şi cifre 175,00, după care 
cuvintele Donald personal. lar  mâzgălituri, apoi 
cuvintele Adresa mătuşii: Strada Korreander nr. 226. 
Din nou mâzgălituri, după care scrisese următoarele: 
Numele mătuşii: Amelia Jasper. Omul care încearcă s-o 
escrocheze: 35 ani, bine îmbrăcat, voinic, costume la 
două rânduri, mai ales gri; brunet, cu trăsături prelungi; 
râs nervos, fumează cu un ţigaret de ivoriu, lung şi 
încrustat, țigară după țigară. Profil plăcut, dar când râde 
gura arată cruzime. Râs dur. Profil frumos. 

Urmau alte câteva mâzgălituri, după care Bertha, aşa 
în treacăt, notase lucrurile pe care de trei ani încercam 
să i le subliniez: o descriere precisă a omului ce trebuia 
filat: înălțimea: 1,80 m.; greutatea: 88 kg.; brunet; ochi 
cenuşii. 

Bertha mai scrisese o dată o sută şaptezeci şi cinci de 
dolari, apoi tăiase, scrisese două sute de dolari, din nou 
câteva mâzgălituri, după care: Tipul are întâlnire la 4 
p.m. Îl va fila Donald, care îl va lua în primire din Strada 
Korreander, nr. 226. 

Mai jos, scrise energic, apăreau cuvintele care, după 
Bertha, puneau capăt întrevederii: Primit cec pentru 
200,00 dolari. 

Totul era scris pe trei coli de hârtie, prinse cu o clamă 
şi băgate apoi sub mapă. Bertha avea de gând să 
alcătuiască o fişă completă pentru dosar, dar cum 
clienta venise chiar sâmbătă înainte de prânz, nu mai 
avusese timp să dicteze nota. 

De acolo preluasem eu cazul. Bertha mă chemase şi 
apoi plecasem în Strada Korreander, la numărul 226, 
unde se afla o vilişoară frumoasă construită în stuc. 

Aşteptasem afară şi tipul sosise foarte punctual. 
Conform descrierii, fuma o ţigară în țigaret şi purta un 
costum gri cu dungulițe albastre, la două rânduri, bine 
croit. Rămăsese înăuntru aproximativ o oră şi zece 
minute. 

La plecare m-am luat după el cu maşina, 
menținându-mă în unghiul mort unde nu mă putea 
observa prin oglinda retrovizoare, notându-mi numărul 
automobilului, rămânând mai în urmă când ştiam că 
nu-l pot pierde din ochi şi apropiindu-mă apoi din nou. 
Nu dăduse niciun semn că l-ar fi interesat ce se petrece 
în spatele lui. 

Şi totuşi, omul dispăruse din hotel în noaptea aceea, 

după ce îl filasem până acolo. Trebuie să fi fost mai 
deştept decât îl crezusem, trebuie să fi ştiut că e urmărit. 
Deocamdată, nu puteam găsi nici o altă explicaţie, iar 
cea pe care o aveam mă necăjea, îmi rănea amorul 
propriu, adică ceea ce Bertha ar fi numit afurisita mea 
îngâmfare. Mă crezusem întotdeauna capabil să 
descopăr dacă cineva urmărit îşi dă sau nu seama de 
acest lucru. 

M-am hotărât să fiu mult mai prudent cu domnul 
Thomas Durham pe viitor - în eventualitatea că va mai 
exista vreun viitor. 

Era tipic pentru mentalitatea Berthei că ridicase 
onorariul cu o sută de dolari în timp ce discuta cu 
clienta, iar cele trei foi de hârtie reprezentau o fişă 
clinică a acestei mentalități; în schimb, nu se interesase 
dacă clienta avea telefon şi nici nu întrebase măcar 
câteva date despre trecutul clientei. Primise două sute 
de dolari, şi cu asta basta. 

Am căutat la Bushnell în cartea de telefon, dar n-am 
găsit nimic. Am întrebat la Informaţii, dar telefonista fie 
că nu voia, fie că nu putea să mă lămurească, astfel că 
am coborât la garaj şi am scos vechea noastră maşină 
„Nr. 2”. 

„Nr. 1” era un automobil nou, şi Bertha se aranja de 
regulă să-l folosească ea. „Nr. 2” era o rablă mică, 
diformă dar încă în putere, care îşi uzase multe piese în 
slujba intereselor agenţiei. Urmărise alte maşini pe zeci 
de mii de kilometri, filând bărbaţi care încercau să 
explice amantelor că soțiile nu-i înțeleg, şi îşi tocise 
pneurile alergând după martori şi căutând dovezi în 
diverse cazuri de crimă. 

Am aprins motorul şi am aşteptat să se încălzească, 
apoi am pornit în viteză şi m-am îndreptat spre casa în 
care locuia Claire Bushnell. 

La nr. 1624 pe Veronica Way se afla un bloc. Privind 
tabelul de la intrare, am văzut numele Claire Bushnell, 
decupat dintr-o carte de vizită şi prins deasupra 
butonului de sonerie. 

Am apăsat pe buton. 

Niciun răspuns. 

Era duminică şi ar fi putut să se afle prin vecini sau la 
plimbare. După numele tăiat din cartea de vizită se 
putea deduce că e nemăritată, astfel că m-am hotărât să 
fiu mai puțin ceremonios. M-am jucat puţin cu butonul, 
o apăsare lungă, două scurte, una lungă, una scurtă, 
din nou una lungă şi apoi trei scurte. Jocul meu dădu 
rezultate. Buzerul îmi semnală că uşa e deschisă. M-am 
uitat la număr, am văzut că era vorba de apartamentul 
319 şi am intrat în bloc. 

Era o zi încântătoare, senină şi însorită, iar văzduhul 
avea o prospețime cât pe ce să mă facă, la un moment 
dat, s-o iau razna pe şosea, să trag sub nişte copaci şi să 
mă uit la zbenguiala păsărelelor. În bloc era un aer 
închis şi îmbâcsit, iar după lumina vie de afară, cu greu 
puteam distinge obiectele din hol. Probabil că 
proprietarul voia să economisească cât mai multă 
electricitate, ca să nu-i frustreze cumva pe marii 
consumatori industriali. 

Am găsit în sfârşit liftul, care mă sui cu zgomot până 
la etajul 3. 

Uşa nu era deschisă. 

Am bătut într-o tăblie, dar n-a răspuns nimeni. 
Atunci am apăsat pe clanță şi am intrat. 

Era un apartament mobilat, de tip obişnuit şi 
probabil de preț mediu. Clădirea era veche şi proiectată 
cam alandala, iar apartamentele fuseseră croite nu 
pentru o cât mai bună utilizare a spațiului, ci cam la 
întâmplare. Poate că mai înainte clădirea se compunea 

din apartamente mai mari, care ulterior fuseseră 
împărțite. 

Din baie se auzea apa curgând şi, în timp ce 
închideam uşa de la intrare, o voce de femeie spuse: 

— Mă mir cum de n-ai ieşit cu maşina mai devreme. E 
o zi splendidă şi... 

M-am aşezat pe un scaun, lângă fereastră. N-am 
răspuns, astfel că vocea tăcu, apoi apa se închise şi în 
cadrul uşii apăru Claire Bushnell, în papuci şi halat de 
baie, cu ochii măriți de curiozitate. 

— Ei nu, asta-i bună! exclamă ea. 

Pe masă se afla un ziar de duminică. Citisem ce mă 
interesa, mai ales în legătură cu cazul de la motelul Kozy 
Dell, dar m-am gândit că nu e rău să par în largul meu. 
Am luat deci ziarul şi am zis: 

— Nu vreau să-ți stric baia. Termină şi pune ceva pe 
dumneata. 

— leşi afară! strigă ea. 

Am coborât ziarul şi am privit-o pe deasupra cu un 
aer de uşoară surprindere: 

— Cum adică? 

— Cum ai auzit! leşi afară! 

— Dar vreau să-ți vorbesc. 

— leşi afară! Credeam că e... 

— Cine? am întrebat-o, văzând că ezită. 

— Cine eşti dumneata? 

— N-ai apelat la o agenţie de detectivi pentru 
urmărirea... 

— Nu! strigă ea la mine. 

— Credeam că... 

— Te înşeli! N-am avut niciodată de-a face cu 
detectivi. 

Am lăsat ziarul, am scos o carte de vizită, m-am 
ridicat de pe scaun şi i-am dat-o. 

Luă cartea de vizită, o citi, mă privi o clipă cu 
suspiciune, apoi exclamă: 

— A! 

M-am aşezat iar pe scaun. 

— Dumneata eşti Donald Lam? 

— Exact. 

Se gândi câteva clipe, apoi zise: 

— Ai vreun act de identitate la dumneata? 

I-am arătat permisul de conducere şi autorizația de 
detectiv particular. 

Zise: 

— Tocmai făceam baie. 

— Cam asta am bănuit şi eu. 

— N-are rost să te mai invit să iei loc. Te porți aşa cu 
toți clienții dumitale? 

— Am bătut la uşă, dar n-a răspuns nimeni. 

— O lăsasem neîncuiată. Am crezut că erai... o 
prietenă. 

— N-aveam ce face. Nu puteam sta în hol să-mi declin 
identitatea în auzul tuturor vecinilor. 

— Nu, desigur, admise ea. O clipă, să mă îmbrac 
puţin. 

Dincolo de baie se afla, probabil, dormitorul. Trecu 
prin baie, închise uşa şi am auzit-o cum punea zăvorul. 
Avea încredere în mine cam tot atât cât are şoarecele 
într-o pisică. 

Apăru după vreo cincisprezece minute. 

Bertha avusese dreptate. Era o fată nostimă, care-ţi 
încânta ochii. Avea trăsături plăcute, ochi negri şi vioi, 
cu licăriri de umor, părul atât de negru că uneori căpăta 
reflexe albăstrii, şi un corp foarte, foarte bine făcut. 

Părea calmă şi sigură de sine. Se aşeză şi-mi spuse: 

— Ce-ar fi să-mi spui cum stau lucrurile? Ce-ai 
descoperit? 

— Aş fi vrut câteva detalii suplimentare. 

— I-am dat doamnei Cool toate informațiile. 

— I le-ai dat, desigur, dar ea nu le-a notat. 

— Ba da. Avea un blocnotes pe care nota totul cu un 
creion. 

— Pe Bertha Cool o interesa mai mult onorariul. A 
scris de câteva ori suma de bani pe care trebuia s-o 
primim, dar... 

Lăsându-şi capul pe spate, Claire Bushnell izbucni în 
râs. 

Am continuat: 

— Mai întâi, câte ceva despre mătuşa dumitale. După 
cele spuse de Bertha Cool, se numeşte Amelia Jasper şi 
stă la numărul 226 în Strada Korreander. Iar dumneata 
eşti singura ei rudă. 

— Da. 

— Altceva? 

— Ce-ai mai vrea să ştii? 

— Totul. 

Şovăi o clipă, privindu-mă de parcă ar fi încercat să 
afle cât putea să-mi spună. Apoi se hotări: 

— Unchiul meu a murit acum câțiva ani şi, după câte 
ştiu, i-a lăsat mătuşă-mii nişte bani. Dar nu se ştie cât. 

Continuam să tac. 

Începu să-şi aleagă cuvintele şi mi-am dat seama că 
era foarte atentă, căutând să spună exact ce avea de 
gând să-mi spună. 

— Mătuşă-mea are acum cincizeci şi doi de ani. Mă 
tem că în ultima vreme a devenit exagerat de vanitoasă. 
Arată foarte tânără pentru vârsta ei, dar împinge 
lucrurile la extrem şi a devenit pur şi simplu 
caraghioasă. Şi-a luat obiceiul de a cere tuturor să-i 
ghicească vârsta... ştii, cred, cum vine asta. Nimic nu i 
se mai pare absurd. Aşa cum îţi spuneam, are cincizeci 

şi doi de ani. Ei bine, dacă îi dai patruzeci şi cinci, tanti 
Amelia se îmbufnează. Dacă-i spui numai patruzeci, îți 
surâde. lar dacă o cobori până la treizeci şi şapte, începe 
să se fandosească, e în culmea fericirii şi-ţi declară cu 
căldură: „Dragă, nici n-ai să crezi, dar am de fapt 
patruzeci şi unu.” 

— Părul? am întrebat. 

— Brun-roşcat. 

— Firea? 

— Timidă. 

— Cu alte cuvinte, te temi că bărbatul care vine pe la 
ea ar putea avea intenţii serioase. 

Privi un răstimp în ochii mei, apoi zise: 

— Exact. 

— Cum vă înțelegeți? Sunteţi în relații bune? 

— Să lămurim lucrurile, domnule Lam. Presupune că 
ai avea dumneata cincizeci şi doi de ani şi că ai dori ca 
lumea să-ți dea treizeci şi cinci, iar pe deasupra ai mai 
avea în preajmă şi o nepoată de... ei bine, ce vârstă-mi 
dai? 

Am privit-o, apreciind-o îndelung. 

— Treizeci şi opt. 

Îmi aruncă o privire furioasă; apoi îşi dădu capul pe 
spate şi izbucni în râs: 

— Douăzeci şi patru! 

— Păi, după teoriile pe care mi le-ai făcut... 

— Dumnezeule! Chiar arăt peste treizeci? 

— Da” de unde. Mă gândeam să spun şaptesprezece, 
dar fiindcă mi-ai explicat psihologia acestor întrebări, 
am preferat... 

— Prostii, mă întrerupse ea. 

Am aşteptat să văd ce mai spune. 

— Aşa că, reluă ea după o clipă, înţelegi ce se 
întâmplă cu tanti Amelia. E destul de amabilă cu mine şi 

mă invită pe la ea, dar când nu sunt bărbaţi pe acolo. 
Mai ales de când s-a ivit tipul ăsta mi-a dat de înțeles că 
ar fi mai bine să-i telefonez înainte de a o vizita. Vrea, 
adică, să se asigure că nu vin când se află acolo domnul 
cu păr negru şi profil frumos. 

— Ai fost vreodată acolo când era şi el? 

— O dată, şi tanti Amelia mi-a făcut vânt aşa de 
repede, că nici n-am avut timp să mă amuz de situaţie. 

— Ți l-a prezentat. 

— Asta mai lipsea! 

— Deci nu l-ai cunoscut? 

— Nu. 

— Crezi că te-ar recunoaşte dacă te-ar vedea din nou! 

— Da. 

— Te-a văzut doar câteva minute? 

— Numai câteva secunde. 

— Numai o dată? 

— Da. 

— Te-a studiat? 

— Părea că mă străpunge cu privirile. 

— E genul ăsta? 

— Da. Cel puţin aşa am avut impresia. 

— Ai vreo idee despre ce urmăreşte cu mătuşa 
dumitale? 

— Cred că-i vinde ceva. 

— I-ai spus Berthei că bănuieşti c-ar fi la mijloc nişte 
acțiuni. 

— Cam aşa ceva. 

— Te-ar deranja dacă i-ar ciupi ceva bani la o afacere 
de bursă? 

— Domnule Lam, spuse ea, dacă tipul ar fi în stare 
să-i stoarcă mătuşă-mii vreo douăzeci sau treizeci de mii 
de dolari, mai că i-aş spune tot ce ştiu despre psihologia 
ei, ca să meargă la sigur. Mă tem însă că a şi început să 

acționeze şi că o să-i vândă ceva mult mai puţin valoros 
şi care o s-o coste mai mult. 

— Vrei să spui că e vorba de persoana lui? 

— Da. 

— Mătuşa dumitale s-ar recăsători? 

— Cred că da, în anumite împrejurări. A... a împins 
această manieră de a se lăsa flatată până la un punct 
unde a ajuns un fel de... regret că trebuie s-o spun, 
dar... 

— Nu e nevoie să spui nimic. 

— Ce-ai descoperit până acum? Ce s-a întâmplat ieri? 

— L-am găsit pe tip şi l-am filat. 

— Cine e? Unde stă? 

— Îl cheamă Thomas Durham şi locuia la hotelul 
Westchester Arms. A plecat însă ieri noapte. 

— A plecat? 

— Da. 

— Unde s-a dus? 

— Habar n-am. 

— Halal detectiv! exclamă ea. 

— Stai un pic. Instrucţiunile care mi s-au dat 
spuneau să-l filez şi să aflu cine e. Atât. N-a fost vorba de 
o urmărire de douăzeci şi patru de ore pe zi şi nici n-ai 
plătit pentru aşa ceva. 

— Da, dar voiam să aflu unele lucruri despre el. 

— Ai să afli, am asigurat-o. N-am abandonat cazul. 

— De ce a plecat? 

— Nu ştiu. Am de gând să descopăr. lar ca să 
descopăr, îmi mai trebuie ceva informații. 

— Păi, du-te să le obţii. 

— Vreau să le obțin de-aici. 

— În legătură cu ce? 

— Să începem cu dumneata. Ai fost căsătorită, nu? 

— Da. 

— Ce s-a întâmplat cu căsătoria? 

— S-a dus de râpă. 

— Cine era soțul? 

— Un oarecare domn Bushnell. James Bushnell. 
Jimmie, băiețaşul doamnei Bushnell, ştii... 

— A da, Jimmie, simpaticul Jimmie! Da, da, da. Şi ce 
nu-ți plăcea la Jimmie? 

— Nu-mi plăcea mai nimic. 

— De cât timp eşti despărțită? 

— De un an. 

— Pensie alimentară? 

— Ce te priveşte? 

— Întrebam doar. 

— Iar eu ţi-am răspuns. 

— Depinzi băneşte de mătuşa dumitale? 

— Nu. 

— Alte rude? 

— Nu există. 

— Deci, eşti unica moştenitoare? 

— Dacă moare, cred că da, dar, fireşte, poate să facă 
ce vrea cu averea ci. 

— Nu eşti deosebit de binevoitoare. 

— Îţi răspund la întrebări. 

— Nu prea vrei să mă ajuţi. 

— Te-am angajat ca să mă ajuţi dumneata pe mine. 

— Pari cam indiferentă față de mătuşa dumitale. 

— Aş vrea să fiu mai apropiată de ea, zise fata cu 
căldură. E singura mea rudă. Uneori, îmi simte lipsa. 
Apoi îi vin iar idei despre bărbaţi. Până acum, însă, s-a 
ferit să ajungă la căsătorie. Se temea să nu pună 
vreunul mâna pe avere. E zgârcită. Când se simte 
singură, ține la mine şi vrea să stau cu ea. Acum câteva 
săptămâni a avut un accident de maşină, de pe urma 
căruia crede că a rămas cu crize de sciatică. Face mare 

caz de asta şi stă pe o pernă cu aer, într-un scaun de 
invalid. 

— Ce-a spus societatea de asigurări? 

— Zice că accidentul a fost din vina ei. 

— Carevasăzică, îi cam plac bărbaţii? 

— Asta, ca să ne exprimăm moderat! 

— Ce să-i faci! S-ar putea vindeca dacă ar pierde nişte 
bani... 

— Da, s-ar putea. Nu înțeleg însă ce vrea să obțină. 
Pur şi simplu, nu mai pot s-o pricep. Ba da, pot. O 
înțeleg, dar nu pot să-i... 

— Să-i treci cu vederea? 

— Cine sunt eu ca să-i trec cu vederea? 

— Ei bine, încearcă să nu te mai justifici față de 
dumneata însăți şi spune-mi cum stau în realitate 
lucrurile. 

— Mi-am pierdut părinţii la vârsta de trei ani, într-un 
naufragiu. Tanti Amelia m-a luat atunci la ea ca să mă 
crească. Nici nu-mi mai amintesc de tata şi de mama. 
Îmi amintesc însă de tanti Amelia, cu calităţile ei, care 
nu-s puţine, dar şi cu toate defectele ei. 

— Da, continuă. 

— Era o femeie foarte, foarte frumoasă. S-a măritat cu 
unchiul Dave din milă şi a fost dezamăgită. Nu credea în 
divorț. După câţiva ani a aflat că bărbatul pe care-l luase 
suferea de o boală incurabilă. A încercat atunci cu 
disperare să se menţină tânără ca să poată, la moartea 
unchiului, să... în orice caz, să se mențină cât mai 
tânără. Voia să-şi refacă viața. 

— E de înţeles. 

— Apoi unchiul Dave a murit şi l-a cunoscut pe 
unchiul Fred. Cred că în epoca aceea devenise deja o fire 
calculată. Ştiu doar că primele mele amintiri din 
copilărie mi-o arată pe tanti Amelia în fața oglinzii, 

studiindu-se cu grijă din toate unghiurile şi dându-mă 
pe mine în seama unei dădace, apoi a unei guvernante. 
Mai târziu m-a expediat la o şcoală particulară. Îţi dai 
seama ce s-a întâmplat, domnule Lam. În anii aceia, 
când aşteptase moartea omului cu care se măritase şi se 
străduise să rămână tânără, tanti Amelia s-a obişnuit să 
se gândească numai la sine şi să viseze la înfăţişarea ei 
tinerească. Numai asta mai conta în viața ei. Dacă ar 
scăpa de ideea ei fixă, cred că ar fi o femeie admirabilă. E 
spirituală, inteligentă şi... egoistă. 

— A fost rănită? 

— Da, în accidentul de automobil. Leziuni uşoare, dar 
caută să le dea importanţă. Din când în când are câte o 
recidivă şi se aşază din nou în scaunul cu rotile. 

— Cine o împinge? 

— Susie Irwin, care e un fel de servantă, menajeră, 
damă de companie, bucătăreasă şi şofer. 

— Alți servitori există? 

— Nu. 

— Zici că e o femeie zgârcită? 

— Zgârcită şi ascunsă. 

— E bogată? 

— Ți-am spus, nu se ştie. A moştenit ceva avere şi a 
făcut investiții. Pare să aibă totdeauna bani la îndemână 
dar nu-i place să-i cheltuiască şi, dacă vrei neapărat s-o 
enervezi, pune-i o întrebare, o singură întrebare, despre 
situaţia ei financiară. 

— Povesteşte-mi ceva despre accident. 

— A, s-a petrecut la o intersecție, fiecare din părți 
aruncând vina asupra celeilalte. 

— Cum s-au aranjat lucrurile? 

— Tanti Amelia a spumegat câtva timp, dar societatea 
de asigurări a găsit că ea era de vină şi a dat câştig de 
cauză părții adverse, care avea şi trei martori. Tanti 

Amelia era singură. A fost furioasă la culme şi a anulat 
contractul de asigurare. 

— A mai încheiat vreunul de atunci? 

— Nu, se jură că o să-şi poarte singură de grijă. 
Considera că ar fi trebuit să plătească ceilalți. Se poate 
să aibă dreptate. E o femeie foarte atentă şi cu reflexe 
prompte, dar, cum îți spuneam, celălalt avea trei 
martori. Aşa cum au depus, păreau să-şi fi învățat toți 
textul pe dinafară. 

— Să vorbim sincer acum, doamnă Bushnell. 

— Mi se zice domnişoara Bushnell. 

— E-n ordine; să fim deci sinceri, Claire. 

— Avansezi repede, domnule Lam! 

— Nu destul de repede. Pur şi simplu n-avem timp de 
pierdut cu formalisme. Să vorbim pe şleau. Ăsta e un 
apartament mobilat, de preț mediu. Maşină... 

— Ar trebui să plăteşti dumneata chiria, şi apoi să 
spui că e de preț mediu. 

— Ştiu, vorbeam în general. Maşină n-ai. Dispui de 
un oarecare venit, probabil o pensie alimentară. Eşti 
bine îmbrăcată şi ai un apartament ieftin dar confortabil 
şi nu prea înghesuit. Telefon n-ai. Nu eşti bogată. N-ai 
venituri mari. 

Mă fulgeră cu ochii. 

Am urmat: 

— I-ai dat totuşi Berthei Cool două sute de dolari ca 
să-ți furnizeze informații despre omul care se învârteşte 
pe lângă mătuşa dumitale. O asemenea sumă nu se 
procură uşor. 

— În schimb, s-au dus foarte uşor, izbucni ea. 

Am dat din cap: 

— Mă înţelegi greşit. Înseamnă că ai avut un motiv 
puternic ca să te desparți de banii ăştia. Şi n-ai făcut-o 
numai pentru că aveai anumite bănuieli despre omul 

care se-nvârteşte pe lângă tanti Amelia. 

— Ţi-am spus că umblă să-i vândă ceva. 

— Bertha Cool a stat mult de vorbă cu dumneata. 
Apoi, ţi-a fixat onorariul la două sute de dolari şi n-ai 
protestat. N-ai încercat să te tocmeşti... 

— Era cazul s-o fac? 

— Unii clienți o fac. 

— Cu ce rezultate? 

— Cu niciunul. Dar nu despre Bertha vorbeam. 
Despre dumneata. 

— Aşa s-ar părea. 

— Deci, ai avut anumite motive pe care nu ni le-ai 
spus. 

Claire sări în picioare şi strigă iritată: 

— Ai de gând odată să te-apuci de lucru şi să faci 
treaba pentru care ai fost plătit, în loc să-ți pierzi vremea 
aici insultându-mă? 

— Încerc să obţin informaţii, tocmai ca să te pot 
ajuta. 

— Uite ce e, domnule Lam, ripostă ea sarcastic, dacă 
aş fi cunoscut răspunsurile, nici nu m-aş fi gândit să 
plătesc două sute de dolari stimabilei, lacomei şi 
zgârcitei Bertha Cool ca să le obțin. Când am dat aceşti 
bani asociatei dumitale, am făcut prostia să cred că voi 
avea pe cineva care să-mi obțină unele informații şi nu 
să-şi piardă vremea în apartamentul meu duminica 
dimineața, făcându-mi avansuri amoroase... 

— Nu ţi-am făcut, niciun fel de avansuri, am 
întrerupt-o eu. 

— Ştiu, dar asta ai de gând. 

— Pariem că nu? 

Mă privi de sus, apoi zise: 

— Da. 

— Pe cât? 

— Pe două sute de dolari. 

Apoi adăugă în grabă: 

— Nu, stai puţin. Ai să... mă refer la felul cum ai 
intrat când eram în baie, felul cum... Cred că pentru 
suma asta ai fi în stare... 

— Pe o sută, atunci. 

— Nu. 

— Cincizeci. 

— Nu. 

— Zece. 

— Fie. Am pariat. La douăzeci de dolari ai face pe 
gentlemanul, dar zece cred că ai accepta să pierzi dacă 
te-ar pune într-o poziție avantajoasă. 

— O.K. Ai pariat. Acum să revenim la cazul nostru. 

— Ce vrei să mai ştii? 

Am întrebat-o într-o doară: 

— Ai locuit vreodată în statul Colorado? 

— Nu. 

— Se întâmplă să-l cunoşti pe un oarecare Dover 
Fulton? 

— Nu. 

— Nici pe nevastă-sa? 

— Nu, nici n-am auzit de ei. 

— Dar pe unul Stanwick Carlton? 

Făcu ochii mari. 

— Ce legătură are asta cu...? 

— Niciuna, poate. Voiam numai să ştiu. 

— Păi, o cunosc pe Minerva Carlton... De ani de zile... 
Suntem prietene bune. Pe soțul ei însă nu-l cunosc. Nu 
l-am întâlnit niciodată. 

— Unde locuieşte Minerva? 

— În Colorado. 

— Ai primit veşti de la ea de curând? 

— Nu. 


56 


— Citeşti ziarele? am întrebat-o. 

— Paginile de umor şi varietăți. Dar ce naiba caută 
Minerva în treaba asta? 

— Nu ştiu... Şi sunteţi prietene bune? 

— Da, foarte bune. 

— Când ţi-a scris ultima oară? 

— Nu ştiu precis, acum vreo lună. Ne scriem regulat. 

— Se întâmplă să ai o fotografie de-a ei? 

— Da, am una pe care mi-a trimis-o, şi mai am câteva 
instantanee făcute pe plajă, în vara asta. 

— Hai să vedem instantaneele. 

— Dar de ce? 

— Vreau să mă uit la ele. 

— Ce-are asta a face cu tipul care o vizitează pe tanti 
Amelia? 

— Nu ştiu. Vreau să văd pozele. 

— Eşti cel mai pisălog bărbat pe care l-am întâlnit 
vreodată, poate cu excepția... 

Ezită. 

— Cu excepția lui Jimmie, băiețaşul doamnei 
Bushnell? 

— Exact, confirmă ea. 

— O.K., adu pozele şi cu asta am terminat. 

Se duse la un dulap, scotoci prin sertare şi luă de 
acolo un plic de felul celor folosite de laboratoarele 
fotografice, cu două despărțituri, una pentru clişee şi 
alta pentru fotografii. 

Scoase fotografiile şi începu să le examineze. Puse în 
grabă şase din ele la loc, cu un zâmbet uşor fluturându-i 
pe buze. Apoi îmi întinse două. 

M-am uitat la ele. Erau poze bune, care le arătau pe 
Claire Bushnell şi o altă fată în costume de baie foarte 
sumare. Claire avea un corp bine făcut. Prietena ei era 
femeia pe care o văzusem la cocteil-bar în noaptea 

trecută, cea cu părul roşcat şi ochii gânditori. 

— Aceasta e Minerva Carlton? am întrebat. 

— Da, cea care e cu mine. 

— Frumos Corp... 

— Aşa se spune. 

— Al dumitale, la el mă uitam. 

— Asta intră în onorariu, sau e vreun supliment? 

— E un supliment. 

— Ai putea renunţa la el, în ceea ce mă priveşte. 

— Ce reprezintă celelalte poze? 

Clătină din cap. 

— Când două fete se distrează pe plajă cu aparatul de 
fotografiat, nu poți şti ce se mai întâmplă. 

— Ai negativele de la acestea două? 

— Da. 

— Vrei să mi le dai? 

— Pentru ce? 

— Am nevoie de ele. 

Şovăi o clipă, apoi scoase clişeele din despărțitura lor. 
Se duse să le vadă în lumină, ca să le aleagă pe cele două 
cerute. Stătea cu spatele la mine. Mă uitam cum i se 
mişcă umerii şi cum priveşte pe rând filmele semiopace. 
După ce le alese, mi le dădu. 

— Ai cumva un plic? am întrebat. 

În loc de răspuns, scoase toate filmele afară şi-mi 
dădu plicul gol. 

M-am uitat la clişee. Şi acestea erau bune şi clare, 
format 6x9. Se puteau mări bine. 

— Frumoasă expunere, am zis. 

— Renunţă la aspectele personale, te rog. 

— Mă refeream la timpul de expunere. 

— Aha! 

Am studiat negativele. 

— Şi bine făcute. 

— De trei ani îmi dau filmele la laboratorul din colț. 

— Acum nu mă mai refeream la filme, ci la liniile 
dumitale. 

Se făcu că vrea să arunce cu o carte în mine, dar nu-şi 
putu ascunde licărul de încântare din ochi. 

— Şi zici că nu-l cunoşti pe Stanwick Carlton? 

Zâmbi şi clătină din cap: 

— Cred că Stanwick nu mă prea înghite. În fond, mă 
asociază cu trecutul cam încărcat al Minervei. 

— Are aşa ceva? 

— Nu vorbi prostii. E un tip gelos, posesiv şi bănuitor. 

— Ai putea citi şi restul ziarului. 

— De ce? 

— Minerva a fost găsită moartă la Kozy Dell, un motel 
aflat la vreo cincisprezece kilometri afară din oraş. Ea... 

Claire Bushnell se repezi la măsuță, deschise ziarul, 
aruncând jos paginile de umor şi varietăţi. l-am arătat 
relatarea despre dubla sinucidere din motel. 

În timp ce stătea acolo uluită, sau simulând acest 
lucru cât putea mai bine, am cules celelalte clişee, le-am 
vârât în buzunar şi am ieşit, trăgând încet uşa după 
mine. 

Nici măcar nu m-a auzit plecând. Am privit-o ultima 
oară, în timp ce închideam uşa: stătea în picioare, cu 
ochii măriți de groază, şi citea ştirile despre moartea 
Minervei Carlton. 

Liftul nu era la etajul 3 şi nici n-am stat să-l aştept. 
Am coborât scările în goană, m-am urcat în rabla 
agenției şi am luat-o din loc. 

Am oprit ceva mai în josul străzii ca să mă uit la 
clişee. Două erau nuduri. În celelalte patru, fetele 
purtau costume de baie, dar era şi un bărbat cu ele. 
Minerva Carlton şedea cu capul rezemat de pieptul lui 
gol. Amândoi păreau fericiți. 

Am pus toate negativele la loc în plic, pe care era 
scrisă şi comanda: Trei din fiecare, pe hârtie lucioasă. 

CAPITOLUL 5 
NOTA PERSONALĂ 


Am oprit maşina la adresa din Strada Korreander şi 
am urcat grăbit scările vilei albe de stuc. 

O femeie de vreo cincizeci de ani, slabă şi cu 
înfăţişarea aspră, veni spre uşa de la intrare, cu paşi 
mari şi greoi. O puteam vedea prin rețeaua de sârmă a 
uşii încuiate. Se opri, înaltă şi severă, cercetându-mă cu 
privirea. 

— Ce vinzi? 

— Nimic. 

— Atunci, ce vrei? 

— Să vorbesc cu domnişoara Jasper. 

— În ce problemă? 

— În problema accidentului de automobil. 

— Ce-i cu el? 

— Vreau să aflu cum s-a întâmplat. Societatea de 
asigurări nu i-a plătit nimic, mi se pare. 

— Ce vrei să ştii despre accident? 

— O să-i spun doamnei, când o voi vedea. 

Nu zise nici: „Aşteaptă puţin”, nici: „Să văd” sau: „O 
clipă, te rog”. Nu zise nimic. Se întoarse pe călcâie şi 
i-am putut urmări silueta înaltă,  colțuroasă, 
îndepărtându-se fără grabă pe coridor. 

Am auzit apoi voci. Femeia se înapoie cu paşi mari, 
clătinându-şi şoldurile osoase. Ajunse din nou la uşă. 

— Cum te cheamă? 

— Lam. 

— Numele mic? 

— Donald. 

— Lucrezi la vreo societate de asigurări? 

— Nu. 

— Atunci, de ce te interesezi de accident? 

— Asta am să i-o spun doamnei Jasper. 

— Ai vorbit şi cu partea cealaltă? 

— Nu. 

— Dar cu societatea? 

— Aş prefera să comunic toate aceste lucruri doamnei 
Jasper. 

— Ei bine, dânsa preferă să mi le comunici mie. 

— Spune-i atunci că dacă se împacă cu modul 
inechitabil cum s-au aranjat treburile, n-are decât să nu 
mă primească. Dacă însă vrea să redeschidă dosarul, ar 
fi mai bine să stăm puțin de vorbă. 

— Ce ştii dumneata despre asta? 

— Multe. 

Mă examină cu ochii ei negri ca smoala, vârâți adânc 
în orbite. Apoi plecă din nou pe coridor, lipsi vreo două 
minute, reveni şi îmi deschise uşa. 

Am intrat. 

Femeia încuie uşa după mine. 

— Pe unde? 

— Pe coridor. Prima uşă pe stânga. 

Am pornit de-a lungul coridorului, călcând pe covor, 
am deschis prima uşă pe stânga şi am intrat într-o 
cameră de zi. 

Femeia aşezată pe scaunul cu rotile era frumoasă. 
Părul ei avea o culoare caldă, brun-roşcată. Faţa îi era 
relativ neridată, cu ochi vioi şi inteligenți. Dacă n-ar fi 
fost guşa de sub bărbie, i-aş fi dat mult mai puţin. 

— Bună ziua, domnule Lam. Eu sunt Amelia Jasper. 

— Mă bucur să vă cunosc, doamnă Jasper, am spus 

eu, înclinându-mă. Îmi pare rău că vă deranjez la 
această oră, duminica, dar vedeți, e singura zi de care 
dispun pentru a strânge materialul ce-mi trebuie. 

— Şi cu ce vă ocupați, vă rog? 

— Sunt publicist. 

Zâmbetul îi rămase pe buze, dar privirile îşi pierdură 
cordialitatea. 

— Publicist? mă întrebă ea cu răceală. 

— Scriu o serie de articole despre asigurări şi modul 
cum funcționează societățile de asigurări. Unul din 
aspectele pe care le combat este felul cum se încurajează 
mărturia falsă. Când se întâmplă vreun accident în care 
într-una din maşini se află o singură persoană, oricât ar 
fi ea de onorabilă, iar de partea cealaltă sunt mai mulți 
inşi care mint evident, rareori se întâmplă ca societățile 
să caute adevărul până la capăt... 

— Mie-mi spui? mă întrerupse Amelia Jasper, cu 
ochii plini de indignare. Niciodată n-am fost umilită mai 
tare în toată viața mea. Presupun că ați auzit de 
accidentul meu... 

— Numai împrejurările generale. După câte ştiu, erați 
singură. 

Ea ezită o clipă, apoi confirmă: 

— Da. 

— Iar în maşina cealaltă se aflau trei-patru persoane? 

— Patru. Nişte mitocani, exact tipul de oameni pe 
care ti-i imaginezi denaturând faptele ca să obțină câțiva 
dolari amărâți. 

— S-a întâmplat la o intersecție? 

— Da. Tocmai intram în intersecție. Am privit la 
dreapta şi nu era nimic. M-am uitat repede şi în stânga, 
presupunând că am prioritate asupra oricărui vehicul 
din stânga şi că nu va trebui să mă preocup decât de 
vehiculele din dreapta. 

— Ce s-a întâmplat? 

— Păi, indivizii ăia nesuferiți au dat peste mine. Au 
venit din stânga. Au venit atât de repede, încât au intrat 
în intersecție cu mult în urma mea, dar au avut 
neobrăzarea să spună agentului societății că erau acolo 
când m-au văzut venind, că aveam o asemenea viteză 
încât n-am putut opri, şi că i-am tamponat eu pe ei. 

— Aşa a fost oare? 

— Maşina mea a lovit-o pe a lor, dacă la asta vă 
referii. 

— Atunci nu v-au tamponat ei. Dumneavoastră i-ați 
tamponat? 

— Ei au intrat cu maşina de-a dreptul în fața mea. 

— Înţeleg acum atitudinea societăţii de asigurări. 

— Ei bine, eu n-o înțeleg, izbucni ea, şi să nu vă 
aşteptaţi la cooperare din partea mea dacă începeți să 
simpatizaţi cu ăia de la asigurări! 

— Nu simpatizez cu ei, încerc doar să aflu ce s-a 
întâmplat. 

Scosesem din buzunar un carnet şi un creion. Acum, 
fără a mai deschide carnetul, le-am pus la loc şi m-am 
înclinat: 

— Îmi pare foarte bine de cunoştinţă, doamnă Jasper, 
şi vă mulțumesc că m-ați primit. 

— Dar nu v-am spus totul despre accident... 

M-am prefăcut stânjenit şi am zis: 

— Păi... cred că am înţeles cum stau lucrurile... 

Ea continuă, iritată: 

— Numai pentru că ceilalți erau patru, adoptați 
punctul de vedere că eu aş fi fost vinovată. 

— Nicidecum. Pur şi simplu nu consider cazul 
dumneavoastră interesant pentru revista la care vreau 
să colaborez. 

— De ce? 

— Ceea ce vreau eu să arăt este pericolul soluțiilor de 
compromis, când partea asigurată are dreptate, dar 
societatea consideră că susținerea cazului ar cere prea 
mult efort. Ca atare, permite părții celeilalte să depună 
mărturii mincinoase şi... 

— Păi tocmai asta s-a întâmplat şi cu mine! 

Am şovăit: 

— Aţi fost rănită grav? 

— Da, la şoldul stâng. 

— V-aţi făcut bine acum? 

— Da. Pot umbla, dar de atunci am avut mai multe 
crize de sciatică. Chiar acuma am una foarte rea — perne 
de aer, aspirină, dureri... 

— Îmi pare rău, am căutat s-o consolez. 

— Şi, mai mult, mă tem să nu rămân permanent cu 
un picior mai scurt decât celălalt. 

— O să se îndrepte cu timpul, pe măsură ce se refac 
muşchii. 

— Cu timpul! exclamă ea, indignată. 

N-am spus nimic. 

Doamna Jasper mă studie un răstimp, apoi zise: 

— Am avut întotdeauna... ăăă... picioare frumoase. 

Şi ezită exact cât trebuia ca să dea aparența că 
dorința de a mă convinge fusese mai tare decât 
pudoarea, după care îşi ridică fusta, arătându-mi 
piciorul stâng. 

Am fluierat admirativ. 

Ea îşi lăsă brusc fusta la loc. 

— N-aveţi niciun motiv să fluierați, făcu ea iritată. 

— Nu? 

— Voiam doar să evidențiez un punct de vedere. 

— Să evidențiaţi o curbă, aş zice eu... 

— Sunteţi amabil. Dar gândiţi-vă la celălalt picior, 
mult mai scurt şi diform. 

Şi ochii i se umplură de lacrimi. 

— Dar n-o să vi se întâmple aşa ceva. 

— Este deja mai scurt. Simt şoldul mai sus. Şi se va 
subția, căci nu-l pot folosi. Şi apoi... da, nu mai sunt 
chiar aşa de tânără. 

Am zâmbit cu bunăvoință. 

— Dar vă spun că nu. Ce vârstă-mi dați? 

Am strâns din buze, simulând un efort de apreciere 
obiectivă. 

— Păi, ați trecut probabil de treizeci şi cinci, dar nu e 
momentul să precizăm acum cu cât, deoarece o femeie 
arată totdeauna mai în vârstă când stă într-un scaun cu 
rotile. Dacă ați umbla... ei bine, în jur de treizeci şi cinci, 
cam aşa ceva... 

— Vorbiţi serios? mă întrebă ea radioasă. 

— Da, în jur de treizeci şi cinci. 

— Am patruzeci şi unu. 

— Cum? am exclamat eu, neîncrezător. 

— Patruzeci şi unu. 

Şi-mi zâmbi dulce. 

— Dar în niciun caz nu arătaţi! 

— Şi nici nu mă simt! 

— Doamnă, am să trec pe la societatea de asigurări să 
obțin toate datele despre cazul dumneavoastră. Cred că, 
până la urmă, tot s-ar putea scrie ceva. 

— Îmi pare bine şi chiar aş vrea să scrieţi un articol 
despre asta. E nevoie să apară aşa ceva în presă. 
Societăţile de asigurări sunt prea arogante, prea sigure 
de ele. 

— Sunt corporații, şi tind să se înconjoare cu un văl 
de birocrațţie. 

— Aveţi perfectă dreptate. 

Am arătat spre ziarul de dimineață aflat pe o măsuţă, 
lângă scaunul cu rotile. 

— Aţi citit despre crimă? 

— Ce crimă? 

Cea de la motelul Kozy Dell. 

— A, făcu ea cu indiferență, încă vreo crimă pasională 
sau sinucidere. Îmi amintesc că am văzut titlul. 

— N-aţi citit textul? 

— Nu. 

— Victimele sunt din Colorado. Cred că bărbatul se 
numea Stanwick Carlton... ba nu, staţi puţin, omul 
asasinat era Dover Fulton. Din San Robles. Stanwick 
Carlton e soțul femeii ucise — Minerva, mi se pare. 

Doamna Jasper dădu din cap absentă. 

— Aş dori foarte mult să luaţi legătura cu societatea 
de asigurări. Întrebaţi de domnul Smith şi rugaţi-l să vă 
spună ce s-a întâmplat. Aş vrea să ştiu ce o să vă spună 
el. Credeţi că ați putea să-mi comunicaţi? 

— Cred că da. 

— V-aş rămâne îndatorată. Deci, sunteți publicist. 
Despre ce scrieți? 

— Despre o mulțime de lucruri. 

— Sub numele dumneavoastră propriu? 

— Nu, cel mai adesea sub alte nume, iar uneori 
anonim. 

— De ce? 

Am zâmbit: 

— Scriu tot felul de confesiuni şi... 

— Vreţi să spuneți că nu sunt lucruri reale? 

— Cele pe care le scriu eu, nu. 

— Eu credeam că sunt. 

— Ştiţi, îmi culeg materialele din viața reală, apoi le 
prelucrez şi le scriu la persoana întâi. Mă interesează 
mai ales divorțurile, crimele şi alte cazuri similare. 

— Da asta m-aţi întrebat despre crima aceea? 

— Da. 

— Şi eu aş fi vrut să scriu. E greu? 

— Dg’ de unde. Pur şi simplu îţi aşterni gândurile pe 
hârtie. E surprinzător ce repede îţi vin cuvintele. 

— Dar dacă e aşa de uşor, de ce nu scriu mai mulți 
oameni? 

— Ba scriu. 

— Nu, ştiţi ce vreau să spun, de ce nu publică în 
reviste? 

— A, de ce nu publică? am exclamat eu, clătinând din 
cap. Aici e-aici. Să scrii e uşor. Îi dai drumul şi scrii ce 
vrei. Dar să publici, asta-i altă poveste! 

Doamna Jasper râse: 

— Sunteţi foarte nostim, domnule Lam. Nu vreţi să 
luaţi loc şi să mai stăm puţin de vorbă? 

— N-aş dori să vă rețin... 

— Păi, la urma urmelor, e duminică şi sunt singură 
şi... dar desigur, n-aş vrea nici eu să vă răpesc timpul. 

— Nicidecum. Îmi face plăcere... Cred c-au să facă 
nişte mutre agenţii de asigurare dacă voi da de vreun 
martor care să arate că accidentul s-a datorat exclusiv 
părții celeilalte. Îmi închipui că societatea ştie ce am de 
gând şi că nu prea îi place, aşa că vor încerca să-mi vâre 
bețe-n roate. 

— Asta-i bună! Nu-i lăsaţi s-o facă! 

Am spus cu modestie: 

— Am vrut să vă vizitez ieri, dar m-am speriat şi am 
renunțat. 

Am zâmbit şi am lăsat zâmbetul să se transforme 
într-un râs batjocoritor, dar politicos, la adresa propriei 
mele timidități. 

— V-aţi speriat? 

— Da. 

— De ce anume? 

— De un tânăr bine îmbrăcat pe care l-am luat drept 

detectiv. 

— Cum s-a întâmplat asta, domnule Lam? 

— Era înalt, purta un costum gri la două rânduri şi 
fuma o ţigară. S-a dat jos din automobil cam odată cu 
mine şi m-a cercetat cu privirea. A trecut pe lângă mine, 
a urcat treptele şi a sunat la dumneavoastră. Am dat 
colțul şi am parcat în aşa fel încât să-i pot vedea maşina. 
L-am aşteptat apoi să iasă. Credeam, ba eram chiar 
convins că e vreun detectiv în slujba societății de 
asigurări, care mă urmăreşte pe mine. Cât pe ce să 
renunt la tot. Dar cazul dumneavoastră este tipic pentru 
problema ce mă interesează, aşa că m-am decis să mai 
încerc o dată. 

— Nu era detectiv, mă asigură ea, nu era deloc 
detectiv. Era... un tânăr simpatic, aşa ca 
dumneavoastră. 

Am râs: 

— Ei bine, mi-aţi luat o piatră de pe inimă. E un 
prieten, vasăzică. Îl cunoaşteţi de mult timp? 

— Nu de prea mult timp. 

Am aşteptat să continue. 

— E simpatic. Un tânăr simpatic. 

— Mie mi s-a părut a fi detectiv. 

Doamna Jasper se încruntă. 

— Cum l-aţi cunoscut? am întrebat-o. 

— Păi, să vedeți, aş putea zice întâmplător. E bogat, 
are nişte investiții miniere şi nu trebuie să muncească. 
E, cred, ceea ce ai putea numi un băiat de viață, deşi nu 
înțeleg ce vede la mine un asemenea om. 

Şi zâmbi afectat. 

— Cred că vede tot ce văd şi eu. 

— Domnule Lam! Uitaţi ce vârstă am! El nu poate 
avea peste... ei bine, e cu mult mai tânăr. 

— Aş fi jurat că e mai bătrân. 

— Ei, domnule Lam! Nu vorbiți aşa! 

— Ştiţi că am dreptate. 

Încercă să facă pe mironosița: 

— O, nici nu mi-a trecut prin minte aşa ceva! Domnul 
Durham a fost pur şi simplu atent cu mine. 

Am zâmbit cu un aer de cunoscător. 

Ea era încântată ca o păsărică ce-şi curăță penele. 

Am reluat. 

— Îmi pare rău. Vă rog să mă iertati. 

— Să vă iert? Pentru ce? 

— Că am intrat în chestiuni atât de personale. 

— Femeilor le place să discute chestiuni personale, 
replică ea cu şiretenie. 

— Oare aşa să fie? 

— Nu ştiaţi? 

— Cred... că nu m-am întrebat niciodată. 

— Ei bine, tocmai aşa ceva vor. Să ţineţi minte asta. 

— N-am să uit. 

Mă privi galeş: 

— O să mai veniți? 

— O, da, am să mai trec pe la dumneavoastră. Voi 
face cercetări, şi apoi va trebui să revin ca să vă mai pun 
câteva întrebări. 

— Mi-ar face plăcere. Aş vrea să dau o lecție societăţii 
de asigurări. 

M-am ridicat. Ea chemă cu voce tare; 

— Susie! 

Servitoarea intră în cameră suspect de repede. 

— Domnul Lam pleacă. Va mai veni pe-aici. Am să-l 
primesc oricând, Susie, oricând. 

Femeia se mulțumi să dea din cap. Îmi făcu loc pe 
coridor s-o iau înainte. 

Am descuiat uşa cu zăbrele şi am deschis-o. Ea 
rămase în prag. 

— La revedere, Susie, am spus cu un surâs. 

Mă privi crunt şi zise: 

— Pe ea ai prostit-o. Asta nu-nseamnă că m-ai prostit 
şi pe mine! 

Şi trânti cu putere uşa în urma mea. 

Mergând spre locul unde parcasem maşina agenției, 
mă gândeam intens la toate acestea. Parcasem lângă 
şosea, în afara părții carosabile, şi când am observat 
urme de pantofi femeieşti cu toc jos pe lângă numărul 
maşinii, m-am felicitat că avusesem prudența s-o 
înregistrez pe un nume fictiv. 

CAPITOLUL 6 
CEVA NU E ÎN REGULĂ 


Am ajuns la locul de parcare pe care îl închiriasem cu 
luna, am coborât, am încuiat maşina şi m-am îndreptat 
spre clădirea unde era sediul nostru. 

Am văzut o oarecare animație peste drum, apoi un 
automobil mare de poliție ieşi în viteză dintr-un loc de 
parcaj. Sergentul Frank Sellers de la Brigada Criminală 
rânji de la volan şi-mi strigă: 

— Salut, vulpoiule! 

— Salut! Ce-ai pe suflet? 

— Tocmai voiam să te văd. Eşti cam scump la vedere. 
Bertha mi-a spus că lucrezi la un caz. 

— Da, aşa e. 

— Ce caz? 

— Nu fi prost! Ştii că nu-ți pot spune. 

— Va trebui să-mi spui dacă te întreb oficial. 

— Ei bine, n-a fost o întrebare oficială. 

— Te caut de vreo trei ore, Lam. Se pare c-ai pornit 
cam devreme azi. 

— Devreme e un termen relativ. Depinde dacă lucrezi 
pentru Bertha Cool sau pentru contribuabili. 

Sellers nu prinse poanta. Deschise portiera şi mă 
invită: 

— Urcă. 

— Unde mergem? 

— Ai să vezi. 

— De ce? 

— Nu te priveşte. Urcă. 

M-am urcat. Trânti uşa şi porni în viteză. 

— N-ai putea să-mi spui unde mergem? 

— Nu acum. Nu vreau să te supun unui interogatoriu 
şi nu vreau să-mi faci nicio declarație până nu ştiu cum 
stau. Când o să ştiu, am să-ți dau o şansă să scapi 
basma curată. 

M-am lăsat pe spătarul banchetei şi am căscat. 

Sergentul Sellers puse în funcțiune sirena şi 
începurăm să ne strecurăm rapid printre maşinile ce 
abia se târau. 

— O fi ceva urgent, am încercat. 

Sellers rânji: 

— Nu pot suferi să mă târăsc în coada convoaielor de 
turişti duminicali. Le prinde bine să audă sirena din 
când în când. Îi mai scoate din amorțeală... Fir-ar să fie! 

Sellers întoarse brusc volanul şi de-abia reuşi să evite 
un automobil care tocmai intrase în depăşire. Frână 
scurt şi, în timp ce ne opream cu un scrâşnet de roți, din 
spate țâşni o maşină de patrulare iar polițistul de la 
volan strigă: 

— Îl umflu eu! 

— Nu-l lăsa! răcni Sellers. Freacă-i bine ridichea! 

Celălalt dădu din cap. 

Sellers apăsă din nou pe ambreiaj, spunându-mi: 

— Tipi ca ăsta ar trebui băgațţi la zdup şi ținuți acolo. 

— Ai dreptate. Dumneata goneşti într-o chestiune de 
viață şi de moarte, şi el... 

Mă fulgeră cu o privire piezişă: 

— Mai bine economiseşte-ți sarcasmul. S-ar putea 
să-ți folosească mai târziu. 

— O.K., o să-l economisesc. Probabil c-o să-mi 
folosească. 

După trei minute înțelesesem unde mă ducea şi mă 

pregăteam pentru ce avea să urmeze. 

La lumina zilei, motelul Kozy Dell părea banal şi 
sărăcăcios. Noaptea, firmele cu neon din față erau astfel 
aranjate încât să dea fațadei un aspect atrăgător. Cei 
care veneau cu maşina puteau vedea curba elegantă a 
aleii aşternute cu pietriş, luminile verzi şi roşii, căsuțele 
aranjate în şiruri ordonate, cu lămpile luminând doar 
fațada albă de stuc şi pietrişul curat dinaintea lor. Ziua 
însă se vedea şi partea din spate, iar stucul alb prezenta 
semne evidente de deteriorare, fiind ciobit pe alocuri şi 
destul de murdar. 

Sergentul Sellers trase maşina pe alee. 

— Hai, Lam, vino cu mine. 

L-am urmat. 

Femeia care conducea motelul ne privi cercetător. 

— L-aţi mai văzut vreodată? 

Privirile noastre se întâlniră. 

— Da, el este, răspunse ea. 

— Cine, adică? 

— Omul de care vă vorbeam, cel care a venit cu 
maşina lui Fulton. Cel care a scris în registru Dover 
Fulton, Orange Avenue nr. 6285, San Robles. E scrisul 
lui. 

— Ce-mi puteţi spune despre fata care-l însoțea? 

Femeia strâmbă din nas, apoi zise: 

— O damă oarecare. Şi, dacă vreți să ştiţi, tipul ăsta e 
un ageamiu. Doamne sfinte, a venit la mine cu o poveste 
cum că damei i-e rău şi că are nevoie de toaletă. l-am 
spus că n-avem toalete separate, că avem camere cu 
baie şi toaletă, şi l-am întrebat dacă vrea una. Şi ce 
credeți că mi-a răspuns? 

Sergentul Sellers mă privi gânditor: 

— Ce naiba a putut să vă răspundă? 

— Că se duce s-o întrebe pe ea. 

Sellers rânji. 

— Cât p-aci să nu-i primesc, continuă femeia. Indivizi 
ca ăştia strică faima motelului. Ce bine-ar fi fost să fac 
ce-mi spunea inima şi să-i dau afară. La urma urmelor, 
la mine nu-i loc de distracții pentru puşti. 

— Dar nu-i un puşti, făcu Sellers. 

— Se poartă de parc-ar fi. 

— Şi cum arăta tipa care venise cu el? 

— Nici nu m-am uitat bine la ea, răspunse femeia, 
apoi adăugă plictisită: Nu-mi place genul ăsta. Unele fac 
pe versatele, dar cele mai multe nepricepute din astea se 
țin în umbră, rămânând în maşină şi străduindu-se să 
pară indiferente. Mi-e scârbă! 

— Ia încercaţi, insistă Sellers, nu se poate să nu vă 
amintiți câte ceva. Avea părul roşu şi... 

— Nu, era blondă şi măruntă. Asta am putut să văd. 
Am comunicat poliției tot ce ştiam despre ea. 

— Şi ce s-a întâmplat apoi? 

— Omul ăsta a trecut numele în registru. l-am 
condus şi le-am arătat camera, am încasat banii şi 
m-am întors. Mai aveam trei camere libere, şi le-am dat 
şi pe ele în următoarele două ore. Cei din ultima, de colo, 
mi s-au plâns ca vecinii pun radioul tare, aşa că... 

— Aţi auzit împuşcăturile? 

— Credeam că sunt rateuri de motor. Nici nu m-am 
gândit... 

— Trei? 

— Trei. 

— După ce aceştia doi închiriaseră camera? 

— Da. 

— Cam la cât timp? 

— Nu ştiu... poate vreun sfert de oră... poate mai 
puțin, vreo zece minute. 

— Mai mult de un sfert de oră? 

— Vă spun că nu ştiu precis. Nu m-am gândit să-mi 
notez chestiile astea. Dacă aş fi ştiut că sunt 
împuşcături, m-aş fi uitat la ceas. Şi dac-aş fi ştiut că o 
să-mi facă atâtea necazuri, nici nu l-aş fi primit. Nu sunt 
ghicitoare. 

— Nu, desigur, conveni Sellers. Ce s-a mai întâmplat 
pe urmă? 

— Ultima cameră n-am închiriat-o decât pe la ora 
unsprezece. Era chiar lângă asta. O cameră dublă, 
destul de nerentabilă. Am dat-o unui grup de patru 
persoane. I-am dus ca să-i instalez şi am observat că 
alături era lumina aprinsă şi mergea radioul. 

— Aţi mai avut ceva reclamaţii înainte? 

— Nu, până la celelalte camere nu se auzea aşa de 
tare. Dar asta dublă era chiar alături şi te asurzea. Cei 
patru mi-au spus că sunt obosiţi şi că vor să se culce, 
aşa că i-am asigurat că o să-i rog pe vecini să facă 
linişte. 

— Continuaţi, zise Sellers. 

— Am mai povestit toate astea. 

— Nu-i nimic, mai spuneți o dată. 

— M-am dus deci şi am bătut la uşă. Niciun răspuns. 
Am bătut mai tare. Nimic. Am încercat atunci uşa. Era 
încuiată pe dinăuntru. M-am enervat, am împins cheia 
afară din broască şi am deschis cu a mea. Erau acolo, 
întinşi pe jos. Sânge peste tot, pe covorul meu... Şi asta 
tocmai la mine! Acum trei luni pusesem un covor nou ca 
să fac interiorul cât mai atractiv. Aşa se întâmplă, ştiţi... 

— Şi atunci ați chemat poliția? 

— Da. Şi pentru că tot sunteți aici, aş vrea să vă-ntreb 
ceva. Încasasem chiria de la cei patru, care însă auzind 
tărăboiul şi maşinile poliției, au cerut banii înapoi. 
Le-am spus că plătiseră şi că dac-ar fi oameni 
cumsecade, cu conştiinţa curată, s-ar duce să se culce, 

că doar puțin zgomot de maşini nu e mare lucru. Dg’ ei 
mi-au zis că dacă nu le dau banii înapoi, o să mă 
reclame la poliție, să fiu arestată. Pot face aşa ceva? 

— Nu, răspunse Sellers. 

— Bine, la fel ziceam şi eu. Îmi pare bine că mi-aţi 
spus asta. 

— Şi ce-au făcut? 

— Au plecat pe la unu dimineaţa. Ziceau că nu pot 
dormi într-un loc unde au fost omorâți oameni. S-au dus 
în altă parte, pe şosea. Sper să nu fi găsit nimic!... 

M-am uitat la Sellers. Acesta se adresă femeii: 

— Daţi-mi toate informaţiile despre cei patru. Să văd 
cum s-au înscris. Daţi-mi numărul permisului de 
conducere şi... 

Femeia începu să răsfoiască registrul. 

— Nu acum, adăugă Sellers grăbit. Mă-ntorc peste 
câteva minute. Vă rog să extrageți dumneavoastră datele 
şi am să revin să le iau. 

Apoi mă apucă de braţ şi mă scoase afară. 

— Ce-ar fi să-ți dai drumu” la gură, Donald? 

Am clătinat din cap. 

— Hai, zise el. Mai bine spune totul. 

— Nu pot. E o chestiune profesională. 

— O chestiune profesională, pe dracu”! exclamă 
Sellers. Am vorbit cu Bertha în privința asta. 

— lar eu îți spun că e o chestiune profesională. O 
femeie mi-a dat două sute de dolari şi voia să... 

— Mai departe, făcu Sellers văzând că mă opresc. 

Am clătinat din cap: 

— Nu pot s-o fac fără să trădez încrederea clientei. 
Trebuie să-i cer permisiunea înainte de a-ți spune ceva. 

— Poţi să ne dai o mână de ajutor, Donald. Vreau să 
lămuresc treaba asta şi să scap de ea. 

— Nu, Frank, nu pot. Îți spun că e secret profesional. 

— Piui! Erai cu o damă pe cont propriu. Şi Bertha zice 
tot aşa. Te joci cu chestii d-astea şi ai să-ți pierzi 
autorizaţia de detectiv. Încerc să uşurez situaţia firmei 
pentru că Bertha e fată bună, dar în ceea ce te priveşte, 
ne-ai făcut mereu dificultăți. 

— i-am spus că eram în misiune. În legătură cu 
Dover Fulton, dar n-are nimic de-a face cu omorul. 

— Ar trebui să cooperezi cu poliția. Nu uita asta! 

— Uite ce e, Frank, e vorba de o sinucidere, un caz 
pasional. Au ales calea asta. Îi priveşte. Din punctul de 
vedere al poliției, dosarul e-nchis. Ştii asta la fel de bine 
ca şi mine. 

— Sunt totuşi unele aspecte ciudate, pe care vrem să 
le clarificăm. 

— N-aveţi nimic de cercetat. Amândoi sunt morți. E 
vechea poveste cu sinuciderea în doi. 

— Dar automobilul care era aici? Treaba asta e cam 
suspectă. Vreau s-o lămuresc. 

— Şi dacă ţi-aş spune ce ştiu, tot suspectă ar rămâne. 

— Cine e clienta? mă întrebă el. Pentru cine lucrezi? 

Am clătinat din cap. 

— Bine, atunci aşteaptă aici. 

Şi se întoarse în biroul motelului, făcând pietrişul să 
scrâşnească sub picioarele lui grele. Rămase acolo vreo 
cinci minute, apoi reveni împăturind o hârtie. Se urcă în 
maşina poliției şi-mi spuse: 

— O.K., mai mergem undeva. 

La numărul 6285 pe Orange Avenue se afla o casă 
clădită după război, din materialele şi cu mâna de lucru 
ce se puteau găsi pe atunci. Un fel de vilă destul de 
arătoasă în exterior, dar constructorii trebuiseră să 
rezolve problema reducerii costului pe metru pătrat şi 
încercaseră să restrângă suprafața cât mai mult posibil. 

Cu cincisprezece ani în urmă, ar fi fost o machetă de 

arhitect, o casă în miniatură folosită pentru birourile 
unei agenții de închirieri, o casă de păpuşi ceva mai 
răsărită. Acum, cu două dormitoare şi o baie, făcea 
12.785 dolari. 

Intrarăm pe o portiță. Sellers sună. 

Femeia care ne deschise părea să fi plâns până când 
şi-a a dat seama că lacrimile nu ajută la nimic. Acum 
părea zăpăcită şi încerca să se adapteze unor 
împrejurări noi şi cu totul neaşteptate. 

— Îl cunoaşteţi pe acest om? o întrebă Sellers. 

Femeia clătină din cap. 

— Îmi pare rău să vă deranjez, continuă Sellers, dar 
aş vrea să intrăm. 

Doamna Fulton deschise uşa şi ne făcu loc să intrăm. 

— Unde sunt copiii? se interesă Sellers. 

— I-a luat o vecină la ea acasă. Am crezut că-i mai 
bine să nu fie aici, cu agitația şi vizitele pe care le-am 
avut. 

— Vă înțeleg. Nici noi n-o să stăm mult. 

Se aşeză comod pe un scaun, picior peste picior, îşi 
descheie haina, vâri degetele mari în buzunarele vestei şi 
zise: 

— Să ne-nțelegem clar. Sunteţi absolut sigură că nu 
l-ați mai văzut pe acest om? 

Ea mă privi şi clătină din cap. 

— Nu l-aţi angajat cumva ca să-l fileze pe soțul 
dumneavoastră? 

— Nu! Doamne fereşte! Nu m-am gândit nicio clipă 
c-ar putea fi ceva la mijloc. 

— Credeaţi că soțul dumneavoastră e la birou? 

— Nu, nu la birou, dar în orice caz, undeva, cu slujba. 

— V-a părut tot atât de atent în ultimele două 
săptămâni ca mai înainte? 

— Da, chiar mai mult. Acum câteva zile, când a venit 

acasă, tocmai mă gândeam ce norocoasă sunt. Mi-a 
spus că arăt foarte bine şi... ba asta a fost chiar ieri. 
Parc-au trecut ani de-atunci... 

Sellers se uită la mine. 

— Cum staţi cu asigurarea? am întrebat eu. 

— Ce-ţi veni, vulpoiule? făcu Sellers. 

— Nimic. Mă gândeam doar că te-ai vârât destul în 
sufletul bietei femei şi că ar fi timpul s-o şi ajuţi cu ceva. 

— Uite ce e, aici cu gânditul mă ocup numai eu. 

— Am contractat o asigurare chiar acum câteva luni, 
spuse Irene Fulton. În felul cum creştea costul vieţii, nu 
puteam economisi mai nimic, aşa că l-am convins să 
facă asta ca să ne pună oarecum la adăpost. 
Cincisprezece mii pentru fiecare copil, ca să acopere 
cheltuielile cu şcoala, şi zece mii pentru mine. 

— Nu e rău, zise Sellers. 

— Când aţi încheiat-o? am întrebat eu. 

— Toamna trecută... şi am telefonat la societate şi mi 
s-a spus că polițele nu se achită în caz de sinucidere 
înainte de împlinirea unui an de la emitere. Am să capăt 
doar primele inițiale şi atât. Ăştia or să fie toți banii 
noştri. 

— Dar casa? întrebă Sellers. 

— E sub ipotecă mare. Cred totuşi c-am putea obține 
diferența. Dar va dura şi va trebui să stăm undeva... 
Şi-apoi copiii... 

Se întrerupse o clipă ca pentru a examina situaţia. În 
ochii ei se putea citi panica. 

— Ce-am să mă fac acum? Cum am să... 
Dumnezeule, n-o să mai avem niciun venit lunar! Nimic! 
Nimic! 

— Nu vă pierdeţi cu firea, o încurajă Sellers. 

— Polițele acelea, am întrebat, erau pentru asigurare 
pe viață? 

— Da. Prevedeau plata unei sume duble în caz că i 
s-ar fi întâmplat ceva lui Dover. Ştiţi, dacă ar fi murit 
într-un accident de automobil sau aşa ceva. Până la 
încheierea asigurării nu puteam dormi noaptea 
gândindu-mă ce m-aş face eu şi copiii în caz că... în fine, 
mi-am luat o greutate de pe suflet... şi acum nu vor să 
plătească. 

— Asta aşa e, spuse Sellers. Nu plătesc în cazuri de 
sinucidere. Când se întâmplă în primul an. 

Urmă un răstimp de tăcere, apoi Sellers continuă: 

— Îmi pare foarte rău, doamnă Fulton, dar va trebui 
să veniți cu mine. Trebuie să veniți să vedeți pe cineva. 

— Bine, dacă trebuie, trebuie, răspunse ea. 

Părea chiar mulțumită că are prilejul să plece de 
acasă. 

— Puteţi lăsa casa singură? 

— Da, am să încui. Copiii sunt alături, la o vecină. 

— O.K., zise Sellers. Îmbrăcaţi-vă şi să mergem. 

Se uită apoi agresiv la mine şi-mi spuse: 

— Să ştii că pot renunța câtva timp la comentariile 
dumitale, vulpoiule. 

— Dinspre partea mea, n-ai decât. Te pot informa de 
pe-acum că o să dai chix. 

— Lasă comentariile, ripostă el iritat. Nu ştiu precis 
ce-am să fac cu dumneata. Mai că aş vrea să fi fost o 
crimă, ca să te pot băga la zdup. 

N-am zis nimic. Sellers n-avea chef de discuţie. 

Doamna Fulton îşi luă pălăria şi pardesiul, îşi dădu 
pe ochi cu apă rece, se aranjă puțin şi veni cu noi. 

Sellers ne duse la Kozy Dell. Proprietăreasa ieşi, se 
uită la doamna Fulton şi clătină din cap. 

— Nu? întrebă Sellers. 

— Nu, răspunse ea. Femeia care venise cu el era mai 
mică, o mărunțţică bine făcută, cu părul lung, pomețţii 

proeminenți, ochii mari şi negri, şi buzele foarte pline. 

— Sunteţi sigură că nu vă înşelațţi, din moment ce n-a 
coborât din maşină? întrebă Sellers. 

— În niciun caz. Doamna de faţă... ştie cum să se 
descurce. E căsătorită. Cealaltă era temătoare, era... 
puțin speriată. Se distrase şi ea puțin, dar nu era 
învățată să-şi petreacă nopțile prin moteluri. 

— Dacă nu mă-nşel, ați spus că era o cocotă, zise 
Sellers. 

— Da, cam aşa ceva. Era o puştoaică ipocrită şi se 
speriase de ce avea să urmeze. Mi-am închipuit că i-e 
frică să nu fie prinsă într-o escapadă nocturnă. Avea ea 
ceva pe suflet... 

— De unde ştiţi că doamna e căsătorită? întrebă 
sergentul. 

— Le cunosc de cum le văd. Doamna e o femeie 
aşezată, care nu se mai gândeşte la sine. Are casă, copil, 
poate chiar mai mulți. Vagaboanda de azi-noapte nu-şi 
găsise încă bărbat şi se gândea numai la ea. 

— Vorbiţi de parcă ați citi gândurile oamenilor, zise 
Sellers. 

— Păi, în meseria mea, trebuie s-o fac. 

— Ce vârstă avea puştoaica de aseară? întrebă el. 

— Mai tânără decât doamna, mult mai tânără. 

— Mai măruntă? 

— Da. 

— Mai slăbuță? 

— Da, mult. 

Sellers oftă şi porni maşina. 

— O.K., făcu el. Aşa stau deci lucrurile. Trebuie să 
cercetăm toate posibilitățile. 

În timp ce mergeam spre San Robles, i-am spus într-o 
doară sergentului: 

— Pe la ce oră crezi că s-au tras focurile, Sellers? 

— Pe la zece şi-un sfert, după cât am putut stabili. 
Ştii cum se-ntâmplă în astfel de cazuri. Nimeni nu ia 
seama la oră şi pe urmă trebuie să stabilim aproximativ, 
dar, oricum, pe la zece şi-un sfert. 

— l-ai verificat pe toți? 

— Îhî, răspunse el plictisit. 

— Dar pe doamna Fulton? 

— Ce e cu ea? 

— Pe ea ai verificat-o? 

— Ce vreți să spuneţi? întrebă doamna Fulton. 

Sellers îmi aruncă o privire ciudată. Am continuat: 

— Probabil c-aţi tras o spaimă grozavă azi-noapte, 
doamnă Fulton. Când ați aflat de moartea soțului? 

— Pe la unu dimineața. A venit poliția şi m-a sculat 
din pat. 

— Cam brutal. Fireşte, am adăugat, contați pe 
asigurare. Asta poate a mai uşurat lovitura. 

— Da, admise ea. Am contat pe asigurare până când 
am vorbit cu agentul societăţii. Dar ce înseamnă toate 
astea? 

— Vrea să afle unde erați, spuse Sellers rânjind. 
Foloseşte o cale indirectă. 

— Unde eram! Ei asta-i, eram acasă! 

— Se afla cineva cu dumneavoastră? 

— Nu. Soţul meu era plecat. Eram doar cu copiii. 

— Unde se găseau copiii? 

— În pat. 

— Vreau să zic, la zece şi-un sfert. 

— Exact. 

Sellers se uită la femeie, apoi din nou la mine. 

— Lam, de unde-ţi vin ideile astea? 

— Ştiu şi eu? 

— O.K., doamnă Fulton, reluă el, n-aş vrea să par 
insinuant, dar ştiţi, ca să precizăm, aţi fi putut să plecați 

discret de acasă, să vă duceți la Kozy Dell, să vă găsiți 
soțul acolo, să-i faceți o scenă şi... 

— E absurd, domnule sergent, îl întrerupse ea. 

— lar scena asta, continuă Sellers, ar fi putut 
constitui motivul pentru care soțul dumneavoastră şi-a 
împuşcat amanta şi apoi s-a sinucis. 

— Astea-s prostii! 

— E totuşi ceva suspect aici. 

— În primul rând, zise ea, cum să fi ajuns acolo? 
N-aveam maşină. 

— De unde ştiu eu că n-aveați? Ne-aţi spus că soțul 
dumneavoastră era la slujbă, cu maşina, dar... La naiba, 
Lam, cred c-ai găsit ceva. Dover Fulton n-avea maşina 
cu el. O lăsase acasă. Nevastă-sa a luat-o, s-a dus la 
motel, i-a făcut o scenă, totul s-a sfârşit cu împuşcături, 
iar ea s-a temut să mai plece acasă cu automobilul. Cred 
că... 

Sellers tăcu. 

— Sunteţi în pană de idei? întrebă doamna Fulton 
ironic. 

— Nu, tocmai îmi vin, răspunse Sellers. Puteţi să ne 
dovediți unde erațţi la zece şi un sfert? 

Ea şovăi un moment, apoi zise: 

— Sigur că pot. 

— Ei? 

— Chiar pe la zece şi un sfert a telefonat un bărbat şi 
m-a întrebat dacă soțul meu e acasă. Apoi a spus ceva 
despre o oarecare Lucille Hart, zicea că ar fi soră-mea. 
L-am informat că n-am nicio soră şi atunci a închis. 
Rămâne să-l găsim şi să... 

— Fleacuri, făcu Sellers cu sarcasm. Rămâne să 
găsim unul din cei trei-patru milioane de abonați care 
v-ar fi putut suna... 

— Păi, nu mi se pare prea greu. Dacă ați publica în 

ziare... 

— Asta s-ar putea s-o facem, o întrerupse Sellers. Aţi 
răspuns personal? 

— Da. 

— Aţi vorbit deci cu acest om? 

— Da. 

— Credeţi că v-ar recunoaşte vocea? 

— Ar trebui... ar trebui s-o recunoască. În orice caz, 
ar putea spune că la numărul meu i-a răspuns o femeie 
matură şi asta ar infirma teoria dumneavoastră 
fantezistă. 

Câtva timp Sellers conduse în tăcere. 

— Şi cum presupuneţi că am ajuns acasă după 
aceea? întrebă doamna Fulton. 

— Probabil cu autostopul. Aţi încuiat maşina când ați 
sosit la motel şi apoi v-a fost frică să... Staţi, staţi puțin. 
Cartea de vizită a lui Lam a fost găsită acolo şi... Unde-i 
portofelul dumneavoastră? 

— Aici. 

— Să-l vedem. 

Doamna Fulton deschise poşeta şi scoase portofelul, 
iar Sellers trase maşina lângă bordură. Îl cercetă şi 
comentă gânditor: 

— Asta nu dovedeşte nimic. 

— Nici dumneavoastră nu puteți dovedi nimic! 
izbucni femeia, adăugând enervată: Nu-mi ajung oare 
toate necazurile astea? De ce mă mai sâcâiți? 

— Da, într-adevăr, zise Sellers, şi porni din nou 
maşina. 

Dar rămase încruntat tot drumul până la San Robles. 
Nu mai folosea sirena şi conducea atât de încet, încât de 
vreo două ori am crezut că vom fi admonestați pentru 
blocarea circulației. 

Nici doamna Fulton nu mai zise nimic. Stătea 

crispată, albă la față şi privea drept înainte prin parbriz. 
Era cufundată în gânduri, şi gândurile nu erau tocmai 
plăcute. 

Ajunserăm la ea acasă, în San Robles, şi sergentul 
zise: 

— Am să arunc o privire pe-aici. Vreți să-mi arătați 
unde dormeau copiii şi unde e telefonul? 

Am dat să mă ridic de pe bancheta din spate, dar 
Sellers îmi aruncă peste umăr: 

— Dumneata rămâi acolo, Lam. 

M-am instalat la loc şi mi-am aprins o ţigară. 

Sellers lipsi vreo zece minute. Când ieşi, avea în gură 
un trabuc pe care îl morfolise de tot. Se aşeză la volan, 
trânti portiera şi se întoarse spre mine, zicând: 

— Pe toți dracii, Lam, sunt momente când aş vrea să 
te fac să-ți înghiți măselele. 

L-am privit cu nevinovăție: 

— De ce? 

— Să fiu al dracului dacă ştiu, răspunse el furios, şi 
tocmai asta mă scoate din sărite! 

CAPITOLUL 7 
„NEVASTĂ-MEA ERA O TÂRFĂ!” 


Pe la jumătatea drumului spre oraş, Sellers puse în 
funcțiune sirena şi începurăm iarăşi să gonim. 

— M-ai putea lăsa la agenţie, i-am sugerat eu. 

— Încă n-am isprăvit cum dumneata. 

— Unde mai mergem acum? 

— O să vezi. 

Şi apăsă pe accelerator. 

Trecurăm ca un bolid prin aglomeraţia duminicală şi, 
în cele din urmă, ajunserăm la hotelul Beaverbrook. 
Sergentul cobori şi se îndreptă țanțoş spre intrare. Un 
polițist în civil îl salută. Sellers se apropie de el şi-l 
întrebă: 

— Ce face? E-n camera lui? 

Omul dădu din cap afirmativ. 

— Sigur? 

— Da. 

— A dat vreun telefon? 

— Numai la camera de serviciu. 

— Ce face? 

— Trage la măsea. 

— Asta-mi convine, zise Sellers. Apoi îmi făcu semn 
cu capul: Vino, Lam! 

Luarăm liftul până la etajul 11. Sellers cunoştea 
drumul. Porni pe coridor şi bătu în uşa cu nr. 1110. 

— Cine e? întrebă o voce dinăuntru. 

— Hai, făcu sergentul nerăbdător, deschide. 

Se auziră nişte mişcări, apoi uşa fu deschisă de un 
bărbat înalt, zvelt, cu umerii lați, voinic, şi cu un fel de 
a-şi purta hainele care arăta că se ştie prezentabil. Era 
brunet, cu părul ondulat, gura fermă, ochi frumoşi, 
cenuşii şi pielea puternic bronzată. 

Băuse şi avea ochii roşii. Nu-mi puteam da seama 
dacă roşeața provenea numai de la alcool. 

— O, o, exclamă el, stimabilul sergent Sellers. 
Brigada Criminală în persoană! Intră, Sellers. Cine-i 
tipul ăsta? 

Sellers nu aşteptase să fie poftit. Intră abrupt, iar eu 
l-am urmat. Sergentul închise uşa, trântind-o. 

— Îl cunoşti? întrebă el. 

Bărbatul mă cercetă cu privirea şi clătină din cap: 

— Cine e? 

— Donald Lam, detectiv. 

— Ce vrea? 

— El nu vrea nimic, eu vreau. 

— Dumneata ce vrei? 

— Vreau să aflu totul despre el. 

— Întreabă-i pe alţii. 

— De ce nu ne prezinţi? l-am întrebat pe sergent. 

— Stanwick Carlton, zise necunoscutul către mine. 

— O, am făcut eu. 

Sellers se instală în cel mai confortabil scaun din 
încăpere. 

I-am întins mâna lui Carlton, spunându-i: 

— Mă bucur să te cunosc, domnule Carlton. 

— Cum ziceai că te cheamă? 

— Donald Lam. 

Ne strânserăm mâinile. 

Carlton zise: 

— Ia loc, Lam, să bem ceva. Tot n-avem altceva mai 
bun de făcut. Băieţii sunt amabili cu mine. Mi-au spus 


88 


că pot face ce vreau, că pot să mă duc unde vreau, 
numai să nu plec din oraş. Ori de câte ori ies din hotelul 
ăsta afurisit, se ia un copoi după mine. 

— Nici nu ştii ce noroc ai, remarcă Sellers. 

— S-ar putea să ai dreptate, dar nu m-ar deranja mai 
puţin noroc din ăsta, cum îi zici dumneata. 

— Te-ai putea afla după gratii. 

— Pentru ce? 

Sellers nu putu găsi un răspuns. 

— Am devenit un obiect de curiozitate morbidă, ne 
informă Carlton. Sunt soțul unei târfe, al unei târfe care 
s-a încurcat în ițele propriei sale aventuri amoroase şi a 
dat ortu’ popii. Eşti însurat, Lam? 

— Nu. 

— Bea ceva, atunci. Şi nu te însura. Te ataşezi de câte 
una, ţii la ea ca la ochii din cap, şi afli deodată c-a fost 
ucisă la un motel. Ia ceva. Ce preferi? Bourbon? Scotch 
cu sifon? Whisky cu sirop?... 

— Scotch cu sifon, am răspuns. 

Carlton se duse spre masa de toaletă, spunându-i lui 
Sellers: 

— Dumneata nu poţi să bei, eşti în serviciu. Ce să-ți 
fac, ghinion! 

Turnă băutura în pahare cu o mână nesigură şi zise: 

— Oricum, tipu-i civilizat, bea scotch cu sifon. 

— L-ai fi putut angaja ca să-ți fileze soția, observă 
Sellers. 

— Ai dreptate. Sigur c-aş fi putut. Şi câte mai pot 
face! Suntem la etajul 11. Mi-aş putea face de pildă o 
paraşută dintr-un cearşaf ca să sar pe fereastră. Vrei s-o 
vezi şi pe-asta? 

Sellers nu răspunse nimic. 

Carlton rânji: 

— Dumneata ce amestec ai, Lam? 

— Niciunul. Copoiul ăsta bătrân m-a luat de pe drum 
şi mă duce prin tot felul de locuri, să mă vadă oamenii. 
Crede c-o să descopere ceva. 

— S-ar putea până la urmă, spuse Sellers privind 
whisky-ul cu ochi pofticioşi. 

— De ce nu te îmblânzeşti, Sellers, şi nu mai laşi 
odată serviciul? l-am întrebat. În fond, nu poţi rămâne 
în slujbă douăzeci şi patru de ore pe zi. lar cât despre 
ancheta asta, te-ai înfundat. 

— Cine spune că m-am înfundat? 

— Eu. Nu ai nicio pistă. 

Carlton dădu paharul pe gât şi spuse, 
împleticindu-se: 

— N-am nevoie de milă. Nu vreau decât să fiu lăsat în 
pace. Oricum, nu ştiu ce dracu’ m-a adus în California. 
Mi-era urât singur. Voiam să-mi văd nevasta. Şi am 
văzut-o... întinsă pe o masă la morgă. Toţi au aflat. Au 
citit în ziare. O treabă dezgustătoare, petrecută la un 
motel... Doamne, nici măcar nu ştiu dacă era unul ca 
lumea. O.K., am luat plasă. Acum trebuie să mă-ngrijesc 
de înmormântare. Să plec şi s-aleg sicriul. Să mă duc la 
cimitir. Să ascult cântece funebre cu acompaniament de 
orgă. Să mă ia naiba dacă n-aş prefera să fi fost eu ăla 
care... 

— Uşurel, uşurel, l-am calmat eu. Copoiul de acolo 
are urechi agere... 

— Aşa e, zise Carlton, întorcându-se spre sergent. 
Aproape uitasem de dumneata. 

— Într-o bună zi, spuse acesta, am să te fac bucăţi, 
Lam, să văd cum îți merge mecanismul. 

Apoi se sculă greoi de pe scaun, se duse la masă, îşi 
turnă puţin Bourbon şi adăugă nişte sirop. 

— Bravo, exclamă Carlton. Ştiam eu că ai şi ceva 
omenesc în dumneata! 

— De ce naiba zici c-ai venit în California! întrebă 
Sellers. 

— Ţi-am mai spus, voiam să-mi văd nevasta. Mă 
simțeam singur. 

— De ce n-ai anunţat-o că vii, ca să te întâmpine? 

— Uite, n-aş putea să-ți spun. Pur şi simplu am avut 
o presimţire că se întâmplă ceva, că a dat de dracu” 

Rânji apoi în pahar şi adăugă: 

— Vechea poveste cu subconştientul. Chestie de 
telepatie. Am simțit că e la ananghie şi că are nevoie de 
ajutor de la bărbatu-său. 

— Pe naiba, zise Sellers, dacă ai venit aici dintr-o 
presimțire! Ai recunoscut doar că-l bănuiai pe Dover 
Fulton şi c-ai început să-l cauţi. Ai aflat că e cu soția 
dumitale şi le-ai dat de urmă la motel. Ai dat buzna 
peste ei, ai făcut scandal şi le-ai spus că te-ai săturat. Că 
dacă Fulton, ţi-a luat nevasta, poate să şi-o păstreze. Şi 
ai plecat ţanţoş. Soţia dumitale nu vedea de fapt în 
Fulton decât un prieten de ocazie. Ținea la dumneata, 
dar tânjea după variație. Aşa că a plecat în vacanţă, 
dornică să se amuze puţin. Şi... 

Carlton sări în sus. 

— Du-te dracului, strigă el, ia seama la ce vorbeşti! 
Cât ai fi de copoi, acum îți arunc paharul ăsta-n față. 

— Fă-o, şi-ai să vezi cum o să dai de dracu”, zise 
Sellers. 

Carlton şovăi câteva clipe, apoi spuse: 

— Te previn să vorbeşti frumos despre nevastă-mea. 

— N-are a face, te-ai dus deci acolo, Carlton. E 
limpede că te-ai dus. 

Tremurând de mânie, Carlton ripostă: 

— Fir-ar a naibii de treabă, să ne-nțelegem bine, 
Sellers. Dacă m-aş fi dus acolo şi aş fi prins-o cu 
ticălosul ăla, apoi să ştii că lui i-aş fi făcut de petrecanie 

pe loc... 

— Şi-apoi ţi-ai fi omorât şi nevasta, completă Sellers. 

Lui Carlton îi dădură lacrimile. 

— Nu, pe ea nu. Aş fi bătut-o măr, aş fi învinețit-o, 
apoi i-aş fi zis: „Îmbracă-te şi hai acasă, târfă ce eşti!” Şi 
acasă aş fi continuat s-o iubesc, aşa cum o s-o iubesc 
mereu. Aşa că îndreaptă-ți gândurile murdare în altă 
parte, copoiule. 

— Eşti beat, observă Sellers. 

— Şi ce dacă-s beat? Ce vrei să spui cu asta? 

Sellers se ridică şi veni înaintea lui Carlton, cu ochii 
în ochii lui. 

— Fii atent, făcu el amenințţător, şi masivitatea lui 
scotea şi mai mult în relief corpul zvelt şi delicat al lui 
Carlton: Aş putea să-ți dau una să te fac bucățele. Aş 
putea să te iau de ceafă şi să te scutur până ce-ţi sar toți 
dinţii. Înţeleg ce simți şi sunt îngăduitor, dar nu împinge 
asta prea departe. 

— Înţelegi ce simt? Şi cine mai înţelege? exclamă 
Carlton sarcastic. 

— Vreau să ştiu un singur lucru. L-ai angajat cumva 
pe dumnealui? 

— Nu. 

— Ai vorbit vreodată cu el? 

— Nu l-am văzut în viața mea. 

Sellers îşi goli paharul, îl puse pe masă şi-mi zise: 

— Să mergem, Lam. 

— Mai rămâi să stăm de vorbă. Nu pleca, Lam, sunt 
tare singur. 

O bănuială se aprinse în ochii sergentului. 

Am clătinat din cap: 

— Nu aşa, Carlton. Copoiul ăsta încearcă să afle cine 
m-a angajat. Dacă spui că vrei să stai de vorbă cu mine, 
te pune în capul listei. 

— Cine te-a angajat şi pentru ce? întrebă Carlton. 

— Asta vrea să ştie şi el. 

Carlton se dădu puţin înapoi şi mă privi foarte 
insistent. 

— Ascultă, poate chiar vreau să vorbesc cu 
dumneata, la urma urmelor. 

M-am dus la uşă, am deschis-o şi am ieşit pe coridor. 

— Atunci, strigă Carlton, du-te la naiba, că n-o să 
plâng după dumneata! 

Sellers ieşi greoi după mine, trăgând uşa în urma lui. 

— Îţi pierzi vremea degeaba, Frank, i-am zis eu. De ce 
nu stai acasă să citeşti ceva vesel? Ăsta-i un fel de a-ți 
petrece duminica? 

— Nu-i aşa? Şi încă nu mi-am terminat-o. Mai am 
ceva de cercetat. 

— Ce anume? 

— Ai să vezi. 

Coborârăm cu liftul. Sellers îl chemă pe agentul în 
civil şi-i spuse. 

— Am cam terminat. S-a îmbătat turtă şi putem să-l 
lăsăm în pace. Nu ne mai poate fi de niciun folos în 
starea asta. 

Agentul dădu din cap: 

— Pot să plec? 

— Da, zise Sellers, chiar acum. Nu uita raportul. 

Omul zâmbi şi spuse: 

— Pică bine. Am plecat. Tocmai trebuia să mă duc cu 
nevasta şi copilul la plajă şi s-au necăjit tare când le-am 
telefonat că m-aţi pus de planton aici. 

— O.K. Du-te şi împacă-i, îl îndemnă Sellers şi mă 
duse la maşina poliției. 

De data aceasta ne oprirăm la un parcaj. 

Sellers se adresă supraveghetorului: 

— Dover Fulton are aici un loc plătit cu luna, nu? 

— Da. 

— l-ai văzut maşina aici noaptea trecută? 

— A fost, ieri după-masă. Ştiţi, îmi pare rău de el. Nici 
nu m-aş fi gândit la aşa ceva. 

Sellers nu dădu nicio atenţie spuselor lui. 

— Ce s-a întâmplat cu maşina? Cine a luat-o? 
Fulton? 

Omul clătină din cap. 

— Vino încoace şi uită-te la dumnealui. Coboară, 
Lam. 

Am coborât din automobil. 

Omul clătină din cap. 

— Ce s-a întâmplat cu maşina lui Fulton? Eliberai 
chitanțe pentru ea? 

— Nu, pentru abonaţi nu. Îi cunoaştem. Au locuri 
rezervate şi pot veni sau pleca oricând doresc. De regulă, 
îşi ţin maşinile încuiate. Nu ştiu dacă a lui Fulton era 
încuiată sau nu. În orice caz, a luat-o dama. 

— Care damă? întrebă Sellers, surprins. 

— Cea care a fost găsită cu el, presupun. 

— Cum arăta? 

— Nu ştiu. N-am observat-o prea bine. Una 
mărunțică... A venit de parcă ştia perfect drumul... Avea, 
evident, cheile maşinii. Am văzut-o urcându-se. După 
gesturile pe care le făcea lângă portieră, am dedus că 
avea cheile. 

— N-ai întrebat-o nimic? 

Omul rânji, apoi clătină din cap: 

— Nu facem asta cu clienţii permanenți. În niciun caz 
cu un tip ca Dover Fulton. Dacă şi-a trimis dama după 
maşină, n-avea rost s-o mai iau la întrebări, mai ales 
dacă-i dăduse şi cheile. 

— De unde ştii că nu voia să fure maşina? 

— Nu se întâmplă asta. Nu aici. Şi-apoi, ştiam că e în 


94 


regulă. Avea o carte de vizită a lui Fulton cu un „O.K.” 
mâzgălit pe ea. 

— De unde ştii? 

— Mi-a dat-o la plecare. N-aş fi oprit-o, oricum, dar 
mi-a făcut semn cu ea. 

— S-o vedem. 

— Nu ştiu unde am pus-o. Ştiam că e-n regulă. Stați 
puţin, cred că am băgat-o în sertar. Da, chiar aşa, îmi 
aduc aminte. 

Se duse la birou, deschise sertarul şi scoase la iveală, 
de sub greutatea pusă peste bani, cartea de vizită a lui 
Fulton. Pe verso era scris „O.K.”. 

Sellers îl privi compătimitor. 

— E scrisul lui Fulton? 

— Cred că da. E cartea lui de vizită. 

— O carte de vizită! Probabil că le împarte cu duzinile. 

Omul zâmbi: 

— Ar fi trebuit să-i vedeți păpuşa. 

— Roşcată? 

— Nu ştiu exact ce păr avea. Parcă purta pălărie. Dar 
ochii m-au impresionat, nişte ochi mari, căprui, de 
culoarea curmalei coapte. Cred că mă gândeam la 
curmale şi-mi ziceam ce baftă are Fulton. Baftă! Deştept 
mai sunt! Şi bietul om era pe lumea cealaltă... 

— Stai puţin, exclamă Sellers. Nu cred că era femeia 
care a fost găsită cu el. Ai recunoaşte-o dacă i-ai vedea 
poza. 

— După poză, nu ştiu. Dac-aş vedea-o pe ea... 

— Şi dumnealui n-o însoțea cumva? întrebă 
sergentul, arătându-mă cu capul. 

— Nu. 

— Ai văzut-o urcându-se în maşină? 

— Am spus că da şi vă rog să mă credeți că era ceva 
de văzut. 

— Eşti un tap bătrân şi stricat. 

— Mă tem că da, admise omul cu amărăciune. 

— De ce nu-ți bagi mințile în cap? întrebă Sellers. 

— Ehei, asta-i buba, mințile mi le-am băgat eu în cap, 
dar nevastă-mea e ca o haină veche. N-aş schimba-o 
pentru nimic în lume. S-a făcut ca un sac de cartofi, dar 
găteşte... o minune! Îmi umflă leafa cum ajung acasă şi 
mă bate mereu la cap. Dar, ce dracu”, domnule sergent, 
mai simți uneori nevoie de puţină inspirație. Să vezi 
câte-o fetişcană ca asta, nostimă foc şi suplă ca o sârmă 
de antenă... Şi n-a trecut prea mult de când şi baba mea 
era o dansatoare de prima mână. leşeam în oraş şi 
dansam până... 

— N-a trecut mult, îl întrerupse Sellers nerăbdător. 
Numai vreo treizeci şi cinci de ani. 

Omul îşi încreți fruntea. 

— Nu chiar atâta... vreo douăzeci şi trei — douăzeci şi 
patru de ani şi... 

— O.K., lasă restul. În maşină, Lam! 

Tot drumul până la agenţie, Sellers rămase pe 
gânduri. Mă lăsă în fața clădirii şi-mi spuse: 

— De aici te-am luat. Mergi de-ți continuă traiul 
liniştit, dar să nu uiţi că sunt cu ochii pe dumneata. 
Dacă încerci să-mi faci vreo figură, îți vin de hac în doi 
timpi şi trei mişcări. Nu-mi pasă ce-o să zică Bertha, praf 
te fac! 

Am căscat şi i-am răspuns. 

— Am auzit de atâtea ori treaba asta, că-mi sună ca o 
reclamă la radio. De ce nu găseşti pe cineva să ţi-o pună 
pe muzică, să fii ca şmecherii ăia cu reclame cântate? Ar 
fi mai puţin plictisitor. 

Sellers mă privi crunt, trânti portiera şi plecă în 
viteză. 

CAPITOLUL 8 
AL TREILEA GLONT 


Am sunat la uşa apartamentului Berthei. Vocea 
ascuțită a acesteia răsună din tubul acustic: 

— Cine e? 

— Sunt eu, Donald. 

Bertha mormăi furioasă ceva şi acționă dispozitivul 
care deschidea uşa blocului. 

Am urcat scările, am luat-o la stânga şi am bătut în 
uşă. Bertha răcni: 

— Intră, e descuiată. 

Am deschis uşa şi am intrat. 

Bertha mi se înfățişă în cel mai straşnic stil duminical 
cu o pijama largă, în capot, şi cu părul strâns la spate şi 
lăsat să cadă după urechi. Un fotoliu mare, în mijlocul 
camerei, era acoperit cu ziarele de duminică. Pe o 
măsuţă, lângă fotoliu, se afla un filtru de cafea. Alături, 
o ceaşcă, o farfurioară, frişcă şi zahăr şi o scrumieră 
plină de mucuri şi de chibrituri arse. 

În faţa fotoliului era o masă cu un aparat electric 
pentru prăjit pâine, un coşuleț cu pâine, nişte unt şi o 
farfurie cu cornulețe. 

Aşa îşi petrecea Bertha duminicile. Din timp în timp 
băga câte o felie de pâine în prăjitor, o scotea rumenită şi 
o ungea cu unt. Apoi îşi mai turna cafea din filtrul mare, 
electric, de un litru şi jumătate, şi punea în ea multă 
frişcă şi zahăr. Bea cafea, ronțăia pâine prăjită, citea 
ziarele şi lansa comentarii pe marginea celor citite. 

Bertha mă privi peste umăr, cu ochişorii ei ca nişte 
mărgele fulgerând de mânie. 

— La naiba, izbucni ea, Frank Sellers mai că n-a 
dormit pe pragul meu. A apărut imediat după ce-ai 
telefonat. Ce s-a întâmplat? 

— Îi dădusem fetei ăleia o carte de vizită. 

— Am bănuit eu. Doamne sfinte, nătâng mai eşti 
pentru un detectiv! 

— La vremea aceea părea o idee bună. 

— Aşa par multe lucruri când te ocupi de puştoaice 
sâmbătă noaptea. 

— N-aş putea spune dacă a lăsat-o acolo intenționat, 
ca indiciu fals, sau doar din întâmplare. 

— Are vreo importanță? întrebă Bertha. 

— Ar putea avea. 

— Ar trebui să foloseşti alt nume când umbli după 
fuste. Ce, crezi că dacă nu eşti însurat le poți împărți 
tuturor cărți de vizită? Dumnezeule, nu ştiu cum se face 
că un şmecher ca tine poate fi uneori atât de naiv! 

Am aşteptat să-şi consume nervii şi am zis: 

— Vreau ceva în legătură cu barul Cabanita. 

— Ce anume? 

— Nişte informaţii. Îl cunoşti pe prezentatorul 
de-acolo, nu-i aşa? 

Mergeam la sigur, căci Bertha îi cunoştea pe toţi. Avea 
în ea stofă de impresar şi, nu ştiu cum, dar reuşise să 
cunoască jumătate din artiştii de varieteu din țară. 

— Să văd, zise Bertha, mi se pare că acolo e Bob 
Elgin. 

— Aş vrea să stau de vorbă cu el. 

— Nu ştiu dacă vrea el să stea de vorbă cu tine. 

— S-ar putea să vrea. 

Bertha oftă şi-mi spuse: 

— Deschide sertarul de colo, de la birou, scumpule. 

Dă-mi carnetul roşu care e pe cutiile de țigări. Ba, dacă 
tot umbli acolo, aruncă-mi şi un pachet. 

I-am dat carnetul şi țigările. 

— Ce i-a intrat lui Sellers în cap? întrebă Bertha. Nu 
era pur şi simplu o sinucidere în doi? 

— Pare să fi fost, numai că există unele nepotriviri. 
Asta-l încurcă pe Sellers. Cred însă că o să-nchidă 
dosarul. 

— Păi, dacă-l închide, e bun închis. 

— Poate. 

— Ce naiba vrei să spui? exclamă Bertha. 

— Dacă e vorba de o sinucidere în doi, de ce a ratat 
Fulton primul foc? 

Ochişorii sclipitori ai Berthei se însuflețiră de interes. 

— E ceva pentru noi aici, Donald? 

— Nu ştiu. 

— Vino-ncoace şi stai jos. Bei ceva? Cafea? Bere? Sau 
whisky cu sifon? Cafea am aici, dar va trebui să-ți aduci 
o ceaşcă. Sifon găseşti în răcitor şi... 

— O să iau o cafea. 

M-am dus să-mi iau ceaşcă şi farfurioară. Bertha îmi 
pregăti o felie de pâine prăjită, răsfoi carnetul roşu şi 
zise: 

— Telefonul de acasă al lui Bob Elgin este Cornwall 
6-3481. Şi de ce crezi că a ratat primul foc, scumpule? 

— Nu ştiu. Totuşi, au fost trei focuri. 

— Al treilea glonț a pătruns într-o valiză? 

— Da. Într-o valiză de damă, chiar pe lângă mâner. 
Câtva timp poliția nu l-a putut găsi. Apoi au deschis 
valiza şi au constatat că, după ce o perforase, glonțul se 
cuibărise în îmbrăcăminte. 

— N-a trecut prin toată valiza? 

— Nu, a ajuns doar până la mijloc. 

— Şi ce legătură avem cu asta? E ceva aici de 

câştigat? 

— Fulton încheiase o asigurare de patruzeci de mii de 
dolari, cu îndemnizație dublă. Dar trebuia să treacă un 
an. Dacă el a omorât-o pe femeie şi apoi s-a sinucis, 
societatea nu onorează contractul. Dacă însă a fost 
împuşcat, atunci e vorba de o crimă, iar societatea e 
bună de plată pentru optzeci de mii de dolari. 

— Dar ţinea pistolul în mână, observă Bertha teribil 
de interesată. 

— Da, când au fost găsite cadavrele. Dar lucrurile 
puteau fi aranjate de cineva... vorba ceea, un fleac de 
optzeci de miare. 

— Femeia a fost însă împuşcată în ceafă, spuse 
Bertha. 

— Asta aşa e. 

— Nu se putea împuşca singură, ce zici? 

— Cred că nu. 

— Eşti cel mai exasperant individ de pe glob! făcu 
Bertha furioasă. 

— Un procentaj din optzeci de mii ar fi o sumă 
frumugşică, am ripostat eu. 

Bertha se însenină. 

— La treabă atunci, scumpule! 

— Ai şi tu câte ceva de făcut, Bertha. Du-te la văduvă 
şi convinge-o să ne angajeze. 

— Dar dacă l-a omorât ea? 

— Există copiii. Dacă lucrăm pentru ei, legea ne 
acordă un onorariu, cu condiția să fim angajaţi de 
tutore. În momentul de față ea e tutorele. 

— Mă duc s-o conving, zise Bertha cu hotărâre. 

— Nu uita nicio clipă că ea ar fi putut comite crima, 
am subliniat. Doamna Fulton e suspectul logic. 

— Fir-ar să fie! strigă Bertha supărată. Mă laşi să-mi 
clădesc castele în Spania şi apoi mi le dărâmi! Ştii ceva 

care te face să crezi că... 

— Singurul lucru pe care-l ştiu este că i-am telefonat 
ca să aflu unde era Fulton. Am întrebat-o şi despre 
soră-sa. Nu m-am uitat la ceas; dar asta se întâmpla 
după ce reveniserăm în oraş şi îl căutasem pe Durham la 
hotelul Westchester Arms. Plecase cu puțin înainte. 
I-am telefonat doamnei Fulton ca s-o întreb dacă are o 
soră şi mi-a spus că nu. 

— Ei, şi ce-i cu asta? 

— Păi, i-a declarat lui Sellers că i s-a telefonat cam la 
ora când poliția a stabilit că s-ar fi tras focurile. Dar eu 
am sunat-o cu aproape două ore mai târziu. 

— De ce crezi c-a spus asta? 

— Poate că avea nevoie de un alibi. Sau poate că îi era 
somn şi nu observase ce oră e. 

— Alte idei mai ai? 

— O mulțime. Unele împărtăşite şi de Sellers. Nici el 
nu înțelege cum Stanwick Carlton, soțul înşelat, a sosit 
din Colorado exact la timp ca să tragă la un hotel, să se 
informeze şi să plece undeva tocmai în timpul când s-a 
produs omorul. 

— Asta nu-mi prea place nici mie, observă Bertha. Ba 
stai, îmi place, şi încă foarte mult! Dacă a fost crimă, 
ne-am putea alege şi noi cu ceva. 

Am dat din cap, aprobativ. 

— De ce se gândeşte poliția la o sinucidere? întrebă 
Bertha. 

— Uşa era încuiată pe dinăuntru. Corpurile zăceau 
pe podea. Nu se vedea niciun semn de luptă. Pistolul era 
al lui Fulton. Îl avea în mână când a sosit poliţia. 

Bertha se încruntă şi spuse: 

— O să fie al dracului de greu să convingi societatea 
de asigurări să plătească optzeci de mii dacă aşa stau 
lucrurile. 

Am încuviințat iarăşi. 

— Zici că uşa era încuiată pe dinăuntru? 

— Exact. Proprietăreasa motelului a trebuit să 
împingă cheia afară din broască şi apoi să deschidă cu a 
ei. Cred că una din ferestre era deschisă. 

Bertha se încruntă din nou. Treptat, pe față i se 
întipări o umbră de dezamăgire: 

— Nu merge, Donald, oricum ai lua-o. Uşa era 
încuiată pe dinăuntru şi pistolul era al lui. Cazul e 
limpede. 

— Dar au fost trei focuri. 

— Păi, o fi ratat unul. 

— Care? 

— Primul, probabil. 

— Femeia a fost împuşcată în ceafă, am remarcat. 

— Ei şi? 

— Bine, să zicem că a ratat primul foc. Pe urmă? 

— De unde naiba să ştiu ce-a mai fost pe urmă? Te-ai 
apucat să-mi demonstrezi nu ştiu ce, aşa că spune-mi şi 
asta. 

— Păi, dacă femeia ar fi stat cu spatele, s-ar fi întors 
imediat auzind împuşcătura, nu-i aşa? 

Bertha dădu din cap. 

— În cazul acesta, am continuat, dacă ar mai fi tras o 
dată, ar fi împuşcat-o drept în frunte, că doar se uita la 
el. 

— S-a uitat la el o clipă, a văzut ce are de gând, s-a 
întors şi a vrut să fugă. Poate că tocmai încerca să 
ajungă la uşă. Iar el a împuşcat-o în ceafă. 

— În timp ce fugea? 

— De ce nu? 

— Păi, am urmat eu, dacă a ratat prima oară când 
stătea nemişcată, şi apoi a nimerit-o din fugă, trebuie să 
fi progresat grozav ca ţintaş în acest răstimp. 

— Dar poate că femeia s-a întors cu spatele la el ştiind 
că o s-o împuște. Era doar o sinucidere în doi, iar ea n-a 
avut probabil tăria să stea cu fața, sau poate că el n-a 
vrut s-o împuşte în frunte. 

— Asta-i logic, dar atunci de ce a ratat primul foc, şi 
de ce l-a tras aşa de aiurea? 

— Cum adică, aiurea? 

— Capul unei femei care stă în picioare e la vreo sută 
şaizeci de centimetri de sol. O valiză pusă pe podea nu e 
mai înaltă de cincizeci de centimetri. Dacă a ochit-o în 
cap şi a ratat, dar a lovit în schimb valiza... 

— Pricep! făcu Bertha. Pricep! Şi clipi des din 
ochişori, iar buzele i se îmblânziră într-un surâs. 
Donald, ştii, eşti deştept, al naibii de deştept uneori! 
Şi-acum, ce poate face Bertha ca să te ajute? 

— Sună-l pe Bob Elgin şi spune-i că asociatul tău 
vrea să-i vorbească şi că te-ar îndatora dacă mi-ar fixa o 
oră. 

— Dă-mi telefonul, zise Bertha. 

I l-am dat. Formă numărul şi aşteptă, clipind des din 
ochii ei ca mărgelele, părând să chibzuiască la ceva. 

Deodată acoperi microfonul cu mâna, privi la mine şi 
zise: 

— Zece miare pentru noi, iubitule? 

— Asta depinde. Ar putea ieşi o grămadă de bani. 

Bertha dădu din cap încântată: 

— Spune aşa, dragă. Ştiam eu că mă pot bizui pe tine 
să... 
Îşi luă brusc mâna de pe receptor şi spuse cu cel mai 
seducător glas de care era în stare: 

— Alo... alo... alo... Bob? Bob, Bertha Cool la telefon... 
Bob dragă, ştiu că lucrezi până noaptea târziu, dar la 
urma urmelor ar cam fi acum timpul să se scoale toată 
lumea. Şi mie-mi place să dorm până mai târziu. 

Ascultă, Bob, ai vrea să-mi faci o favoare? Hai, fii drăguţ 
şi fă ce zice Bertha... 

Urmă un răstimp de tăcere. Bertha se încruntă la 
telefon, apoi păru să-l întrerupă pe Elgin: 

— Nu, nu aşa, Bob. lată despre ce-i vorba. Am un 
asociat, Donald Lam, care tocmai cercetează un caz şi 
caută pe cineva în legătură cu barul Cabanita. Uite, Bob, 
dacă i-ai putea acorda măcar o jumătate de oră, să stai 
de vorbă cu el... Nu, nu, nu trebuie să te imbraci, rămâi 
în pijama. Numai două vorbe, asta e tot... Nu, nu-i nimic 
rău pentru prestigiul localului... Îți spun doar să dai o 
mână de ajutor asociatului meu... E-n ordine, vine 
imediat... Tot acolo stai? Mulţumesc, Bob, scumpule... 
Te pup. 

Închise telefonul şi exclamă: 

— Măgarul! 

— Ce s-a întâmplat? 

— Se lăsa greu... După tot ce-am făcut pentru el! 

— Dar mă primeşte? 

— Te primeşte, dar putea fi ceva mai amabil. 

— Unde stă? 

Bertha luă o bucată de hârtie, notă o adresă pe ea, 
apoi spuse: 

— Apartamentul 825. E o casă din alea unde trebuie 
să fii anunțat. Centrală telefonică particulară şi alte 
marafeturi... Stai că-i vine şi lui rândul să-mi ceară ceva. 

— Poate se enervase că l-ai deranjat cu telefonul. 

— Dg’ de unde, încerca să ne ţină-n loc. Închipuie-ţi, 
dragă, Bob Elgin s-o ţină-n loc pe Bertha Cool! 

— Sau mai voia să doarmă. 

— Ei bine, e timpul să se scoale. Am făcut destul 
pentru el. 

— Ce-ai făcut pentru el, Bertha? Poate-ar fi bine să 
ştiu. 

— L-am scăpat cândva de o condamnare, şi crede-mă 
că n-a fost deloc uşor. Era cât pe ce să-mi pierd 
autorizația din cauza lui. Dar nu-i nevoie să ştii şi tu 
asta. Mai bine chiar să n-o ştii. Şterge-o la Bob, 
scumpule! 

— O.K. Uite ce-ar fi bine să faci în lipsa mea... 

— Ce anume? 

— Poliția vrea să închidă dosarul şi să-i scoată pe toți 
basma curată. Valiza asta cu glonțul în ea era a Minervei 
Carlton. Aş vrea să te duci la Stanwick Carlton şi să-l 
convingi că, în calitate de soț al moartei, trebuie să ceară 
înapoi valiza de la autorități. După ce o capătă, 
convinge-l să ţi-o dea puţin s-o examinăm. 

— La ce bun? întrebă Bertha. 

— Vreau să văd ce traiectorie a avut glonțul. 

Bertha se lumină la față. 

— Înţeleg, zise ea. 

— Stanwick Carlton este un tip înalt şi dur, dar de 
fapt nici pe departe atât de dur pe cât se crede. Şi grozav 
i-ar plăcea să fie consolat de cineva. 

— Am să-l strâng la piept şi am să-l las să-şi descarce 
inima, zise Bertha. 

— Poartă-te ca o mamă. Nu te deranjează, nu, 
Bertha? 

— Pe dracu! Dacă e vorba de bani, pot să mă port şi ca 
mama mamei! 

CAPITOLUL 9 
ACASĂ LA PATRON 


Casa fusese de la început construită pentru genul de 
locatari care vor să facă impresie. Fațada îţi lua pur şi 
simplu ochii. La intrare era un hol bogat împodobit, cu 
un birou de recepție şi o centrală telefonică, amândouă 
deservite de un portar cu figură solemnă. Mai era şi un 
liftier îmbrăcat într-o livrea albastră cu fireturi de aur şi 
cu emblema casei brodată pe guler şi pe manşete. 

Am intrat. Portarul ridică ochii spre mine. 

— Cu domnul Elgin, te rog. 

— Robert Elgin? 

— Da. 

— Vă aşteaptă? 

— Da. 

— Numele dumneavoastră, vă rog. 

— Lam. 

Portarul se întoarse spre centrală, introduse o fişă, 
aşteptă să se stingă beculețul şi zise: 

— Vă caută domnul Lam. Spune că e aşteptat... Da, 
mulțumesc. 

Trase afară fişa, îşi scoase casca şi-mi zise: 

— Puteţi merge. Apartament 825. 

Am urcat cu liftul. Când ajunserăm sus, liftierul îmi 
deschise uşa şi-mi arătă care era apartamentul. 

Totul era cum mă aşteptam - aspect pretenţios pe 
dinafară, iar înăuntru apartamente mici. Bob Elgin 
stătea în uşă, în pijama şi halat; avea un aer extrem de 

obosit. Nu cred să mai fi văzut vreun om atât de obosit, 
nu în sensul epuizării fizice, ei al unui plictis total față 
de sine însuşi, de tot ce avea în jur, de viață, de muncă. 

O ţigară îi atârna neglijent de buzele moi, de parcă 
gura-i nu mai avea putere s-o ţină şi o lăsa să atârne 
într-un fel care sublinia şi mai mult extrema oboseală a 
trăsăturilor lui. 

— Dumneata eşti Lam? mi se adresă el. 

— Exact, am confirmat eu, şi i-am întins mâna. 

— Asociatul Berthei Cool? 

— Da. 

Îmi întinse o mână moale. Am simţit o vagă strângere 
de degete, apoi mâna redeveni flască. 

Am lăsat şi eu mâna jos. Elgin mă pofti: 

— Intră. 

De fapt era un apartament de două camere. Judecând 
după camera de zi, dormitorul nu putea cuprinde mai 
mult de un pat, o toaletă şi uşa de la baie. În camera de 
zi se aflau o canapea, două scaune, o masă, un covor 
uzat, nişte perdele prăpădite de dantelă şi câteva 
tablouri. La un capăt camera se prelungea cu o nişă 
ținând loc de chicinetă, în care se vedeau un frigider şi o 
plită electrică, şi deasupra dulapuri fixate în perete. 

În chiuvetă zăceau nişte vase nespălate, iar pe masa 
din cameră erau două pahare. Apa de pe fundul lor 
provenea, desigur, din cuburi de gheaţă ce se topiseră 
peste noapte. Scrumierele erau pline de mucuri şi 
fereastra deschisă nu putuse izgoni mirosul stătut de 
alcool şi de tutun. Pe masă am observat un număr din 
revista „Variety” şi încă unul pe canapea. Ziarele de 
duminică, încă nedeschise, se aflau tot pe canapea, ca şi 
cum Elgin le-ar fi luat să le citească după ce primise 
telefonul Berthei, dar se răzgândise. 

El însă era bărbierit şi pieptănat. Avea părul negru 

lucios, dat peste cap. 

— Ia loc, mă invită el, fă-te comod. Nu te uita că-i 
deranjat. Am băut puţin aseară, înainte de culcare. 

Am dat din cap şi m-am aşezat. 

Era un om de vreo cincizeci de ani, cu obrajii supti, 
talia subțire, dar cu umeri destul de largi. Avea pomeții 
ieşiţi în afară şi ochii negii foarte depărtați. Obişnuia 
să-şi coboare pleoapele, să-şi lase capul pe spate şi să 
privească cu ochii pe jumătate închişi, ceea ce îi dădea o 
curioasă expresie de nepăsare. 

— Cred că eşti nevoit să te culci destul de târziu, i-am 
zis eu. 

— Da, vin acasă spre dimineaţă. 

Vocea-i obosită arăta cât de mult se resimțea de pe 
urma acestui lucru. 

— După câte aud, aveţi un program frumos la barul 
Cabanita. 

Făcu un gest de dezgust, trase adânc din ţigară, 
scoase fumul pe nări şi răspunse: 

— O slujbă ca atâtea altele. 

— Dumneata eşti proprietarul? 

— Nu, l-am luat cu chirie. 

— Merge bine treaba? 

— Treaba ca treaba, dar vânzarea nu prea. Vrei să 
cumperi spelunca? 

— Nu, mă interesa doar să ştiu cum merge. 

— Ne vin cam aceiaşi clienţi, zise Elgin, dar în 
asemenea cazuri încerci să dai localului o reputație. Am 
un număr în care vorbesc foarte repede şi strecor câteva 
glume cu dublu sens atât de iute, că publicul de-abia 
reuşeşte să le prindă, şi continui fără să aştept râsete 
până ce aud primul chicotit. Atunci mă opresc, par uimit 
şi asta, de regulă, îi cucereşte pe clienți. 

— Femeilor le place aşa ceva? 

— Se dau în vânt. 

— Primul râset vine de obicei de la o femeie, nu-i aşa? 

— Da, vorbăria rapidă şi poantele cu dublu înțeles 
prind mai repede la femei, confirmă el. În general, câte o 
babă care cunoaşte toate chichițele se porneşte pe un 
râs isteric. Atunci mă opresc şi o privesc cu uimire. Între 
timp, poanta e sesizată şi de restul publicului şi încep 
toți să râdă. La glumele mai fără perdea, tonul îl dă de 
obicei câte un bărbat cu voce sonoră. Nu-i acord nicio 
atenţie ci continui să vorbesc, oprindu-mă doar când 
râsul devine general. E o chestie de apreciere a 
momentului. Esenţial e să nu aştepţi niciodată să te 
ajungă din urmă publicul. Nu de alta, dar unii ar putea 
fi şocați. Trebuie să-i dai mereu înainte. 

— Şi merge, nu? 

— Se dau în vânt, ţi-am spus doar. Femei care te-ar 
pălmui dacă le-ai spune ceva indecent între patru ochi 
stau acolo în plin local şi mor de râs auzind glume cât se 
poate de deocheate... Dar, ia spune, ce naiba vrei? 

— Voiam să mă informez despre o femeie. 

— O, cerule!... 

— Ce s-a întâmplat? 

— Să mă deranjezi la ora asta pentru o femeie! Ţi-aş 
putea da numele şi telefoanele câtorva sute. 

— Cunoşti atât de multe? 

— Ştiu toate cocotele din oraş. 

— Asta s-ar putea să nu fie cocotă. A trecut pe la 
Cabanita recent. 

— Cum arată? 

— Una micuță, cu ochii calzi, părul blond şi corp 
perfect. Pomeţi proeminenți, şolduri pline. Privire ca de 
copil şi... 

Mă  întrerupse şi făcu o mişcare leneşă din 
încheietura mâinii. 

— O cunoşti? 

— Pe naiba, sigur că da! Sute ca ea! Toate arată la fel. 
Ce mi-ai descris dumneata e un gen, nu o persoană 
aparte. 

— Ba nu, asta e aparte. 

— Am o grămadă din tipul ăsta. Cred că nu te pot 
ajuta. O să trebuiască să te duci să te uiţi prin local. 

— Mărunţica asta e focoasă, plină de individualitate. 

— Cum o cheamă? 

— Mi-a spus că o cheamă Lucille Hart. 

— N-o cunosc. 

— Cred că „Lucille” e real. Cât despre „Hart”, ăsta ar 
putea să fie născocit. 

— Stai puţin, zise Elgin, să mă gândesc. 

Mai trase un fum din ţigară, apoi o stinse şi aruncă 
mucul într-o scrumieră aproape plină. Am văzut că erau 
şi mucuri purtând urme de roşu de buze. 

— Lucille, făcu el aproape meditativ. 

Tăcu un răstimp, cu privirile pe covorul tocit, apoi îşi 
lăsă capul pe spate şi mă fixă printre pleoapele aproape 
închise. 

— De ce te interesează? 

— Vreau să dau de ea. 

— Asta înțeleg şi eu, spuse el sec. Motive profesionale 
sau personale? 

— Aş putea zice, câte puţin din amândouă. 

— Spune-mi ceva despre latura personală. 

— M-a dus la un motel, apoi a plecat şi m-a lăsat 
acolo. 

Elgin căscă. 

Urmă o perioadă de tăcere. O muscă se învârtea prin 
aer cu un bâzâit somnoros, în căutarea unei raze de 
soare pe care n-o putea găsi. 

Elgin luă altă ţigară. 

— Dumneata nu iei una? 

— Nu, mulțumesc, am răspuns eu. 

— Dar latura profesională? 

— Nu ştiu precis. S-ar putea să fie implicată într-un 
caz pe care-l cercetez. 

— Ce fel de caz? 

— O sinucidere în doi. E în ziar, am spus, arătând 
spre jurnalele împăturite. 

— Nu citesc niciodată prostii de-astea, făcu Elgin. 
Numai ştirile externe, pagina de sport, în special cursele 
de cai. Se întâmplă des să scot o poantă bună din 
asemenea lucruri. 

— Nu urmăreşti pagina de umor? 

— La naiba, nu. Când trebuie să ai umor de trei ori pe 
noapte în fiecare zi a săptămânii, nu te mai poate 
interesa un tip care se străduieşte să fie hazliu în 
comicsuri zilnice. Trebuie să am umor. E o chestie de 
slujbă. Şi la el e o chestie de slujbă. Îl înțeleg prea bine. 
Ce mai vrei să ştii? 

— Dacă această Lucille vine pe la Cabanita şi cum aş 
putea s-o găsesc. 

— Învârtindu-te prin local. În orice caz, eu n-aş 
întreba de ea dacă aş fi în locul dumitale. 

— Ăsta-i un plic de chibrituri de la Cabanita. E 
ultimul model pe care-l folosiți? 

— Da. Nici n-am folosit altul. Numai pe ăsta. 

— Am găsit ceva într-un pachet de ţigări cumpărat 
odată cu chibriturile. 

Am scos bucăţica de hârtie pe dosul căreia sta scris 
Motelul Kozy Dell. Bob Elgin se uită la ea. 

— Uită-te acum şi pe față, l-am îndemnat. Ce zici 
despre asta? Cred că provine tot de la barul dumitale. 

O întoarse pe toate fețele, apoi admise: 

— Se prea poate. 


— Vezi, pe partea ruptă scrie într-un loc: Intrarea 
minimum 5 dolari de persoană. În celălalt colț. Se poate 
citi: Specialitate Cabanita. 

— Cred că a fost ruptă dintr-un meniu de la 
Cabanita, nu? 

— Într-adevăr. 

— Ai vreo idee? 

— Nu. 

— Nu pari prea binevoitor. 

— Vezi doar că stau aici cu dumneata, te-am primit, 
discutăm, îți răspund la întrebări. Această Lucille ar 
putea fi o clientă permanentă. Dar ar putea fi şi o 
vizitatoare ocazională. Îmi pare rău că nu te pot ajuta 
mai mult. Nu din cauză că n-aş recunoaşte tipul descris. 
Îl recunosc. Dar, ţi-am spus şi înainte, sunt o sută cu 
semnalmentele acestea. 

— De unde vin? 

Ridică din umeri şi spuse: 

— De unde vine praful când îl stârneşte vântul? 

Apoi, brusc: 

— Câţi bărbaţi cunoşti care să aibă neveste cu 
adevărat frumoase? 

— Ce legătură are? 

Elgin urmă cinic: 

— Unei femei frumoase nu-i place să-şi trăiască viața 
aplecată deasupra albiei de rufe sau spălând podelele. 
N-ai s-o vezi pe niciuna într-adevăr frumoasă 
entuziasmându-se pentru cârpitul ciorapilor. Nu le 
place să facă asemenea lucruri. Ştiu că le-ar ofili 
frumusețea. S-au învățat să trăiască pentru frumusețea 
lor. Dar nu şi-o pot păstra peste o anumită limită. Cele 
norocoase ajung vedete de cinema sau se mărită cu 
bărbați înstăriți şi apoi divorțează. Trăiesc din pensia 
alimentară şi din diferite expediente. Cele nu prea 

norocoase încearcă povestea cu pensia alimentară, dar 
nu reuşesc. Totuşi, trebuie să trăiască şi ele. Ştiu să țină 
regim, să-şi păstreze silueta. Le vezi cutreierând prin 
baruri cu un bărbat, apoi cu altul, uneori chiar 
neînsoțite. Sunt genul prezentabil, cu şolduri fine, buze 
cărnoase, gata să surâdă, şi cu ochi foarte atenți. Ce 
necaz am pe târfele astea! 

Uşa de la dormitor se deschise. O blondă drăguță, cu 
pantaloni albaştri-verzui la modă, o bluză decoltată 
aproape până la talie şi sandale care lăsau să se vadă 
unghiile stacojii, intră în cameră cu mers ondulat. 

Pantalonii fuseseră astfel croiți pe şolduri, încât să 
sublinieze la maximum orice unduire, orice mişcare 
seducătoare. 

— Ce naiba se-ntâmplă aici? întrebă ea. 

Bob Elgin se înclină: 

— Draga mea, dă-mi voie să-ți prezint pe domnul 
Lam, detectiv particular. 

Apoi, către mine: 

— Soţia mea, domnule Lam. 

Femeia mă cercetă cu o privire calculată de sus în jos 
şi de jos în sus. Îşi destinse buzele cărnoase într-un 
surâs şi-mi dădu mâna. 

— Îmi pare bine, domnule Lam. 

Am văzut că pe mâna stângă n-avea verighetă. 

— Dragă, îl întrebă ea pe Bob rulând „r”-urile, nu bem 
o cafea? 

— Ba da, scumpo, stai s-o pun la foc. 

Se duse în chicinetă, turnă apă în filtrul electric, 
adăugă cafea şi răsuci butonul plitei. 

— Trebuia să faci de mult asta. 

— Aşa e, scumpo. 

Femeia îmi aruncă o privire rece din ochii ei cenușii, 
apreciindu-mă cu o obrăznicie sinceră. Luă o ţigară din 

pachet, o bătu uşor de brațul fotoliului, şi-o puse între 
buzele roşii, cărnoase, şi aşteptă să i-o aprind. 

M-am dus la ea, am aprins un chibrit şi i-am oferit 
foc. Ea îşi întinse mâna căuş peste a mea, ca să 
păzească flacăra. O ţinu mai mult decât era necesar. Am 
stins chibritul. Ochii ni se întâlniră. 

— Mulţumesc, zise ea gutural. 

M-am întors la canapea şi m-am aşezat la loc. 

Vedeam spatele lui Elgin în chicinetă şi auzeam 
zgomot de ceşti şi farfurioare. Bob spuse: 

— Nu bei şi dumneata o cafea cu noi, Lam? 

— Nu, mulțumesc, am tot băut de azi-dimineaţă. 

— Ce caz cercetaţi, domnule Lam? se interesă blonda. 

— Tocmai încerc să dau de o blondă arătoasă. 

— Mulţi încearcă aşa ceva, mă asigură ea. 

— Asta e o ediție de buzunar - micuță, niciun metru 
şaizeci, bine croită, cu pomeții ieşiţi şi ochi căprui şi o 
cheamă probabil Lucille. 

Femeia rămase o clipă rigidă, apoi se întoarse spre 
chicinetă şi strigă: 

— O cunoaştem, Bob? 

— Nu, răspunse acesta. 

— Îmi pare rău, nu vă putem ajuta. 

— Să încercăm atunci altceva. Un bărbat de vreo 
treizeci şi cinci de ani, un metru optzeci, nas lung şi 
drept, trăsături plăcute, păr închis la culoare, ochi 
cenuşii, nouăzeci de kilograme, costum gri la două 
rânduri, fumează țigări cu un ţigaret lung de ivoriu 
încrustat. Îl cunoaşteţi? 

În chicinetă un vas se sparse cu zgomot. 

— Ce-i, dragă? întrebă blonda. 

— Nimic, scumpo, o ceaşcă. 

— Bob, te-au cam lăsat nervii. Ai băut prea mult 
azi-noapte. 

Acum se auzi curgând apa. 

— Dar acum ce mai faci? 

— Spăl altă ceaşcă. Am spart-o pe ultima curată. 

Femeia se întoarse spre mine şi zâmbi plictisită. 

— S-ar putea numi Tom, am continuat. 

— Nu-l cunoaştem, zise Elgin din chicinetă. 

— Îmi pare rău, nu vă putem fi de folos. 

L-am aşteptat pe Elgin să revină. Apoi am deschis 
ziarul de duminică de pe canapea şi am căutat rubrica 
unde se relata misterioasa sinucidere de la motelul Kozy 
Dell. Fotografiile erau destul de bune. 

— Ce ziceți de cei doi din poze? am întrebat. 

Femeia scăpă o exclamațţie: 

— Bob, făcu ea nestăpânită, dar asta-i fata care nu 
voia să se lase fotografiată săptămâna trecută! 

Elgin o înghionti atât de tare că-i zgâlțâi capul. 

— Ce fată? întrebă el. 

Blonda continuă destul de echivoc: 

— Ştii, aceea pe care am văzut-o când ne plimbam în 
parc. Nu, nu cred că e ea. Am crezut o clipă că e aceeaşi 
persoană, dar nu e. 

— l-ați văzut cumva la Cabanita? am întrebat eu. 

— Nu la Cabanita, zise blonda repede. De fapt nu 
i-am văzut nicăieri. Am crezut un moment că da, ochii 
fetei îmi păreau cunoscuți. Ne plimbam în parc. Fata 
şedea pe o bancă şi era cineva cu un aparat. Ea nu voia 
să se lase fotografiată. 

— Fata asta? 

— Nu, sunt sigură acum că nu era ea. Am crezut doar 
o clipă. 

— Staţi mult timp pe la Cabanita? am întrebat-o pe 
blondă. 

Dădu din cap afirmativ şi privi spre Bob Elgin. 

Acesta zise: 

— Soţia mea prezintă un dans egiptean de caracter. E 
în program. În restul timpului se amestecă printre 
clienți şi întreține antrenul. 

— Înţeleg. 

Elgin se uită la mine. Blonda surâse. 

— Altceva? întrebă Bob. 

— Nimic. Mi-aţi fost de mare ajutor. Bertha va aprecia 
asta. 

Blonda dădu mâna cu mine: 

— Nu rămâneți să beţi o cafea? 

— Nu, mulțumesc, vreau să mă odihnesc puţin în 
restul zilei. Mi-am sacrificat destul din duminica asta 
pentru slujbă. 

— Da, într-adevăr, făcu Elgin. 

Începuse să citească relatarea despre sinuciderea din 
ziar. 

— Ce este, Bob? întrebă blonda cu o degajare 
molatică. 

— Vechea poveste cu omor şi sinucidere într-un 
motel. 

— Doamne sfinte, spuse ea tărăgănat, de ce oare le-or 
fi ucigând bărbaţii? 

— Pentru că le iubesc, răspunse Elgin. 

Comentariul ei se limită la o vorbă urâtă. 

— Ei, eu am plecat, am zis. 

— Mi-a părut bine de cunoştinţă. Treceţi pe la club 
când puteți, domnule Lam, mă îndemnă blonda. Aş vrea 
să-mi vedeți numărul de dans. 

— Mulţumesc, cu plăcere. 

Bob Elgin mă conduse până la uşă. Dădurăm mâna. 
Ochii obraznici şi cercetători ai blondei mă fixau peste 
umărul lui. 

Am coborât cu liftul şi m-am dus la portar. 

— S-ar putea să vi se elibereze în curând vreun 

apartament? m-am interesat. 

Zâmbi, forțându-se să fie amabil. 

— Nicio nădejde, domnule. 

Mi-am scos portofelul şi am luat din el câteva 
bancnote, începând să le număr cu indiferenţă. 

— Nicio nădejde, zici? 

Privi lacom spre bani: 

— Niciuna. Îmi pare răul!... 

Jucându-mă cu banii, am spus: 

— Dacă m-ai anunța la timp când se eliberează vreun 
apartament... 

— O clipă, vă rog, făcu el şi se întoarse spre centrala 
telefonică. 

Mi-am dat seama că apelul venea din apartamentul 
lui Elgin. 

— Da, imediat, zise portarul. Vreţi să repetați 
numărul? Da, l-am notat, Waverly 9-8765. 

Formă apoi numărul, zise: „Aveţi legătura”, introduse 
fişa şi reveni la birou. 

— Aş vrea să vă pot ajuta. Poate ceva mai târziu. 

— Mai târziu o să fie zadarnic. Am nevoie acum. 

Îi lăsa gura apă uitându-se la bani. 

— Nu ştiu, zău, nu ştiu cum să fac? Să încerc prin 
nişte prieteni... 

— Mai am, de fapt, o posibilitate. Un apartament în 
alt bloc, dar aş fi preferat aici. E mai plăcut. 

— Da, ne străduim să-l ținem aşa. 

Am rămas în hol flecărind cu el până când Elgin 
termină convorbirea. Când am văzut că nu mai cheamă 
pe nimeni, am plecat. 

CAPITOLUL 10 
FETE ŞI LOCALURI 


Trecuse de ora nouă când am reuşit să dau de fata 
care avea concesiunea de fotografii la Cabanita. O 
chema Bessie şi locuia într-o rulotă. Lucra în mai multe 
localuri de noapte, deplasându-se de la unul la altul cu 
rulota care servea şi de cameră obscură. Acum era la 
Cocoşul Roşu, un loc rustic pe şosea, situat la vreo cinci 
kilometri de barul Cabanita. Locul era lăturalnic şi se 
zicea că această izolare favoriza unele lucruri care în alte 
părți n-ar fi fost permise. 

Mi-a fost uşor s-o găsesc pe fotografă. Era o fată bine 
făcută şi amabilă, cu dinţi şi picioare frumoase. 

Cum toate acestea se petreceau duminică seara, iar 
localul se afla la periferie, într-un cartier industrial, era 
foarte puţină lume. Totuşi, fata primise patru comenzi. 
Făcuse fotografiile, îşi luase fulgarinul de la garderobă, îl 
aruncase pe umeri şi tocmai alerga spre rulotă. 

Am ajuns-o din urmă. 

Mă privi cu coada ochiului. 

— Vrei să-mi vinzi nişte poze? am întrebat-o. 

— Nuduri? 

— Nu, clienți de-ai dumitale. 

— Sigur că da. 

— Săptămâna trecută ai avut o mică discuţie cu o 
pereche, la barul Cabanita. Nu voiau să se lase 
fotografiaţi. Îţi aminteşti? 

— Dar dumneata cine eşti? mă întrebă fata. 

— Mă cheamă Parale. Lumea aşa îmi zice, Parale, dar 
sunt poreclit şi Bani Gheaţă. 

Fata se uită la mine, apoi zâmbi şi zise: 

— Am avut, într-adevăr, o discuţie în legătură cu 
pozele alea. Acum sunt ocupată. Când te mai pot vedea? 

— Chiar acum. 

— Trebuie să duc filmul la rulotă şi să-l developez. 

— Şi eu mă pricep la fotografii. 

— Las” că ştiu eu, răspunse fata. Toţi zic că se pricep. 
Le place să intre cu mine în camera obscură, iar pe 
întuneric au obiceiul să... 

— Eu nu! 

— Bine, vino. Trebuie să risc uneori, ce să-i faci... 

Descuie uşa rulotei. Am intrat după ea. Închise uşa, o 
încuie şi apăsă pe un buton. Aproape imediat rulota se 
puse în mişcare. 

— Asociatul meu conduce foarte lin, mă informă fata, 
ca să pot termina pozele până ce ajungem la localul 
următor. Asta e meseria. Acum trebuie să mă grăbesc. 

Puse în funcțiune un ceas cu întrerupător, stinse 
toate luminile şi câteva clipe rămaserăm în întunericul 
străbătut doar de iradierea foarte slabă a unui bec roşu 
plasat în fundul rulotei. 

După un răstimp ochii mi se obişnuiră cu luminița 
roşie, aşa că am putut-o vedea pe fotografă mişcându-se 
prin rulotă şi robotind ceva cu mâini dibace. 

— Da ştiu că ai ceva treabă de făcut, am observat eu. 

— Merge uşor, zise fata. Pun filmul în baia de 
developare şi de îndată ce aud ceasul... 

Tocmai atunci acesta sună. 

Fata scoase filmele din baie, le puse în alta şi spuse: 

— După două minute le pun într-o baie chimică 
pentru a curăța hiposulfitul, apoi le spăl cu alcool, le 
usuc şi cât stau în localul următor, asociatul meu care 

conduce maşina face restul. Ştii, fiecare clişeu e 
numerotat. 

— Povesteşte-mi ce s-a întâmplat sâmbăta trecută. 

— Se întâmplă uneori şi asemenea lucruri, nu ştiu de 
ce. De regulă nu fotografiez fără să cer permisiunea, dar 
de data asta totul părea aşa de clar, încât am mers la 
sigur. 

— Şi? 

— Perechea şedea la o masă. Mâncau în tăcere, ca 
nişte oameni căsătoriți de mult timp. N-am obiceiul 
să-mi pierd vremea cu d-ăştia. Treaba mi-o fac cu tinerii 
veseli şi cu grangurii ocazionali care vor să se pozeze cu 
fetişcane ca să aibă ce arăta prietenilor. Uneori, şi câte o 
petrecere de familie. 

— Spune mai departe. 

Fata stătea cu ochii ațintiți la cadranul luminos al 
ceasului. 

— O femeie mi-a cerut să fotografiez perechea de la 
masă. Credeam că e cu ei. Am fost puțin neglijentă, 
recunosc. l-am explicat că trebuie să comande 
minimum patru poze a un dolar bucata şi ea a fost de 
acord. Spunea că e vorba de o aniversare, că vrea să le 
facă o surpriză cu pozele şi că plăteşte ea totul. 

— Şi ce s-a întâmplat? 

— M-am dus la masă, am zâmbit şi am aşteptat să se 
uite la mine. Atunci i-am fotografiat. Bărbatul m-a 
întrebat ce fac şi i-am spus că e vorba de un cadou şi că 
n-o să-l coste nimic. Fata s-a enervat, apoi s-a înfuriat şi 
el şi mi-a spus că n-a cerut nicio poză. l-am spus că ştiu 
asta, că cineva vrea să-i facă o surpriză, şi aşa, 
dintr-una într-alta l-a chemat pe patron. 

— Cine e patronul? 

— Unul, Bob Elgin. Ele şi prezentator acolo. A venit şi 
am discutat puţin. Le-am spus pe urmă celor doi că 

fusese o greşeală şi că am să le dau negativul să-l 
distrugă. 

— Şi l-ai dat? 

— Pe dracu, da” de unde! Aveam doar o comandă de 
patru dolari pentru el! Crezi că eram proastă să-i arunc 
în vânt? 

— Şi ce-ai făcut? 

— Păi, le-am dat negativul următor. L-am scos din 
aparat, Elgin l-a trecut fetei de la masă şi a întrebat-o 
dacă aşa e bine, ea a răspuns da, astfel că totul s-a 
sfârşit mulțumitor pentru ei. 

— Dar pentru dumneata? 

— Am găsit-o pe femeia care comandase pozele şi 
i-am spus că prețul fotografiilor se urcase la zece dolari 
bucata. Ea a zis că e cam pipărat şi mi-a oferit douăzeci 
şi cinci pe toate patru. Mi-am dat seama că nu puteam 
obține mai mult, aşa că i-am promis că o să i le trimit 
prin poştă... N-am îndrăznit să i le dau chiar pe loc. 

— Şi negativele? 

— Stai puțin, să bag filmele astea în apă. 

Am auzit apa curgând în robinet, apoi fata scoase 
capacul unui alt vas şi am simțit miros de alcool. Clăti 
filmele un minut, apoi le puse la uscat şi-mi spuse: 

— Aş putea să mai fac patru copii pentru douăzeci şi 
cinci de dolari. 

— Cât de repede? 

— Păi, imediat. O să le scoată asociatul meu în timp 
ce lucrez la barul următor. 

Rulota se opri, probabil la vreun stop. Fata se ridică, 
aprinse lampa, consultă un caiet cu o mulțime de 
numere, deschise un sertăraş şi trase afară un plic cu 
un negativ în el. 

Am scos din portofel două bilete de zece dolari şi unul 
de cinci şi i-am dat. 

— Când capăt fotografiile? 

— Îndată ce-mi termin treaba aici. Vrei să vii cu mine 
la bar să mă vezi lucrând? 

— Nu, mulțumesc, am să stau aici să văd ce face 
partenerul dumitale. Mi-ai putea spune ceva despre 
persoana care a comandat fotografiile? 

— O blondă nostimă, cu un corp grozav de frumos, 
dar cam mărunțică. 

Pornirăm din nou, iar după vreo cinci minute de 
mers, rulota o luă într-o parte, ieşind de pe şosea şi 
angajându-se pe o alee cu pietriş. 

— Aici e escala următoare. Zici că nu vrei să vii cu 
mine. 

— Nu, prefer să aştept aici. 

Fata îşi luă aparatul şi mai multe becuri de flash, îşi 
puse fulgarinul, îşi îndreptă ciorapii, îşi scutură puțin 
fusta scurtă şi-mi spuse: 

— Cum arăt? 

— Straşnic! 

— Mulţumesc. 

— Cine conduce maşina? 

— Persoana cu care sunt asociată. 

— Un prieten, cumva? 

— Nu vorbi prostii. O fată, urâtă foc, dar se pricepe 
grozav la fotografiat şi la condus automobilul. Un bărbat 
ar vrea să fie el totul, în meserie ca şi în viața personală. 
Noi două ne înțelegem de minune. Împărțim frăţeşte şi 
cheltuielile şi câştigul. 

Se auziră paşi pe lângă rulotă. Cineva încercă uşa. 
Prietena mea strigă: 

— O.K., Elsie, imediat. 

Apoi descuie uşa. 

Femeia care intră mă privi cu nemulțumire. Avea fața 
palidă, colțuroasă, cu o gură ce trăda hotărâre şi cu ochi 

dârji, de culoarea oţelului. 

— O.K., Elsie. E vorba de afaceri. Domnul vrea 
fotografiile numărul 45228, patru copii, douăzeci şi cinci 
de dolari. 

— S-a făcut, zise Elsie. Văd că scoatem ceva parale 
din negativul ăsta. Sau să-l aruncăm la coş? 

— Nu vorbi prostii! 

— Când capăt pozele? am întrebat. 

— Imediat, răspunse Elsie. 

— Mai sunt patru negative de scos, cu patru copii din 
fiecare. 

— O.K., Bessie. Le scot eu. 

Bessie îmi aruncă o privire peste umăr, apoi, cu 
aparatul în mână şi încheindu-şi fulgarinul, intră în 
cercul de lumină albă din jurul clădirii. 

Elsie îşi suflecă mânecile şi se apucă de lucru. Trase 
aparatul de copiat spre ea, îl puse în funcțiune, aşeză 
cele cinci negative unul peste altul, luă nişte hârtie 
fotografică, introduse negativele în aparat, apoi hârtia, 
închise capacul, făcu expunerile necesare, scoase afară 
hârtia şi aşeză cadrele expuse într-un teanc. 

— Te pricepi la fotografie? mă întrebă ea. 

— Oarecum. 

— Ai făcut vreodată aşa ceva? 

— Să developez şi să copiez, adică? 

— Da. 

— Îhìi. 

— Atunci treci hârtia asta prin revelator. Merge 
repede. Nu calcula timpul, uită-te doar la lumina roşie. 
Când încep să apară contururile, pune-o în baia de 
spălare şi în hiposulfit. E o soluție concentrată şi 
acționează repede. 

M-am apucat să fac ce-mi spusese. Elsie mă urmărea 
cu ochi de expert, supraveghindu-mi mişcările. După 

ce-şi dădu seama că nu sunt un ageamiu, nu-mi mai 
dădu atenţie şi continuă să copieze pozele. 

Până să termine, am şi ajuns-o din urmă. Am spălat 
ultimul cadru şi Elsie începu să le scoată pe primele din 
soluția de hiposulfit. Le clătea puțin în apă curată, apoi 
le băga într-o soluție care elimina hiposulfitul, le mai 
clătea o dată şi le punea la uscat. 

— Care sunt ale mele? 

— Au un anumit număr. Am să ţi-l spun, dar ce 
s-aude cu cei douăzeci şi cinci de dolari? 

— I-am dat colegei dumitale. 

— Nu mi-a spus aşa ceva. 

— O să-ți spună la înapoiere. 

— Păi, atunci va trebui să aştepţi. 

— Bine, am să aştept. 

Elsie controlă dacă fotografiile s-au uscat, apoi scoase 
dintr-o cutie nişte cadre, le montă pe ele şi aprinse 
lumina. 

Interiorul rulotei era confortabil. În faţă se afla o 
chicinetă, iar în partea din spate un dormitor cu două 
paturi. Era o rulotă mare, dar totul înăuntru era 
compact. 

— Bănuiesc că locuiți aici tot timpul, am zis. 

— Bine-nţeles. De ce nu? Ce rost ar avea să ne 
trambalăm cu lucrurile în casă şi înapoi dacă avem un 
apartament pe roți? 

— Parcațţi într-un loc anumit? 

— Da, dar nu la un parcaj, ci în dosul unei case 
particulare. Când ajungem acolo, tragem sub un copac, 
racordăm rulota la rețeaua electrică, dormim până la 
prânz şi apoi luăm masa. Mai mâncăm o dată pe la şapte 
şi jumătate, apoi pornim la treabă şi de obicei terminăm 
în jurul orei trei dimineața. 

— Pare o ocupaţie plăcută, am remarcat. 

— Întotdeauna crezi asta despre meseria vecinului, 
constată ea sec. 

— Ai citit ziarul de seară? 

— Poţi să-l răsfoieşti puțin. Bessie o să mai întârzie 
probabil. Ştie să facă rost de comenzi. 

— Mai bine să ne uităm la fotografii. 

— Nu mă lua aşa! Nu ştiu dacă ai plătit cei douăzeci şi 
cinci de dolari. 

— Nu le iau. Vreau numai să le privesc... 

Fotografiile erau cam şterse. Totuşi, ținând seama de 
împrejurările în care fuseseră făcute, erau destul de 
bune. I-am recunoscut pe Tom Durham şi pe roşcata 
care zăcea acum la morgă. 

Bessie nu se întoarse decât peste vreo douăzeci de 
minute. 

— Am o grămadă de treabă pentru tine, Elsie. O să 
încep eu, în drum spre localul următor, dar tu o să 
termini. Am primit nouă comenzi. 

— Vrei să spui nouă fotografii separate? 

— Exact. 

— Doamne sfinte! exclamă Elsie, copleşită. Şi asta 
tocmai duminică noaptea! 

— I-am luat cu binişorul şi s-au găsit mulți amatori, 
spuse Bessie. I-ai dat fotografiile? 

— Dar el ţi-a dat cei douăzeci şi cinci de dolari? 

— Da. 

— O.K., făcu Elsie,  întinzându-mi cele patru 
fotografii. Poftim! 

— Ce-aţi făcut cu celelalte patru? Cui le-aţi dat? 

— Doamnei care le comandase, evident, spuse Bessie. 

— Adică Lucillei? 

— Da... O cunoşti? 

— Îhî. 

— Dar dumneata ce rol ai în combinația asta? 

— Aveam nevoie de încă un rând de poze şi voiam să 
verific ce s-a întâmplat. N-aveţi cumva adresa Lucillei? 

— Dar dumneata n-ai cumva încă douăzeci şi cinci de 
dolari? 

— Uite ce e, fetelor, mi se pare că sunteți nişte 
afaceriste. 

— De ce n-am fi? observă Bessie. 

— Cum adică? 

— Păi, zise ea zâmbind, aproape toţi clienţii îmi dau 
un dolar în plus, ceea ce face cinci dolari pentru patru 
copii. Unii, mai şmecheri, adaugă cincizeci de cenți sau 
încă un dolar, şi apoi încearcă să se dea la mine. 

— Dar eu nu-ţi cer decât o adresă. 

— Hai, Elsie, dă-i-o. 

Elsie întinse palma. l-am pus în ea alți douăzeci şi 
cinci de dolari, gândindu-mă cu groază ce-o să zică 
Bertha când o vedea decontul de cheltuieli. 

Elsie deschise caietul şi-mi dădu adresa: Lucille 
Hollister, Mono Drive nr. 1925, prin grija doamnei 
Arthur Marbury. 

Elsie mă întrebă pe un ton detaşat: 

— Ne-ai putea lăsa o carte de vizită? 

— Desigur. 

Şi am întins mâna. 

— Costă zece dolari. 

— De unde-ţi veni o asemenea idee? 

— Păi, îmi închipui că o s-o vindeți primului venit cu 
douăzeci şi cinci. Vă las deci un profit de cincisprezece 
dolari. 

Fetele se uitară una la alta şi izbucniră în râs. 

— Hai, Elsie, să-i dăm drumul. Eu încep developatul. 
O să ne spetim muncind în noaptea asta. Trebuie să ne 
întoarcem la Cocoşul Roşu şi să lăsăm acolo fotografii de 
douăzeci de dolari, şi-apoi să revenim aici cât mai iute. 

N-avem timp să mai trecem şi pe la Wishing Well. 

— Bine, fetelor, merg şi eu o bucată de drum cu voi. 

— Aş fi vrut totuşi să-mi dai numele, zise Bessie cu 
oarecare regret. 

— Te cred şi eu. 

— Eşti un tip simpatic, exclamă ea râzând. Dacă tot 
nu vrei să ne spui cum te cheamă, dă-ne o mână de 
ajutor pe drum. 

— Ba chiar două, adăugă Elsie, acru. 

CAPITOLUL 11 
INTRIGILE UNEI BLONDE 


De la Cocoşul Roşu am plecat cu rabla agenției. 

Mergând pe şosea spre Mono Drive, am observat în 
retrovizor farurile unei maşini. Erau însă departe. Am 
accelerat puțin, mărind viteza. 

Farurile rămâneau în urma mea cam la aceeaşi 
distanță de fapt prea departe pentru a fi pe urmele mele. 

Am accelerat şi mai mult. 

Din obişnuință de şofer, am aruncat o privire la 
manometrul de control al benzinei de la bord. 

Acul arăta că rezervorul era gol - şi totuşi îl 
umplusem înainte de a porni spre Cocoşul Roşu. 

S-ar fi putut desigur ca manometrul să se fi dereglat. 
În orice caz, era cazul să folosesc cât mai repede benzina 
rămasă în carburator. 

Am accelerat la maximum. 

Mă aflam pe o porțiune pustie a şoselei de la marginea 
oraşului. Am trecut printr-un cartier industrial, cu 
câteva fabrici dispersate ici-colo, cu ramificații de cale 
ferată care întretăiau şoseaua la anumite intervale, cu 
întinse spaţii virane, circulație redusă şi mult întuneric. 

Maşina agenţiei tuşi şi motorul se opri, apoi porni din 
nou câteva secunde, tuşi din nou, mârâi şi se opri de-a 
binelea. 

Apucasem să deschid portiera înainte de a mă opri. 
Nu era nicio mişcare pe şosea, afară de luminile 
constante şi stăruitoare care se apropiau acum cu 
tenacitate. 

Am aruncat o privire în jur şi locurile nu-mi plăcură 
de fel. De o parte a şoselei, întunecoasă şi tăcută, se 
înălța o uzină. Era înconjurată de un gard înalt, pe care 
la intervale regulate apărea inscripţia: Accesul interzis. 
Era şi o cale ferată cu câteva vagoane de marfă închise, 
nu departe de şosea. Ceva mai departe se zărea un 
depozit împrejmuit de un gard înalt de lemn, care 
ascundea interiorul curții. 

Era desigur logic să rămân pe lângă maşină şi să rog 
pe vreun automobilist să mă remorcheze până la cea mai 
apropiată stație de benzină. 

Simțeam însă că nu era cazul să procedez logic. 

Am căutat cu privirea o ascunzătoare bună. Dar aşa 
ceva nu se zărea. 

Am traversat în fugă şoseaua şi m-am strecurat pe 
sub un vagon de marfă, pitulându-mă cât mai bine în 
umbră. 

Era însă o ascunzătoare mizerabilă. 

Farurile oscilară de-a lungul şoselei şi maşina care 
venea în urma mea se opri. Am auzit uşile 
deschizându-se şi apoi trântindu-se cu zgomot. O voce 
de bărbat strigă: 

— Hei, ce s-a întâmplat? Totu-i în regulă? 

În tăcerea nopții se auzea zgomotul lin al motorului. 

O altă voce, de data aceasta de femeie, spuse: 

— Trebuie să fie pe undeva pe aici. O fi rămas fără 
benzină. Era doar în fața noastră. 

Stăteam înțepenit sub vagonul de marfă. Cei doi 
cercetau locurile. Urmăream umbrele lor şi din când în 
când le zăream picioarele. Ale bărbatului erau 
musculoase şi scurte. Ale femeii ar fi fost bune pentru o 
reclamă de ciorapi, dar vocea care le însoțea era aspră. 

— E cel mai al naibii lucru pe care l-am văzut 
vreodată, spuse bărbatul. Era chiar în fața noastră, nu-i 

aşa, scumpo? 

— Sigur, era maşina lui. Nu poate să fie departe. Vezi 
vagoanele astea de marfă? 

— La ce dracu” să fi sărit din maşină ca să se bage pe 
sub vagoane? întrebă iritat bărbatul. Normal ar fi să facă 
ceea ce ar face oricine atunci când i se termină benzina. 
Să rămână lângă maşină şi să aştepte să vină cineva. 
Când a văzut maşina noastră, ar fi trebuit să ne 
oprească şi să ceară ajutor. 

— Dar vezi că el n-a făcut ceea ce ar fi trebuit să facă. 

După o pauză, femeia adăugă: 

— Înţelegi de ce? 

— Nu eram destul de aproape ca să se sperie. 

— Atunci mai e în maşină, spuse femeia ironic. 

Am auzit cum bărbatul se cățăra pe scărița de fier a 
unui vagon, apoi paşii îi răsunară pe acoperişul 
vagoanelor. Femeia mergea pe jos de-a lungul 
vagoanelor, uitându-se printre ele. 

Am coborât lunecând din ascunzătoare şi, 
ținându-mă în umbră, am pornit în fugă de-a lungul 
liniei ferate. 

Motorul automobilului lor mergea încet cu un zgomot 
liniştitor. 

În spatele meu răsună deodată vocea bărbatului: 

— Hai să ne uităm pe sub vagoane. Pe sus nu e. 

— Trebuie să fie pe undeva, spuse femeia cu ciudă. 
N-a putut să se cațăre pe niciunul din garduri şi... Hei, 
uite-l! 

Bărbatul scoase un strigăt şi amândoi o luară la fugă 
după mine. 

Am sărit în automobilul lor trântind uşa, am ambalat 
energic şi maşina porni. 

Abia după ce făcusem vreo patruzeci de metri, am 
zărit în întunericul din spate câteva mici puncte 

luminoase. Deodată geamul de la spate se crăpă în mii 
de fărâme, iar retrovizorul nu mai era bun de nimic. 

La prima intersecție am încetinit apucând-o la 
stânga, iar la a doua am cotit la dreapta. 

Mă găseam într-un cartier de locuinţe. 

Înainte de a părăsi maşina, ochisem un tramvai. Apoi, 
din prudență, am aruncat o privire la numărul de 
înregistrare de pe permisul de circulaţie prins de volan. 

Maşina era înregistrată pe numele unui oarecare 
Samuel Lowry. Permisul dădea şi adresa: Rippling 
Avenue, nr. 968. 

Am făcut semn vatmanului să oprească, m-am urcat 
şi am mers cu tramvaiul până la un taxi care staționa 
lângă bordură. Am coborât din tramvai şi am luat taxiul. 
I-am spus şoferului să oprească în Mono Drive, la nr. 
1810. 

Când am ajuns acolo, casa era cufundată în 
întuneric. Şoferul voia să aştepte, dar l-am asigurat că 
prietenii mei trebuie să se întoarcă cât de curând. Am 
plătit cursa şi, după ce taxiul plecă, m-am apropiat de 
numărul 1925. 

Casele din jur trebuie să fi costat ceva parale. Nu era 
un cartier pretențios, de mare opulenţă, dar era desigur 
unul peste medie, cu construcții recente. Casele erau 
moderne, cu multe geamuri; majoritatea erau joase, cu 
un singur cat, având curbe bine conturate, planuri 
complicate şi curți interioare. Nu intrau în categoria 
celor cu piscină particulară, dar nu erau nici prea 
departe. 

Casa pe care o căutam avea linii curbe în jurul 
camerei de zi, iar în dos se întindea până la un garaj. De 
partea cealaltă se înălța o aripă lungă menită să 
ocrotească o curte interioară. 

Înainte de a intra voiam să arunc o privire asupra 

curții interioare. 

Pe aici era puțin gazon, câțiva arbuşti decorativi şi un 
gard viu. 

Am luat-o de-a lungul gardului viu, m-am strecurat 
printre arbuşti şi, trecând prin spatele garajului, am 
ajuns în curtea interioară. 

Era bine să fi avut o lanternă ca să pot găsi drumul. O 
parte din curte era asfaltată, iar restul era acoperită cu 
gazon semănat recent. Înainte de a-mi fi dat seama unde 
mă aflam, mă şi poticnisem în pământul moale. 

M-am retras spre porțiunea asfaltată. 

Casa fusese construită în aşa fel încât geamurile 
dormitoarelor din această aripă, care dădeau în curtea 
interioară, să fie ferite de orice privire indiscretă. Fata 
care se găsea în dormitorul luminat nici nu se sinchisise 
să tragă jaluzelele de la ferestrele camerei. 

Aveam în față o clădire modernă, cu cercevele 
metalice, uşi cu geamuri, ferestre mari care se 
deschideau şi se închideau din interior prin simpla 
răsucire a unui mâner. 

Dormitorul fusese proiectat în aşa fel încât să fie cât 
mai însorit şi aerisit. Izolarea față de exterior putea fi 
asigurată prin draperii grele prinse de-a lungul 
întregului perete al dormitorului, dar în momentul de 
față draperiile erau trase neglijent la o parte. 

Blonda cu părul de culoarea caramelei cu lapte care 
stătea în fața oglinzii, examinându-şi cu evidentă 
satisfacție corpul pe jumătate dezbrăcat, nu era alta 
decât fata care mă agățase noaptea trecută şi mă dusese 
apoi la motel. 

Am ezitat o clipă, apoi, hotărând că a sosit timpul să 
lămurim lucrurile, mi-am urmat drumul. 

Fata auzi paşii răsunând pe asfalt când ajunsesem 
lângă balconul care ducea în curte şi spre care se 

deschideau uşile cu geamuri. Ridică o oglindă de mână, 
prinse mişcarea şi se întoarse brusc, examinându-mă 
cu ochi mari. Era gata să tipe, dar se controlă imediat. 

Se uita la mine consternată, nevenindu-i să-şi creadă 
ochilor în timp ce urcam cele patru trepte de cărămidă 
care duceau spre balcon. 

— Pot să intru? 

Deschise uşa fără un cuvânt. Părea hipnotizată. 

— Cum... cum de m-ai găsit? 

— N-a fost uşor. Vrei să stăm de vorbă? 

— Nu. 

— Nici nu mi-am închipuit c-ai să vrei, dar cred c-ar fi 
bine s-o faci. 

— Eu... eu... m-am gândit la tine, spuse ea şi, 
ducându-şi deodată degetul la buze, îmi făcu semn să 
nu fac zgomot. Dacă vorbim tare, s-ar putea să ne audă 
soră-mea. 

Apoi, cu un chicotit nervos, luă capotul trântit la 
picioarele patului şi şi-l puse pe ea. 

— Mi-e teamă că mă dau degeaba în spectacol. Eu... 

— Mi-ai tras clapa noaptea trecută, m-am grăbit să 
completez. 

— Da, zâmbi ea. Ţi-ai închipuit desigur că sunt o 
ticăloasă. 

— Nu contează ce mi-am închipuit eu; contează ce-şi 
închipuie poliția. 

— Poliția? Ce-o priveşte? 

— Te-ai descurcat cu multă dibăcie. Te-ai dus până la 
locul de parcare şi ai luat maşina lui Dover Fulton. Apoi 
ai început să cauţi un fraier. M-ai găsit pe mine. M-ai 
dus la motelul Kozy Dell. Ştiai că mă voi înscrie sub 
numele de Dover Fulton şi ştiai bine că Dover Fulton şi 
Minerva Carlton se aflau într-una din camere. Te-ai 
prefăcut că eşti beată. Te-ai... 

— Eram beată. 

— Minţi! 

Fata roşi, dar am continuat. 

— Nu fi proastă. Ne prefăceam amândoi. I-ai dat 
chelnerului cinci dolari ca să-ți aducă sirop simplu de 
fiecare dată când comandai whisky. Eu însă i-am dat 
zece ca să aflu ce plănuieşti şi să-mi aducă şi mie sirop 
de fiecare dată când comandam whisky. 

— Deci, tu... tu... tu... 

— Exact. 

Fata se lăsă pe marginea patului şi, cu totul pe 
neaşteptate, începu să râdă. 

M-am apropiat şi m-am aşezat alături. Se aplecă şi-mi 
luă mâna. 

— Donald, te rog, nu fi supărat. N-a fost cum îţi 
închipui. 

Tăceam. 

Îşi puse un picior peste celălalt şi capotul lunecă de 
pe umerii catifelați. Nu făcu niciun efort pentru a se 
acoperi. Şedea mişcându-şi piciorul înainte şi înapoi. 
Era nervoasă şi atrăgătoare. Încerca să se concentreze. 
La fiecare mişcare a piciorului capotul aluneca în mod 
provocator. 

— Să ştii că va fi mai bine pentru tine să spui 
adevărul decât să născoceşti iarăşi vreo minciună. Mai 
ai la dispoziție o singură repetiție, ş-apoi ai să stai de 
vorbă cu poliția. 

— Nu cu poliția, Donald. 

— Ba cu poliția, am insistat eu. 

— Dar ce-am făcut ca poliția să se ocupe de mine? 

— De pildă, o crimă. 

— Crimă? exclamă ea. 

Şi dându-şi seama că țipase, îşi duse brusc mâinile la 
gură, ca şi cum ar fi vrut să împingă înapoi cuvântul 


134 


rostit. 

— Donald, eşti nebun? 

— M-ai lăsat acolo, la motel. Ai ieşit afară şi ai 
cercetat locurile până când ai dat de camera pe care o 
căutai. Ai bătut la uşă. Ai intrat înăuntru şi ai făcut o 
scenă. Dover Fulton şi-a scos pistolul şi a tras în tine. 
Tu... 

— Donald, eşti nebun! Nebun de legat! 

— Să zicem că da. Atunci spune tu cum a fost! 

— Bine, o să spun. O să-ți spun adevărul. Ai să mă 
urăşti, dar eu nu vreau ca tu să mă urăşti, Donald, eu... 
te... îmi placi. Eu... 

— Da, ştiu. O altă scenă de seducţie bine modulată. 
Ai un trup frumos. Ţi-a adus o mulțime de servicii. Obţii 
cu ajutorul lui ce doreşti, pe măsură ce te strecori prin 
viață. Mi-ai dat o reprezentație de vino-ncoa'” aseară. Hai 
să încercăm acum adevărul. 

M-am aplecat peste trupul aproape dezgolit şi am 
apucat capătul capotului. Stătea nemişcată, fără să 
opună rezistență. Aştepta. Am ridicat capotul de jos şi 
i-am învelit picioarele. 

Fata râse. 

— Nu poţi să rezişti. 

— Nu, am răspuns. 

— Eşti un tip ciudat. 

— Cred că da. Sunt ridicol. Sunt demodat. Din când 
în când îmi place să mi se spună adevărul, iar picioarele 
astea încurcă treaba. 

— Bine, am să-ţi spun adevărul pentru că... pentru 
că... la naiba, pentru că în momentul ăsta nu-mi vine în 
minte nicio minciună convingătoare. Prezența ta îmi 
tulbură echilibrul în aceeaşi măsură în care picioarele 
mele ţi-l tulbură pe al tău. 

— Dă-i drumul. Descarcă-ți sufletul cât eşti dispusă 

s-o faci. 

— Am să-ți spun toată povestea. Lucille Hollister e 
numele meu adevărat. Am fost măritată, dar căsătoria 
n-a mers bine. Când ne-am despărțit, soțul meu mi-a 
făcut un act de proprietate. Aveam bani şi... 

— Lasă detaliile biografice. Rezumă-te la ce s-a 
întâmplat azi-noapte. Cauţi să câştigi timp şi asta mă 
face din ce în ce mai bănuitor. Dac-ai voi să spui 
adevărul, n-ai mai bâjbâi atâta. 

— Dar, Donald, spun adevărul. Aş vrea însă să mă 
înţelegi, aş vrea să... îmi placi cum nu mi-a mai plăcut 
nimeni de multă vreme. Tu... vezi, tu ştii să te porți 
frumos cu o fată. Ai fost minunat aseară. 

— Nu mai bate pasul pe loc şi spune ce ai de spus. 

— Dar nu bat pasul pe loc, ci încerc să explic... 

Fata îşi schimbă uşor poziția pe pat. Mâna ei se afla 
pe umărul meu. Ochii mă priveau rugători. 

— Te rog, Donald, te rog, crede-mă. 

— Spune ceva ca să te cred, dar fă-o repede. Poliția e 
pe drum, vine încoace. 

— Poliția! Aici! 

Am încuviințat. 

— Donald, dar nu se poate... N-ai să-mi faci una ca 
asta. 

— Nu e vorba de ce fac eu, e vorba de ceea ce-ai făcut 
tu. 

— Bine, Donald, dar ce pot să fac? 

— În primul rând, să-mi spui adevărul. Apoi, poate 
am să te ajut. 

— O să crezi că sunt o ticăloasă, zise ea. 

N-am răspuns nimic. 

— Bine, atunci iată povestea, în linii mari. Sora mea 
n-a fost niciodată căsătorită. O cheamă Rosalind Hart. 
Suntem din Colorado. Ne aflăm aici de vreo trei sau 

patru săptămâni. Sora mea e mai tânără ca mine cu 
patru ani. E o fată dulce. Ea nu se... vreau să spun că e 
fată cuminte. E romantică, sensibilă şi s-a îndrăgostit de 
Stanwick Carlton din prima clipă. E absolut nebună 
după el. La un moment dat s-au logodit. El fusese 
primul bărbat din viața ei, primul care a făcut-o să-şi 
dea seama că crescuse şi devenise femeie. Îl iubeşte, îl 
iubeşte prea mult. Donald, ştii cum e. Când o fată se 
îndrăgosteşte până peste cap, bărbatul începe la un 
moment dat să se plictisească. Capătă prea multă 
siguranță. Bărbatul vrea să cucerească femeia. Vrea să 
fie obligat să facă un târg şi nu să capete marfa 
împachetată şi oferită de fiecare dată când face o 
mişcare. Vrea să simtă că el e cel care vinde. O fată 
isteață, una care să cunoască mai bine bărbaţii decât 
Rosalind, l-ar fi fermecat complet pe Stanwick Carlton. 
Ce-i drept, şi el a fost fermecat mult timp, dar până la 
urmă ea era prea accesibilă, prea facilă. Am încercat s-o 
previn, dar mi-a râs în nas, spunând că se vor căsători şi 
vor trăi fericiți până la adânci bătrâneți. Şi ştii ce s-a 
întâmplat. 

— Ce s-a întâmplat? 

— După câtva timp el s-a săturat. Ea era întotdeauna 
prezentă, întotdeauna în adorațţie, întotdeauna gata să-i 
îndeplinească cea mai mică dorință. Nu se uita la nici un 
alt bărbat şi nici nu-i lăsa pe bărbaţi să se uite la ea. N-a 
avut destulă minte să facă pe inaccesibila. 

— Şi şi-a făcut apariția Minerva? 

— Ai dreptate. Minerva avea fler, era iute şi 
pasionată. Nu vorbesc prostii, ştiu ce spun. O femeie se 
pricepe la femei. 

— Bine, să zicem că i-a dat târcoale. Şi-apoi? 

— A venit în Colorado. Şi-a dat seama într-o clipă 
cum stau lucrurile şi a început să facă pe inaccesibila. 

— Şi atunci Stanwick Carlton a luat-o imediat de 
soție? 

— Nu fi prost, lucrurile s-au petrecut cu totul altfel. A 
început să-l intereseze, dar ea umbla cu nasul pe sus, îl 
privea distant şi trecea mai departe. El a ridicat mănuşa. 
Cred că intenționa să-i demonstreze că, dacă vrea, poate 
să-i găurească armura. Pe urmă avea de gând să se 
întoarcă la Rosalind. Dar până să se dezmeticească a 
fost prins în capcană şi s-a trezit însurat. Cred că bietul 
băiat nici nu şi-a dat seama ce i se întâmplă până când 
s-a pomenit căsătorit de-a binelea, după ceea ce numesc 
ziarele o curte vertiginoasă. Curte vertiginoasă, repetă ea 
cu ciudă. Şi ce vertiginoasă. Numai că nu el a pornit 
vârtejul. 

— Continuă, am îndemnat-o. 

— Erau căsătoriți de doi ani. Ştiam că Minerva o să 
facă o prostie. De aceea n-o slăbeam din ochi. A venit 
aici, în vizită la o prietenă de-a ei pe care o cheamă 
Bushnell. Şi-au petrecut vacanța pe plajă şi şi-au făcut 
de cap. Apoi Minerva s-a întors la Colorado. Când am 
aflat că are de gând să revină în California, m-am 
aranjat s-o pot urmări. 

— Să faci pe detectiva, da? 

— Ai dreptate, şi era atât de simplu. Cum a sosit în 
oraş, a luat legătura cu Dover Fulton. În prima seară 
însă a luat masa cu altul. Apoi s-a întâlnit de câteva ori 
cu Fulton. Săptămâna trecută s-au dus la motelul acela 
şi s-au înscris ca soț şi soţie. Au stat acolo până după 
miezul nopţii. Ea l-a dus înapoi în oraş cu maşina, iar 
Fulton şi-a luat-o pe a lui de la locul de parcaj şi s-a dus 
acasă. 

— Îmi închipui că atâta infidelitate îţi făcea greață. 

— Nu fi stupid, răspunse ea. Îmi plăcea grozav. 
Ţineam în mână toate atuurile jocului. Nu voiam decât 

să le joc cu pricepere. 

— Şi atunci? 

— Şi atunci, noaptea trecută, când am aflat că se duc 
la acelaşi motel unde mai fuseseră, eu... eu... m-am 
hotărât să-i prind cu mâţța-n sac şi să fac ca numele lor 
să ajungă în ziare. 

— Şi ce-ai făcut? 

— Te-am agăţat pe tine. Te-am făcut să mă duci la 
motel, să te înscrii ca Dover Fulton cu soția şi am avut 
grijă să conduci maşina lui Fulton. Apoi m-am furişat 
afară şi am telefonat la poliție că maşina ar fi fost furată. 
Ştiam că în aceste cazuri poliția verifică în primul rând 
motelurile, fiindcă acestea țin un registru în care se 
trece marca maşinii şi numărul permisului de circulație. 
Ştiam că poliția va avea informaţii cu privire la maşina 
lui Dover Fulton înainte de miezul nopții. 

— Şi ţi-ai închipuit c-o să mă umfle ca pe un fraier? 

— Nu fi copil! Nu voiam să apari deloc. Voiam să pun 
mâna pe cineva destul de deştept şi de bănuitor, care să 
simtă că ceva e putred la mijloc de îndată ce-am şters-o 
şi să plece şi el. Am văzut când ai ieşit şi ai luat-o 
înainte. Poliția urma să găsească maşina furată la 
motelul Kozy Dell. Aveam de gând să-i telefonez doamnei 
Fulton şi să-i spun că bărbatul ei o înşală, că toată 
povestea cu maşina furată fusese o păcăleală şi că, de 
fapt, el se afla la motel, unde venea regulat cu femeia 
aceea, de două săptămâni. Faptul că maşina lui fusese 
găsită acolo ar îndemna-o să facă cercetări şi desigur că 
patroana motelului l-ar fi identificat pe Dover Fulton ca 
persoana ce se înscrisese sub numele de Stanwick 
Carlton. 

— Şi bineînțeles că aveai de gând să-l anunţi pe 
Stanwick Carlton de aventurile neveste-sii? 

— Cred şi eu. 

— Eşti o fetiță dulce, nu-i aşa? 

— Nu-s dulce, răspunse ea. Sunt o tigroaică, am 
gheare şi lupt pentru Rosalind. De fapt, Stanwick a 
iubit-o întotdeauna şi o mai iubeşte şi acum. Minerva 
n-a făcut decât să-şi taie doar o felie de tortă. A găsit un 
bărbat potrivit pe care a pus mâna, folosind nițică 
psihologie aplicată. Da, nițică psihologie, iar Rosalind 
nu era decât un miel blând şi nevinovat, fără nicio şansă 
de reuşită. Să ştii că Minerva era o femeie care ştia să se 
descurce. 

— Şi după ce ai ieşit afară, şi m-ai plantat acolo, ai 
auzit nişte îimpuşcături. 

Am zărit o şovăială în ochii Lucillei. 

— Ai auzit? am repetat întrebarea. 

Degetele i se înfipseră în brațul meu. 

— Ai auzit? 

— Da. 

— Unde erai? 

— Într-unul din garaje. Am aşteptat până te-am văzut 
ieşind din cabină. Apoi am hotărât să fac semn vreunei 
maşini care trecea şi... şi atunci am auzit împuşcăturile. 

— Ai înțeles despre ce era vorba? 

— Păi... am crezut că sunt împuşcături, dar dacă aş fi 
ştiut din ce cameră veneau, atunci... cred că aş fi... da, 
cred că... nu... 

— Nu, am întrerupt-o eu, cred că nu. Câte focuri ai 
auzit? 

— Trei. 

— Eşti sigură? 

— Da. 

— Cât era ceasul? 

— Era exact zece şi şapte minute. 

M-am uitat la ceas şi am întrebat-o: 

— Şi apoi ce-ai făcut? 

— Să-ţi spun drept, Donald, mi-a fost frică şi m-am 
ascuns. Am stat la pândă. Am văzut mişcare în camera 
aceea după ce s-au tras focurile şi am văzut o maşină 
care pleca. Atunci am şters-o. Abia mai puteam să merg. 
Îmi tremurau picioarele. 

— Şi apoi? 

— Am oprit o maşină. Am spus povestea obişnuită, că 
fusesem cu un bărbat care mă părăsise în drum. Omul 
de la volan a fost cavaler. 

— Te-a adus până aici. 

— Nu fi prost. N-am vrut să las nicio urmă. L-am 
rugat să mă ducă până la un hotel din partea de jos a 
oraşului. I-am spus că locuiam acolo. După ce-a plecat, 
am luat un taxi şi-am venit aici. 

— Îmi închipui că i-ai plasat omului o poveste 
ornamentală cu detalii sinistre. 

— Bineînţeles. Când un bărbat ia o fată în maşină la 
ora asta se aşteaptă cel puţin la o poveste interesantă. 

— Cel puţin? am stăruit eu. 

Fata râse. 

— Donald, eşti dulce şi naiv. 

— Individul s-a dat la tine? 

— Evident, Donald, nu face pe prostul. Sunt drăguță 
şi a crezut că pornisem în căutare de aventuri şi că pur 
şi simplu nu-mi plăcuse celălalt cu care fusesem. 

— Şi atunci, cum de s-a potrivit că ai scris pe dosul 
meniului adresa motelului Kozy Dell şi cum de... 

— Donald, n-am făcut eu asta. 

— N-ai făcut ce? 

— N-am scris-o eu. 

— Era totuşi în pachetul de țigări pe care... 

— Ştiu că era acolo, dar n-am scris-o eu. 

— Atunci cine? 

— Dac-aş şti asta, aş şti şi altele. Caut să aflu. Vezi, 

Donald... Nu, n-am să ţi-o spun până... nu te cunosc 
mai bine. 

— Eşti o pisicuţă care se ţine de intrigi, da? 

Se întoarse pe pat şi-şi aținti ochii asupra mea. 

— Da, răspunse scurt şi, punându-şi mâinile pe 
obraji, mă atrase spre ea şi mă sărută. 

Un sărut lung, de care merită să-ți aminteşti. Apoi, 
brusc, mă respinse. 

— Acum le ştii pe toate, nu-i aşa? 

Mă privi provocator. 

— Da, am zis, ridicându-mă de pe pat şi pornind spre 
uşă. 

— Unde te duci? 

— Mai întâi, am să telefonez unui prieten de-al meu — 
sergentului Sellers. Lucrează la Brigada Criminală şi mă 
crede mincinos. Ai să vorbeşti cu el. 

— Donald, nu poţi ieşi pe-acolo. 

— Bine, am să ies pe-aici. 

— Nu, Donald, nici pe-aici nu se poate. În camera din 
față e sora mea. 

— Unde-i doamna Arthur Marbury? 

— Nu-i acasă. Dragă Donald, te rog, lasă-mă să 
răsuflu. Voi merge... oriunde. 

— Cum adică, oriunde? 

— Chiar aşa. Hai să dăm înapoi acele ceasornicului 
cu douăzeci şi patru de ore... n-am nimic împotrivă. 

— Vrei să spui... 

— Doamne Dumnezeule, chiar să te-nvăț eu ce să 
faci? 

— Îmbracă-te, i-am poruncit. 

— Am să mă îmbrac în grabă, iar tu, Donald, du-te în 
dormitorul care dă în camera de zi şi aşteaptă-mă. Mă 
îmbrac şi vin imediat. Pe urmă, intrăm împreună la 
soră-mea şi te prezint. O să creadă că ai venit să mă iei şi 

că ţi-am dat drumul prin uşa laterală care dă în curte. 
Ea citeşte un roman şi... 

— Şi dacă nu mai citeşte romanul şi... 

— Nu, nu, Donald. O să-ți placă, e o fată dulce şi 
nevinovată. Are inima zdrobită şi citeşte tot timpul. Nu 
face decât să citească. Nu iese nicăieri şi se frământă 
întruna. E ceva înduioşător. Când ai s-o vezi, Donald, ai 
să-ți dai seama că nu te-am mințit. N-ai să-mi porți pică 
pentru tot ce-am făcut. Şi am să-ți... dovedesc că ştiu să 
mă țin de cuvânt. Serios. N-am putut să dorm noaptea 
trecută şi m-am tot gândit la tine. N-am vrut să te 
folosesc drept... ştii tu... n-am vrut să mă port aşa. 

Mă luă de braț şi mă împinse spre ieşire, arătându-mi 
uşa de pe coridor. 

— Stai acolo, Donald şi aşteaptă-mă. N-o să dureze, 
vin îndată. 

Am făcut câțiva paşi, aşteptând să închidă uşa. Apoi 
m-am furişat în vârful picioarelor până la capătul 
coridorului, am coborât câteva trepte şi, dând la o parte 
draperia ce acoperea o arcadă, mi-am aruncat privirea 
într-o cameră de zi mobilată în stil sudist. 

Pe un şezlong sta tolănită o fată brunetă, cu o carte 
într-o mână, cu o ţigară în cealaltă. Era atât de 
cufundată în lectură, încât ochii păreau să găurească 
paginile. După cât mi-am putut da seama, în casă nu se 
mai afla nimeni. 

M-am îndreptat spre dormitorul din fund de care 
vorbise Lucille. Semăna leit cu primul, cu singura 
deosebire că geamurile dădeau spre curtea vecină. 
Draperiile erau trase, acoperind geamurile. 

Mă aflam într-un dormitor de tânără fată, cu obiecte 
de toaletă risipite pe măsuţa din fața oglinzii, cu un pat 
frumos şi un fotoliu adânc şi confortabil, în spatele 
căruia era o lampă cu picior. Alături, pe o masă, 

fuseseră aşezate câteva reviste şi o carte. 

M-am instalat în fotoliu, apoi mi-am amintit că aveam 
urme de ruj pe față. M-am dus la oglindă, am scos 
batista şi am frecat pata roşie şi grasă din jurul gurii. 

Am căutat un telefon, dar aşa ceva nu se găsea în 
dormitor. 

M-am cufundat din nou în fotoliu, mi-am aruncat 
privirea asupra unei reviste, apoi am luat cartea. 

Era povestea unor tineri îndrăgostiți. Am răsfoit puţin 
romanul, apoi am prins gust şi m-am apucat să citesc. 

Începea cu o descriere dulceagă. Apoi intra în scenă o 
femeie rea şi lipsită de scrupule. Băiatul se zăpăcea. 
Femeia avea de-a face cu un puşti care nu cunoştea 
viața şi-i venea uşor să-l influențeze. Sentimentul 
pentru cealaltă fată era atât de platonic, încât devenea 
chiar plictisitor. 

Cartea fusese atât de citită încât coperta era ferfeniță. 
Romanul era învelit în celofan. Ai fi crezut că e Biblia 
surioarei. 

Mi-am umezit buzele şi o nelinişte nedefinită se furişă 
în minte. Nu-mi puteam da seama ce era. Apoi am 
înțeles că era gustul rujului Lucillei care se menținea pe 
buze. 

Mi-am scos batista şi mi-am frecat cu putere gura, 
apoi m-am cufundat din nou în carte. 

Îmi dădeam vag seama de scurgerea timpului. Lucille 
se îmbrăca mult prea încet. Deodată îmi trecu prin cap 
că ar fi putut să iasă în curtea interioară prin uşa cu 
geamuri. Aceasta însă nu i-ar fi servit la nimic, acum 
când ştiam cine e şi unde s-o găsesc. Soră-sa şedea în 
camera din față şi citea un roman. N-aveam decât să 
intru şi să mă prezint, sau puteam să ies pe dincolo, prin 
dormitor. 

Cineva deschise uşa şi se opri în prag. 

— În sfârşit, era şi timpul, am exclamat. 

Se auzi un strigăt înăbuşit. Ridicând ochii, am văzut 
că în prag nu era Lucille, ci sora cea brunetă. 

Privindu-i fața speriată şi palidă, ochii mari negri şi 
obrajii supți, mi-am dat seama de asemănarea dintre 
ele. Era într-adevăr sora Lucillei, cu câțiva ani mai 
tânără, fragedă şi sensibilă. Avea o privire profundă. 
Fata era gata să mai scoată un țipăt. 

M-am ridicat. 

— O aştept pe Lucille, am încercat s-o liniştesc. Se 
îmbracă şi mi-a spus s-o aştept aici. 

Vocea mea o calmă. 

— Dar cum ați intrat? 

— Lucille mi-a dat drumul prin uşa laterală. 

— Prin uşa laterală? 

Am încuviințat. 

— N-am auzit nimic. 

— Citeaţi o carte şi păreațţi cu totul fermecată, i-am 
explicat. 

— Într-adevăr citeam, dar nu eram... ci... 

— Lucille mi-a recomandat să nu fac gălăgie şi m-a 
instalat aici. Spunea că vrea să se schimbe. 

— Nu înțeleg de ce v-a instalat aici. Acesta e 
dormitorul meu. 

— Cred că Lucille a terminat cu îmbrăcatul şi vă va da 
ea toate explicațiile. 

— Unde e? 

— Pe undeva, în partea cealaltă a coridorului, am 
spus, arătând nehotărât într-o parte a casei. Cred că 
odaia ei e pe acolo. 

Rosalind mă privea cu ochii mari în care se citea 
spaima. Nu ştia dacă s-o ia la fugă ţipând, sau să 
pornească liniştită pe coridor. 

Am făcut un pas în direcția ei, ceea ce declanşă 


145 


|? 


reacția. Se avântă pe coridor strigând: „Lucille! Lucille 

Se aruncă spre uşa dormitorului Lucillei, o deschise 
şi rămase încremenită în prag. 

I-am zâmbit încurajator. 

— E-n regulă, Rosalind! În curând o să mă cunoşti 
mai bine. 

Fata făcu un pas, apoi scoase un țipăt, un țipăt de 
groază, ascuţit şi pătrunzător. Apoi începu să strige cât o 
ținea gura: 

— Ajutor! Poliția! Poliția! 

Vocea ei răsuna în tot cartierul. 

M-am apropiat, ca să pot vedea peste umărul fetei. 
Lucille îşi scosese capotul şi celelalte obiecte vaporoase 
pe care le purtase când am zărit-o prima dată. Era în 
sutien şi chiloți negri. 

Fusese sugrumată cu propriul ei ciorap. Era înnodat 
în jurul gâtului. Moarta zăcea întinsă pe jos. Corpul 
rămăsese delicat şi grațios, dar fața era schimonosită şi 
desfigurată. 

— Poliția! Poliția! Au omorât-o! 

Un bărbat din casa de peste drum întrebă: 

— Ce s-a întâmplat? 

— Ajutor, poliția! Au omorât-o! țipa Rosalind. 

Se auzi o uşă trântită şi paşii unui bărbat răsunară 
grăbiţi pe asfalt. 

M-am întors brusc şi am pornit pe coridor, am 
coborât cele câteva trepte care duceau în camera de zi, 
am traversat-o şi m-am strecurat în curtea interioară, pe 
uşa laterală. Am ajuns pe trotuarul cufundat în 
întuneric. 

Aveam nevoie de timp ca să chibzuiesc şi nu puteam 
rămâne în casa aceea, în orice caz nu cu justificarea 
neverosimilă pe care o aveam la îndemână. 

CAPITOLUL 12 
UN CEC FĂRĂ ACOPERIRE 


În ziare povestea a apărut senzațională, pe baza unor 
informații ameţitoare. 

Fata stătea în fața oglinzii, gătindu-se cu grijă pentru 
o întâlnire pe care urma s-o aibă în seara aceea. Era 
cald. Uşile dinspre curtea interioară rămăseseră 
deschise şi, cum ferestrele erau ferite de orice privire 
indiscretă, fata neglijase să mai tragă jaluzelele. 

Un maniac sexual, un fel de Jack Spintecătorul, 
dădea târcoale prin curte. Aruncându-şi ochii pe 
fereastră, ar fi zărit în fața oglinzii fata pe jumătate 
îmbrăcată. 

O luase spre dormitor de-a dreptul prin curte, dar 
călcase pe gazonul moale, semănat de curând. Pământul 
era bine udat de grădinar şi individul se cufundase în el 
până la glezne. După primii paşi se întorsese şi refăcuse 
drumul pe asfalt. Apoi se îndreptase direct spre 
dormitor. Pe asfalt dăinuiau urmele lăsate de noroiul de 
pe pantofii lui. Omul urcase pe scară în vârful 
picioarelor. 

Fata stătea în fața oglinzii, fardându-se şi 
gândindu-se ce rochie să-şi pună. Îşi aplicase creme, se 
pudrase şi se rujase. Îşi făcea sprâncenele şi genele. 

Deodată avusese o senzaţie neplăcută, îşi dăduse 
seama că cineva era în spatele ei. Dăduse să fugă, dar 
era prea târziu. 

Unul din propriii ei ciorapi îi fusese aruncat peste cap 

şi în jurul gâtului. Nodul, fusese strâns cu putere, iar un 
genunchi necruţător îi apăsase spatele. Fata încercase 
în zadar să strige. 

Ciorapul de mătase se strângea tot mai tare, tot mai 
mult. 

Lupta ei fusese slabă şi inutilă. 

Sufocându-se, fata mai încercase să dea din mâini şi 
din picioare, dar genunchiul criminal o împinsese la 
pământ. 

Mâini musculoase şi puternice răsuceau tot mai mult 
ciorapul de mătase. Câteva mişcări convulsive, şi apoi 
linişte deplină. Liniştea morții. 

După aceea criminalul o întorsese cu fața în sus, se 
aplecase asupra ei şi o sărutase. Rujul şters de pe buzele 
ei vorbea de acest ultim sărut. Sărutul morții. 

Un articol obişnuit pentru o foaie de senzație. Era 
însoţit de portretul moartei, de fotografia cadavrului 
puţin acoperit, întins pe podea. 

Dar ziarele nu se opreau aici. 

Bănuitul criminal se dusese apoi în camera de 
alături, care era dormitorul surorii victimei. Intrase în 
cameră, poate în căutarea unei noi jertfe, poate ca să 
aştepte momentul când sora cea mică s-ar fi dus la 
culcare. 

În timp ce se afla în acest dormitor, începuse să 
citească o carte. 

Ce bandit cu gusturi literare! 

Şi aceasta era ceva obişnuit în reportajele de senzație. 

Cartea se întâmplase să fie romanul preferat al 
Rosalindei Hart, cartea ei de căpătâi. Fusese învelită în 
celofan şi poliția, ştiind că banditul pusese mâna pe ea, 
o cercetase imediat după ce sosise la locul crimei, 
obținând nu numai amprente digitale perfecte, dar şi 
forma mâinii criminalului. 

Sora victimei a relatat că atunci când intrase în 
dormitor, omul citea şi în timpul acesta îşi ştergea gura 
cu batista, căutând probabil să îndepărteze urmele de 
ruj de pe buzele fetei ucise, care l-ar fi putut trăda. 
Criminalul fusese atât de uimit de apariția surorii, încât 
sărise în picioare lăsând să-i cadă batista. Poliţia, 
analizând urmele de ruj de pe batistă, a constatat fără 
putință de îndoială că rujul provenea de pe buzele 
victimei. Batista purta şi marca, ce-i drept cam ştearsă, 
a unei spălătorii. Deocamdată n-au dat de urmele ei, dar 
sperau să reconstituie marca şi s-o utilizeze pentru 
dezlegarea crimei. 

În timp ce citeam ziarele, simțeam că mă aflam pe 
marginea unei prăpăstii, că stau pe o stâncă pe jumătate 
desprinsă, privind într-o genune fără fund. 

Îmi veni în minte vizita pe care o făcusem cu ani în 
urmă la o închisoare. Mi se arătase şi camera de 
execuție, trapa pătrată a eşafodului, un mic mecanism 
pe care la prima vedere nu-l deosebeai de podea, dar 
care avea un echilibru atât de precar, încât la cea mai 
uşoară atingere lăsa să cadă o uşă grea cu un zgomot 
atât de grăitor şi de hidos, încât nu putea fi uitat de 
nimeni. Zgomotul acesta cu ecouri profunde este în aşa 
fel sincronizat, încât cei de față la execuţie să nu audă 
trosnetul oribil al oaselor condamnatului în momentul 
când cade întinzând funia, iar ştreangul îi dislocă 
vertebrele cervicale desprinzându-le de şira spinării şi 
lungindu-i gâtul ca un braț subțiat, în timp ce frânghia 
pătrunde în carnea tremurătoare. 

Aveam impresia că mă aflu pe una din aceste 
platforme nesigure, în timp ce călăul îmi pune peste cap 
o cagulă neagră şi-mi fixează în jurul gâtului o frânghie. 

Am cercetat de formă locul de parcaj al agenţiei. 
Automobilul nr. 2 al agenţiei, în care fusesem când cu 

povestea cu benzina şi pe care-l abandonasem luând 
cealaltă maşină, era la locul lui obişnuit. 

Am făcut contactul şi am constatat că rezervorul de 
benzină era plin. Supraveghetorul parcajului nu văzuse 
când maşina fusese parcată. Probabil că fusese adusă în 
timpul nopţii, căci la venirea lui maşina se afla la locul 
obişnuit. 

N-am mai întrebat nimic. 

M-am îndreptat spre agenţie cu ziarul de dimineață 
sub braț, încercând să par cât mai nepăsător. 

Secretara mea, Elsie Brand, îşi ridică ochii de pe 
maşina de scris. 

— Ai avut o duminică plăcută? mă întrebă ea 
zâmbind. 

— Foarte plăcută. 

— Arăți foarte vioi. 

— Mă simt de minune, am asigurat-o eu, iar tu arăţi 
ca o vedetă de cinema. Bertha a venit? 

Încuviinţă din cap. 

— Vrea să te vadă. 

— Dacă mă caută cineva, sunt la ea, am zis şi am 
intrat în biroul particular al Berthei. 

Aceasta mă străpunse cu ochişorii ei strălucitori, apoi 
se răsuci bine în scaunul pivotant. Scaunul scârțâi în 
chip de protest. Bertha mă invită pe scaunul din colțul 
camerei destinat clienţilor. 

— Dă un picior uşii, iubitule. 

Am închis uşa. 

— Cum stau lucrurile? Donald, ai făcut ceva ca să 
căpătăm şi noi o părticică din cei optzeci de mii de 
dolari? 

— Ce-i cu valiza? 

— Straşnică idee ai avut! Cu valiza a fost uşor. Când îi 
spui Berthei ce să facă, Bertha o face. 

— Unde-i valiza? am insistat. 

Bertha împinse înapoi scaunul pivotant şi scoase de 
sub birou o valijoară. 

— Cum ai pus mâna pe ea? 

— M-am dus la Stanwick Carlton şi i-am spus că 
încerc să fac nişte cercetări cu privire la cazul în 
chestiune şi că, după părerea mea, teoriile poliției sunt 
greşite. l-am spus că s-ar putea să fie vorba de o 
înscenare sub care se ascund lucruri mai grave. 

— Ce lucruri? 

— Dumnezeule, nu i-am spus nimic. L-am zăpăcit cu 
tot felul de generalități ameţitoare. Bietul de el avea 
inima frântă şi a plâns pe umărul meu. Apoi i-am 
strecurat povestea. Era deja pregătit. Când i-am spus 
că-mi trebuie valiza, mi-a dat-o şi m-a şi sărutat. Pe 
cinstea mea, iubitule, nemernicul ăsta m-a sărutat! 

— În schimb, ai pus mâna pe valiză, i-am reamintit eu 
ca s-o calmez. 

Bertha îşi şterse gura cu dosul palmei. 

— Ai dreptate, am pus mâna pe ea. 

M-am aplecat deasupra valizei, examinând-o. 

— Oare o fi umblat cineva la ea de când...? 

— De unde naiba să ştiu? îi cunoşti doar pe ăia de la 
poliție. L-am întrebat pe Stanwick Carlton dacă a 
deschis-o. Mi-a răspuns că nu se simțise în stare s-o 
facă. 

Am deschis valiza. 

— O fi scos glonțul, bineînțeles. Vezi dacă-ţi spune 
ceva. 

— Ce să-mi spună? Nu-i decât o afurisită de valiză. 

— Nu cred că avem prea mult timp să ne ocupăm de 
ea. Trebuie să descoperim şi altceva în afară de faptul că 
e o simplă valiză. Cum de-o fi nimerit-o glonțul? 

— Bărbatul a tras în femeie, dar n-a lovit-o şi glonțul 


151 


a intrat în valiză. 

M-am apucat să scot din valiză lucrurile împăturite, 
aşezându-le cu grijă pe biroul Berthei, în aşa fel încât 
gaura făcută de glonţ să se potrivească. Am folosit apoi 
tocul de pe birou ca să marchez găurile. 

O bluză fusese împăturită cu grijă. Găurile făcute de 
glonț nu se suprapuneau, ci formau un zigzag printre 
pliuri. 

— Cineva a împăturit-o din nou, am constatat. 

— Poate copoii. 

— E prea bine împăturită. 

— Hm, s-ar putea. 

— Să încercăm s-o împăturim încă o dată, în aşa fel 
încât găurile să se potrivească. 

Am încercat de vreo şase ori. Găurile nu se potriveau 
nicicum. 

Bertha devenea tot mai interesată. 

— Cum se mai poate împături? Cum ar face o femeie? 
am întrebat eu. 

— Dracu” ştie! Eu de obicei le arunc de-a valma, apoi 
le presez cu cele şaptezeci şi cinci de kilograme ale mele 
şi închid valiza. Ştii, iubitule, am depăşit vârsta 
cochetăriei. Nu dau doi bani pe cum arăt, să am niscaiva 
boarfe pe mine şi gata. 

— Bertha, nu putem pierde mult timp cu valiza. 

— Ai mai îndrugat asta. Ce are a face timpul? 

— Poate am să lipsesc o bucată de vreme. 

— Lucrezi la ceva? 

Am încuviințat din cap. 

— Vezi să aduci biştarii acasă. Mă cunoşti, iubitule, şi 
ştii ce gândesc. Cu cei optzeci de mii de dolari în aer, ar 
trebui să jucăm un joc subtil ca să... 

— Ca să plătim statului optzeci la sută din ei. 

Ştiam că fusese o observație bine plasată. 

Bertha se cutremură de furie şi nu-şi găsi cuvintele. 

Eu însă am aşezat lucrurile la loc în valiză, am 
închis-o şi am plecat în biroul meu. 

Elsie Brand se opri din bătutul la maşină şi examina 
valiza cu multă curiozitate. 

— Pleci undeva? 

— Nu-i exclus. 

— Arată ca o valiză de femeie. 

— Aşa-i. Elsie, vino puţin în biroul meu. 

Fata se ridică de la maşina de scris şi mă urmă în 
birou. Am închis uşa. 

— Ascultă, Elsie, n-avem timp de pierdut. Trebuie să 
ne mişcăm repede. Pune-te în pielea unei femei care se 
duce la motel cu iubitul ei. Uşa e închisă. Sunteţi 
singuri. Ce-ai face? 

Fata roşi. 

— Lasă astea. Ai începe să te dezbraci. Ce-ai face cu 
lucrurile? 

— Le-aş atârna undeva, desigur. 

— Deschide valiza. Nu se poate spune cum a fost 
împachetată fiindcă s-a umblat cu lucrurile astea, dar 
să le luăm la rând. Unele sunt străpunse de glonț. Iată 
lenjerie şi ciorapi cu găuri în ei. Uite şi batiste. Şi acum 
ajungem la bluza care mă interesează. Vezi dacă poți s-o 
împătureşti în aşa fel încât găurile să se potrivească. 
Glonţul ăsta a trecut prin bluză de vreo patru sau cinci 
ori. 

— Fiindcă a fost împăturită. 

— Încearcă s-o împătureşti aşa cum era când a trecut 
glonțul prin ea. 

Elsie întinse bluza pe birou şi încercă s-o strângă în 
toate felurile. Dar în zadar, găurile nu se potriveau. 

Elsie studie bluza îndeaproape, o mirosi, o puse jos, 
mai încercă o dată s-o împăturească şi până la urmă 

clătină din cap. 

— Bluza asta n-a fost împăturită. A fost trântită, 
uite-aşa. 

Fata mototoli bluza într-o grămăjoară şi, folosind 
tocul de pe birou, la fel cum procedasem şi eu la Bertha, 
o aranjă în aşa fel încât găurile în sfârşit se suprapuseră. 

— O femeie şi-ar fi aruncat bluza în felul ăsta? 

Clătină din cap. 

— Desigur, bluza asta nu era curată, fusese purtată. 
Totuşi n-ar fi aruncat-o chiar aşa... 

— Stai puţin. Zici că bluza a fost purtată? 

— Vreau să spun că nu era curată. Fusese purtată. 

— Dacă te-ai fi dus la un motel să te întâlneşti cu 
bărbatul pe care-l iubeşti, dacă ţi-ai fi înşelat soțul, ai fi 
dus cu tine haine murdare? 

— Bineînțeles că nu. Vrei să spui că n-avea cu ea 
decât această valiză? 

— Da. 

— Dar bărbatul ce-avea cu el? 

— Nimic. 

Elsie cercetă lucrurile din valiză, făcând inventarul 
lor. 

— Şi acum întoarce-te puţin. E vorba de ceva intim. 

M-am întors cu spatele, remarcând însă: 

— N-ai de ce să fii atât de delicată. Poliţia a răscolit 
toate boarfele. 

— Da, dar nu eram eu de față. 

M-am dus la fereastră şi mi-am aprins o țigară. 

— Hai, întoarce-te. Cred că purta bluza asta în 
momentul când... ştii, când s-a dus la motel. 

— Sunt şi eu de aceeaşi părere, dar n-am cum s-o 
dovedesc. 

— Şi când a scos-o, a strâns-o uite-aşa. 

M-am uitat cum o împăturise. De data asta găurile se 

suprapuneau. Bluza era pe jumătate împăturită, pe 
jumătate făcută sul şi vârâtă într-un spaţiu strâmt. 

— Tu ai fi pus-o aşa? 

Elsie clătină din cap. 

— O.K., cred c-am înțeles. Acum vreau să te previn că 
s-ar putea să se îngroaşe gluma. 

— Adică? 

— Chiar foarte prost. Mă ocup de un caz. E ceva atât 
de important, încât n-am să-ți spun nici ție pe unde am 
să fiu. Să ai însă grijă să spui tuturor c-am fost 
dimineața la birou, că nu păream prea grăbit şi c-am 
plecat ca să mă ocup de un caz. Ai să... 

Uşa se deschise cu violență. În uşă stătea Bertha Cool 
pâlbâindu-se de indignare. 

— Ce s-a întâmplat? 

— A naibii bancă! Am să le arăt eu lor! Ai... ce dracu” 
cred că fac? 

— Care bancă şi despre ce e vorba? 

— Cecul ăla pe care ni l-a dat Claire Bushnell. Au 
tupeul să-mi spună că-l vor deduce din contul meu şi că 
au acceptat cecul ei numai pe baza unui alt cec care 
fusese depus pe numele ei şi pe care atunci l-au 
considerat bun. 

— Deci cecul ăla n-a mai fost bun? 

— Aşa zic ei! 

— Cine a semnat cecul depus pe numele Claire 
Bushnell? 

— Nu vor să spună. 

— Bine, Bertha, am încercat s-o liniştesc, am să mă 
ocup de asta. 

— Ce dracu-şi închipuie tipii de la bancă? 

— Încearcă şi ei. 

— Atunci, au nimerit-o prost. Latră degeaba. Am să... 
am să... 

— Banii-s la tine, da? 

— Au fost! 

— Ce s-a mai întâmplat? 

— Ei încearcă să oblige banca mea să-i retragă de pe 
contul meu, pe baza teoriei că toată afacerea a fost 
tratată ca un transfer de la un cec la altul. 

— Unde ai depus cecul? Te-ai dus la banca care l-a 
emis şi ţi-ai ridicat banii? 

— Nu fi prost! M-am dus la banca noastră şi i-am pus 
pe ei să verifice dacă cecul era în regulă. Au telefonat şi li 
s-a spus că e bun. L-am depus şi, pe baza acelui telefon, 
banca noastră ne-a făcut plata. 

— Păi atunci? 

— Da, dar azi-dimineaţă s-a constatat că cecul a fost 
debitat în contul lui Claire Bushnell pe baza unui alt cec 
depus de ea şi care nu e bun. Donald, scumpule, nu pot 
să ne facă una ca asta! 

— Dacă ai trimis cecul pentru încasare la banca 
noastră, să ştii că au dreptate. Nu sunt obligați să 
plătească dacă nu-s fonduri suficiente în contul 
respectiv. 

— Bine, dar la telefon au spus că cecul e bun. 

— O fi fost bun sâmbătă dimineața. Dar azi e luni şi 
se vede că situația s-a schimbat. 

— Drăcia dracului! Şi am şi făcut toată treaba pentru 
ticăloasa aia mică. 

— Să văd ce se poate face. Să nu spui la nimeni cu ce 
mă ocup. Nu lăsa să se înțeleagă unde pot fi găsit. 
Treaba asta e cam explozivă şi trebuie să fiu foarte, 
foarte prudent. 

— N-am să spun nimănui nimic, promise Bertha. Dar 
să pui mâna pe Claire Bushnell. Trebuie să aibă ceva 
bani, sau inele sau alte obiecte de amanetat. Are şi o 
mătuşă bogată. S-o stoarcă de niscaiva bani. 

— Vrei ca mătuşa să plătească pentru urmărirea 
amicului ei? am întrebat-o zâmbind. 

— Fă ce ştii, nu-mi pasă! Vreau să încasăm cecul. Nu 
putem lăsa să ne scape printre degete două sute de 
dolari! 

— Mai am şi alte treburi înainte de asta. Să le spui la 
toți că mă ocup de o investigație obişnuită şi că mă 
aştepţi dintr-un moment în altul. 

— De ce eşti atât de nervos azi-dimineață? 

— Nu-s nervos. Încerc să te fac să înţelegi înainte ca... 

— Înainte ca ce? 

— Înainte ca poliţia să studieze drumul parcurs de 
glonț prin valiză. 

— Ţi-ai ieşit din minți. Treaba aceea e complet 
lămurită, în afară de chestia cu asigurarea. Să nu dai 
greş, Donald. Optzeci de mii de dolari, Donald! 

— Gândeşte-te bine la aceşti optzeci de mii, s-ar 
putea să ajute. Nu uita că asigurarea asta e ceva 
important. 

— Bine, atunci nu-ți mai bate capul cu cecul ăla de 
două sute. Nu vreau ca băncile astea să ne ducă de nas, 
scumpule. Sunt aşa de furioasă, încât îmi vine să-mi 
smulg părul din cap. Vezi ce faci, scumpule, şi nu te lăsa 
sedus de cățeaua aia. 

— Nu? am făcut zâmbind. 

— Nu, urlă Bertha. Şi nu-i de glumit. Ştii bine că nicio 
femeie din lume nu face două sute de dolari. 

Şi Bertha ieşi trântind uşa cu zgomot. 

— S-ar putea ca Bertha şi Claire Bushnell să aibă 
concepții diferite despre valoarea sexului. 

Elsie îşi lăsă ochii în jos! Am adăugat: 

— Dar dumneata? 

— Nu sunt în măsură să-mi dau cu părerea. 

Rămăsese cu ochii plecați şi părea că ezită. După o 

pauză întrebă: 

— Domnule Lam, ai citit ziarele de dimineață? 

Am dat din cap. 

— ...despre moartea frumoasei blonde care a fost 
strangulată cu un ciorap? 

— Da. Dar de ce mă întrebi? 

— Ştii, întotdeauna m-am întrebat cum ar putea fi 
găsit cineva după descrierile poliției? 

— Ce vrei să spui? 

— Ştii, poliția l-a descris pe bărbatul pe care-l caută 
în legătură cu crima. Ar trebui să citeşti. 

— De ce? 

— Pe cuvânt, zise Elsie râzând, parcă te-ar fi descris 
pe dumneata. Pe cinstea mea, când am citit descrierea 
mi s-a părut oarecum familiară şi m-am gândit că-l 
cunosc pe ucigaş, apoi am mai citit o dată şi mi-am dat 
seama că descrierea ţi se potriveşte de minune. Asta m-a 
făcut să râd şi mi-a dovedit cât de puţin demne de 
încredere sunt lucrurile astea. 

— Fireşte, am zis în timp ce o porneam spre uşă. 

— Ai să te întorci? 

— Bineînțeles c-am să mă întorc, i-am aruncat din 
mers. 

Am luat taxiul până la o drogherie situată la nr. 2000 
pe Veronica Way. Apoi am mers pe jos înapoi până la 
1624. 

Am apăsat pe butonul soneriei în acelaşi fel ca şi ieri 
când reuşisem atât de bine. 

Vocea Clairei Bushnell răsună în tubul acustic: 

— Cine-i? 

— Lam. 

— Oh... nu te pot primi acum. 

— De ce? 

— Abia m-am sculat. Am dormit mult. 

— Pune-ți capotul şi lasă-mă să intru. E ceva 
important. 

După un moment de ezitare se auzi un bâzâit. Am 
deschis uşa blocului şi am urcat la etajul ei. 

Uşa apartamentului era întredeschisă. Am împins-o 
şi am intrat înăuntru. 

Claire era în dormitor, de unde-mi strigă: 

— Stai jos şi fă-te comod. Vin îndată. 

— Nu fi atât de ruşinoasă. Pune-ţi capotul şi vino. 
Vreau să stăm de vorbă. 

Întredeschise uşa. 

— Cine-i ruşinos? Încerc doar să mă fac prezentabilă. 
Nu ştii ce mizerabil arată o femeie dimineața când se 
trezeşte? 

— De unde să ştiu? 

— De ce nu te înscrii la un curs prin corespondență? 
zise ea trântind uşa care ducea spre dormitor. 

M-am aşezat şi am aşteptat. Fata apăru abia după 
vreun sfert de oră. Era în papuci şi purta un halat 
spumos, dar îşi pieptănase părul, se fardase şi-şi pictase 
cu grijă buzele. 

— Dumneata apari în momentele cele mai nepotrivite. 

Am examinat-o cu atenţie. 

— Ai poleit un crin. 

— Cum adică? 

— Nu era nevoie de atâta găteală. Ai fi câştigat un 
premiu de frumuseţe chiar dacă apăreai de-a dreptul din 
pat. 

— Ei, multe mai ştii. Bei o cafea? 

— Bineînţeles. 

Deschise uşa spre o chicinetă amenajată într-un 
dulap din perete, în care se găseau câteva rafturi cu 
vase, o plită cu gaz şi un frigider mititel. 

— Altceva n-am. Nu obişnuiesc să mănânc mult la 

micul dejun. 

— E-n regulă. Eu am mâncat. Voiam doar să-ți țin 
companie. 

— Ce te-a adus la ora asta? 

— Cecul pe care ni l-ai dat. 

— Ăla de două sute? 

— Da. 

— Ce-i cu el? 

— Nu e valabil. 

Claire tocmai punea cafea într-un filtru electric. Se 
întoarse brusc, ţinând cutia de cafea în mână. 

— Ce tot spui? 

— Nu e valabil. 

— Nu se poate, cecul e tot atât de sigur ca o bucată de 
aur. 

— Se pare că există o divergență de păreri. Banca nu 
e de acord. Se pare că ai depus un cec şi, pe baza lui, ai 
emis cecul pe care ni l-ai dat. Şi cecul pe care-l 
depuseseşi nu e bun. 

— Dar, Donald, asta-i absurd. Cecul e absolut 
perfect. 

— Ştii ceva, dacă ai îndoieli, telefonează la bancă. 

Puse încet cutia jos. Părea uluită. 

— Doamne, nu mi-am putut închipui aşa ceva. 

Am aşteptat puţin şi apoi am spus: 

— Bertha Cool e furioasă. 

— Are şi de ce. 

— Poţi să faci ceva? 

Mă privi cu atenţie. 

— Cred că nu, în orice caz nu acum. 

— N-ai de unde să faci rost de bani? 

— Nu. 

— Trebuie să ai ceva depuneri la bancă. 

— Ei şi? 

— Şi ceva bijuterii de amanetat. 

— Dar n-am de gând s-o fac. 

— Mătugşica cea scumpă nu mai pare a fi la fel de 
importantă ca şi sâmbătă. Sau poate greşesc? 

— Taci din gură. Stai liniştit şi aşteaptă-ți cafeaua. 

— De la cine ai avut cecul? Ăla care s-a dovedit a nu fi 
valabil. 

— Ce-ai de gând? Vrei să bei o cafea sau să fii dat 
afară? 

— Să beau o cafea. 

Turnă apă în filtru, aprinse plita, luă aparatul de 
prăjit pâine, o jumătate de franzelă şi scoase din frigider 
un pachet de margarină. 

— Ai văzut ziarele? am întrebat-o. 

— Nu. 

I-am întins ziarul de dimineaţă. 

— Informează-te până fierbe cafeaua. 

— Prefer să stau de vorbă cu dumneata. Pot citi ziarul 
mai târziu. Ştii... eşti interesant. Cred că vrei să scoţi 
ceva de la mine, nu-i aşa? 

— Am şi făcut-o. 

Claire despături totuşi ziarul, îşi aruncă ochii asupra 
titlurilor, alunecă cu privirea peste prima pagină, 
oprindu-se un moment la articolul cu crima. Apoi 
întoarse ziarul la ultima pagină şi examină fotografiile 
care arătau cadavrul în chiloți şi sutien, întins pe jos în 
dormitor. 

— Îngrozitor. 

— Ce? 

— O fată să fie sugrumată în felul ăsta! 

Nu i-am răspuns nimic. 

— Probabil vreun maniac sexual, spuse fata 
cutremurându-se. Am oroare de asemenea chestii. 

Am scos portțigaretul din buzunar. 

— Fumezi? 

— Mulţumesc. 

Luă o ţigară, şi îmi ţinu mâna cu vârful degetelor ca 
să i-o aprind. Mi-am aprins şi eu una. M-am dus la geam 
şi am rămas acolo cu spatele spre Claire. M-am întors 
brusc şi am văzut că deschisese ziarul la pagina sportivă 
şi că se cufundase în rezultatele curselor. 

M-am întors din nou cu fața la geam. Ziarul foşni în 
timp ce-l împăturea. 

— Îţi place priveliştea? 

— Îhi! 

— Mă bucur pentru dumneata. Alții preferă natura 
vie. 

— Azi eşti mult mai prietenoasă ca ieri. 

— Poate că-mi placi mai mult. 

— Poate. 

— Poate că mă simt mai bine. 

— Poate. 

— Poate că doar ţi se pare că-s mai prietenoasă. 

— Poate. 

— Doamne, n-ai de gând să mă contrazici? 

— Nu, o las pe Bertha. 

— Bine, am să mă ocup şi de Bertha. 

— S-ar putea să ciripeşti pe alt ton când Bertha va 
depune o plângere că i-ai dat un cec fără acoperire. 

— Am avut acoperirea în momentul acela. Nu-s eu 
vinovată dacă s-a întâmplat aşa. 

— Banca e de altă părere. Ei zic că n-au făcut decât 
oficiul de a păstra cecul pe care-l depuseseşi şi că 
n-aveai dreptul să-l încasezi decât după ce s-ar fi dovedit 
că suma există intactă. 

— Nu mi s-a spus asta când am depus cecul. L-au 
primit şi m-au creditat în cont. Suma a fost trecută şi în 
carnet, pot să-ţi arăt. 

— Arată-mi. 

După o clipă de ezitare, se ridică şi intră în dormitor. 
Se întoarse unduindu-se în mers, astfel încât halatul 
vaporos plutea în jurul ei. Îmi întinse un mic carnet de 
bancă, îl deschise şi-mi arătă cu o unghie roşie ultima 
depunere de cinci sute de dolari, purtând inițialele 
funcţionarului care făcuse operația. 

I-am împins uşor degetul şi mi-am aruncat ochii în 
susul paginii, unde erau trecute depuneri de două sute 
cincizeci de dolari făcute regulat în fiecare lună. 

Deodată îşi dădu seama ce făceam şi-mi smulse 
carnetul. 

— Pensie alimentară, am constatat eu. Îmi închipui 
c-o pierzi dacă te recăsătoreşti. 

Ochii ei scăpărau scântei. 

— Eşti cel mai băgăreț şi mai obraznic om pe care 
l-am întâlnit vreodată! 

— Această pensie, am continuat netulburat, poate 
să-ți ajungă numai dacă strângi bine cureaua. N-ar fi 
rău să mai încerci o căsătorie. Poate că data viitoare ai 
să capeți o pensie mai mare. 

— Într-o zi am să-ți trag o palmă, Donald Lam. 

— Să nu încerci. S-ar putea să trezeşti pe omul 
primitiv care zace în mine şi să încasezi o mamă de 
bătaie. 

— Omul primitiv! spuse ea în derâdere. N-ai nimic 
primitiv. 

— Tot te mai gândeşti la pariul ăla de zece dolari? 
Dacă m-ai face să mă dau la dumneata, ai căpăta încă 
zece dolari pe care i-ai trece la credit. 

Se schimbă la față. 

— Am uitat de pariu, zise ea. 

Într-un târziu adăugă: 

— Îmi pare rău că l-am făcut. 


163 


— Şi mie. 

— Donald, n-ai vrea să-l anulăm? întrebă ea cu voce 
gâtuită. Hai să uităm de el! 

— Nu, am nevoie de zece dolari. 

Faţa i se înroşi de mânie. 

— Oh... şi începu să râdă. Joci tare, nu? Adevărat? 

— Nu joc deloc. Lucrez. 

— Şi nu amesteci niciodată lucrul cu plăcerile. Aşa 
cred. 

— Exact. 

— Nu ştiu dacă-mi plac oameni de felul ăsta. 

— Poţi să mă dai afară după ce-mi beau cafeaua. 

— Să ştii c-am s-o şi fac. 

Cafeaua începu să fiarbă. Introduse şi două felii de 
pâine în aparatul de prăjit. Am refuzat pâinea, dar am 
băut două cafele în intimitatea micuţei camere de zi. În 
timp ce mânca, Claire mă studia cu atenție. 

— Aş vrea să cunosc adevărul, Claire. 

— Nu te-am mințit. 

— Mi-ai spus că tânărul acela încearcă să-i vândă 
mătuşii dumitale nişte acțiuni, sau aşa ceva. 

— Mi-e teamă că aşa e. 

— Şi mi-ai mai spus că te temi că intenționează să se 
căsătorească cu mătuşa şi să intre în bani. 

— Aşa e. 

— Dar nu te-ai privat de două sute de dolari numai 
pentru atâta lucru. 

Fata tăcu. 

— Claire, nu mai umbla cu fofârlica. 

— Dumneata eşti acela care umbli... faci tot felul de 
presupuneri aiurite, încerci să afli ceva din trecut, îţi 
forțezi imaginaţia şi... 

— Stai puţin, Claire, hai să fim cinstiți unul cu 
celălalt. S-ar putea să moşteneşti ceva bani de la mătuşa 

dumitale. Dar nu cred că ai şansele atât de mari pe cât ai 
încercat să ne convingi; şi, pe deasupra, mă îndoiesc 
c-ar fi vorba de atâția bani de câți i-ai vorbit Berthei 
Cool. 

— Ei şi? Mă priveşte. 

— Numai până la un punct. Când ai venit la agenţie, 
ai cerut să urmărim un bărbat ca să afli cine e. Bărbatul 
îți vizita mătuşa. Ai îndrugat o poveste întreagă, ca să 
explici de ce voiai să fie urmărit. Povestea nu ţine. 
Bertha ţi-a cerut două sute de dolari. E o sumă mare 
pentru o fată în situația dumitale. Nici n-ai încercat să te 
tocmeşti, nici n-ai protestat. Ai fost de acord imediat. lar 
acum reiese că n-ai la bancă banii pe care contai. Există 
un cec de cinci sute de dolari, de care erai sigură că 
fusese depus sâmbătă. Asta se întâmplase probabil 
înainte de vizita la Bertha Cool, fiindcă Bertha s-a grăbit 
să trimită cecul la banca noastră înainte de închidere. 
S-a telefonat de la banca noastră şi li s-a răspuns de la 
banca dumitale că cecul are acoperire, că în momentul 
acela aveai depuneri suficiente. Banca dumitale afirmă 
acum că primise un cec pentru plată şi că a creditat 
temporar contul dumitale, dar când au descoperit că 
cecul nu e valabil, te-a debitat în cont cu suma de cinci 
sute de dolari, ceea ce face ca cecul de două sute de 
dolari să nu mai fie bun. 

— Doamne Dumnezeule, exclamă fata, te tot întorci la 
povestea asta. Şi dacă-i adevărat, ce? 

— Concluzia e limpede. Cecul de care spuneai că face 
cât o bucată de aur, dar pe care vezi bine că nu-l mai 
poţi încasa acum, nu era un cec obişnuit. Şi nici nu era o 
tranzacție obişnuită. Dac-ai fi crezut că cecul de cinci 
sute depus în cont era în regulă şi ți-aş fi spus 
azi-dimineaţă că nu e bun, în mod normal ai fi insistat 
că vei lua martori, că vei încasa cei cinci sute de dolari şi 

că astfel cecul nostru de două sute va avea acoperire. 
Dar n-o faci fiindcă ţi-ai dat seama că, dintr-un motiv 
sau altul, nu mai e nicio speranță să încasezi cei cinci 
sute de dolari. 

— Să zicem că-i aşa? Şi mai departe? Multora li se 
întâmplă să accepte cecuri şi să descopere că nu-s 
valabile, că au fost traşi pe sfoară. 

— Dumneata n-ai fost. Ai luat un cec, care era 
într-adevăr bun, iar astăzi nu mai este nu pentru că 
n-are acoperire. Motivul este că banca a aflat că 
persoana care l-a semnat nu mai este în viață. 

În timp ce vorbeam, Claire îşi duse ceaşca la gură, dar 
o puse înapoi pe farfurioară şi mă privi înmărmurită. 

— Cu alte cuvinte, mi-am urmat expunerea, cecul de 
cinci sute de dolari, ți l-a dat Minerva Carlton. Cu ea 
te-ai întâlnit sâmbătă dimineața, înainte de a veni la 
agenție. Minerva Carlton ţi-a spus că se interesează de 
bărbatul care o vizitează pe mătuşa Amelia. Tot ea ţi-a 
spus că-ți dă un cec în valoare de cinci sute de dolari 
pentru cheltuieli, te-a trimis la agenţie cu o poveste pe 
care s-o îndrugi în legătură cu interesul dumitale față de 
bărbatul acela şi ţi-a şi dat cecul pentru respectivele 
cheltuieli. Doamna Carlton ştia prea bine că nu poate 
veni la agenție cu poveşti care să nu trezească bănuieli. 
Dar ştia că dumneata ai putea-o face. După toate 
probabilitățile, mătuşa Amelia nici nu intenționează 
să-ți lase un ban şi nici dumneata nu speri să capeți 
ceva. Dar ai ticluit o istorie plauzibilă, ca noi să ne 
ocupăm de cazul ăsta. Cecul de două sute de dolari nu 
te-a deranjat deloc, pentru că cheltuielile erau plătite de 
Minerva. Şi acum, cred că vei spune restul. 

—Ai o imaginaţie turbată, spuse Claire 
disprețuitoare. 

— Mai bine-ar fi să-mi spui totul. În caz contrar, mă 

adresez poliției. 

— Şi ce poate să facă poliția? întrebă ea cu acelaşi 
dispreţ în glas. 

— Poliția poate să se intereseze la bancă şi să afle 
totul despre cecul de cinci sute; vor afla cine ţi l-a dat 
şi-ţi vor trimite o citaţie. Vei fi invitată să apari în fața 
tribunalului. 

Claire stătea cu ochii plecați, iar degetele i se jucau cu 
ceaşca de cafea. 

— Nu pot să-mi pierd toată ziua, am prevenit-o eu. 

Ea oftă, apoi spuse: 

— Dă-mi o țigară, Donald. 

I-am întins o ţigară şi i-am aprins-o. Trase fumul în 
piept, îl dădu afară şi examină cu atenţie capătul țigării, 
sperând parcă să găsească o scăpare. În sfârşit spuse: 

— Bine, Donald, ai învins. 

— Dă-i drumul! 

— Minerva şi cu mine eram prietene bune. leşeam 
mult împreună, ne distram împreună. Ne înțelegeam de 
minune şi petreceam grozav. Minerva nu prea se dădea 
în vânt după bărbaţi, dar ne distram splendid şi ne 
amuza să vedem cum se desfăşoară lucrările. Ne plăcea 
aventura. 

— Astea toate pe vremea când Minerva locuia aici şi 
lucra la Dover Fulton. 

— Da, era secretara lui. 

— Mai departe. 

— Pe urmă Minerva a plecat în Colorado, unde avea 
nişte rude înstărite. Acolo l-a întâlnit pe Stanwick 
Carlton. S-a gândit să pună mâna pe el. Minerva nu 
ținea prea mult la el, dacă-i vorba de dragoste, dar l-a 
considerat o partidă bună. Şi-a pus în joc toate atuurile 
şi a câştigat. 

— Şi mai departe? 

— Minerva s-a săturat repede de rolul ei de nevastă 
onorabilă. Era destul de deşteaptă ca să-şi dea seama că 
nu mai era cazul să zburde din floare-n floare, dar îi 
plăcea să-şi amintească cu cineva de aventurile din 
trecut. Venea să mă vadă şi şedeam de vorbă până-n 
zori, depănând amintiri despre întâmplările de 
odinioară. Peste câtva timp Minerva a avut o vacanţă şi a 
hotărât s-o petrecem împreună pe litoral. Voia să vină 
într-o regiune mai joasă, pentru că altitudinea din 
Colorado îi măcina nervii. A venit aici şi ne-am dus 
împreună la plajă. 

— Şi aţi început cu aventurile? 

— Nu fi mărginit! Am flirtat pe ici-colo, dar atât. 
Minerva era căsătorită şi avea de toate: poziție socială, 
bani, o casă frumoasă, servitori, tot ce-ţi doreşte inima. 
Dar nu cred că era prea fericită. Îi plăcea râsul, 
mişcarea, strălucirea şi-i plăcea ca lumea să-i dea 
importanță. Nu suporta monotonia, dar înțelegea că 
odată şi odată trebuia să se fixeze. Ceea ce a şi făcut. 

— Dar bărbații dădeau târcoale? 

— Când? 

— Acolo, pe plajă. 

— Dacă-mi dădeau târcoale mie? 

— Nu, dacă vă dădeau târcoale la amândouă? 

— Bineînțeles că da. N-am cunoscut încă un bărbat 
care să nu se dea la mine, mai devreme sau mai târziu. 

— Dar Minerva cum reacționa? 

— Se mai juca niţel, îi ducea de nas. Aveam însoțitori, 
tovarăşi de baie. Un individ îşi pierduse complet capul, 
vreau să spun se îndrăgostise de Minerva, dar asta nu 
i-a servit la nimic. 

— Minerva s-a fotografiat cu capul pe pieptul lui gol. 

— De unde ştii? 

— Am văzut poza. 

— Donald Lam, nu cumva ai şterpelit filmele alea? 
Le-am căutat peste tot şi nu-mi puteam aminti unde le 
pusesem. Eu... adică... dumneata... 

— Desigur, eu am luat filmele. Pentru că-mi 
ascundeai adevărul. 

— Nu-mi place treaba asta. 

— E o chestiune încheiată. Să nu ne abatem de la 
subiect. Oare Stanwick Carlton bănuia ce se petrece în 
timpul vacanței pe litoral? 

— Îţi spun doar că nu se petrecea nimic. Duceam de 
nas o serie de fraieri, şi atât. 

— Unul din ei se numea Tom Durham? 

— Nu l-am văzut niciodată pe acest Tom Durham 
până-n ziua când am fost la mătuşa Amelia. Atunci a 
intrat el, dar după cum ţi-am mai spus, mătuşa nu mi 
l-a prezentat. 

— Dar de ce voia Minerva ca omul să fie urmărit? 

— Nu voia asta. Voia doar să afle cine e şi care-s 
relaţiile lui cu mătuşa Amelia. 

— De unde ştia că o cunoştea pe mătuşa dumitale? 

— Habar n-am, Donald, pe cuvânt că nu ştiu. 
Minerva a venit la mine sâmbătă dimineaţa. De când 
sosise aici ne-am văzut de două sau trei ori. Sâmbătă 
părea triumfătoare ca şi cum era pe cale să scape de un 
lucru supărător. Era emoționată. Mi-a dat un cec de 
cinci sute de dolari şi mi-a spus să mă duc la agenție şi 
să caut să aflu cine era bărbatul şi totul despre el, dar că 
el nu trebuia să-şi dea seama că e urmărit. Mi-a spus 
mai întâi că el o cunoaşte pe mătuşa Amelia. După ce mi 
l-a descris, am înțeles că e vorba de bărbatul pe care 
l-am întâlnit la mătuşa mea. 

Şi chiar nu ştii ce treabă avea el cu mătuşa Amelia? 

— De unde? Minerva mi-a spus că va fi şi el acolo la 
patru. 

— Nu ştii dacă voia să-i vândă acțiuni sau încerca s-o 
ia de nevastă sau... 

— Nu ştiu. În ceea ce mă priveşte, putea fi şi un agent 
de la vreo societate de asigurare. Ţi-am servit o istorie 
completă ca să te pun la treabă. Dacă s-ar fi întâmplat 
vreo încurcătură, nicio urmă nu trebuia să ducă la 
Minerva. Avea mare grijă să nu se afle nimic. Mi-a spus 
că dacă va interveni ceva care să încurce lucrurile, nicio 
urmă nu trebuia să ducă la ea. 

— Şi tot timpul ăsta Minerva se ascundea de 
dumneata. 

— Ce vrei să spui? 

— Era în mare amor cu Dover Fulton şi nu ţi-a spus 
nimic. 

— Donald, aici e ceva ce nu pot înțelege. Sunt 
aproape sigură că Minerva mi-ar fi spus dacă ar fi fost 
ceva serios. Nu era nevoie să se ascundă de mine. O ştia 
prea bine. Pur şi simplu nu înţeleg combinaţia asta cu 
Dover Fulton. 

— Unde erai sâmbătă seara pe la zece? 

— Eu? Eram... în oraş. 

— Cu vreo prietenă? 

— Nu te priveşte. 

— Cu un prieten? 

— Lasă-mă-n pace! 

— Sper că ai un alibi. 

— Un alibi? Pentru ce? 

— Asta-i ora când s-a comis crima. 

— Care crimă? Ce tot îndrugi? Crima aceea s-a comis 
aseară. 

— Te referi la crima cu ciorapul? 

— Da. 

— Eu nu. 

— Cum adică „nu”? 

— Mă refer la asasinarea Minervei Carlton. 

— Te aşteptai să fiu mirată? 

— Nu. 

— Sunt convinsă că nu s-a sinucis. Minerva nu era 
genul ăsta. Ea nu s-ar fi sinucis niciodată şi nu cred că 
Dover Fulton o interesa din punct de vedere sentimental. 
Ştiu că-l admira şi-l respecta mult şi ştiu precis că în 
afară de glumele obişnuite de la birou, Dover Fulton nu 
şi-a manifestat niciun interes față de ea în timpul când 
lucrau împreună. 

— Crezi că Dover era nebun după ea? 

— Nu înțeleg nimic. Cred că nu. Minerva şi cu mine 
eram prietene bune. Cred că nu-mi ascundea nimic. 

— Pretinzi c-o cunoşteai chiar aşa de bine? 

— Bineînţeles. 

— Dacă mă caută cineva aici, spune c-am fost şi c-am 
plecat. 

— O să te caute cineva aici? 

— S-ar putea. 

— De la agenţie? 

— Probabil. 

— Ce-o să facă asociata dumitale cu cecul acela? 

— Cred că o să ţi-l scoată pe nas. 

— Bine, Donald, dar ţi-am explicat! Vezi bine că n-am 
nicio vină. 

— Dacă-ţi închipui că vei găsi o explicaţie care s-o 
convingă pe Bertha Cool să piardă două sute de dolari 
înseamnă că poți să transformi explozia unei bombe 
atomice în sughiţ. 

Lăsând-o să rumege această idee, am plecat să mă 
ocup de necazurile mele personale. 

CAPITOLUL 13 
CRIMĂ LA MICUL DEJUN 


Mai aveam de verificat o urmă. Bob Elgin telefonase la 
numărul Waverly 9-8765. Permisul de circulaţie de la 
maşina care mă urmărise cu o noapte înainte era pe 
numele Sam Lowry, Rippling Avenue nr. 968. 

Şansele erau minime, dar am avut noroc. 

Întâi am căutat în cartea de telefon numărul lui 
Lowry, dar nu figura în carte. Am căutat apoi numărul 
Waverly 9-8765. Era un telefon public într-un bloc 
situat pe Rippling Avenue, la numărul 968. 

M-am dus până acolo. Era o ultimă încercare 
disperată, iar timpul trecea repede. Când cele două 
fotografe se vor trezi şi vor citi ziarele, îşi vor aminti cu 
siguranță de adresa pe care mi-o dăduseră. După aceea 
nu-mi va rămâne mai mult timp decât i-ar trebui lui 
Frank Sellers ca să arunce năvodul. 

Blocul din Rippling Avenue era o clădire din cele mai 
obişnuite. Lista locatarilor îmi arăta că Lowry ocupă un 
apartament la etajul doi. Am sunat. 

Urmă o tăcere lungă. În sfârşit o voce de bărbat strigă 
din capul scării. 

— Cine-i? 

— Aveţi o scrisoare. 

Mecanismul electric bâzâi şi uşa se deschise. Am 
intrat şi am urcat scările. 

Bărbatul care stătea în capul scărilor era un individ 
bine făcut, cu umerii largi, de vreo douăzeci şi opt sau 

douăzeci şi nouă de ani. Avea aerul că ştie să se apere în 
orice împrejurare. Gâtul gros te ducea cu gândul la un 
boxer sau la un luptător. În cap avea o claie de păr 
nepieptănat. Era în chiloți, papuci şi haina de pijama. 
Nasu-i fusese rupt şi aplatizat, ceea ce-i dădea un aer 
asiatic, dar zâmbetul vădea o fire leneşă şi destul de 
blândă. 

— Ce doreşti? întrebă omul. 

Am închis uşa în urma mea. 

— Îmi pare rău că te-am sculat din somn. 

— Nu face nimic. Mă scol de obicei pe la ora asta. Dar 
ce s-a întâmplat? De la cine-i scrisoarea? 

— Scrisoarea-i de la mine. 

Zâmbetul binevoitor îi dispăru de pe buze. Stătea cu 
picioarele desfăcute, blocând trecerea. Umerii lui luară o 
atitudine agresivă. 

— Nu prea-mi place chestia asta, puişorule. 

— Mă cheamă Donald Lam. 

Îşi scărpină ceafa, încercând vădit să-şi amintească 
unde auzise numele ăsta. 

M-am grăbit să-l ajut. 

— Te-ai jucat de-a prinselea cu mine aseară. 

Faţa i se lumină. Zâmbetul dezvălui gaura lăsată, în 
locul unde doi dinţi din falca de sus îi fuseseră scoşi în 
urma unei lovituri. 

— Ca să vezi, zise el. Deci, asta-i! Haide, vino sus şi ia 
loc. 

Îmi făcu loc şi întinse mâna. Îmi strânse mâna atât de 
tare că-mi strivi degetele. 

— Ţi-ai recăpătat maşina? 

— E-n regulă. 

— Am pus nişte benzină în rablă şi-am aflat unde o 
ţii. Am tras-o la locul obişnuit ca s-o găseşti dimineața. 
Am lăsat cheile înăuntru, dar nu cred c-a şterpelit-o 

cineva. 

— Nu, am găsit-o. 

— Şi ce-ai făcut cu maşina mea? 

— Am parcat-o lângă o linie de tramvai. Mi-am 
închipuit c-ai să anunțţi că a fost furată. 

Se încruntă niţel, apoi spuse: 

— Ai fi crezut că nu-s om de treabă. Pe dracu, nu-mi 
venea să-ți fac una ca asta. 

Mă conduse până în apartament. 

— Am încercat să te chem la telefon, dar n-a răspuns 
nimeni. Am aflat şi numărul: Waverly 9-8765. 

— Cum naiba? 

— Ehei! Ştiu eu să obțin informaţii de felul ăsta. 

Omul râse. 

— E un telefon public la capătul coridorului. Poţi să 
suni în general, dacă nu cumva e cineva în cabină. 
Intendenta blocului are locuinţa chiar alături şi e fată 
bună. Dacă e sculată şi-i acasă, răspunde şi cheamă pe 
cine trebuie. Dacă doarme, îl lasă să sune. 

— Ce-ai fi făcut aseară dacă puneai mâna pe mine? 

— Ţi-aş fi făcut cu pumnul un mic masaj pe față. 
Poate că i-aş fi modificat niţel conturul. Desigur, asta 
depinde dacă te arătai sau nu înțelegător. 

— Şi azi-dimineaţă ce-ai de gând să faci? 

— Am să-ți dau o cafea. Nu vrei? Am citit ziarele în 
pat şi-acum mi-e o foame de lup. 

— Am mâncat de trei ori până acum şi-am mai băut şi 
două cafele pe deasupra. 

— Atunci stai aici şi simte-te ca acasă. Trebuie să cer 
autorizație, ca să te las să pleci. Pari însă băiat de 
treabă. 

— Despre ce era vorba aseară? 

— Parcă nu ştii? 

— Nu, nu ştiu. 

Ar fi cazul să ştii. 

Se mişcă prin cameră cu agilitate. Puse la foc o cană 
de cafea, îşi băgă capul pe uşa dormitorului şi strigă: 

— Hei, scumpo! 

O voce somnoroasă de femeie îi răspunse: 

— Cine-i? 

— N-ai să ghiceşti niciodată. Fă-te frumoasă şi vino 
aici. 

Am auzit zgomot de paşi. Uşa dormitorului se 
deschise şi în prag apăru o roşcată nostimă. Era 
îmbrăcată cu un halat de baie, aparținând pesemne lui 
Lowry. Mânecile erau răsucite cu vreo douăzeci de 
centimetri. Halatul era înfăşurat în jurul ei aproape de 
două ori, şi atârna până la pământ. Asta o făcea să pară 
neobişnuit de mică. 

— Ia uită-te la el, o lămuri Lowry. Asta-i tipul care a 
şters-o atât de repede aseară, şi pe care l-am pierdut 
printre vagoane. 

— Asta-i tare. Şi acuma vine aici? 

— Vezi bine. 

— Ce vrea? 

— Să mă ia dracu dacă ştiu. Spală-te pe dinţi, iubito, 
şi limpezeşte-ți ochii. Vom lua micul dejun şi vom sta de 
vorbă. 

— O.K.! zise fata trântind uşa. 

Imediat după aceea am auzit apa curgând în baie. 

— Fată bună, zise Lowry. 

— Într-adevăr. 

— Stai, că n-ai văzut-o bine. Aşteaptă să-şi scoată 
halatul. Are şi-o fire blândă. O drăcoaică drăguță. Nici că 
se poate mai drăguță. Cum preferi ouăle? 

— Mulţumesc, am luat până acum trei dejunuri. 

— Uitasem, mi-ai mai spus. Eu trebuie să mănânc 
bine de dimineață. Mâncarea îmi dă putere. E fată bună, 

dar nu ştie să gătească. 

— De ce n-o înveți? 

— Am s-o învăţ cândva, da” acum nu-mi pasă. 

Scoase ambalajul de pe şunca tăiată felii şi o trânti în 
tigaia pe care o aşeză pe plita de gaz. 

— Trebuie să recunosc că-ți funcționează bine capul. 

— Nu chiar atât de bine, dar am avut noroc. 

— M-am lăsat descoperit, admise el. Am fost tare 
tâmpit. Nici nu mi-ar fi trecut prin cap c-ai s-o iei la 
fugă. Unde erai? Pe sub vagoane? 

— Exact, pe sub fiarele unui vagon de marfă. 

— Zău, dar repede mai gândeşti! Numai felul cum ai 
observat în retrovizor farurile mele în clipa când ai 
rămas fără benzină, şi-arată cât eşti de deştept. Cred 
c-ai sărit chiar în momentul când s-a oprit maşina. 

— Ce voiai de la mine? 

— Ei, drăcia dracului. Ştii ce voiam. Voiam pozele, şi 
să te aranjez un pic. Numai ca să te învăţ să nu-ți bagi 
nasul în chestii care nu te privesc deloc. 

— De ce? 

— Ştii ceva, zise el potrivind flacăra de sub tigaie, e o 
chestie de etică profesională. Mai bine să stai de vorbă 
cu altcineva. 

— Ba vreau să stau de vorbă cu dumneata. De ce ţi-a 
spus Bob Elgin să-mi tragi o bătaie bună? 

— Nu-mi împuia capul, puişorule. E prea de 
dimineață, n-am luat încă micul dejun şi mi-ar displace 
să-ți ard câteva pe stomacul gol. 

— E-n regulă. Am obținut ce-am vrut. 

— Mi-am închipuit eu. Altfel nu te arătai p-aici. Nu 
eşti atât de prost. De fapt, eşti deştept. La ce-ţi trebuiau 
chestiile alea? 

— Fac cercetări într-o problemă de asigurări. 

— Şi ce legătură are cu asigurările poza a doi 

amorezi? 

— S-ar putea să aibă, şi încă cum! 

— N-ai decât să-mi povesteşti în timp ce mănânc. 

Şunca începu să sfârâie şi Sam o întoarse cu 
furculița. 

Uşa băii se deschise şi apăru roşcata. Era îmbrăcată 
într-un pulover şi pantaloni strâmți. 

— Vezi, ţi-am spus eu! se mândri Lowry. 

Am aprobat din cap. 

— Preia şunca, scumpo, să mă duc şi eu puţin până 
la baie. 

Fata merse până la plită, îmi zâmbi, apoi se întoarse 
cu spatele şi se apucă să potrivească flacăra de sub 
tigaie. 

Lowry îi strigă ieşind din cameră: 

— Nu te atinge de foc! E tocmai bine potrivit. 

Dar ea nu-i acordă nicio atenție şi se aplecă pentru a 
vedea mai bine flacăra. 

— Ce ţi-am spus? strigă Lowry din baie. Are un corp 
a-ntâia! Uită-te la ea când se apleacă! 

— Taci din gură! 

În vocea fetei răsună o notă de plăcere. 

Potrivi flacăra, se întoarse şi-mi zâmbi: 

— Eşti simpatic. 

— Caut să fiu. 

— Îmi pare bine că aseară nu te-am găsit. Uneori Sam 
devine cam dur. Nici nu-şi dă seama cât e de puternic. 

— Îmi închipui. 

Îşi aranjă puloverul, îmi surprinse privirea şi zâmbi 
din nou. 

— Cum e afară? 

— Plăcut. 

— Soare? 

— Nici urmă de nor. 

— O să fie cald? 

— N-aş crede. 

— Ia uită-te la masa asta, zise ea arătându-mi o masă 
frumoasă, bine lustruită, care părea deplasată în acest 
apartament, nu-i aşa că-i grozavă? 

— Da, într-adevăr! 

— Mi-a dăruit-o Sam de ziua mea. E lemn de mirt din 
Oregon. Pariez că n-ai văzut ceva mai frumos. 

— Niciodată. 

Fata aşeză o pătură pe masă, deasupra căreia întinse 
fața de masă. 

— Eşti invitatul nostru, explică cu un surâs pe buze. 
Ai să iei dejunul cu noi la masa asta... 

— Cu plăcere, dar am mâncat... 

— Ştiu, ai să bei totuşi o cafea cu noi. 

O urmăream din ochi. Era o bucăţică bine făcută şi o 
ştia prea bine. Îi plăcea să fie admirată. 

— Prin urmare, ai căpătat ce-ai vrut? 

— Îhi! 

— Ai fost tare isteț. L-a apucat un râs pe Sam... când 
a înțeles cum l-ai dus. 

Mai întoarse o dată şunca în tigaie. 

— Cum vrei ouăle? 

— Nu, mulțumesc, nu vreau. Nu mai pot să pun 
nimic în gură. 

— Ce-ar fi să aflăm ultimele ştiri? întrebă roşcata. 

— Pot să-ți dau un ziar de dimineaţă şi... 

— Pfui! E prea multă bătaie de cap să citeşti. Hai să le 
ascultăm. 

Traversă camera şi deschise radioul, probabil pe la 
începutul unei emisiuni. 

— Am să-l pun mai tare, ca s-audă şi Sam din 
dormitor, explică ea întorcând butonul. 

Crainicul, care tocmai terminase cu ştirile externe, 

făcu câteva comentarii asupra problemelor muncitoreşti 
curente şi se lansă în ştirile locale. 

Aparatul era mic, dar avea o recepție bună şi vocea 
crainicului suna clar: 

„Transmitem ultimul buletin cu privire la asasinarea 
Lucillei Hollister, care a fost strangulată aseară de un 
maniac sexual. Este un elogiu la adresa sergentului 
Frank Sellers de la Brigada Criminală. 

Detectivul Sellers, bazându-se pe o presupunere, a 
controlat activitatea unui detectiv particular, despre 
care ştia că se ocupase de un caz față de care Lucille 
Hollister manifestase un interes misterios. 

Acum câteva minute, poliția a putut să comunice cu 
certitudine că criminalul căutat nu este altul decât 
detectivul particular cu numele de Donald Lam, care 
împreună cu asociata sa, B. Cool, lucrează ca detectivi 
particulari la firma Cool şi Lam. În primul rând, sora 
victimei a identificat fără niciun dubiu fotografia lui 
Donald Lam, ca aparținând persoanei pe care a văzut-o 
aseară în propriul său dormitor, imediat după 
săvârşirea crimei. În al doilea rând, s-a stabilit că 
amprentele digitale lăsate pe învelitoarea de celofan a 
cărții pe care o citise individul aparțin aceluiaşi Donald 
Lam. 

Mai mult decât atât, proprietăreasa unui motel de la 
marginea oraşului a identificat-o pe moartă ca fiind 
tânără care venise la motel împreună cu Donald Lam. 
Acesta se înscrisese sub numele de Dover Fulton cu 
soția şi închiriase o cameră. 

Sergentul Sellers declină cu modestie meritul de a fi 
făcut această descoperire neobişnuită. Ideea, afirmă el, 
i-a venit atunci când a constatat că semnalmentele 
victimei se potriveau aproape întru totul cu descrierea 
pe care a făcut-o proprietăreasa motelului fetei ce se 

înregistrase sub numele de doamna Dover Fulton. Ştiind 
că tânără avusese de-a face cu detectivul respectiv, 
sergentul Sellers s-a repezit la motel şi a dus-o la morgă 
pe proprietăreasă. Aceasta a identificat cu certitudine 
cadavrul. Atunci Sellers s-a adresat Rosalindei Hart, 
sora victimei, pentru a controla dacă nu cumva Donald 
Lam era intrusul pe care-l găsise aşteptând în dormitor. 

Comentând mobilul crimei, sergentul Sellers a 
declarat astăzi că Lam se dovedise întotdeauna 
excepțional de inteligent, dar îl bănuise că n-ar fi fost cu 
totul normal. Asociata sa a arătat, la rândul ei, că, deşi 
femeile păreau să-l placă pe Lam şi-i făceau mereu 
avansuri, acesta rămânea indiferent şi rece. 

Poliția n-a pregătit încă semnalmentele lui pentru a fi 
radiodifuzate, dar peste o oră, în următoarea noastră 
emisiune, vom sprijini poliția dând o descriere detaliată 
a suspectului. Între timp poliția a alarmat prin radio 
toate patrulele auto şi păzeşte ieşirile din oraş. Sellers e 
convins că Lam va fi prins în următoarele câteva ore. 
Totuşi anunţă crainicul cu o voce gravă - citez cuvintele 
sergentului: „E limpede că omul a ajuns la disperare şi, 
dacă nu e luat prin surprindere şi înconjurat de o forță 
mare, s-ar putea să opună rezistență în momentul 
arestării.” 

Crainicul trecu la un alt subiect. Roşcata se duse 
calm până la aparatul de radio şi-l închise. 

Sam Lowry ieşi din baie ştergând cu prosopul 
săpunul de bărbierit de pe față. 

— Ce să zic, asta-i bună! zise el. 

Am aprins o țigară. 

— Ce facem? se interesă roşcata. 

— Ai revolver? mă întrebă Sam. 

— Nu. 

— Ai comis crima? 

— Nu. 

— Atunci, cum de ţi-ai lăsat acolo amprentele? 

— Am să explic asta la momentul potrivit. 

— Fir-ar a dracului de treabă, acum e momentul 
potrivit. 

Se plasă între mine şi uşă. 

— Sam Lowry, ţipă ascuţit fata, nu mă lăsa 
descoperită! Unde ţi-e pistolul? 

— N-am nevoie, zise el. 

Am continuat să pufăi din țigară. 

— Mă duc să telefonez la poliție, spuse fata. 

— Stai, scumpo, stai puţin. Vino-ţi în fire. 

— Da de ce? 

— Dacă nu pun mâna pe individ până mâine 
dimineață, e sigur că vor anunța o recompensă! Ce-ar fi 
să dispară pur şi simplu? Ştii cum e cu crimele astea 
sexuale. Poliția începe să bată toba, iar administrația 
oraşului fixează un premiu. 

Roşcata mă privi cu scârbă. 

— Pari un tip normal. Cum de-ai putut să faci aşa 
ceva unei femei? Ce plăcere poţi găsi într-un lucru ca 
ăsta...? 

— Taci din gură, o întrerupse Lowry. Am o idee, Lam, 
ridică-te! 

Veni spre mine, cu genunchii uşor îndoiți şi 
mişcându-şi umerii. 

— Nu face nicio mişcare, puişorule. Nu încerca nimic. 
Ridică-te şi întoarce-te cu spatele. 

M-am ridicat în picioare şi m-am întors cu spatele. 
Lowry îmi cercetă cu grijă hainele. 

— Ce părere ai, scumpo? N-a minţit! Să ştii că n-are 
revolver. 

M-am aşezat înapoi pe scaun. 

— Să nu-l laşi singur cu mine niciun moment, îl rugă 

fata. 

Dădu din cap, supraveghindu-mă atent, cu ochi 
strălucitori pe deasupra unor pomeţi de multe ori 
tumefiați de nenumărați pumni de-a lungul carierei sale 
de pugilist. 

— N-am ucis-o eu. 

— Ştiu, încuviință Lowry şi rânji. Fata te-a sărutat şi 
deodată a apucat-o un impuls mai tare ca ea, şi atunci a 
pus mâna pe un ciorap de-al ei, şi l-a înfăşurat în jurul 
gâtului şi s-a sugrumat singură. lar tu ai privit-o 
îngrozit, vrăjit şi neputincios în fața ei. Ştiu prea bine, 
puişorule... 

— Sam, te omor dacă-l laşi pe individul ăsta să se 
apropie de mine, se tângui din nou roşcata. 

— Lasă, iubito, n-ai grijă, n-o să se apropie de tine. 
Dar vezi că ți se arde şunca. 

— Găteşte-ţi singur, eu nu pot. 

— Dă-i drumu” şi vezi de şuncă! Mă ocup eu de 
individ. Dacă nu te ocupi de mâncare, ies pe uşă afară şi 
vă las singuri. 

Amenințarea îşi făcu efectul. Roşcata apucă o 
furculiță şi luă şunca din tigaie. 

— Acum, fă bine şi ia puţină apă, puţin lapte şi făină 
şi pregăteşte sosul. 

— Las” că mă pricep. Dumnezeu ştie de câte ori am 
făcut-o. 

— O.K. N-am de gând să mă cert cu tine. Dar 
apucă-te odată de treabă! 

Fata pregăti sosul. Lowry îşi linse buzele groase. 

— Lam, cred c-o să-mi pice ceva de-aici! 

— Mă ţii cu forța şi când ai să mă predai ca să-ți 
încasezi banii, am să le spun cum m-ai reținut aici. 

Râse disprețuitor. 

— Cuvântul tău nu mai face două parale. Vei încerca 

să spui la poliție că n-ai ucis-o pe fată, dar amprentele 
tale sunt pe coperta cărții, iar urmele ei de ruj pe batista 
ta. Poţi să le spui ce vrei, tot n-o să te ajute la nimic. Voi 
face o afacere bună şi cred c-am să încasez biştarii. 

— Să nu-ţi închipui c-ai să mă laşi singură cu el, eu... 

— Tacă-ți gura, scumpo! Trebuie să mă gândesc la 
chestii serioase. La ce ţi-au trebuit pozele alea, Lam? 

— Lucram la un caz. 

— Ce fel de caz? 

— O afacere din alea pasionale. Crimă şi sinucidere. 

— Cea de la motel? se interesă fata. 

Am încuviințat. Roşcata mă privi cu ochi mari, 
rotunzi. 

— Fata aceea s-a dus cu tine la motel şi v-aţi înscris 
ca soț şi soție? întrebă ea. 

— Aşa zice poliția. 

— Ai vrut s-o aduci acolo ca s-o... Ai vrut s-o iei cu 
tine şi să-i pui ciorapul în jurul gâtului şi... 

— Gura, scumpo! Scoate sosul şi spală tigaia, apoi 
pune la prăjit nişte ouă. Lam, eşti sigur că nu vrei şi tu? 

Am clătinat din cap. 

— O.K. Atunci, scumpo, pregăteşte numai patru ouă. 

— Nu-mi mai e foame. Îmi vine rău de la stomac. 

— Pune ouăle în tigaie, porunci Lowry făcând un pas 
amenințător spre ea. 

Fata amuți şi se ocupă mai departe de gătit. 

— Asta cere chibzuire, nu glumă, spuse Lowry 
visător. 

— Eşti nebun, dacă vrei să faci un singur pas afară, 
cât timp e el aici. 

— La asta mă gândesc şi eu, recunoscu el. Vreau să 
dau de Bob Elgin, dar nu-mi convine să te găsească aici. 

Tăcu câteva clipe, apoi continuă: 

— Aş putea să-ți dau pistolul, scumpo, ca să-l ţii sub 

amenințarea armei. Adică să şezi colea şi... 

— Ţi-am mai zis că nu rămân singură cu el în cameră, 
chiar de mi-ai da toate armele din lume. 

Lowry făcea eforturi vizibile de gândire. 

— Ai putea să mă ajuţi, Lowry, m-am amestecat eu, şi 
să câştigi bani. 

— Cum vine asta? 

— Nu fi prost! Vrei să rămâi toată viața bătăuş la 
baruri de noapte? 

— În viaţa asta mănânci ce ai şi nu ce vrei. 

— Poate c-am putea să ne gândim la ceva, noi doi? 

Fata puse mâncarea pe masă şi Lowry începu să 
înfulece. 

— Ai grijă, îi spuse ea indignată. Ăsta-i şmecher. 
Dacă faci vreun aranjament cu el, te părăsesc cât ai zice 
peşte! 

— Ce afacere-mi propui? mă întrebă Lowry. 

— În joc e o asigurare de optzeci de mii de dolari. 
Societatea de asigurări vrea să restituie prima pe un an 
şi să scape cu atât. Aş fi tare amărât să pierd banii ăştia. 

— Cred şi eu, exclamă Lowry meşterind şunca. 

— Am să-i oblig să plătească. Mă ocupam de acest 
aspect al problemei şi m-am dus la fata aceea, dar ea 
tocmai se îmbrăca. Mi-a spus s-o aştept în camera de 
alături. Cineva mă urmărise şi cred că erai tu. 

— Nu era el, interveni roşcata. Nu poți să-i pui asta în 
cârcă. Am fost împreună clipă de clipă, de când ai luat 
maşina noastră. Am semnalizat unui automobilist, am 
pus benzină în maşina ta, am adus-o în oraş, am 
parcat-o şi ne-am întors cu taxiul. 

— Cineva mai cunoştea adresa, am spus eu. 

— Care adresă? 

— Adresa fetei ucise. 

Lowry rânji: 


184 


— Ai ticluit o poveste interesantă. Hai să vedem! Ai 
intrat în dormitorul fetei în timp ce ea se îmbrăca. Da? 

— Aşa e. 

— Şi te-a sărutat aşa cum era, dezbrăcată? 

Am confirmat din cap. 

— Da! Şi pe urmă deveniseşi prea timid ca să rămâi în 
cameră când se îmbrăca, iar ea prea ruşinoasă ca s-o 
facă în fața ta şi te-a trimis în dormitorul soră-sii. 

— Crede, nu crede, dar aşa a fost. 

— Ce-ai zice tu, scumpo, de-o fată ca asta? o întrebă 
râzând pe roşcată. 

— Nu mă băga în aşa ceva. Când mă gândesc la 
primejdiile prin care trece o fată! Zău, când te gândeşti la 
biata fetişcană! 

— Cred că m-am răzgândit şi mi s-a făcut poftă de 
nişte ouă. Nu vă deranjaţi, mi le pregătesc singur. 

Am dat să mă ridic de pe scaun. 

— Stai jos şi nu te mişca. Dacă i s-a făcut poftă, 
pregăteşte tu, scumpo, două ouă. 

Fata se bosumflă: 

— N-am să gătesc pentr-un maniac sexual. De ce nu-l 
laşi să şi le pregătească singur? 

— Prea i s-a făcut foame deodată, zise el privindu-mă 
cu viclenie. Vrea să-şi prăjească ouăle? Ştii ce s-ar fi 
întâmplat dacă punea mâna pe o tigaie cu untură 
încinsă? Ar fi putut să mi-o arunce în ochi, şi-atunci ce 
se alegea de tine? 

— Oho! făcu ea. 

— Eşti cam bănuitor, am constatat. 

— Bineînțeles că-s bănuitor, rânji Lowry. Am mai 
avut o experienţă cu tine, eşti tare şmecher. 

Roşcata se ridică şi-mi prăji ouăle. Priveam cum fierb 
în grăsimea din tigaie. Nu mi le prepară bine. Erau arse 
la fund, se scurseseră prin tigaie, şi arătau ca o masă 

neapetisantă înotând în grăsime. 

— Ia piperul de pe masă, scumpo, porunci Lowry. 

— Dar vreau puțin piper. 

— Lasă că te servesc eu. Ai să pui mâna pe piper şi ai 
să găseşti o cale ca să-ți umpli pumnul cu el. Şi nu te 
atinge nici de cafea, mă opri el văzând că întind mâna 
spre cana fierbinte. Am să-ţi torn eu cafeaua. Nu, n-am 
s-o fac. Să-ţi toarne ea nişte cafea. 

Lowry îşi împinse înapoi scaunul cu vreun metru. 

— Să nu te mişti, Lam. Nu face pe deşteptul. 
Mă-ntorc imediat. 

Intră în camera de alături lăsând uşa deschisă şi se 
întoarse imediat cu un revolver în mână. 

— Asta o să te potolească, dac-oi fi vrând să-mi 
arunci cafea fierbinte în ochi. 

Am înghițit în silă ouăle grețoase, am luat pâine 
prăjită şi am băut cafeaua. Era destul de bună, dar 
mâncarea îmi rămânea în gât. 

Lowry se uita la mine şi izbucni deodată în râs. 

— Trebuie să înghiți de fiecare dată de două ori. 

— Ce-ţi veni? Încerci să critici ouăle gătite de ea? Se 
vede că nu mă placi, orice-aş face. 

Continuă să mă supravegheze până am terminat 
ouăle şi am băut şi a doua ceaşcă. 

— Stai pe scaunul tău. Orice s-ar întâmpla, nu te 
mişti. Ai înțeles? 

— Îmi convine. Voiam să-ţi ajut nevasta la spălatul 
vaselor. 

— Nevasta! spuse roşcata râzând. 

— O.K., scumpo. Las-o baltă. 

— Lowry, de ce crezi c-am venit atât de dimineaţă la 
tine. 

— Să mă ia dracu dacă ştiu. 

— M-am înţeles cu Elgin. În joc sunt optzeci de mii de 

dolari. Nu luăm decât o parte, dar nu e mică. Cred că 
Elgin e pe drum... doar dacă nu cumva are de gând să te 
ducă. E-n stare, ce zici? 

Lowry mă privi cu o bănuială rece. 

— Cum adică să mă ducă? 

— Te-am întrebat doar aşa, într-o doară. 

— De unde naiba să ştiu ce are de gând? 

Tăcusem. Roşcata turnă apă într-un lighean. Îi 
urmăream amândoi mişcările suple în timp ce scotea 
vasele din apa cu detergent, le clătea şi le aşeza la scurs. 

M-am uitat la ceas. 

— Ciudat că Elgin nu ţi-a dat nicio veste. Credeam 
că-l găsesc aici. 

— A zis el că vine la mine? 

— l-am servit toată povestea şi i-am spus că s-ar 
putea să avem nevoie de cineva care să se ocupe de un 
anumit aspect, dacă treaba s-ar încurca. Mi-a dat atunci 
numele tău şi adresa. l-am spus că mi-ai aținut o dată 
calea, dar el a râs şi mi-a zis că „oamenii pe care vrei să-i 
întâlneşti nu sunt întotdeauna de acord să te 
întâlnească”, sau aşa ceva, nu-mi mai amintesc prea 
bine. L-am anunțat că vin la tine şi eram convins că-l voi 
găsi aici sau că-ți va da de veste. 

Tăcerea se aşternu din nou. 

— Nu cumva crezi că ne duce de nas pe amândoi? 

— Drace, dar eu nu-s asociat cu el, nu-s decât 
bătăuşul lui. 

— Era vorba c-ai să fii părtaş. 

— Ce sumă e-n joc? 

— Optzeci de mii. 

— Adică... cum? 

— Citeşte ziarul de ieri şi gândeşte-te singur. Dover 
Fulton a fost găsit mort. Dacă s-a sinucis, asigurările nu 
plătesc pentru că polițele n-au vechimea de un an. Nu 

restituie decât suma depusă pentru primul an. Dacă 
însă nu s-a sinucis, asigurările trebuie să plătească 
dublu. Pe poliţă e trecută suma de patruzeci de mii, 
dublată face optzeci. 

— Optzeci de miare! exclamă Lowry, lingându-şi 
buzele. 

— Partea noastră s-ar ridica la vreo douăzeci de mii. 
Tu ai primi destul ca să-ți deschizi un local şi să-i 
cumperi fetei nişte boarfe ca lumea. Dac-ar avea ce-i 
trebuie, ar putea să facă film. 

— Crezi c-aş putea? se interesă roşcata. 

Lowry se înfurie. 

— Despre asta să discuți cu mine, Lam. Nu dispune 
tu de banii mei. Ştiu s-o fac şi singur. 

Roşcata interveni, supărată: 

— Îmi închipui că m-ai lăsa pe dinafară dacă... 

— Destul! porunci el, vreau să mă gândesc. 

Se făcu linişte. Doar tic-tac-ul deşteptătorului ieftin 
de metal se mai auzea în cameră. 

Roşcata termină cu vasele şi puse în cui prosopul. Am 
întins ceaşca şi fata mi-o umplu cu cafeaua groasă de pe 
fundul cănii. 

— Încălzeşte-i cafeaua, scumpo! 

— Nu-i nimic, îmi place şi rece, l-am asigurat eu. 
Țineam ceaşca deasupra mesei. Deodată Lowry luă o 
hotărâre. 

— Trebuie să-l sun pe Bob Elgin. 

— N-ai să mă laşi singură cu el! 

— Uite ce-i, fetițo, îți las arma. Tu stai în fața lui de 
partea cealaltă. Dacă face o mişcare, trage. Ai tot 
dreptul. E un criminal căutat de poliție care încearcă să 
spele putina. Dacă intervine ceva şi trebuie să tragi, să 
nu uiţi că eu tocmai plecasem să telefonez la poliție. 

— Nu vreau să rămân singură cu el! 

— N-ai altă ieşire. Trebuie să telefonez. 

— Lasă-mă pe mine. 

Râse cu poftă. 

— Ştii bine ce-ar zice Bob dac-ar şti că eşti cu mine. 

— Şi ce-ai să faci dacă vine încoace? 

— Ai s-o ştergi pe din dos. 

— Mai bine mă car acum. 

— Aşteaptă să telefonez. Trebuie să-l păzeşti pe tipul 
ăsta. 

— Ţi-am spus că nu vreau să rămân singură cu el! 

— Fii cuminte, scumpo. Uite, stai aici lângă uşa ce 
dă-n coridor. Dacă face o mişcare, tragi. Şi apoi, eu n-am 
să fiu departe. Nu merg decât până-n capătul 
coridorului. Aud dacă tragi! Aud chiar dacă strigi şi vin 
într-o secundă. Dacă tragi, trage bine. Lichidează-l! 

— Mi-ar place să-l lichidez. Când mă gândesc la 
fetişcana aceea cu corp frumos şi... mi-e greață, îți spun 
drept. 

M-am întors spre Lowry: 

— S-ar putea ca Bob să nu fi vrut să te păcălească, 
dar eu totuşi cred că asta e. 

— S-ar putea, răspunse Lowry. 

— Mi-am făcut socoteala că Bob Elgin ştia destule 
atunci la motel ca să fie lămurit şi cu asigurarea. Ştia şi 
cine ieşise şi... 

— Stai puţin, mă întrerupse Lowry. Nu cumva îl 
judeci greşit pe Bob? Ţine un local onorabil. Nu permite 
gangsterilor să se aciuieze acolo. S-ar putea ca din când 
în când, câte o muieruşcă să facă vreo combinaţie, dar 
atât. 

— Nu ştiu, dar părea bine informat şi mi-a propus să 
lucrăm împreună. Poate că i-am dezvăluit mai mult 
decât era cazul. 

— Ia pistolul, iubito. Mă duc să-i telefonez lui Elgin. 

— N-ai ce să-i spui, îl întrerupse fata, până acum 
n-am auzit decât vorbe şi iar vorbe. 

Am văzut că afirmaţia fetei făcuse impresie asupra 
lui. Se instală din nou pe scaun. 

— Da, cred că individul e un mare mincinos. 

— Dar ce-ai fi vrut să-ți spun ca să mă crezi? Ți-am 
spus-o destul de clar. 

— Şi ce vrei să mai îndrugi? De ce nu treci la miezul 
chestiunii? 

— Bine, am s-o fac. Tom Durham şi Bob Elgin sunt 
părtaşi la o escrocherie. Nu ştiu ce rol joacă fiecare din ei 
şi nici nu mă interesează. Nu-mi dau seama ce făcea 
Durham în încurcătura aceea care s-a terminat cu 
aşa-numita sinucidere din dragoste de sâmbătă seara. 
Dar ştiu că sunt amândoi amestecați în afacerea asta. 
Am o şansă să scap basma curată şi să-mi iau partea 
mea din cei optzeci de mii. Bob Elgin era interesat şi 
mi-a spus să vin aici. La naiba, s-ar putea să ne tragă pe 
sfoară pe toți. Nu-mi place să stau închis aici şi să mă 
ard. 

— Ai să stai închis multă vreme prin diferite locuri, 
spuse Lowry. 

— N-am să stau, dacă mă descurc. O să pun mâna pe 
o parte din cele optzeci de mii şi o să mă dezvinovățesc 
de omorul Lucillei Hollister. 

— Vrei să te credem că n-ai comis tu crima? 

— Bineînțeles că n-am comis-o eu. 

— Uite ce, am să-l sun pe Bob şi basta! Ține arma, 
scumpo. 

Lowry îi întinse revolverul, iar roşcata se postă între 
mine şi uşă. 

— Las uşa deschisă, zise Lowry examinând camera. 

Apoi îi făcu semn fetei şi ieşi pe coridor. 

Roşcata se instală la locul indicat, cu pistolul 

îndreptat spre mine. Uşa rămăsese întredeschisă. 
Strângea arma cu atâta putere, încât pielea de pe 
articulațiile mâinii era întinsă şi albă. 

— Nu te mişca. Cred că într-adevăr mi-ar place să 
apăs pe trăgaci, bestie murdară ce eşti. Şi păreai atât de 
cumsecade! 

— i-am mai explicat că n-am niciun amestec. În 
orice caz, nu e vorba de o crimă sexuală! 

— Ai avut urme de ruj pe batistă! 

— Mă sărutase. 

— Ce căutai în dormitorul ei? 

— Stăteam de vorbă. 

— Dar nu era îmbrăcată. 

— Mă poftise înăuntru. 

— Pare verosimil. 

Am întins mâna spre ceaşca de cafea, am făcut o 
mişcare greşită şi am răsturnat cafeaua peste fața de 
masă. 

Reacția instinctivă fu mai tare decât frica. Roşcata 
sări de pe scaun ca arsă. 

— Neghiobule, neîndemânaticule! Pune ceva 
dedesubt ca să n-ajungă la lemn. 

Am scos batista din buzunar şi am încercat fără 
succes să şterg fața de masă. 

— Nu, nu, strigă ea, dedesubt! Repede! Să n-ajungă la 
lemn. 

Fata traversă în fugă camera şi, în clipa când ajunse 
de partea cealaltă a mesei, am răsturnat totul peste ea. 
M-am întins repede peste masa întoarsă, am apucat-o 
de mână pe roşcată şi i-am smuls revolverul. 

— Niciun cuvânt! leşi pe din dos, repede! 

Devenise atât de palidă, încât pudra desena pe obraji 
pete colorate. 

— Coboară prin dos, am grăbit-o eu, adăugând cu 

răutate: Sau preferi un ciorap în jurul gâtului, care să te 
sufoce? Cred c-ai arăta frumos gâfâind înaintea morții 
şi... 

Asta era prea mult. Fata deschise gura gata să urle. 
I-am astupat gura cu mâna. 

— Dacă scoţi un sunet, îți pun ciorapul pe după gât. 
Hai, prin dos! 

Tremura puternic. Am luat mâna de pe gura ei şi-am 
bătut-o amical pe umăr: 

— Haide, scumpo. N-am inimă să te chinuiesc. 
Scoate-mă pe din dos. N-am niciun amestec cu crima 
aia. 

— Nu. Nu mă sugruma. Am să... fac orice... Orice vrei, 
eu... 

— Nu fi proastă. N-am sugrumat niciodată pe nimeni, 
dar vreau să ies repede şi te iau cu mine ca să nu fugi pe 
coridor după Sam. Hai! 

Mă conduse pe o uşă care ducea la o verandă 
acoperită. Coborârăm împreună câteva trepte. Paşii 
noştri răsunau pe scara de lemn. 

— Acum poți să te întorci, i-am spus la jumătatea 
drumului. Regret c-a trebuit să procedez aşa, dar altfel 
n-aveam cum să ies. Nu mi-am închipuit c-o să se 
transmită tocmai atunci ştirile la radio. 

— Şi n-ai să... mă iei cu tine... ca să-mi faci... ca să 
mă sugrumi? 

Am râs liniştitor. 

— Lasă asta! la arma! 

Am descărcat revolverul şi i-am întins atât arma cât şi 
gloanţele. 

— Nu trage, că n-ai gloanţe. Până le pui înapoi s-ar 
putea să te răzgândeşti. N-ai niciun interes să atragi 
atenţia ca să-ți apară numele în gazetă. S-ar putea ca lui 
Bob Elgin să nu-i convină c-ai fost pe-aici. Salut, 

scumpo! 

Fata avu un moment de ezitare, apoi buzele-i schițară 
un fel de zâmbet. 

— Salut, cred că eşti... tare isteț şi, la urma urmei, 
băiat de treabă. 

Am coborât fugind restul treptelor. Când am aruncat 
o privire în urmă, roşcata ținea revolverul în mână, 
nefăcând însă niciun efort ca să-l încarce. 

CAPITOLUL 14 
BERTHA INTRĂ ÎN ACŢIUNE 


O jumătate de oră după ce scăpasem de la Lowry, 
cântam o melodie la soneria Clairei Bushnell. Mă lăsă să 
intru. 

— lată-mă. 

— Văd. Ce să zic, intri şi ieşi tot timpul! 

— Îhî. Ai citit ultimele ziare? 

Clătină din cap. 

— Ai stat de vorbă cu cineva? 

— Nu. Îmi făceam unghiile. 

— O.K., Claire. Lucrez pentru dumneata, iar 
dumneata mă ascunzi. 

— Ce tot spui? 

— Mă caută cineva. Nu vreau să văd pe nimeni. Am să 
stau aici. 

— Cât timp? 

— În orice caz până diseară, poate şi la noapte. 

— Dumnezeule, văd că te-ai mutat de-a binelea! 

— Nu-i aşa? 

— Nu poți să rămâi la noapte. 

— Şi de ce nu? 

— Mai sunt locatari. O să pară nu ştiu cum. 

— N-o să pară nimic dacă nu mă vede nimeni. 

Nu mai ştiu ce să răspundă. Se duse până la 
fereastră, privi o clipă afară şi se întoarse iar spre mine. 

— Donald, ştiu tot. 

— Ce anume? 

— Am auzit ştirile. 

Am făcut o mişcare ca să mă plasez între ea şi uşă. 

— Şi ce-ai de gând să faci? 

Se îndreptă spre mine, privindu-mă drept în ochi. 

— N-ai făcut-o dumneata. 

— Mulţumesc. 

— De ce vrei să te ascunzi, Donald? 

— Trebuie să lămuresc lucrurile înainte ca poliția să 
pună mâna pe mine. Dacă mă găsesc acum, mă bagă în 
închisoare fără să pot ieşi pe cauţiune. Iar din celulă nu 
pot să acționez. 

— Şi ce faci dacă nu pun mâna pe dumneata? 

— S-ar putea să fiu în stare să descurc situația. 

— Nu poţi descurca nimic dacă rămâi aici. 

— Aş putea să încerc şi, dacă am norocul să descopăr 
unele lucruri, aş putea să mă mişc. Din celulă ar fi 
imposibil. 

— Şi de unde ştiu că n-am să mă trezesc cu un ciorap 
în jurul gâtului? 

— N-ai nicio grijă. 

Se apropie şi mai mult şi-mi puse mâinile pe umeri. 

— Donald, uită-te la mine. 

Am privit-o în ochi. 

— Spune-mi ce s-a întâmplat cu... cu fata aceea. 

— Am cercetat mai întâi casa ei pe dinafară. Pe ea am 
găsit-o în dormitorul din fund. Jaluzelele nu fuseseră 
lăsate, iar uşile erau deschise. Era o noapte caldă. Fata 
se îmbrăca. Când m-a zărit, am intrat. Cred că era cam 
speriată. 

— De dumneata. 

— Nu, se  băgase într-o combinație şi era 
înspăimântată. Ştia ceva şi nu voia să aflu eu. 

— Şi ce-a mai făcut? 

— A încercat să facă pe vampa. Mai ştii, poate că era 

sinceră. Mi-a spus apoi să merg în camera de alături şi 
s-o aştept. Ceea ce am şi făcut. Şi camera aceea s-a 
dovedit a fi dormitorul soră-sii. 

— De ce n-ai aşteptat poliția? 

— Fiindcă m-ar fi dus direct la zdup şi nu mi-ar fi 
rămas nicio posibilitate să lămuresc lucrurile. 

— Poliția nu le-ar fi putut lămuri? 

— Nu cred. 

— Înţelegi că fuga te pune într-o situaţie fără ieşire? 

— Oricum n-am nicio ieşire. Ori lămuresc toată 
afacerea, ori voi fi condamnat la moarte ca asasin. Mai 
mult decât atât, îmi vor atârna de gât toate crimele 
nerezolvate din ultimii cinci ani. Vor încerca să 
soluţioneze toate cazurile rămase în suspensie făcând 
din mine un monstru. 

— Şi crezi că poți lămuri ceva dacă ţi se dă o şansă? 

— Se poate miza pe asta. Dacă mi se oferă o şansă, 
pun mâna pe ea. Şi de fapt e singura. 

— Totuşi, cum poți să descurci povestea asta? 

Am luat un scaun şi m-am aşezat. După o ezitare, 
Claire se aşeză în fața mea. 

— Îmi placi. Am să-ţi ofer această şansă. Adică aşa 
cred, dar e cazul să-mi spui totul. Vreau fapte. 

— Totul a început cu Tom Durham. Ai cerut 
informaţii despre el. Ai venit la agenție cu o poveste 
frumoasă. Dar povestea nu era adevărată. Ai vrut să-l 
filăm, deoarece Minerva Carlton era interesată să obțină 
informații. 

— Ţi-am spus-o chiar eu. 

— De unde ştia Minerva că Durham o vizitează pe 
mătuşa dumitale? 

— Nu-mi dau seama. 

— Eu personal nu cred că Tom Durham intenționa 
s-o ia de nevastă pe mătuşa dumitale. 

— Ar fi fost smintit s-o facă. 

— Şi nici nu cred că voia să-i vândă acțiuni. 

— Totuşi voia ceva. 

— Desigur. Cred că Durham e un şantagist şi cred c-o 
şantajează pe mătuşa dumitale. Pune-ţi capul la 
contribuţie şi gândeşte-te cu ce-ar putea s-o şantajeze. 

— S-o şantajeze? Pe tanti Amelia? 

— Da. 

A clătinat din cap. 

— Nu s-ar putea. 

— Atunci individul încerca doar. 

— Ar fi chemat poliția. 

— N-aş crede. Totul pare să indice că ştia ceva, sau 
credea că ştie. 

— Habar n-am ce-ar fi putut să fie. 

— Nu e deloc vulnerabilă? 

— Nu văd de ce ar fi. Nu răspunde față de nimeni 
pentru acțiunile ei. 

— Dar în trecut? 

— Nu văd nimic. 

— Cumva soțul defunct? 

— Nu, amintirea lui nu înseamnă nimic. 

— A moştenit ceva bani de la ultimul soț? 

— La drept vorbind, nu ştiu. Ţinea întotdeauna 
secretă situația ei materială. Cred că au fost nişte bani, 
dar nu cunosc câți. Se pare că e vorba mai ales de o 
asigurare. 

— Cum a murit unchiul? 

— Brusc, în urma unei intoxicații alimentare, 
pare-mi-se. 

— Asta ar putea să fie, ceva. 

— Donald, ce spui? 

— Gândesc cu glas tare. Explorez toate posibilitățile. 
Când a murit? 

— Acum trei sau patru ani. 

— Cred că cineva o şantajează pe mătuşa Amelia. De 
când o are pe femeia aceea? 

— Pe Susie? 

— Da. 

— De ani de zile. 

— O avea şi când trăia unchiul dumitale? 

— Da, desigur. 

— Susie ținea la el? 

— Susie a fost întotdeauna extrem de devotată față de 
tanti Amelia. E o legătură ciudată între ele. 

— Dar mariajul mătuşii n-a fost prea reuşit, nu? 

— Nu pot afirma nimic. Nu ne vedeam prea des. Mă 
scotea din sărite şi... ei, cam aşa stăteau lucrurile. Ştiu 
însă că toată viața a dorit să fie liberă. Era în căutarea 
unui amor romantic. 

M-am ridicat, am aruncat o privire afară pe geam, 
mi-am aprins o ţigară şi timp de câteva minute am 
măsurat camera în lung şi-n lat. 

— De ce socoteşti că mătuşă-mea e victima unui 
şantaj? mă întrebă Claire. 

— Deoarece cred că Tom Durham e un şantagist. 

— Nu ştiu cum am putea afla asta. Desigur... dacă 
stau să mă gândesc, moartea unchiului a fost cam 
ciudată. S-a întâmplat brusc, iar tanti Amelia nu a 
arătat niciun simptom de intoxicație. Îmi amintesc că 
mi-a spus ceva, că i-ar fi fost cam rău şi ei. La drept 
vorbind, nu am dat prea multă atenție. 

— Minerva Carlton era şantajată. Cineva făcea 
presiuni asupra ei şi bănuiesc că acel cineva era Tom 
Durham. Cred că Minerva aflase că Tom avea intenții 
asemănătoare şi față de mătuşa Amelia şi dorea să ştie 
cât mai mult despre el. Faptul că încerca să stoarcă bani 
şi de la mătuşa dumitale i-a permis Minervei să se 

adreseze prin dumneata unei agenţii de detectivi 
particulari. 

— Ce te face să crezi că Minerva era şantajată? 

— Totul o indică. Eu... 

Mă întrerupse soneria de la uşă. 

— Lasă să sune. Încearcă să nu deschizi. 

Persoana de jos continua să sune cu insistență. 

— Bine, află cine e. Dacă e poliţia, va trebui să-i laşi 
înăuntru. Eşti în stare să spui o minciună despre 
prezența mea aici? 

— Pot să mint să-ngheţțe apele, mă linişti Claire. 

Luă mucurile mele din scrumieră şi le murdări cu 
puţin ruj. 

— Probabil c-ai mai căzut în cursa asta. 

— Care cursă? 

— Cu mucuri de ţigară fără urme de ruj pe ele. 

— E frumos din partea dumitale? se bosumflă ea. 

— Nu, desigur. 

Se îndreptă fluierând spre tubul acustic. 

— Cine e? 

Prin tub răsună puternic vocea Berthei: 

— Bertha Cool, şi trebuie să te văd imediat! 

Claire mă privi întrebător. 

— Stai puţin. Spune-i că... Ba nu, e-n regulă. Să vină 
sus. 

Claire apăsă pe butonul electric ce deschidea uşa de 
jos. 

— Şi ce-ai de gând să faci acum? Vrei să te ascunzi? 

— Da, în dulapul cu patul pliant. Spune-i că nu m-ai 
văzut. 

— O.K. 

M-am îndreptat spre uşa dulapului care adăpostea 
patul pliant, am deschis-o şi m-am înghesuit înăuntru. 
Claire închise uşa şi am auzit zgomotul zăvorului. 

Câteva clipe mai târziu îmi răsună în urechi vocea 
Berthei: 

— Salut, domnişoară Bushnell! 

— Bună ziua, doamnă. Ce vânt vă aduce? 

— Poate că-ți aminteşti că lucrăm pentru dumneata? 

— Bineînţeles. Intraţi şi luați loc. 

Podeaua scârțâi sub kilogramele Berthei, iar scaunul 
gemu când se aşeză pe el. 

— Cecul dumitale, drăguţo, n-are acoperire. 

— Ce vreți să spuneţi? 

— Cecul ăla de două sute de dolari pe care ni l-ai dat 
nu e bun. Să-l ia naiba pe Donald, i-am spus doar să te 
anunțe. Credeam că-l găsesc aici. 

— Dar... dar... cecul trebuia să fie valabil. Aveam bani 
la bancă. 

— Banca e de altă părere. Mi s-a spus că cecul depus 
la ei fusese emis de o bancă din altă localitate. Când au 
constatat că nu e în regulă, te-au debitat în cont. 

— Ce mai e şi asta? Cecul de care vorbiţi era tot aşa 
de bun ca şi aurul. 

— Al cui era? 

— Îmi pare rău, doamnă Cool, dar nu pot să vă spun. 
Am să vă însoțesc însă cu plăcere la bancă. 

Nu puteam să văd expresia de pe fața fetei, dar tonul 
vocii era perfect. Se dovedea a fi o actriță bună. 
Gândindu-mă la îndemânarea cu care mânjise mucurile 
cu ruj, am început să cred că simpatica noastră clientă 
avea oarecare experiență în arta înşelăciunii. 

— Vrem ca cecul ăsta să devină valabil, zise Bertha. 

— Dar, doamnă Cool, cecul este valabil. 

— Banca zice că nu e. 

— Bine, am să discut cu banca. 

— Nu dau doi bani cu cine sau ce ai să discuți, 
interveni Bertha cu vehemenţă, dar să ştii că nu plec 


200 


de-aici până nu-mi dai ceva care să compenseze cele 
două sute de dolari cu care a fost debitat contul nostru 
la bancă, fiindcă am fost de bună-credință când am 
primit cecul dumitale. 

— Bine, sigur că eu... dacă persoana care mi-a dat 
cecul... asta... m-ar pune într-o situație cam dificilă. 

— O să fie şi mai dificilă dacă nu achiţi, afirmă grav 
Bertha. 

— Îmi pare rău, doamnă Cool, dar n-am alți bani. 

— N-ai pe naiba! 

— Ce vreți să spuneţi? 

— Nu fi copil, drăguţo. Du-te la prietenul dumitale 
şi... 

— N-am niciun prieten. 

— Atunci ia-ți unul. 

— Eu, eu... să vedeți... eu... 

— Nu cumva l-ai văzut azi pe Donald Lam? 

— Nu. 

— Dumnezeule, ce încurcătură! Poliţia difuzează în 
toată ţara c-ar fi comis o crimă de maniac sexual. 
Nenorocitul! 

— Crimă de maniac sexual! exclamă Claire. 

— Da, da. Fata aceea care-a fost sugrumată cu 
propriul ei ciorap, întinsă pe jumătate goală în dormitor. 

— Se poate? Domnul Lam părea... Vai! nu mi-aş fi 
putut închipui aşa ceva despre el. 

— Nu ştiu ce să cred, zise Bertha gânditoare. Am 
ținut întotdeauna la el, dar ceva nu era în regulă. 
Femeile i se aruncă de gât, dar el nu reacționează. Dacă 
stau să mă gândesc... dacă-mi amintesc de toate, încep 
să am îndoieli. 

— Vai, doamnă Cool! Cum puteți vorbi astfel despre 
asociatul dumneavoastră? 

— Dracu ştie, vorbesc şi eu. 

— N-aţi lucrat împreună la nenumărate cazuri? 

— Ba da! 

— Şi nu v-a frapat nimic în felul lui de a fi? 

— Tranca-fleanca, replică Bertha. Eram asociaţi de 
afaceri, nu mă culcam cu el. 

— Nu m-am referit la aşa ceva. 

— Am vrut să te previn, fiindcă ştiam c-ai să ajungi 
acolo. Prin urmare, nu l-ai văzut? 

— Nu... Aţi fost la agenție? 

— Am fost şi am plecat şi iar am fost. Trebuia să mă 
duc la San Robles cu o treabă. Radioul era deschis în 
maşină şi-am auzit ştirile cu privire la Donald. M-am 
întors la birou, unde toți erau la curent. Fetele 
deveniseră isterice. 

— Care fete? 

— Secretarele. Elsie Brand, secretara particulară a lui 
Donald, părea înnebunită. Era albă ca varul şi spumega 
afirmând că ar face orice ca să-i dovedească nevinovăția. 
Zicea că o să cumpere o duzină de ciorapi şi că o să 
rămână cu el pe-ntuneric. 

Claire Bushnell profită de ocazie ca să se răzbune pe 
mine: 

— Da, desigur, e cam ciudat, făcu ea gânditoare. Am 
stat de vorbă ieri cu domnul Lam. A venit aici şi m-a 
găsit cam neîmbrăcată. 

În momentul acesta soneria sună prelung, cu 
insistență. Claire întrebă în tubul acustic: 

— Cine e? 

Urmară câteva lungi clipe de tăcere. 

— Dar cine e? întrebă Bertha. Dumnezeule, de ce eşti 
aşa de palidă? 

— Cineva cu numele de Sellers, sergentul Sellers de la 
poliție. 

— E Frank, explică Bertha. Băiat de treabă. De la 

Brigada Criminală. Ce-o fi căutând aici? 

Încremenisem. Puțin mai târziu, pumnul autoritar al 
sergentului bătu în uşă. Claire deschise. 

— Dumneata eşti Claire Bushnell? 

— Da. 

— Salut, Frank. 

— Să trăieşti, Bertha! exclamă Sellers. Îmi pare rău, 
Bertha, dar aşa e jocul. 

— Nu te mai scuza. Dacă cele anunțate la radio sunt 
adevărate, nenorocitul a intrat mesa. Cred că ăsta a fost 
baiul cu el. Unul din creierele alea supradezvoltate. 
Întotdeauna s-a ţinut cam deoparte. 

— N-a avut niciodată relații normale cu femeile? o 
întrebă Sellers. 

— De unde să ştiu eu? se răsti Bertha. Femeile 
cădeau ca muştele în jurul lui... Uită-te la secretara lui. 
E nebună după el, iar Donald se poartă cu ea de parcă 
i-ar fi o soră mai mică. De câte ori intră în cameră, ochii 
fetei se aprind ca nişte faruri de automobil şi-l urmăresc 
tot timpul. Donald însă nu observă nimic. S-a purtat 
întotdeauna frumos cu ea şi a ajutat-o cât a putut. A 
căutat să-i mărească salariul şi să-i uşureze munca. 

— Astea-s simptome tipice, declară  sentențios 
Sellers, cu aerul unui psihanalist amator. Trebuia să-mi 
fi dat seama de mult. 

— Pot să vă întreb despre cine vorbiți? 

— Despre Donald Lam, asociatul ei. E un criminal, un 
maniac sexual. Ce ştii dumneata despre el? 

— Păi, am avut prilejul să-l cunosc. 

— Nu mai umbla cu fofârlica. Unde e? 

— Ce vreți să spuneţi? 

— Ştii prea bine ce vreau să spun. L-ai ascuns aici. 

— Dar, cum vă permiteți! exclamă Claire indignată. 

— Eh, făcu Sellers. Am ştiut că Donald e prea deştept 

ca să apară la agenţie după buletinul ăla de ştiri. S-a 
dus undeva unde-şi închipuie că nu-l va căuta nimeni şi 
de unde să-i telefoneze Berthei. Eu n-am făcut altceva 
decât s-o filez pe Bertha. Am urmărit-o până aici. Eram 
sigur că vine să se întâlnească cu Lam. Ori e aici, orio să 
vină mai târziu ca să se întâlnească cu Bertha. 

— Eşti nebun, Frank. N-am vorbit cu nenorocitul ăsta 
şi habar n-am unde se ascunde. 

— Pe mine nu mă duci, Bertha. Poate că-l crezi 
criminal, poate că nu, dar sunteți asociați şi sunt 
convins că nu vrei să fie închis până ce nu scoţi de la el 
tot ce ştie despre cazul respectiv, ca să poţi să preiei tu 
frânele şi să storci ceva parale. 

— N-ar fi fost o idee rea şi, dacă ştiam unde să-l 
găsesc, fii sigur că o făceam. Aici am venit pentru că 
această domnişoară ne-a dat un cec de două sute de 
dolari, care s-a dovedit a fi fără acoperire. 

— Bine, bine, dar mai întâi să-l caut. 

— Caută-l. Dar pun rămăşag că nu-l găseşti, pentru 
că nu-i aici! 

— Pe cât? întrebă Sellers. 

— Cincizeci de dolari, anunță repede Bertha. De 
acord? 

Simțeam că suma îl tulburase pe sergent. 

— Nu pariez, spuse el după un moment de ezitare. Nu 
pariez, dar am să cercetez casa. 

— N-aveţi dreptul să faceți percheziție, îl apostrofă 
Claire. 

— Ho! Ho! făcu Sellers. Asta-i culmea! 

— Nu puteți. N-aveţi mandat de percheziţie şi nu 
puteţi să dați buzna aici. De unde ştiu că sunteți de la 
poliție? 

— Bertha mă cunoaşte. Şi de ce nu vrei, domnişoară, 
să-ți percheziționez apartamentul? 

— Fiindcă-i locuința mea. Nu-mi convine ca poliția să 
dea buzna şi să-mi umble prin lucruri ori de câte ori i se 
năzare. 

— Mai pui rămăşag? o întrebă Sellers pe Bertha. 

Urmă o pauză lungă, apoi Bertha spuse cu îndoială în 
glas: 

— Pe zece dolari. 

— Douăzeci şi cinci nu-i bine? 

— Nu, zece, spuse Bertha, mai mult nu dau. 

— Ai redus deci cu patruzeci de dolari. 

— Ai schimbat tonul. 

— Bine, făcu Sellers, atunci pe zece dolari. Dă-te la o 
parte, domnişoară. Ce-i după uşa asta? 

Auzeam cum ea încerca să i se împotrivească şi râsul 
lui Sellers. 

— Afurisitule, gâfâi Claire. N-ai dreptul să... 

— La o parte, domnişoară, dă-te la o parte. 

Zăvorul fu împins, uşa se deschise şi patul montat în 
perete mă împinse într-o parte. 

— Ce să vezi, ce să vezi, spuse Sellers. Jucăria a ieşit 
din cutie. Hai afară, Lam. 

Am păşit în cameră. Bertha sări în sus ca arsă, 
scăpărând scântei. 

— Ticălosule, blestematule! urlă ea. M-ai făcut să 
pierd zece dolari! 

Frank Sellers îşi dădu capul pe spate şi izbucni 
într-un hohot de râs. 

— Asta-i bună, bună de tot! 

— Ingratule, tu... încercă să mai spună ceva Bertha, 
dar vocea i se sugrumă de emoție. 

Claire mă privea neputincioasă. 

— Nu face nimic, Claire. Îmi pare rău. Am urcat 
scările şi am găsit uşa deschisă. Ieşiseşi probabil să dai 
un telefon. Am intrat înăuntru şi te-am aşteptat să te 

întorci. Atunci soneria a început să zbârnâie. Nu ştiam 
cine poate să fie, aşa că m-am furişat înăuntru şi-am 
tras uşa după mine. 

— Cred c-ai venit aici cu puţin înainte de Bertha, zise 
Sellers. 

— Exact. 

Sellers nu mai râdea. Se ridică de pe canapea şi 
înaintă spre uşă. 

— la să-mi arăţi cum ai tras după tine zăvorul. 

Ştiam că o încurcasem. Pe dinăuntru uşa n-avea 
clanță. Sellers rânji. 

— Frumos, n-am ce zice. Întinde mâinile, Donald. 

— Aşteaptă puţin, Frank. Vreau să-ți spun... 

— Întinde mâinile, spuse el cu autoritate brutală în 
glas. 

Cunoşteam tonul. Cunoşteam şi licărirea din ochi. 
Am întins mâinile şi Sellers îmi puse cătuşele, apoi mă 
percheziționă să vadă dacă n-am armă. 

— Şi acum, stai jos. Dacă ai ceva de spus, 
grăbeşte-te. Eşti arestat şi acuzat de asasinarea Lucillei 
Hollister. Orice spui va fi folosit împotriva ta. Şi acum, 
dacă-ți place, vorbeşte cât vrei. 

— N-am ucis-o eu. 

— Da, da, înțeleg. Ai venit la ea, ai găsit-o moartă, 
ţi-ai mânjit buzele cu rujul ei, apoi te-ai dus în 
dormitorul soră-sii ca s-o aştepţi. N-aş fi crezut aşa ceva 
despre tine, Donald. Am ştiut întotdeauna că eşti un 
individ ciudat, dar nu în felul ăsta. 

— Sellers, hai s-o luăm de la început. 

— Prostii! exclamă el. 

Dar îndată adăugă: 

— Dă-i drumu”! Vorbeşte. 

— Nu mă asculți decât în speranța că voi spune ceva 
care să mă acuze. Fii om! Goleşte-ţi mintea de idei 

preconcepute. Uită că eşti polițist şi vezi despre ce e 
vorba. 

— Poftim! Tu dai petrecerea. Dă-i drumu” şi serveşte 
gustările. 

— Să analizăm întâmplările. Lucille Hollister o iubea 
mult pe soră-sa cea mică Rosalind, care era îndrăgostită 
de Stanwick Carlton. Nevasta acestuia se cam ținea de 
prostii, sau cel puţin aşa credea Lucille. Şi s-a gândit să 
le strice căsătoria. 

— Cine ţi-a spus? 

— Lucille. 

— Când? 

— Cu puțin timp înainte de a muri. 

Ochii lui Sellers se aprinseră, ca la un vânător care 
descoperă o urmă proaspătă. 

— Prin urmare, recunoşti că ai fost la ea în dormitor 
cu puțin înainte de a muri? 

L-am privit drept în ochi. 

— Da. 

— De ce ai ucis-o, Donald? A fost o crimă sexuală? 

— Nu fi prost. În primul rând n-am ucis-o eu, şi în al 
doilea rând n-a fost o crimă sexuală. A fost ucisă ca să 
nu vorbească. 

— Despre ce? 

— Tocmai încercam să-ți explic că asta vreau să 
descopăr. 

— Continuă, zise el. 

Şi apoi se întoarse spre Claire: 

— Ai auzit? Recunoaşte c-a fost cu ea înainte de a 
muri. 

Fata încuviință din cap. Era palidă şi încordată. 

— Deci, asta e ceea ce credea Lucille şi de aceea o 
urmărea pe Minerva Carlton. Dar de data asta Minerva 
nu se ținea de aventuri. 

— Deci, interveni Sellers cu ironie, s-a dus la motel 
împreună cu Dover Fulton ca s-o înveţe să joace turca... 
şi şi-a scos bluza ca să nu-şi şifoneze mânecile. 

— Minerva Carlton s-a băgat într-o încurcătură 
serioasă. A venit aici, la Claire Bushnell, şi i-a dat un cec 
de cinci sute de dolari şi nişte instrucțiuni. Claire 
trebuia să apeleze la Bertha Cool ca să se informeze 
despre un bărbat care o vizita pe mătuşa ei. 

Sellers o privi întrebător pe Claire. Ea dădu din cap. 
Acum sergentul părea interesat. 

— Continuă, Lam. Mai departe! 

— M-am apucat de treabă. L-am urmărit pe individ 
până la hotelul Westchester Arms unde locuia. Era 
înscris sub numele de Tom Durham. De ce-ţi închipui că 
Minerva voia să-l filăm? 

— Dracu” ştie. Nu-s cititor în stele. 

— Când Lucille Hollister a venit cu mine la motel, şi-a 
deschis poşeta şi a scos un pachet de ţigări şi o cutie de 
chibrituri. Atât ţigările cât şi chibriturile au rămas pe 
masă. Cele din urmă purtau pe ele reclama barului 
Cabanita. 

— Ei şi? întrebă Sellers. 

— Când şi-a scos ţigările, pesemne că a uitat că 
ascunsese în pachet o bucăţică de hârtie. Fusese ruptă 
dintr-un meniu al aceluiaşi bar Cabanita şi pe ea era 
scris numele motelului Kozy Dell. 

— Ăsta-i locul unde te-a dus Lucille Hollister? 

— Exact. 

— Locul unde s-au sinucis Dover Fulton şi Minerva 
Carlton? 

— Locul unde au fost ucişi, l-am corectat eu. 

— Văd că le cam înfloreşti. Vrei să spui c-au fost 
omorâți cu uşa închisă pe dinăuntru? 

— Exact. 

— Dă-i drumu”! Poate că te avem la mână cu încă 
două crime, în cazul când n-ai să fii condamnat pentru 
prima. 

— E adevărat că uşa era încuiată pe dinăuntru, dar 
cine ştie când a fost încuiată? 

— Nu înțeleg. 

— Au fost trase mai multe focuri. 

— Aşa-i. Unul în valiză, unul în Dover Fulton şi unul 
în Minerva Carlton. 

— Au fost trase patru. 

— Patru! protestă Sellers. Nu ţi-e bine? Trei. 

— Ba patru. 

— Vrei acum să ne certăm pe chestia asta? 

— Câte gloanţe au fost trase din revolverul lui Dover 
Fulton? 

— Trei. 

— Dar în butoiaş au mai rămas doar două cartuşe. 

— Pentru că obişnuia să poarte arma cu un locaş gol 
Multe persoane procedează la fel, pentru că e mai puţin 
primejdios. 

— Vasăzică, în revolverul lui Fulton era un locaş gol, 
trei gloanţe trase şi două cartuşe pline. 

— Exact. 

— Au fost trase patru gloanțe. 

Sellers mă privi cu o umbră de respect. 

— Desigur, Lam, s-ar putea să ai dreptate. Ce ştii 
despre asta? 

— Caut să adun doi şi cu doi. 

— Şi să-ţi dea patru, spuse Sellers rânjind, încântat 
de gluma făcută. 

— Da, şi să-mi dea patru. Dacă Dover Fulton s-ar fi 
hotărât să se omoare împreună cu iubita lui, cum de a 
nimerit valiza? 

— Ar fi putut să tragă în fată şi să n-o nimerească din 

primul foc. 

— Să greşească atât de mult? Doar valiza era pe 
podea. 

— Ei, drăcia dracului, poate că ea tocmai se aplecase 
asupra valizei ca să pună ceva înăuntru şi el s-a hotărât 
s-o ia prin surprindere. 

— Să zicem! E în genunchi în fața valizei, gata s-o 
deschidă. Dover Fulton ocheşte în ceafă, ca s-o ia prin 
surprindere. 

— Mda, lucrurile s-ar fi putut întâmpla precum spui. 

— Bine, să luăm în considerație elementul surpriză. 
Ce-ar fi făcut ea după aceea? 

— Ar fi sărit desigur în picioare. 

— Şi s-ar fi întors cu fața la el, am subliniat. 

— Şi atunci? 

— Atunci, cel de-al doilea foc ar fi nimerit-o drept în 
mijlocul frunții. 

— Nu, nu neapărat. Ar fi putut să se întoarcă spre el, 
să-şi dea seama de intențiile lui şi s-o ia la fugă. 

— Şi atunci, el a nimerit-o drept în ceafă? 

— Exact. 

— Cu alte cuvinte, Sellers, bărbatul greşeşte ținta 
când femeia stă în genunchi chiar în fața lui, dar când ea 
sare şi o ia la fugă, ținteşte cu precizie! 

Sellers se scărpină în cap. 

— Hm! Nu ştiu ce s-a întâmplat, dar asta ar fi o 
explicaţie. 

— E o explicaţie care nu explică nimic. Am să-ți spun 
eu ce s-a petrecut: în cameră au fost trase trei focuri. 
Cea de-a treia persoană care se afla acolo ştia că cele trei 
focuri vor trebui să fie justificate. N-avea cum s-o facă. 
De aceea a luat revolverul şi valiza şi le-a dus undeva de 
unde să nu se audă împuşcătura. A tras apoi un foc în 
valiză şi a adus-o înapoi în cameră. A pus revolverul în 

mâna lui Fulton, a încuiat camera pe dinăuntru şi a ieşit 
pe fereastră afară. 

— Nu înţeleg ce vrei să spui. Ce rost avea să complice 
atât de mult lucrurile? La ce bun? 

— Fiindcă voia să justifice al treilea glonț şi deci 
trebuia să tragă un foc în valiză. 

— Dar atunci înseamnă c-au fost trase patru focuri. 

— Exact. 

— Şi ce nevoie era să tragă al patrulea glonț ca să-l 
justifice pe al treilea? 

— Pentru că, i-am explicat eu, al treilea glonț îl 
nimerise pe făptaş. 

Sellers mă privi câteva momente clipind din ochi, 
căutând parcă să rumege această posibilitate. 

— E o teorie, spuse el în sfârşit. Nu e decât o teorie. Şi 
totuşi... e o teorie. 

— E mai mult decât atât. Unde se aflau hainele femeii 
în momentul când ați descoperit cadavrele? 

— O parte erau pe ea şi restul... stai un pic... restul 
cred că era în valiză. 

— Vezi, aici e aici. O femeie care are o aventură şi se 
dezbracă într-un motel nu-şi răsuceşte bluza şi n-o 
înghesuie în valiză. În momentul împuşcăturilor, valiza 
era deschisă. Bluza ei se afla pe un scaun, lângă valiză. 
Criminalul a intrat în panică, a făcut bluza ghem, a 
băgat-o în valiză şi apoi a închis-o. 

— Mi se pare că ştii prea multe, spuse Sellers. 

Şi adăugă cu subinţeles: 

— E natural, fiindcă erai acolo, la motel, în timpul 
evenimentelor. 

Sergentul Sellers se cufundă în gânduri, apoi brusc 
exclamă: 

— Sigur, acum începem să lămurim câte ceva! Să 
ţineţi minte voi două tot ce spune individul. A stat acolo 

tot timpul. Dacă e crimă, atunci el e criminalul. 

— N-am făcut-o eu, fiindcă al treilea glonț nu m-a 
nimerit pe mine. Ia uită-te la fotografiile camerei unde 
s-a comis crima. Uită-te la prosoapele de pe suport. 

— Ce-i cu ele? 

— Un prosop de baie, două de mâini. 

— Şi? 

— Garnitura obişnuită se compune din două 
prosoape de mâini şi două de baie. Ce s-a întâmplat cu 
cel de-al doilea prosop de baie? 

— Dracu” ştie, nu e treaba noastră să controlăm. 

— Criminalul a fost rănit, am continuat eu, şi s-a 
înfăşurat în prosop ca să nu sângereze. Probabil că rana 
nu sângera prea tare, totuşi i-a trebuit un prosop. 

— E o teorie fantezistă, Lam. O teorie fantezistă, şi 
gata. 

— S-ar putea, dar merită să fie cercetată. 

— Are dreptate, interveni Bertha, merită să fie 
cercetată. Gândeşte-te numai ce-ar însemna asta pentru 
societatea de asigurări. 

— Cum adică? se interesă Sellers. 

— Dacă în termen de un an de la întocmirea poliței 
intervine o sinucidere, societatea nu plăteşte nimic, 
explică Bertha cu o figură care trăda lăcomie. Dacă nu e 
însă sinucidere, societatea plăteşte patruzeci de mii de 
dolari. În caz că moartea e provocată de vreun accident, 
societatea e obligată să plătească o sumă dublă, adică 
optzeci de mii. 

Sellers scoase un fluierat. 

— Noi ne ocupăm de asta, adică eu... se corectă 
Bertha. 

— Continuă. Lam. Vorbeşte! 

— Povestea de la motel n-avea nimic amoros în ea. 
Minerva Carlton fusese şantajată. Şantagistul cerea o 

sumă mare, mult prea mare pentru ea. El o amenințase 
că dacă nu-i plăteşte, va divulga totul soțului. 

— Dacă era şantajată, atunci probabil că aşa ar fi 
procedat. 

— Minerva hotări să-l ducă de nas pe şantagist. Se 
adresă lui Dover Fulton, care-i fusese şef. Ţinea la el. 
Poate că fusese drăguță cu el pe vremuri, asta nu ştiu. În 
orice caz, s-a dus la el şi au hotărât ca Dover Fulton să 
treacă drept soțul ei. Lucrul nu era greu de înfăptuit 
fiindcă şantagistul nu-l cunoştea pe Stanwick Carlton. 
Fulton în rolul soțului spusese probabil: „Ei şi? Soţia 
mea a greşit, dar eu o iert.” Şi s-au împăcat în fața 
şantagistului, iar Fulton, care poza drept Stanwick 
Carlton, i-a zis: „Şi acum du-te dracului!” 

— S-ar putea, spuse Sellers după un moment de 
gândire, dar e nevoie de dovezi. 

— Încercam tocmai să obţin dovezi când mi-ai pus 
jucăriile astea, am zis întinzând mâinile cu cătuşe. 

— Bineînţeles că ţi le-am pus. Eşti vinovat de o crimă. 

— Nu-s eu criminalul. 

— Atunci nu trebuia să fugi, băiete. Ştii ce se 
întâmplă când încerci s-o ştergi. Credeai că poți să pleci 
şi să ieşi basma curată. Nu ţi-ai închipuit că cineva ar fi 
putut să te recunoască. Dar mie mi-a venit o mică 
inspirație. Mi-am amintit de felul cum mi-ai descris-o pe 
fata aia blondă, iar semnalmentele date de tine s-au 
potrivit cu blonda. Am... 

— Da, cunosc. Am auzit la radio. 

Sellers mă privi furios. 

— Şi tot întâmplător am cercetat cartea. Amprentele 
tale sunt peste tot pe învelitoarea aia de celofan. 

— Se înțelege, doar fusesem acolo. 

— Ai recunoscut pentru a doua oară. Să nu uitaţi, 
sublinie el întorcându-se spre Bertha şi Claire. 

— Oricare ar fi fost motivul şantajului, am continuat 
eu, acesta porneşte de la barul Cabanita. Ştii ce se 
petrece în jurul acestor localuri. Băieți de viață care-şi 
fac de cap. Din când în când câte un individ deştept, 
înzestrat cu o bună memorie vizuală, dă târcoale 
pe-acolo şi obţine vreo informaţie asupra persoanelor 
care-o fac lată. Dacă găseşte vreun bărbat căsătorit venit 
din altă localitate sau pe cineva din oraş care se amuză 
la sfârşit de săptămână, şantagistul studiază cazul. 
Aproape în toate aceste localuri mişună şantagiştii, sau 
mai bine zis o mulțime de şantagişti vin după pradă, 
examinează publicul, îşi notează câte un număr de 
maşină sau ceva care să le aducă gologani. E vorba, de 
obicei, de chestiuni mărunte, dar şantajul de care 
vorbesc îşi are sediul chiar la personalul barului 
Cabanita. Cred că Tom Durham e amestecat în treaba 
asta şi că Bob Elgin îl cunoaşte pe Durham şi ştie unde 
poate fi găsit. Durham locuia la hotelul Westchester 
Arms. L-a părăsit imediat după crimă. Atunci mi-am 
închipuit că se simţise filat. Acum însă cred că plecase 
din cauză că aflase cele întâmplate. Tare mi-ar place să-l 
găsesc. S-ar putea să constatăm că un glonț de calibrul 
8 s-a rătăcit undeva prin anatomia lui. 

— Bine, încuviință Sellers, să văd ce pot să fac. 

— Aseară am dat târcoale pe la Cabanita. Am făcut 
rost şi de nişte fotografii, dar pe unii i-a deranjat. Au 
încercat să pună mâna pe mine şi era cât p-aci să fiu 
stâlcit în bătaie. Aveam nişte poze şi o adresă - toate ale 
blondei care a fost omorâtă aseară. M-am dus să 
cercetez şi să văd ce-i cu adresa. Am aflat, dar cineva mă 
urmărise sau ştiuse dinainte că mă va găsi acolo. 

— Asta o spui tu, mă întrerupse Sellers. 

— Vreau să lămuresc lucrurile, e singura mea şansă 
de a scăpa. Propun să mergem la mătuşa Clairei 

Bushnell înainte ca dumneaei să poată inventa ceva. Îmi 
închipui să şantagistul va ţine legătura cu ea, probabil 
telefonic. Tom Durham nu se prea poate deplasa astăzi, 
deoarece cred că e găurit de un glonț de calibru 8. Nu-ţi 
cer decât ca, în drum spre poliție, să te opreşti la Amelia 
Jasper şi să-i iei un interogatoriu. 

— Hm, şi să-mi pierd insigna de sergent. Drept cine 
mă iei? Un tâmpit care va apare în fața unei mătuşi 
înstărite şi-o va întreba: „Ascultă, cucoană, te 
şantajează cineva?” 

— Lasă-mă pe mine. Nici nu vreau s-o întrebi 
dumneata. Trebuie doar să fii de față şi să asculți. 

Sellers stătu un moment pe gânduri, apoi clătină din 
cap. 

— E un truc. Mai bine te duc la poliție. 

— Dar între timp urma se va pierde şi n-ai să mai afli 
nimic. 

— Am pus mâna pe un criminal, rânji Sellers 
mulțumit de sine. Mi-ajunge pentru o zi. Haide, vino! 

— Pentru numele lui Dumnezeu, Frank, fă-mi mie un 
bine, îl rugă Bertha. Îmi distrugi asociația şi-mi strici 
totul cu o publicitate care o să mă coste mulți bani. Sunt 
pe urmele unei asigurări de optzeci de mii de dolari. 
Dacă ceea ce spune Donald e adevărat, am posibilitatea 
să arunc harponul la societatea de asigurări şi s-o 
sărăcesc de ceva parale. 

Frank Sellers şovăia. Până la urmă mă privi lung. 

— Dacă mă tragi pe sfoară cu chestia asta, am să... 

— Şi de când, mă rog, te poate trage cineva pe sfoară? 
îl întrebă Bertha. 

Sellers se uită încruntat la mine. 

— Nu e vorba de tine, Bertha, ci de individul ăsta. Nu 
ştii niciodată ce plănuieşte. 

Mi-am întins mâinile încătuşate şi am spus sarcastic: 

— Mda, se pare că într-adevăr sunt deştept. 

— Am putea să-ți dăm şi ție o parte din... 

— Fii cuminte, Bertha, am întrerupt-o repede, Frank 
nu se gândeşte la bani. 

Acesta îmi aruncă o privire recunoscătoare. 

— Sellers, am spus cu, ai ocazia să lămureşti crima 
de la motelul Kozy Dell. Ai ocazia să iei tot caimacul. Ai 
ocazia să distrugi o rețea de şantagişti şi să arăţi cum, de 
cine şi pentru ce a fost ucisă Lucille Hollister. 

— Mulţi o să spună că la această ultimă întrebare am 
avut răspuns chiar aici şi chiar acum, spuse Sellers, dar 
vocea lui trăda mai puţină convingere ca înainte. 

— Şi mai e şi văduva din San Robles cu cei doi copii 
mici. Doi copii care trebuie să crească şi să învețe, să 
meargă la şcoală dacă vor să-şi facă un rost în lume. 
Viaţa cere învățătură, iar învățătura costă bani. Femeia 
aceea nu ştie de unde să ia un ban. Dacă însă ai vrea să 
mă asculți şi dacă ar căpăta cei optzeci de mii de dolari... 

— Ai câştigat, hai să mergem. 

Ne ridicarăm cu toţii. 

— Dar cătuşele? l-am întrebat pe sergent. 

— Lasă-le în pace, că nu te deranjează, rânji el. Poţi 
să mergi perfect dacă ţii mâinile în față, sprijinite de 
curea. 

— Aş putea fi mult mai util fără ele. 

— Util cui? făcu el. 

— Necazul cu dumneata e că ai o minte de copoi. Ei, 
hai să mergem. 

Ne înghesuirăm cu toții în liftul care ne scutură până 
la parter şi ne urcarăm în maşina poliției cu care venise 
sergentul. 

— Unde mergem? întrebă Sellers. 

— Strada Korreander, nr. 226, răspunse Claire 
Bushnell. 

Sellers apăsă pe accelerator. 

— Ai face bine să nu foloseşti sirena, l-am îndemnat 
eu. 

Sellers îmi aruncă o privire furioasă şi-şi concentră 
toată atenţia la condus. Înainte de colțul străzii încetini 
până la o viteză rezonabilă de 50 km pe oră şi trase în 
fața casei albe de stuc. 

Ne dădurăm jos şi urcarăm scara. Sellers sună. 

Susie, servitoarea cea deşirată, se apropie de uşă cu o 
încetineală deliberată. Deschise uşa, şi o clipă am avut 
impresia că s-a crispat la vederea lui Frank Sellers. Dar 
imediat fața i se pietrifică în cute de o indiferență totală. 

— Bună, Susie, o salută Claire. Tanti Amelia e acasă? 

Femeia ezită. Atunci Frank îşi desfăcu pardesiul 
arătându-i insigna. 

— E acasă? întrebă el. 

— Da. 

— Haide, zise Sellers şi trecu înainte fără a mai 
aştepta vreo invitație. 

Susie îl fulgeră din ochi, dar rămase neputincioasă 
acolo unde o împinsese. Înainte însă ca să ajungem în 
salon, îşi reveni în fire şi începu să strige cu o voce 
ascuțită: 

— Oh, doamnă Jasper! Claire a venit cu poliția! 

Ţinându-mă de braț cu o mână, Sellers împinse uşa 
cu cealaltă şi intră în salon. 

Amelia Jasper şedea în scaunul cu rotile şi ne fixa cu 
zâmbetul ei cel mai atrăgător. 

— Bună ziua, spuse ea. Luaţi loc, vă rog! Bună, Claire 
dragă. Cum te mai simți? 

— Bine, mulțumesc. 

— Deoarece nu mă pot ridica, Claire, ai să faci tu pe 
gazda. Am iarăşi o criză de sciatică, urmarea 
accidentului aceluia oribil. Ce n-aş da să-mi treacă 

durerea! Am înghițit la aspirine de mi s-a făcut rău... 
Dar, vă rog, luaţi loc. lertați-mă dacă par cam ameţită. 
Am luat atâtea medicamente... 

Ochii i se închideau, dar se stăpâni şi-i redeschise. 
Tocmai ne aşezam, când zări cătuşele. 

— Vai, domnule Lam! Desigur că nu sunteți... Dar... 

Susie Irwin, care stătea în uşă, termină fraza: 

— Am auzit la radio, doamnă. N-am vrut să vă spun 
nimic. El a ucis-o aseară pe Lucille Hollister. Țineți 
minte, ați citit în ziar, crima aceea cu ciorapul. 

— Donald Lam a ucis-o! exclamă Amelia Jasper cu 
neîncredere. Şi eu care ziceam că-i simpatic. Dar... Şi 
mi-l aduceți aici? 

— Ca să încerc să lămuresc unele aspecte ale cazului, 
se scuză Sellers. 

— Nu vreau să rămână aici, nu vreau să-l văd. Am 
citit despre crima asta în ziare. Şi toate amănuntele alea 
oribile, dezgustătoare. Îmi pare rău, dar nu... 

— Numai câteva întrebări, tanti Amelia, interveni 
Claire. Câteva lucruri pe care poliția ar vrea să le 
lămurească. Cu cât vei răspunde mai repede, cu atât vor 
pleca mai repede de aici. 

— Nu vreau să-i văd aici, ţipă Amelia Jasper. Nu 
vreau! Şi ce-aş putea să răspund? Nu l-am văzut pe 
omul ăsta decât o singură dată, când... 

— Vrem să aflăm câte ceva despre un oarecare 
Durham, o întrerupse Sellers. 

— Ce-i cu el? întrebă Amelia pe un ton agresiv. 

— Credeam c-ar putea să existe o legătură între el şi 
Lam. 

— Nu există nicio legătură. Domnul Durham este un 
tânăr foarte simpatic. 

— De când nu l-aţi mai văzut? am întrebat-o eu. 

Amelia Jasper mă străpunse cu privirea. 

— Nu am de gând să-ţi răspund. 

— Întreb, deoarece cred că Durham are un amestec în 
afacerea de la motelul Kozy Dell. 

Amelia Jasper îşi ridică bărbia şi mă ignoră. 

— Şi, am continuat netulburat, cred că e un şantajist. 

— Şantajist! repetă ea, dispreţuitoare. 

— Aţi fost victima lui? am întrebat-o. 

Nu-mi răspunse. 

— Aţi fost? o întrebă Sellers, brusc. 

— Nu văd de ce trebuie să răspund la tot felul de 
întrebări care mă privesc personal - în fața celui mai 
josnic criminal, un tip care a intrat în casa mea 
prefăcându-se că e publicist, şi că avea să mă ajute 
să-mi capăt drepturile de la o societate de asigurări. 
Doamne sfinte, e o minune că nu zac pe jos cu un ciorap 
în jurul gâtului! 

— Durham a încercat să vă şantajeze? am repetat 
întrebarea. 

Nu răspunse nici de data aceasta. 

— A încercat sau nu? insistă Sellers. 

— Nu ştiu de unde v-a venit această idee. 

— Dacă nu era vorba de şantaj, atunci ce voia? Haide, 
să nu batem pasul pe loc. Răspundeţi cinstit! Ce căuta 
aici? 

— Aveam o afacere de discutat. 

— Ce fel de afacere? 

— Cu o mină. 

— Ce fel de mină? 

— O mină de plumb. 

— Situată unde? 

— În Colorado. 

— Sunteţi sigură că era o mină de plumb? am 
întrebat-o cu un zâmbet triumfător care o deranjă 
vizibil, făcând-o să creadă că nimerise într-o cursă. 

— Adică, era vorba de plumb amestecat cu aur. 

— Şi din ce voiaţi să scoateţi bani, din plumb sau din 
aur? 

— Nu ştiu. N-am ajuns atât de departe. N-am 
aprofundat problema. 

— Înseamnă că nu doreaţi să investiţi bani? 

— Nu. 

— Atunci, de ce-l vedeaţi atât de des pe Durham? De 
ce tot venea pe aici? De ce? 

— Nu permit să fiu interogată de el în propria mea 
casă. E jignitor! Sergent, am să mă plâng de dumneata. 

Sellers se suci jenat pe scaun. 

— Eşti o bestie îngrozitoare! se răsti Amelia la mine. 

Şi, întorcându-se spre Sellers, continuă cu tremur în 
glas: 

— O fetiță atât de dulce, şi tocmai în clipa când îşi 
punea mâinile pe obrajii lui ca să-l atragă spre ea şi să-l 
sărute, el... 

— Stai puţin, am întrerupt-o, de unde ştii că mi-a pus 
mâinile pe obraji ca să mă sărute? 

— Au spus la radio. 

— Nu, n-au spus. De unde ştii? N-a fost nici în ziar. 

M-am aplecat şi am privit-o ţintă în ochi. Părea 
încurcată. 

— Nu ştiu, am înghiţit atâtea medicamente încât... 

— V-am spus eu, interveni Susie Irwin, am auzit eu la 
radio. 

— Şi cum de-ai auzit la radio? Unde fusese crainicul 
de ştia cum ne-am sărutat? 

— Cred că anunțul fusese făcut de poliție. Nu ştiu. 
Poate că au fost martori. 

— Exact, afirmă Amelia Jasper, mi-a spus Susie. 

M-am lăsat pe speteaza scaunului. 

— Asta e! Tâmpit mai sunt. 

— Ce vrei să spui? întrebă Sellers iritat. Iar în ceea ce 
priveşte tâmpenia, eu am fost acela care şi-a băgat capul 
în lat. 

— Nu înţelegi nici acum? 

— Ce să înțeleg? 

— Că Durham era într-adevăr şantagist, dar că nu el 
se găsea în fruntea afacerii, şi n-a şantajat-o pe această 
femeie. Cheamă un medic şi vezi ce-i cu sciatica ei. Ai să 
constațţi că a fost provocată de un glonț de calibrul 8. 

Amelia Jasper începu să urle de furie: 

— Luaţi omul ăsta de aici! Luaţi-l! 

— Haide, am insistat, cheamă medicul. 

— Eşti nebun, Lam, spuse Sellers după o clipă de 
ezitare. Nu poţi să le potriveşti pe toate cum îţi convine 
ție. Vorbeşti ca să găseşti o scăpare. 

— Nu fi prost, am replicat. Poţi să vezi acum toată 
schema. Acest subit acces de sciatică se datorează 
faptului că primul glonț care fusese tras la motelul Kozy 
Dell a nimerit-o în coapsă. 

— Sergent Sellers, spuse Amelia Jasper cu fața 
schimonosită de furie, cer să părăsiți cu toţii casa mea. 
Am auzit destule insulte. Susie, du-te la telefon şi 
telefonează la poliție că... 

— Îmi pare rău, se scuză Sellers. 

Întinse mâna, mă apucă de guler şi mă ridică în sus. 

— Haide, Lam. M-ai băgat într-o ciorbă îngrozitoare. 
Haide! Aşa se întâmplă dacă mă iau după tine şi după 
Bertha. 

Mă îmbrânci de era să cad şi-mi ridicai mâinile ca să 
nu-mi pierd echilibrul. Fierul cătuşelor îmi intră adânc 
în carne, provocând o durere vie. 

— Vă rog să ne scuzaţi, doamnă. Încercam doar să 
lămuresc unele lucruri. Acest individ a încercat să-mi 
vândă gogoşi. 

— Deschide-le uşa, Susie, porunci doamna Jasper. 

Femeia ne precedă în coridor. M-am întors spre 
Sellers: 

— Nu fi prost! Nu vezi ce s-a petrecut? Ea... 

Sellers mă lovi peste gură. 

— Tu să taci, strigă el împingându-mă pe coridor. 

Claire Bushnell plângea încetişor. 

Bertha Cool mergea în urma noastră. Susie stătea 
triumfătoare în pragul uşii, ținând-o deschisă. 

Am întors capul şi am spus pe un ton rugător: 

— Bertha. 

Sellers mă lovi cu atâta putere, încât aproape că-mi 
rupse gâtul, dar în clipa cât am apucat să mă uit în 
urmă, am văzut că Bertha se întorcea. 

Parcurserăm vreo jumătate din coridor când un țipăt 
răsună din dormitor. Apoi se auzi zgomotul unui scaun 
răsturnat, o luptă, încă un țipăt şi, în sfârşit, vocea 
Ameliei Jasper strigând după ajutor. 

— Ajunge, mincinoasă blestemată! striga la rândul ei 
Bertha. Stai liniştită, că de nu îţi frâng gâtul!.. Frank, ia 
vino încoace! 

Sellers ezită doar o clipă, apoi mă răsuci şi o luă la 
fugă înapoi pe coridor, împingându-mă în fața lui. 

Scaunul cu rotile se rostogolise în alt capăt al 
camerei, răsturnat pe o parte. Pe jos era trântit un 
bandaj pătat de sânge. Cu mult calm, Bertha şedea pe 
umerii Ameliei Jasper şi-i țintuia cu forța un picior, în 
timp ce Amelia dădea din celălalt şi țipa cât o ţinea gura. 

— Bertha, nu se poate să faci una ca asta! Nu se 
poate! strigă Sellers. 

— Pe naiba nu se poate! Am făcut-o. Priveşte-i rana 
provocată de glonţ. 

Sellers o apucă pe Bertha de umeri. 

— Las-o, Bertha, n-ai dreptul să faci aşa ceva! 


222 


— Ți-am spus că am făcut-o! 

Sellers o apucă pe Bertha încercând s-o ridice, dar ea 
îl împinse atât de tare, încât el îşi pierdu echilibrul şi se 
clătină un moment încercând să şi-l recapete. 

În prag stătea Susie Irwin, posomorâtă şi gravă, cu un 
revolver strălucitor în mână. 

— Mâinile sus, toată lumea! porunci ea. 

Sensul sinistru ai cuvintelor rostite pătrunse ca un 
pumnal în mintea fiecăruia dintre noi. 

— Asta se referă şi la dumneata, copoiule! Sus 
mâinile! 

Sellers se întoarse prea repede, şi Susie Irwin apăsă 
pe trăgaci. Camera se umplu de zgomot iar Sellers, 
complet ameţit, se uita la mâna sa dreaptă din care 
sângele curgea şiroaie. 

Ne dădurăm cu toţii seama de situația gravă în care 
ne găseam. Cu Susie nu era de glumit. 

Amelia Jasper făcea eforturi să se ridice. 

— Haide, vino, Amelia, comandă Susie. 

Şi Amelia o luă la fugă, sărind într-un picior. Se vedea 
că fiecare pas îi provoca dureri puternice. 

Sellers încercă în zadar să-şi scoată cu stânga 
pistolul. Atunci Bertha Cool se scutură şi se năpusti pe 
coridor ca un tanc pornind la atac. 

Susie Irwin se opri în fața uşii de la intrare şi ochi. Am 
întins piciorul şi i-am pus piedică Berthei. Asociata mea 
se prăbuşi cu un bubuit care zgudui întreaga casă, 
Susie apăsă pe trăgaci şi glonțul trecu vâjâind prin aer, 
chiar în regiunea unde cu câteva clipe înainte se aflase 
pieptul opulent al Berthei. 

Uşa de la intrare se închise cu zgomot. Apoi se auzi 
zgomot de motor. 

— Scoate pistolul din teacă şi pune-mi-l în mâna 
stângă, urlă sergentul către Bertha. 

Claire Bushnell se repezi şi-i dădu ea revolverul. 
Sellers, cu arma în mână, se năpusti spre uşă în clipa 
când automobilul său cotea în viteză pe după colț. 

Rămase în prag înjurând, amețit şi furios. Apoi se 
întoarse spre mine. 

— Tu eşti vinovat de toate astea. Am să ajung de râsul 
lumii... 

— Taci din gură, m-am răstit la el. Scoate-mi cătuşele 
şi dă alarma. Eşti la un pas de avansare, dar eşti prea 
tâmpit ca să înţelegi! 

CAPITOLUL 15 
UN NĂTĂRĂU DE PROFESIE 


Frank mă fulgeră din ochi şi-şi înfăşură cu stângăcie 
batista în jurul încheieturii mâinii drepte, strângând-o 
cât putea mai tare ca să oprească hemoragia. 

— Asta-i răsplata mea că te-am ascultat, spuse el 
furios. 

— Care adică? 

— O muiere m-a luat prin surprindere şi a şters-o cu 
maşina poliției. Sunt demn de admirat. 

— Ia vezi, Bertha, dacă nu găseşti un prosop ca să-i 
bandajăm brațul, am zis eu făcând un semn Berthei. 

— Nu te ocupa de mine. Am eu grijă. Cheamă un taxi, 
Bertha, şi să mergem la poliție. Fir-ar al dracului, am să 
ajung de râsul întregului departament. Să tragă în mine 
o femeie! 

— Bertha, caută un prosop de baie, am insistat. 

— Un prosop de baie? N-are nevoie de aşa ceva. E 
bine cum s-a legat el. Batista ajunge. O să oprească 
sângerarea şi... 

— Văd că trebuie să silabisesc ca să înţelegi. Du-te de 
caută prosopul de baie cu marca motelului Kozy Dell. 

— De ce naiba nu spui aşa de la început? 

— Îţi spun acum. 

— Chemaţi-mi un taxi, se răsti Sellers. Oh, văd că 
trebuie s-o fac singur. 

Merse până la telefon, ridică receptorul din furcă, îl 
aşeză pe masă şi formă numărul cu mâna stângă. Apoi 

duse receptorul la ureche. 

— Alo, aici e sergentul Frank Sellers. Sunt pe strada 
Korreander la nr. 226 şi am nevoie urgent de un taxi. 
Trimiteți-l imediat! 

Aşteptă un moment confirmarea, mârâi şi puse 
receptorul la loc cu zgomot. 

Bertha umbla prin casă trântind uşile în urma ei. 
Claire Bushnell, speriată şi înduioşată, se tot învârtea în 
jurul sergentului. 

— Pot să văd ce aveţi la mână? 

— Din fericire, cred că oasele au scăpat neatinse, în 
afara degetului mare care e făcut harcea-parcea. Pentru 
asta o să trageţi voi consecinţele. Tu şi cu Bertha, spuse 
Sellers întorcându-se spre mine. Bertha m-a făcut să-mi 
pierd echilibrul şi de aceea... 

— Cred că Bertha ţi-a salvat viața, l-am întrerupt eu. 

Îmi aruncă o privire de parcă era gata să mă muşte. 

Paşii Berthei răsunară grăbiţi pe coridor. Apăru 
triumfătoare, cu un prosop de baie pătat de sânge. 
Numele motelului Kozy Dell se vedea clar, brodat cu aţă 
roşie. 

— Ia te uită, iubitule! L-am găsit în baie, într-un coş 
cu rufe murdare. Femeia n-avea nicio grijă. L-a aruncat 
pur şi simplu printre rufe murdare. 

— Era sigură că n-o să-l caute nimeni. Înveleşte-l în 
hârtie, Bertha, dar mai întâi ia un stilou şi pune-ţi 
inițialele într-un colț, ca să poți dovedi că tu l-ai găsit. 

— Nu te agita. Dacă există ceva dovezi, mă ocup eu de 
ele, spuse Sellers. 

— Nu vrem să pătăm prosopul cu alt sânge. Nu vezi 
că mâna îți sângerează? Sângele de pe prosop o să ne 
servească drept probă. 

— Uite ce e, Donald, se răsti Sellers din nou, nu se 
mai prinde. Vii cu mine la poliție şi ai să fii închis. Ar fi 

trebuit s-o fac de la bun început! Pe urmă am să mă 
socotesc eu cu cele două muieri! 

— Sigur, ziariştii or să năvălească pe tine ca muştele. 
Vor dori să ştie toată povestea şi mai ales cum de s-a 
tras în tine. 

— O.K. Am să le spun. 

— Bertha ţi-a salvat viața. Te-a dat la o parte din 
calea glonțului. 

— Ce tot îndrugi? 

— Zic că Bertha ţi-a salvat viața. Şi dacă crezi că asta 
o să arate frumos pe paginile ziarelor... 

— Bertha nu mi-a salvat viața, urlă el, în schimb m-a 
îmbrâncit şi mi-am pierdut echilibrul în timp ce individa 
aia cu mutra împietrită a tras în mine. Să ştii, Bertha. 
Dacă mai pui vreodată mâna pe mine, n-am să țin 
seama că eşti femeie şi-am să-ți mut falca din loc. 

— Nu te sfătuiesc să încerci, îl amenință Bertha, şi 
nici nu cred că te-ai încumeta. 

— Bine, Frank, dacă vrei să faci pe grozavul, atunci să 
punem cărțile pe masă. Dacă te duci acum la poliție, ai 
să dai de bucluc. M-ai arestat, dar nu poți să mă reții. 

— Asta o crezi tu! 

— Poate că un timp oarecare o să mă poţi reține, însă 
în prezent există dovezi suficiente pentru ca un avocat 
să mă scoată basma curată. 

— Nu-s de acord, zise Sellers. Ai descoperit că Amelia 
Jasper avea o gaură în coapsă... ei şi? 

— O.K., nu poți încă s-o acuzi. Dar acum nu mă mai 
poți acuza nici pe mine. 

— Crezi tu că nu pot! 

— Nu, Frank, nu mai poți. Faptul că Amelia a povestit 
că victima şi-a pus mâinile pe fața mea dovedeşte că ştia 
ce se întâmplase. Mă urmărea de afară, pe fereastră. 

— Şi fata aceea chiar ţi-a pus mâinile pe față? 

— Da. 

Se vedea că Sellers îşi frământa creierii. 

— Acum e clar că Amelia Jasper a fost la motelul Kozy 
Dell. O şantaja pe Minerva Carlton, care intrase la apă. 
Cineva cunoştea despre Minerva lucruri pe care ea nu 
voia să le afle soțul ei, şi atunci a încercat o substituire şi 
l-a chemat pe Dover Fulton să joace rolul soţului. 

— Mi-ai mai vorbit de toate astea. 

— Treaba însă s-a complicat, am continuat eu. 
Probabil că Dover Fulton îşi scosese pistolul. Ambele 
femei se aflau acolo. Una din ele s-a năpustit asupra lui, 
iar Amelia Jasper s-a întors. Susie, servanta cu mutra 
acră, pesemne că i-a dat lui Fulton cu ceva în cap. 
Acesta a apăsat pe trăgaci şi glonțul a pătruns în coapsa 
doamnei Jasper. Minerva Carlton a luat-o la fugă şi 
atunci Susie a tras nimerind-o drept în ceafă. Treaba se 
încurcase şi nu mai puteau să dea înapoi. L-au omorât 
şi pe Dover Fulton şi s-au gândit să aranjeze lucrurile ca 
să aibă aspectul unei sinucideri în doi. Era totuşi nevoie 
să explice şi al treilea foc. Până la urmă au mai tras un 
glonț în valiză, care stătea deschisă pe jos. Probabil că 
bluza fusese trântită pe valiză. Minerva Carlton scosese 
suficiente haine ca să pară că se găseşte în intimitate cu 
soțul ei. Amelia Jasper a luat prosopul de baie şi l-a 
înfăşurat în jurul rănii ca să oprească sângele. Apoi, 
înainte de a închide valiza, a făcut ghem bluza aruncată 
peste celelalte haine şi a vârât-o înăuntru, închizând 
capacul. Cele două femei au ieşit apoi din motel cu 
valiza, au mers vreun kilometru de-a lungul şoselei şi au 
tras un foc în valiză. Apoi au scos un tub din revolver ca 
să pară că Dover Fulton purta pistolul cu un tub gol şi 
s-au întors la motel. Au aşezat frumos valiza la locul ei, 
au încuiat uşa pe dinăuntru şi s-au furişat afară pe 
fereastră. 

Sellers părea ostenit. 

— M-am plictisit până peste cap de teoriile tale care 
nu se bazează pe nimic, zise el. 

— Dar nu sunt teorii. Aşa s-a întâmplat în realitate. 
Îți spun ceea ce intenționez să comunic şi presei. 

— Comunică şi du-te dracului! 

— Mergi pe un drum greşit. În loc să rezolvi 
asasinarea Lucillei Hollister, ai încurcat ițele, ai îngăduit 
unei femei să te împuşte în mână şi să-ți fure 
automobilul. Asta desigur c-o să te facă să apari ca un 
nătărău de profesie. Când ai să fii fotografiat de 
reporteri, poţi să şi întrezăreşti titluri: O FEMEIE 
SUSPECTATĂ DE CRIMĂ TRAGE ÎNTR-UN POLIŢIST, Îl 
FURA MAŞINA ŞI DISPARE. 

Frank Sellers căzu pe gânduri. Îşi închipui cum o să 
apară toată povestea pe paginile ziarelor şi ideea îi 
displăcu total. 

— Ai intrat până peste cap în încurcătură şi n-ai altă 
soluție decât să lămureşti lucrurile. Vino cu mine şi 
într-o jumătate de oră... 

— Bine, zise el cu greu, de acord. Sunt convins că ai 
în buzunar vreun alt plan aiurit. Să auzim despre ce-i 
vorba, te ascult. 

— Scoate-mi cătuşele şi... 

— Nici nu mă gândesc! 

— Hai să ne punem mintea la contribuţie! Acest Tom 
Durham are un amestec aici. E lucru sigur, pentru că 
Minerva Carlton voise să capete despre el unele 
informaţii. Cred că el era omul de legătură. Ştim că 
Amelia Jasper şi servanta ei Susie sunt implicate în 
şantaj şi chiar în crimă. Vor încerca s-o şteargă, dar 
înainte îl vor căuta pe Tom Durham, care e în aceeaşi 
barcă. Şi dacă nu greşesc, femeile o să-l înveţe pe 
Durham ce să spună. După ce acesta îşi va depăna 

povestea învățată, femeile îşi vor modifica depoziţiile, vor 
adopta o teorie comună şi vor apela la mărinimia 
vreunui juriu. Vor căuta ca Durham să fie condamnat 
pentru omor cu premeditare. 

— Nu faci decât să vorbeşti. Unde naiba o fi taxiul? 

S-ar zice că taxiul aşteptase tocmai aceste cuvinte, 
fiindcă abia le rosti Sellers, că în stradă se şi auzi 
claxonând. 

Sergentul se ridică cu greu în picioare. 

— O.K., mergem cu toţii, zise el, apucându-mă tare de 
braţ cu mâna sănătoasă. Dă-i drumul! Deştept mai eşti! 

— Treaba dumitale, am spus eu după o pauză. Te 
priveşte. Dac-ai proceda însă inteligent, ai putea să te 
întorci la poliție cu maşina poliției, cu asasinatul Lucillei 
Hollister rezolvat şi cu crima de la motel pe deplin 
lămurită. 

Am avut impresia că încleştarea degetelor pe brațul 
meu slăbise. 

— Ce naiba! Ai un pistol şi-l poți mânui cu stânga. 
Dacă încerc să fug, n-ai decât să tragi. Scoate-mi 
cătuşele şi te duc la Tom Durham. 

Jos, taxiul claxonă din nou. 

— Şi-am să-ți arăt locul unde este parcată maşina 
poliției, am adăugat eu. 

— Ascultă, dacă le ştii pe toate, hai întâi la maşină. 
Cătuşele îţi vin bine. Încearcă numai să mă duci, şi te 
fac eu să-ți înghiți măselele! Fetelor, ia mergeţi şi 
spuneți şoferului ăluia să nu mai claxoneze. 

Claire Bushnell porni în fugă. 

— Tom Durham, i-am zis, a părăsit hotelul 
Westchester Arms pe la unsprezece, adică cu puţin timp 
înainte de a mă fi înapoiat eu din expediția de la Kozy 
Dell. Momentul mi se pare curios. Nu mai e niciun tren 
ca lumea la ora asta, iar avioanele de noapte tocmai 

încep să-şi ia zborul. Tom Durham nu s-a dus însă la 
aeroport. Portarul e sigur că Durham n-a luat un taxi, 
dar îşi aminteşte că acesta avea o valiză mare cu două 
încuietori şi două lacăte. Băiatul de la hotel zice că 
Durham îşi achitase nota şi că i-a dus el valiza la uşa 
principală. Portarul îşi aminteşte că băiatul a pus jos 
valiza. L-a mai zărit o dată pe Durham, apoi a ajutat 
diferite persoane să se urce în taxiuri. Când a revenit 
înăuntru, Durham nu mai era acolo. 

— A ieşit pe altă uşă şi s-a urcat într-un taxi, spuse 
Sellers. 

— Nu cred. 

— Atunci, unde crezi că s-a dus? 

— Hai să facem un târg! Dacă maşina poliției este 
parcată în preajma hotelului Westchester Arms, îmi 
scoţi cătuşele şi mă laşi să acționez, bine? 

Sellers ezită. Era evident că-l deranja mult 
posibilitatea de a pierde maşina. 

— Nu uita că te voi duce direct la locul unde e parcată 
maşina şi... 

— Dă-i drumu” şi găseşte-mi maşina. După aceea mai 
vorbim noi. Mi-ar displace grozav să raportez că mi s-a 
furat maşina. 

— O.K., să mergem. 

Ne îndreptarăm cu toți spre taxiul care aştepta în 
stradă. 

— La hotelul Westchester Arms, am spus eu, şi când 
ajungi acolo, dă-i ocol încetişor până-ți spun eu să 
opreşti. 

CAPITOLUL 16 
ÎNCĂIERAREA DE LA SUBSOL 


La o distanță mică de hotelul Westchester Arms 
văzurăm maşina poliției parcată lângă o gură de apă. 

Exclamația de mulțumire a lui Sellers arăta pe deplin 
uşurarea pe care a resimțit-o. 

— Opreşte aici, spuse şoferului. 

Deschise portiera cu mâna stângă şi merse până la 
maşina poliției, unde constată că cheile rămăseseră în 
maşină, închise contactul, scoase cheile, le puse în 
buzunar rânjind şi reveni la taxi. 

— Bertha, zise el ferindu-şi mâna rănită, cheile de la 
cătuşe sunt în buzunarul din dreapta al vestei. 

Bertha se grăbi să-mi scoată cătuşele, eliberându-mi 
mâinile. 

— Aş vrea să înţelegi, Lam, că eşti încă arestat. Îți dau 
doar puțin răgaz. 

— Şi pe mine cine mă plăteşte? întrebă şoferul. 

— Ei plătesc, îl informă sergentul. 

Bertha se găsea într-o stare de spirit cu totul 
neobişnuită, căci îşi luă portofelul, scoase şaizeci de 
cenți cât arăta controlul şi mai adăugă cincisprezece 
cenți. 

— Acum ce facem? Aşteptăm să iasă? întrebă Sellers. 

— N-or să iasă. Sunt suficient de inteligente ca să-şi 
dea seama că vor fi prinse imediat dacă folosesc mai 
departe maşina poliției. 

— Bine, dar noi ce facem? întrebă Sellers cu 

nerăbdare. 

— Vino cu mine. 

Sellers se încruntă, şovăi, fu cât p-aci să refuze, dar 
până la urmă porni alături de mine. 

— Să nu-mi faci vreo festă, mă avertiză el. 

Merserăm în tăcere spre hotel. 

— Doar nu crezi că se mai află aici? mă întrebă 
sergentul. 

— Sunt urmărite şi disperate. Încearcă să găsească o 
scăpare. Când Tom Durham a părăsit hotelul era tare 
grăbit şi căuta o ieşire. Ştii că a dispărut împreună cu 
valiza, de parcă i-ar fi înghițit pământul. Avem de-a face 
cu o adevărată rețea de şantagişti şi nu cu un caz izolat. 
Toate astea fac parte din planul lor. 

— Bine, dar treci la problemă. 

— Hai pe-aici. 

Am deschis uşa cocteil-barului. 

Patronul stătea în mijlocul camerei, de unde putea să 
supravegheze atât uşa care dădea în holul hotelului cât 
şi uşa dinspre stradă. 

Se îndreptă spre noi şi ne salută. Apoi îl zări pe 
Sellers, văzu mâna bandajată şi brusc mă recunoscu. 

— Cred că-ți aminteşti de mine? 

Încercă să pară netulburat. 

— Mi-ai dat nişte apă cu o măslină şi m-ai făcut să 
plătesc un cocteil. 

— Aveţi dovezi? 

— Cred că s-au dus pe canal. 

— Nu face pe prostul, zise el cu ochii ațintiți spre 
bandajul pătat de sânge care înfăşură mâna dreaptă a 
sergentului. 

— O.K., vom comanda o băutură, dar vreau să fie mai 
bună decât cea de atunci. 

M-am îndreptat spre boxă. Ne aşezarăm toți patru, 


233 


Sellers cu vădită îndoială. 

Patronul dispăru. 

— Claire, du-te repede după el! am spus încetişor. 
Dacă dă un telefon, încearcă să vezi ce număr formează. 

Claire se ridică repede de la masă şi, cu un aer 
rezervat, cum îi şade bine unei tinere modeste care 
caută o toaletă, porni pe urmele patronului. 

— Crezi că e amestecat şi el? întrebă Sellers sceptic. 

— Aici s-a petrecut ceva în timp ce încercam să-l 
urmăresc pe Durham. Mai mult decât atât, Dover Fulton 
şi Minerva Carlton erau aici la o masă cu puţin înainte 
de a pleca la motel. 

— E un firicel tare subțire care poate să nu ducă 
nicăieri, spuse Sellers iritat. 

— Ba a fost destul de gros ca să ne ducă la maşina 
dumitale. 

Nu mai ştiu ce să răspundă. 

— După calculele mele, nodul trebuie să fie ori aici, 
ori la Cabanita. Am încercat mai întâi aici, fiindcă e mai 
aproape şi era mai simplu să se descotorosească aici de 
maşină, dar nu ştiu dacă nu cumva vom găsi soluția la 
Cabanita. 

Sellers făcu un gest şi se schimonosi de durere. 
Amorțeala începuse să treacă şi aşchiile osului strivit 
din deget atingeau nervii la fiecare mişcare a cotului. 
Bertha îl privi cu compasiune. 

— Ar fi bine să iei o duşcă de alcool. 

— Cred că ai dreptate. Unde-i chelnerul? 

— Îl găsesc eu. Ce vrei să bei? 

— Un coniac dublu, zise Sellers, sprijinindu-şi capul 
de speteaza canapelei. 

Faţa i se făcu albă şi ochii se închiseră. Gura i se 
strâmbase de durere. 

M-am strecurat din boxă şi am făcut câțiva paşi, când 

deodată Sellers deschise ochii şi se îndreptă brusc. 

— Stai, nu tu! Să meargă Bertha. Tu rămâi aici. 

De undeva se auzi un țipăt de femeie, un țipăt ciudat 
şi înăbuşit, care părea că vine din spatele barului. 

M-am repezit într-acolo. Barmanul mă opri. 

— N-aveţi voie să intrați aici. 

Am zărit o uşă deschisă şi nişte trepte şi m-am 
năpustit. Barmanul întinse mâna şi-mi apucă haina. 
l-am tras un picior în genunchi şi, când îmi dădu 
drumul, m-am repezit pe scară în jos. Barmanul avu 
suficientă prezenţă de spirit şi trânti uşa în urma mea, 
ca să nu ajungă până la bar niciun zgomot venit de jos. 

M-am pomenit într-o magazie situată la subsol. De 
jur-împrejur erau rafturi cu sticle de vin şi lăzi cu diferite 
băuturi, dar nici urmă de Claire Bushnell. 

Patronul cocteil-barului se furişa tocmai pe o uşă 
situată la capătul cel mai îndepărtat al încăperii. Când 
mă văzu, fața i se crispă de mânie. 

— Dumneata ce doreşti? 

— Unde-i fata care a țipat? 

— Nu ştiu. A fugit sus. Aici nu se intră. leşi afară! 

— Dar dumneata unde te duci? l-am întrebat eu. 

Auzind un zgomot venind de sus, din capul scărilor, 
patronul se întoarse spre mine şi-mi spuse. 

— Consider că sunt victima unui atac şi am de gând 
să mă apăr. 

Mâna îi lunecă sub haină, dar eu apucasem o sticlă 
de şampanie şi am aruncat-o cu toată puterea în el. 
Sticla nu-l nimeri, dar se sparse de perete inundându-i 
fața cu şampanie şi făcându-l să clipească. 

Mâna lui dreaptă mai era în interiorul hainei, în timp 
ce cu stânga îşi ştergea furios ochii. 

M-am năpustit asupra lui. În spatele meu o uşă fu 
trântită cu putere şi paşi grei răsunară pe trepte. 

Deodată, patronul se răzgândi şi scoase mâna 
dreaptă de sub haină. 

Sellers şi Bertha Cool năvăliră înăuntru. 

— Ce dracu’ se petrece aici? întrebă sergentul palid ca 
moartea. 

— Unde-i femeia? am întrebat. 

— A urcat scările, răspunse patronul. 

Claire apăru de după o ladă cu sticle. Era prăfuită şi 
plină de pânze de păianjen, dar îşi păstrase sângele rece. 

— Prostii! spuse ea furioasă. Voiam să ştiu unde se 
duce. Am fugit înapoi pe scări când a vrut să mă atace şi 
apoi, când a coborât, m-am furişat din nou aici şi m-am 
ascuns după o ladă. 

— Hei, dar ce se petrece aici? întrebă patronul. Am să 
protestez la poliție. Bine că n-am scos pistolul. 
Crezusem că e un atac armat. Eram gata să mă apăr. 
Domnule sergent, o să răspunzi de toate astea. 

Sellers părea încordat ca un alergător olimpic care-şi 
concentrează toate eforturile înainte de linia de sosire. 
Se îndreptă încet spre mine: 

— Lam, mie-mi ajunge... 

M-am răsucit în loc, am plonjat pe sub brațul 
patronului şi m-am repezit spre uşa deschisă. 

— Ţineţi-l! urlă Sellers cu mânie. 

În urma mea răsunară paşi grăbiţi, iar patronul strigă 
şi el: 

— Pe-acolo nu-i voie. Las’ că te prind! 

Am ajuns într-o încăpere locuită, cu mobilier ieftin şi 
jerpelit, destinată probabil vreunui portar. În cameră 
persista miros de tutun proaspăt şi un fir subţire de fum 
se înălța dintr-o ţigară pusă pe scrumieră. 

M-am aplecat şi m-am uitat sub pat. Am zărit o fustă, 
un picior de femeie şi fulgerele de mânie din ochii 
Ameliei Jasper. Un zgomot mă făcu să ridic capul. 

Tom Durham se pregătea să mă izbească în cap cu o 
rangă. M-am ferit şi l-am apucat de picior. Lovitura am 
primit-o în umăr, amorțindu-mi-l. Durham se prăbuşi 
peste mine şi ne încleştarăm pe podea. 

Amelia Jasper ieşi cu greu de sub pat şi mă apucă de 
păr. Patronul, mă lovea cu picioarele. Deodată, Bertha 
se năpusti asupra noastră ca un berbece. 

Sellers urlă: 

— Terminaţi! Ridicaţi-vă! 

Am zărit de jos piciorul musculos al Berthei. Care se 
ridica în sus. Pantoful ei vâjâi ceva mai sus de capul 
meu, lovindu-l drept în falcă pe Tom Durham. 

— La naiba cu moda asta, mormăi Bertha furioasă. 
De câte ori vrei să tragi un picior în mutra unui ticălos, 
trebuie să te-ncurci în kilometri de fuste! 

CAPITOLUL 17 
REQUIEM PENTRU O BANDĂ 


Bertha Cool mă privi cu dispreț în momentul când am 
intrat în birou. 

— Pe unde naiba ai mai umblat? 

— Am mai descurcat câteva ițe. 

— Ite, la naiba! se înfurie ea. Ai umblat după muierea 
aia de Bushnell şi-ai făcut pe cocoşelul. Crede că eşti un 
erou. 

— Mi-am închipuit că-i va veni mai uşor lui Sellers, 
dacă ziariştii nu dau de mine. 

Bertha scoase un sunet de dezgust şi spuse: 

— Ştiam eu c-ai să te prăbuşeşti la picioarele ei ca o 
nătăfleață... 

— Spune-mi ce s-a mai întâmplat, am întrerupt-o. 

— Ai avut dreptate pe toată linia, iubitule. Patronul 
cocteil-barului închiriase un apartament la subsolul 
hotelului, care fusese destinat inițial pentru portar. 
Apartamentul fusese închiriat odată cu barul. Individul 
făcea şi el parte din bandă. Se pare că şi Bob Elgin e 
amestecat. Ştii prea bine ce se petrece în jurul acestor 
baruri de noapte. Se prezintă nenumărate ocazii de 
şantaj. Ăştia de la club nu voiau să-şi murdărească prea 
tare mâinile. Cu şantajul propriu-zis se ocupa Amelia 
Jasper. De cinci ani trăia din treburile astea. E ciudat 
cum a dat de Minerva Carlton. Se pare că Bushnell a 
făcut o indiscreţie şi i-a povestit mătuşă-sii ce bine 
petrecuseră împreună pe plajă. Fata voise doar s-o 


238 


distreze pe Amelia Jasper, iar aceasta din urmă a 
profitat de ocazie şi a obținut o mulțime de informații 
şi... 

— A mărturisit careva? Sellers a reuşit să obțină vreo 
mărturisire? 

— Ba bine că nu! exclamă Bertha cu admirație în 
glas. Să-l fi văzut cum i-a frământat! Şi asta numai cu o 
mână! A luat un baston de cauciuc şi a băgat spaima în 
toată banda... 

— Care din ei a vorbit? 

— Ciudat lucru, dar tocmai bărbatul s-a muiat cel 
dintâi. 

— Cine, Tom Durham? 

— Da. 

— Ei, hai, povesteşte! 

— O şantajau pe Minerva Carlton şi o amenințau c-o 
să-i spună totul soțului. Tom Durham i-a dat întâlnire la 
Cabanita. Minerva i-a spus că sâmbătă noapte va merge 
la motelul Kozy Dell şi că-i va plăti acolo suma cerută. A 
notat numele motelului pe dosul unui meniu. După 
plecarea lor, Lucille a reuşit să intre în boxă şi să pună 
mâna pe meniul lăsat de ci. Indivizii nu s-au prezentat la 
prima întâlnire, poate că le-a fost frică. A doua oară 
Minerva Carlton a repetat figura. L-a convins pe Dover 
Fulton să se dea drept soțul ei, Stanwick Carlton. Când 
banda s-a arătat la motel, Minerva le-a râs în nas 
tuturor, afirmând că soțul ei aflase de mica ei aventură 
şi că a iertat-o. Le-a povestit că venise pe neaşteptate din 
Colorado şi că, văzând că n-are încotro, îi mărturisise 
totul şi că el a iertat-o. Femeia radia de mulțumire. A 
început o discuție şi Durham, furios de a fi pierdut 
partida, s-a repezit la Fulton. Acesta a scos revolverul şi 
a tras, dar din greşeală a nimerit-o pe Amelia Jasper 
drept în... ştii tu. A vrut să tragă încă o dată, dar 

Durham i-a smuls arma. Fulton a făcut pe viteazul şi 
asta i-a fost fatal. S-a năpustit asupra lui Durham, dar 
până să ajungă la el, a încasat un glonț drept în frunte. 
Minerva Carlton s-a întors şi a încercat să fugă, dar 
glonțul a nimerit-o în ceafă. Durham era un ţintaş foarte 
bun. 

— Dar valiza? am întrebat eu. 

Aşa cum ai zis tu. Bandiţii ştiau că trebuie să explice 
al treilea glonţ. 

— Dar Lucille Hollister? 

Voiau să vadă în ce ape se scaldă ea. Fata fusese 
mereu cu ochii pe ei, iar ei supravegheau acum casa ca 
să pună mâna pe ea la ieşire. Tu te-ai băgat în oală şi 
cele două femei te-au urmărit până în curte, iar apoi au 
intrat şi în dormitor. 

— Vrei să spui că Amelia Jasper şi Susie... 

— Exact! Dar prost ai mai fost! Să nu fii în stare să te 
uiţi înapoi şi să vezi că eşti urmărit de două amatoare? 
— Nu, nu când o fată se dezbracă în fața ferestrei. 

Bertha oftă şi clătină din cap. 

— Uite ce păţțeşti când te asociezi cu un bărbat. Ar 
trebui să-ți cumpăr ochelari deformanți. 

— N-ar strica, am încuviințat. Deci mă urmăreau. 

— Nu, supravegheau casa. 

— Ştiu, dar când am apărut, s-au luat după mine. 

— Chiar aşa. Le era frică de Lucille. Nu înțelegeau ce 
rol juca ea aici. Credeau că e detectivă. Apoi, au aflat 
desigur din ziare că ai fost la motelul Kozy Dell în timpul 
crimei şi că te însoțea o femeie. Au citit şi semnalmentele 
ei. Ştiau că Lucille dădea târcoale pe la localurile de 
noapte şi la cocteil-barurile unde lucrau ei, dar nu-şi 
dădeau seama ce urmărea. În seara aceea erau aproape 
de fereastra deschisă, aşa că au auzit conversaţia 
voastră din dormitor. Lucille şi-a semnat sentința de 

moarte când ţi-a spus că după cele trei împuşcături a 
văzut oameni agitându-se în jurul camerei unde se aflau 
Minerva şi Fulton. 

Elsie Brand bătu la uşă. 

— A venit agentul de la societatea de asigurări. Îl 
caută pe domnul Lam. 

Un zâmbet de fericire destinse trăsăturile Berthei. 

— Pofteşte-l pe dumnealui aici, ca să-l prelucrăm 
amândoi, spuse ea încetişor. 

